REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Drugog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/192-22

5. Decembar 2022. godine

Beograd

(Sednica je počela u 11.25 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Treću sednicu Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 141 narodni poslanik.

Podsećam da je članom 88. stav 5. Poslovnika predviđeno da kvorum za rad Narodne skupštine prilikom usvajanja zapisnika i utvrđivanja dnevnog reda postoji ako je na sednici prisutna većina od ukupnog broja narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema za glasanje, utvrđeno da je u sali prisutno 169 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88.

Obaveštavam vas da je sprečen da sednici prisustvuje narodni poslanik dr Miloš Jovanović.

Saglasno članu 86. stav 2. i članu 87. stav 2. Poslovnika Narodne skupštine, obaveštavam vas da je sednica sazvana u roku kraćem od roka utvrđenog u članu 86. stav 1. Poslovnika Narodne skupštine i, izuzetno, za ponedeljak, dakle mimo dana utvrđenih u članu 87. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz predloženog dnevnog reda.

Dostavljeni su vam zapisnici Prve i Druge sednice Drugog redovnog zasedanja Narodne skupštine Republike Srbije u 2022. godini i Zapisnik Druge posebne sednice Narodne skupštine Republike Srbije u Trinaestom sazivu.

Pošto današnjoj sednici prisustvuje većina od ukupnog broja narodnih poslanika, konstatujem da postoji kvorum za usvajanje zapisnika sa navedenih sednica.

Obaveštavam vas da je proverom u Službi za poslove Odbora za administrativno-budžetska i mandatno-imunitetska pitanja utvrđeno da tom Odboru niko od narodnih poslanika nije dostavio u pisanom obliku primedbe na navedene zapisnike.

Stoga, prelazimo na odlučivanje.

Stavljam na glasanje Zapisnik Prve sednice Drugog redovnog zasedanja Narodne skupštine Republike Srbije u 2022. godini, održane 18, 19. i 21. oktobra 2022. godine.

Zaključujem glasanje: za – 143, protiv – jedan, nije glasalo 58, od ukupno 202 narodna poslanika.

Konstatujem da je Narodna skupština usvojila Zapisnik Prve sednice Drugog redovnog zasedanja Narodne skupštine u 2022. godini.

Stavljam na glasanje Zapisnik Druge posebne sednice Narodne skupštine

Republike Srbije u Trinaestom sazivu, održane 25. i 26. oktobra 2022. godine.

Zaključujem glasanje: za – 147, nije glasalo 59, od ukupno 206 narodnih poslanika.

Konstatujem da je Narodna skupština usvojila Zapisnik Druge posebne sednice Narodne skupštine u Trinaestom sazivu.

Stavljam na glasanje Zapisnik Druge sednice Drugog redovnog zasedanja Narodne skupštine Republike Srbije u 2022. godini, održane 7, 8, 9. i 10 novembra.

Zaključujem glasanje: za – 146, nije glasalo 60, od ukupno 206 narodnih poslanika.

Konstatujem da je Narodna skupština usvojila Zapisnik Druge sednice Drugog redovnog zasedanja u 2022. godini.

Uz saziv ove sednice, koji vam je dostavljen, sadržan je predlog dnevnog reda.

Pre utvrđivanja dnevnog reda sednice, saglasno članu 93. Poslovnika Narodne skupštine, potrebno je da Narodna skupština odluči o predlozima za stavljanje na dnevni red akta po hitnom postupku i predlogu za spajanje rasprave.

Poslanička grupa NADA-NOVI DSS - POKS predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Molim Skupštinu da se izjasni o ovom predlogu.

Zaključujem glasanje: za – 166, uzdržan – jedan, nije glasalo 39, od ukupno 206 narodnih poslanika.

Konstatujem da je Narodna skupština prihvatila ovaj predlog.

Predsednik Narodne skupštine predložio je da se, po hitnom postupku, stavi na dnevni red Predlog odluke o izmenama Odluke o sastavu Parlamentarnog odbora za stabilizaciju i pridruživanje.

Stavljam na glasanje i ovaj predlog.

Molim narodne poslanike da se izjasne.

Zaključujem glasanje: za – 164, nije glasalo 43, od ukupno 207 narodnih poslanika.

Konstatujem da je Narodna skupština prihvatila i ovaj predlog.

Vlada je predložila da se, po hitnom postupku, stavi na dnevni red Predlog zakona o potvrđivanju ugovora između Vlade Republike Srbije i Vlade Mađarske o prijateljskim odnosima i saradnji u oblasti strateškog partnerstva.

Stavljam na glasanje ovaj predlog.

Zaključujem glasanje: za – 147, nije glasalo 60, od ukupno 207 narodnih poslanika.

Konstatujem da je Narodna skupština prihvatila i ovaj predlog.

Vlada je predložila da se, po hitnom postupku, stavi na dnevni red Predlog zakona o potvrđivanju Sporazuma o zajmu (Projekat čiste energije i energetske efikasnosti za građane) između Republike Srbije i Međunarodne banke za obnovu i razvoj.

Stavljam na glasanje i ovaj predlog.

Zaključujem glasanje: za – 147, protiv – osam, nije glasalo 53, od ukupno 208 narodnih poslanika.

Konstatujem da je Narodna skupština prihvatila ovaj predlog.

Vlada je predložila da se, po hitnom postupku, stavi na dnevni red Predlog zakona o potvrđivanju Okvirnog sporazuma o finansijskom partnerstvu između Republike Srbije koju zastupa Vlada Republike Srbije i Evropske komisije o pravilima za sprovođenje finansijske pomoći EU Republici Srbiji u okviru instrumenta za pretpristupnu pomoć IPA3.

Stavljam na glasanje i ovaj predlog.

Zaključujem glasanje: za – 147, protiv – dva, nije glasalo 59, od ukupno 208 narodnih poslanika.

Konstatujem da je Narodna skupština prihvatila ovaj predlog.

Narodni poslanik Vladimir Orlić, na osnovu čl. 92. stav 2, 157. stav 1, 170. i 192. stav 3, a shodno članu 157. stav 2. Poslovnika Narodne skupštine, predložio je da se bavi zajednički načelni i jedinstveni pretres o:

- Predlogu zakona o budžetu Republike Srbije za 2023. godinu, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu, Predlogom odluke o davanju saglasnosti na Finansijski plan Fonda za socijalnu osiguranje vojnih osiguranika za 2023. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2023. godinu;

- Predlogu odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2022. godinu;

- Predlogu odluke o davanju saglasnosti na Odluku o izmenama Finansijskog plana Fonda za socijalno osiguranje vojnih osiguranika za 2022. godinu;

- Predlogu odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2022. godinu;

- Predlogu zakona o izmenama i dopunama Zakona o budžetskom sistemu; - Predlogu zakona o završnom računu budžeta Republike Srbije za 2021. godinu;

- Predlogu zakona o izmenama i dopuni Carinskog zakona;

- Predlogu zakona o izmenama i dopunama Zakona o poreskom postupku i poreskoj administraciji;

- Predlogu zakona o izmenama i dopunama Zakona o republičkim administrativnim taksama;

- Predlogu zakona o izmenama i dopunama Zakona o porezu na dohodak građana;

- Predlogu zakona o izmenama i dopunama Zakona o porezu na dodatu vrednost;

- Predlogu zakona o izmenama i dopuni Zakona o rokovima izmirenja novčanih obaveza u komercijalnim transakcijama;

- Predlogu zakona o izmenama i dopunama Zakona o elektronskom fakturisanju;

- Predlogu zakona o izmenama i dopunama Zakona o fiskalizaciji;

- Predlogu zakona o izmenama i dopunama Zakona o porezima na imovinu;

- Predlogu zakona o izmenama i dopunama Zakona o doprinosima za obavezno socijalno osiguranje;

- Predlogu zakona o izmeni Zakona o penzijskom i invalidskom osiguranju;

- Predlogu zakona o zaduživanju Republike Srbije kod NLB Komercijalne banke AD Beograd za potrebe finansiranja Projekta izgradnje državnog put IB reda, deonica brze saobraćajnice: auto-put E – 75 Beograd – Niš (petlja „Požarevac“) – Požarevac (obilaznica) – Veliko Gradište – Golubac (Dunavska magistrala);

- Predlogu zakona o potvrđivanju Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata;

- Predlogu zakona o potvrđivanju ugovora između Vlade Republike Srbije i Vlade Mađarske o prijateljskim odnosima i saradnje u oblasti strateškog partnerstva;

- Predlogu zakona o potvrđivanju Sporazuma o zajmu (Projekat čiste energije i energetske efikasnosti za građane) između Republike Srbije i Međunarodne banke za obnovu i razvoj;

- Predlogu zakona o potvrđivanju Okvirnog sporazuma o finansijskom partnerstvu između Republike Srbije koju zastupa Vlada Republike Srbije i Evropske komisije o pravilima za sprovođenje finansijske pomoći EU u Republici Srbiji u okviru instrumenta za pretpristupnu pomoć (IPA III);

- Predlog odluke o razrešenju funkcije predsednika Osnovnog suda u Bečeju;

- Predlog odluke o izboru predsednika sudova, koji je podneo Visoki savet sudstva, 25. marta;

- Predlog odluke o izboru predsednika sudova, od 8. septembra;

- Predlogu odluke o izboru predsednika sudova, od 28. oktobra;

- Predlogu odluke o izboru sudija koji se prvi put biraju na sudijsku funkciju, Visoki savet sudstva, od 6. septembra;

- Predlogu odluke o izboru sudija koji se prvi put biraju na sudijsku funkciju, od 21. aprila;

- Predlogu odluke o izboru sudija koji se prvi put biraju na sudijsku funkciju, od 25. marta;

- Predlogu odluke o izboru sudija koji se prvi put biraju na sudijsku funkciju, od 4. novembra;

- Predlogu odluke o izboru sudija koji se prvi put biraju na sudijsku funkciju, od 28. oktobra;

- Predlogu odluke o izboru viceguvernera Narodne banke Srbije;

- Predlogu odluke o izmenama Odluke o izboru članova i zamenika članova odbora Narodne skupštine Republike Srbije, koje je podnela poslanička grupa IVICA DAČIĆ – Socijalistička partija Srbije;

- Predlogu odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela poslanička grupa NADA – NOVI DSS – POKS i

- Predlog odluke o izmenama Odluke o sastavu Parlamentarnog odbora za stabilizaciju i pridruživanje.

Stavljam na glasanje ovaj predlog.

Zaključujem glasanje i saopštavam: za je glasalo 148, protiv – 31, nije glasalo 33 od ukupno 212 narodnih poslanika.

Konstatujem da je Narodna skupština prihvatila ovaj predlog.

Pošto smo se izjasnili o predlozima za stavljanje na dnevni red sednice akata po hitnom postupku i o predlogu za spajanje rasprave, na osnovu člana 93. stav 3. Poslovnika Narodne skupštine, stavljam na glasanje predlog dnevnog reda, u celini.

Zaključujem glasanje i saopštavam: za je glasalo - 147, protiv – 51, uzdržanih – dvoje, nije glasalo – 14, od ukupno 214 narodnih poslanika.

Konstatujem da je Narodna skupštine utvrdila dnevni red Treće sednice Drugog redovnog zasedanja u 2020. godini u celini.

D n e v n i r e d:

1. Predlog zakona o budžetu Republike Srbije za 2023. godinu, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2023. godinu, koji je podnela Vlada;

2. Predlog odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2022. godinu, koji je podnela Vlada;

3. Predlog odluke o davanju saglasnosti na Odluku o izmenama Finansijskog plana Fonda za socijalno osiguranje vojnih osiguranika za 2022. godinu, koji je podnela Vlada,

4. Predlog odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2022. godinu, koji je podnela Vlada;

5. Predlog zakona o izmenama i dopunama Zakona o budžetskom sistemu, koji je podnela Vlada;

6. Predlog zakona o završnom računu budžeta Republike Srbije za 2021. godinu, koji je podnela Vlada;

7. Predlog zakona o izmenama i dopuni Carinskog zakona, koji je podnela Vlada;

8. Predlog zakona o izmenama i dopunama Zakona o poreskom postupku i poreskoj administraciji, koji je podnela Vlada;

9. Predlog zakona o izmenama i dopunama Zakona o republičkim administrativnim taksama, koji je podnela Vlada;

10. Predlog zakona o izmenama i dopunama Zakona o porezu na dohodak građana, koji je podnela Vlada;

11. Predlog zakona o izmenama i dopunama Zakona o porezu na dodatu vrednost, koji je podnela Vlada;

12. Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, koji je podnela Vlada;

13. Predlog zakona o izmenama i dopunama Zakona o elektronskom fakturisanju, koji je podnela Vlada;

14. Predlog zakona o izmenama i dopunama Zakona o fiskalizaciji, koji je podnela Vlada;

15. Predlog zakona o izmenama i dopunama Zakona o porezima na imovinu, koji je podnela Vlada;

16. Predlog zakona o izmenama i dopunama Zakona o doprinosima za obavezno socijalno osiguranje, koji je podnela Vlada;

17. Predlog zakona o izmeni Zakona o penzijskom i invalidskom osiguranju, koji je podnela Vlada;

18. Predlog zakona o zaduživanju Republike Srbije kod NLB Komercijalne banke AD Beograd za potrebe finansiranja Projekta izgradnje državnog puta IB reda, deonica brze saobraćajnice: auto-put E-75 Beograd - Niš (petlja „Požarevac“) - Požarevac (obilaznica) - Veliko Gradište - Golubac (Dunavska magistrala), koji je podnela Vlada;

19. Predlog zakona o potvrđivanju Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata, koji je podnela Vlada;

20. Predlog zakona o potvrđivanju Ugovora između Vlade Republike Srbije i Vlade Mađarske o prijateljskim odnosima i saradnji u oblasti strateškog partnerstva, koji je podnela Vlada;

21. Predlog zakona o potvrđivanju Sporazuma o zajmu (Projekat čiste energije i energetske efikasnosti za građane) između Republike Srbije i Međunarodne banke za obnovu i razvoj, koji je podnela Vlada;

22. Predlog zakona o potvrđivanju Okvirnog sporazuma o finansijskom partnerstvu između Republike Srbije koju zastupa Vlada Republike Srbije i Evropske komisije o pravilima za sprovođenje finansijske pomoći Evropske unije Republici Srbiji u okviru instrumenta za pretpristupnu pomoć (IPA III), koji je podnela Vlada;

23. Predlog odluke o razrešenju funkcije predsednika Osnovnog suda u Bečeju, koji je podneo Odbor za pravosuđe, državnu upravu i lokalnu samoupravu;

24. Predlog odluke o izboru predsednika suda, koji je podneo Visoki savet sudstva;

25. Predlog odluke o izboru predsednika sudova, koji je podneo Visoki savet sudstva;

26. Predlog odluke o izboru predsednika sudova, koji je podneo Visoki savet sudstva;

27. Predlog odluke o izboru sudija koji se prvi put biraju na sudijsku funkciju, koji je podneo Visoki savet sudstva;

28. Predlog odluke o izboru sudija koji se prvi put biraju na sudijsku funkciju, koji je podneo Visoki savet sudstva;

29. Predlog odluke o izboru sudija koji se prvi put biraju na sudijsku funkciju, koji je podneo Visoki savet sudstva;

30. Predlog odluke o izboru sudija koji se prvi put biraju na sudijsku funkciju, koji je podneo Visoki savet sudstva;

31. Predlog odluke o izboru sudija koji se prvi put biraju na sudijsku funkciju, koji je podneo Visoki savet sudstva;

32. Predlog odluke o izboru viceguvernera Narodne banke Srbije, koji je podnela guverner Narodne banke Srbije;

33. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa IVICA DAČIĆ - Socijalistička partija Srbije (SPS);

34. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa NADA - NOVI DSS - POKS;

35. Predlog odluke o izmenama Odluke o sastavu Parlamentarnog odbora za stabilizaciju i pridruživanje, koji je podneo predsednik Narodne skupštine.

Prelazimo na rad po utvrđenom dnevnom redu.

Saglasno članu 90. stav 1. Poslovnika Narodne skupštine obaveštavam vas da su pozvani da sednici prisustvuju: svi članovi Vlade; dr Jorgovanka Tabaković, guverner Narodne banke Srbije; Zorana Delibašić, izborni član Visokog saveta sudstva; Saša Stevanović, Gojko Stanivuković, Slavica Savičić i Ana Tripović, državni sekretari; Mirsad Đerlek, državni sekretar; Mila Jelić, državni sekretar; Darko Komnenić, Ana Tešić, Snežana Karanović, dr Dragan Demirović, Ognjen Popović, Sonja Talijan i Verica Ignjatović, pomoćnici ministra; Katarina Pavičić, pomoćnik ministra; Mirjana Ćojbašić, pomoćnik ministra; Zoran Milošević, vršilac dužnosti pomoćnika ministra; Anita Dimovski, vršilac dužnosti pomoćnika ministra; Zoran Martinović direktor Nacionalne službe za zapošljavanje; dr Radan Kostić Fonda za socijalno osiguranje vojnih osiguranika; Sanja Radojević Škodrić, vršilac dužnosti direktora Republičkog fonda za zdravstveno osiguranje; Ana Jović, savetnik ministra; Bojana Popović, finansijski direktor Republičkog fonda za penzijsko i invalidsko osiguranje; Marko Gvero, direktor Uprave za trezor u Ministarstvu finansija; Svetlana Tadin, direktor Sektora; Ljiljana Stanković, direktor sektora; Zvezdan Popović, vršilac dužnosti pomoćnika direktora Uprave za trezor u Ministarstvu finansija; Tatjana Paulica Milovanović i Dragana Dejanović, vršioci dužnosti pomoćnika direktora Uprave za javni dug; Olivera Ružić Poparić, Dragana Nešić, Irena Injac, Branka Đorđević i Vladimir Pejčić, viši savetnici u Ministarstvu finansija; Ivan Mimić, savetnik direktora Republičkog fonda za penzijsko i invalidsko osiguranje; Luka Zloporubović, načelnik Uprave za budžet; Nataša Škemberević i Vera Vukčević Gligorić, načelnici odeljenja u Upravi za trezor; Milesa Marjanović i Anastazija Tanja Đelić, načelnici odeljenja u Ministarstvu finansija; Snežana Simić, načelnik odeljenja u Ministarstvu zdravlja; Miloš Čavić, načelnik odeljenja u Ministarstvu; Milena Tadić, Svetlana Kuzmanović Živanović i Ljiljana Petrović, šefovi odseka u ministarstvu; Zoran Gvozdenović, ministar savetnik u odeljenju u Ministarstvu spoljnih poslova; Dragan Stojović, prvi savetnik; Milana Marković, savetnik; Jelena Dragojlović, samostalni savetnik; Marijan Blešić, rukovodilac grupe u Ministarstvu finansija; Sanja Tomić Mihajlović, rukovodilac grupe u ministarstvu; Branko Budimir, Dejan Gojković, Miloš Golubović i Marija Oros Janković, iz Ministarstva za evropske integracije.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika u skladu sa članom 96. stav 4. Poslovnika.

Saglasno članu 157. stav 2, članu 170. stav 1, članu 192. stav 3. i članu 201. Poslovnika Narodne skupštine, otvaram zajednički načelni i jedinstveni pretres o svim tačkama od 1. do 35.

Sada krećemo redom.

Povreda Poslovnika, Boško Obradović. Izvolite.

BOŠKO OBRADOVIĆ: Poštovani gospodine predsedavajući, poštovane kolege narodni poslanici, poštovana gospodo ministri i gospođe i naravno, poštovani građani Srbije, nije u pitanju povreda Poslovnika, već je u pitanju predlog koji proističe kao naše pravo iz člana 97. stav 3. Poslovnika, gde se jasno kaže da predsednik, odnosno predstavnik poslaničke grupe pre otvaranja pretresa ima pravo da predloži duže vreme pretresa za poslaničke grupe od vremena utvrđenog u stavu 1. ovog člana.

Zašto predlažemo dodatno vreme za raspravu. Mislim, da je više nego jasno, vladajuća većina je predložila da imamo jednu jedinstvenu raspravu za 35 različitih tačaka dnevnog reda, a neke se tiču budžeta i socijalno ekonomskih tema, neke se tiču izbora novih sudija, i na kraju neke se tiču izbora viceguvernera NBS i svakako ne mogu biti predmet….

PREDSEDNIK: Narodni poslanik, Aleksandra Jovanović, ako može da se vrati dole na svoje mesto, nemate saglasnost da prilazite stolu.

(Aleksandar Jovanović: Znači, ovo ovde je narodna inicijativa, 38 hiljada potpisa. Gde su nestali potpisi građana? Vi ste u obavezi da ovo stavite na dnevni red.)

Molim vas, omogućite Bošku Obradoviću da završi svoje izlaganje.

Narodni poslaničke, molim vas vratite se na svoje mesto.

(Aleksandar Jovanović: Vi ste u obavezi da stavite na dnevni red ovu narodnu inicijativu.)

Boško Obradović, iznosi predlog, a vi kao što znate dobro, nemate saglasnost da dolazite do stola sada i dok se utrkujete kako što efikasnije da ometate jedni druge i da se takmičite ko je veći i uspešniji, smetate ljudima da rade. Ako ste završili sa performansom, gospodine Jovanoviću.

Boško Obradoviću molim vas nastavite.

BOŠKO OBRADOVIĆ: Hvala gospodine, predsedavajući. Dakle, dozvolite da zbog javnosti i uvaženih kolega ponovim predlog za koji se nadam, u dobroj volji da će narodni poslanici vladajuće većine pokazati razumevanje. Naime, o čemu se radi.

Vladajuća većina je predložila 35 tačaka dnevnog reda da budu spojene u jednu raspravu, a sve te tačke dnevnog reda nisu iz iste oblasti, deo je iz socijalno ekonomske tematike vezane za budžet, deo je iz pravosuđa vezano za izbor novih sudija, deo se tiče izbora viceguvernera NBS. Dakle, nije prirodno, nije logično, nije normalno da svih 35 tačaka dnevnog reda budu u jednoj raspravi. Navešću vam i konkretan primer i sa tim završavam.

Naša poslanička grupa ima sedam minuta i 24 sekundi za raspravu po jednoj tački dnevnog reda. Ako ste stavili 35 tačaka u jednu raspravu, mi imao po 20 sekundi za svaki predloženi zakon i za svaku predloženu tačku dnevnog reda, što priznaćete nije normalno, a rekao bih i nije pošteno.

Dakle, apelujem na vladajuću većinu, da ako ste to već uradili sada omogućite duplo vreme za raspravu po ovim objedinjenim predlozima u jednu raspravu. Nadam se da je to korektno kao predlog, a nadam se ćete i vi biti korektni i ovo prihvatiti.

PREDSEDNIK: Hvala vam.

Iako se potrudio svojski, Ćuta Jovanović da vam ukrade šov i da se ne čuje vaš predlog, ja sam ga razumeo, predložili ste duže vreme za raspravu.

Saglasno članu 97. stav 3. Poslovnika Narodna skupština o tom predlogu odlučuje većinom glasova narodnih poslanika, bez pretresa.

Stavljam na glasanje ovaj predlog.

Zaključujem glasanje: za – 57, protiv – dva, nije glasalo – 153, od ukupno 212 narodnih poslanika.

Konstatujem da Narodna skupština nije prihvatila ovaj predlog.

Narodni poslanik Aleksandar Jovanović, zbog ovoga što ste uradili malo pre, uprkos upozorenju i bez saglasnosti, da počnemo dan na način na koji biste vi očigledno želeli, izričem vam opomenu.

Reč ima narodni poslanik Miroslav Aleksić. Povreda Poslovnika.

Izvolite.

MIROSLAV ALEKSIĆ: Zahvaljujem.

Poštovani narodni poslanici, poštovani ministri, ukazujem, gospodine predsedniče Skupštine, na povredu člana 92. Poslovnika o radu Narodne skupštine, gde jasno stoji da svaki narodni poslanik može da predloži dopunu dnevnog reda najkasnije 24 časa pre određenog vremena za početak sednice Narodne skupštine.

Obavestiću vas, kao što znate, ali da čuju i drugi poslanici, da je poslanička grupa Narodne stranke predložila juče u 11.11 časova, šest predloga za dopunu dnevnog reda i to: Predlog za formiranje anketnog odbora za slučaj Savamala, Jovanjica, Krušik, Telekom, PKB, kao i Predlog rezolucije za zaštitu interesa Republike Srbije i njenih građana na teritoriji Kosova i Metohije.

Gospodine predsedniče, sednica je počela u 11.24 časova, mi smo u 11.11 časova podneli zahteve za dopunu dnevnog reda. Shodno tome, ukazujem da ste prekršili član 92. Poslovnika o radu, jer niste naše predloge za dopunu stavili na dnevni red.

Te vas, molim i apelujem na vas da ubuduće ne pravite ovakve slične greške, jer ste evidentno ovog puta ovaj član prekršili.

Zahvaljujem.

PREDSEDNIK: Hvala.

Što se tiče člana 92. dakle, predlozi se podnose najkasnije 24 časa, pre časa određenog za početak sednice. Vi ste u odgovoru sekretarijata obavešteni da vaši predlozi nisu bili blagovremeni.

Da li želite da se Skupština izjasni?

(Miroslav Aleksić: Da.)

Da. Izjasnićemo se.

Reč ima narodna poslanica Marinika Tepić. Povreda Poslovnika.

MARINIKA TEPIĆ: Zahvaljujem, predsedniče.

Smatram da ste prekršili član 27. koji vas obavezuje da se starate o primeni ovog Poslovnika.

Branivši se na prethodno reklamiranje da ste prekršili Poslanik, jednako kao i poslanici naše poslaničke grupe Ujedinjeni, Stranke slobode i pravde sa partnerima, naše kolege su od pre devet sati juče, u nedelju čekale redovno da predaju dopune dnevnog reda, da predlože naše zakone da bi građani Srbije koji su nas ovde birali i koji vas, takođe plaćaju da se starate o primeni ovog Poslovnika mogli da čuju šta opozicija predlaže.

Vi ste izvršili pravno nasilje, uskratili ste nama kao poslanicima našu zakonodavnu nadležnost, nažalost, paralelno dozvoljavajući nekim takozvanim novinarima da u ovoj sali snimaju špice i spotove za svoje programe, a nama narodnim poslanicima ne dozvoljavate da ovde u ovoj sali na našem radnom mestu obrazlažemo naše predloge i dopune zakona.

Šta ste uradili, građani Srbije to treba da čuju. Juče je ova Skupština ličila na divlji Zapad. Trčali su zakazivači, da ne kažem vi, dva bulevara dalje preskačući od Narodne skupštine da u staru pisarnicu stare Narodne skupštine predate saziv za ovu sednicu, a ne ovde u suterenu tačno ispod nas gde se nalazimo i gde su predstavnici opozicije čekali sasvim uredno da predaju svoje predloge za naše zakone koji treba da se čuju u plenumu kada ih obrazlažemo.

Bukvalno divlji Zapad. Vlast beži od opozicije, opozicija čeka ispred pisarnice. Šta je sledeće? Da li ćemo imati pokretnu pisarnicu kao onaj kombi Gorana Vesića, pa da sjurimo po parkingu kada treba da predajemo ono što nam po pravu pripada? Molim vas da to više ne radite.

Hvala.

PREDSDNIK: To je bilo dva minuta. Hvala.

Što se tiče člana 27. on ni na koji način reguliše to što ste vi radili juče u devet, tako da stvarno ne znam kako ja mogu da pomognem, niti kako Poslovnik može da pomogne po tom pitanju i što ste se, kako kažete, ponašali kao divlji Zapad, to je vaše pravo.

Koga ste od novinara videli tada u pisarnici ili u sali, takođe nije pitanje regulisano Poslovnikom niti članom 27. tako da, ne vidim šta sam mogao da prekršim.

Da li želite da se Narodna skupština izjasni?

(Marinika Tepić: Ne.)

Ne želite. Hvala.

Reč ima narodni poslanik Srđan Milivojević.

Povreda Poslovnika.

Izvolite.

SRĐAN MILIVOJEVIĆ: Poštovani građani Srbije, reklamiram povredu Poslovnika član 85. stav 2. koji kaže – u Predlog dnevnog reda sednice Narodne skupštine mogu se uvrstiti samo oni predlozi akata koji su podneti u skladu sa Ustavom, Zakonom i ovim Poslovnikom.

U 11.10 minuta, ja sam se nalazio u pisarnici Narodne skupštine u ovom Domu sa predlozima za formiranje anketnih odbora i sa predlogom da se na dnevni red sednice Skupštine stavi Predlog zakona o radu.

Razumem paničan strah vladajuće većine od pitanja anketnog odbora – ko je ubio Olivera Ivanovića i razumem paničan strah od pitanja za anketni odbor o Jovanjici, ali ne razumem zašto ste odbili da stavite to na dnevni red. Podvlačim, i gospodin Aleksić i ja smo vam kazali da smo predali te zahteve u trenutku kada smo ušli u pisarnicu, a to je bilo 11.10. To što ste vi napisali 11.11. je vaše legitimno pravo da na takav način pokušavate da opstruirate rad ove Skupštine. Posebno iritira što ste vi čuvar dostojanstva.

Pitam vas sada – kojim ste se ljudskim i moralnim kriterijumima rukovodili kada ste odbili da stavite na dnevni red Predlog zakona o radu? Ne pitam poslovničkim, ljudskim i moralnim, to vas pitam.

I pitam vas, pošto ste čuvar dostojanstva Narodne skupštine – zašto ste službenicu partijskog glasila tabloidnog karaktera pustili da snima spotove u zgradi Narodne skupštine?

Hvala.

PREDSEDNIK: To ste vi nešto hteli da snimate spotove, pa vam je uspelo ili vam nije uspelo, nisam razumeo.

(Srđan Milivojević: Da.)

Tražili ste da snimate nešto? Obavestite sekretarijat, kao što se to inače radi u skladu sa našim pravilima, pa ako nije nešto sporno, možda će vam biti omogućeno, videćemo.

Što se tiče člana 85. prvo, niste slušali narodnog poslanika Aleksića, nije on rekao da ste vas dvojica bili zajedno u pisarnici na vreme. On je rekao da su njegovi predlozi predati nakon tog vremena. Ja sam ga podsetio da ga je Sekretarijat obavestio da to onda znači neblagovremen predlog.

Nego, hajde što ne slušate Aleksića, vi ne slušate sebe. Vi ste, koliko sam video juče u svim medijima do kojih ste mogli da dođete pričali da niste predali predloge blagovremeno, da ste ih predali ranije. Sad ste se setili, ne znam pre koliko sekundi da ste izgleda ipak bili tu. Pa, dok se vi dogovarate sami sa sobom, šta da vam kažem. Na svakoj sednici imamo istu priču, istu temu. Vi niste zadovoljni onim što sami kažete ili onim što sami tražite. Tu ja ne mogu da pomognem, a Poslovnik član 85. bojim se takođe. Tako da nije prekršen sigurno.

Da li želite da se Narodna skupština izjasni?

(Srđan Milivojević: Da.)

Izjasniće se.

Hvala.

Reč ima narodna poslanica Gorica Gajić. Povreda Poslovnika.

Izvolite.

GORICA GAJIĆ: Hvala, predsedniče.

Ukazujem na povredu Poslovnika član 93. stav 1. gde se kaže da je Narodna skupština odlučila i bez pretresa i za spajanje rasprave. Gospodine predsedniče, mi narodni poslanici već ne radimo par nedelja.

Nikakav problem nije, što se nas tiče, da dođem ako treba svake nedelje da se saziva sednica i da raspravljamo o tematski sličnim zakonima, ali ja ne znam i pitam vas – šta je problem da čekamo, da ne radimo ni vi, ni mi, vi svakako radite još neki posao, ne dođemo i održimo sednicu, kada su svi ovi zakoni koji se naslanjaju na Zakon o budžetu za 2023. godinu, dođemo i lepo odradimo u jednoj načelnoj raspravi, gde bi građani sve nas čuli šta imamo da kažemo po tom pitanju, a da ove druge zakone, koji su isto tako bitni, kao što smo sada spojili 35 tačaka, gde je izbor sudija, bojim se da nećemo stići u vremenu koje je predviđeno i za načelnu raspravu da se dotaknemo svih tih predloga zakona, čak i ovih finansijskih, koji se naslanjaju na Zakon o budžetu.

Zato vas molim, nemojte da čekamo, da sedimo kući i čekamo tri nedelje da bi se sazvala ova sednica, a onda raspravljamo o setu zakona koji nisu tematski bliski, pa se onda desi, znam iz prethodnog saziva, da mnoge bitne zakoni, odnosno predloge zakona, uopšte ne dotaknemo ovde u raspravi, tako da oni prođu, dođu, onako ispod radara, niti građani, niti mi, raspravljamo o njima, a i te kako su bitni za bilo koju oblast koju reguliše taj zakon. Hvala.

PREDSEDNIK: Hvala, gospođo Gajić.

Što se tiče predloga za spajanje rasprave, pre svega, uveren sam da jesu svi predloženi zakoni i te kako i tematski bliski, a i u međusobnoj vezi. Vidite to i po sadržaju i po naslovima zakona. Bili su u proceduri 15 dana, a i više od toga, da biste vi imali sasvim dovoljno vremena da se upoznate sa sadržajem, jer znate da ovi što sede sa vaše desne strane stalno imaju zamerke na temu da li su mogli da pročitaju sve, da li su stigli, itd. Sada je svako sigurno stigao da pročita sve.

Što se tiče predloga za spajanje, to je moj predlog, a Narodna skupština je ta koja odlučuje. Vi ste kao narodni poslanici upravo maločas odlučili da želite da radimo na taj način.

Nisam sigurno prekršio Poslovnik, ali, ako smatrate, može Skupština da glasa na temu povrede. (Da glasa.)

Hvala, glasaće.

Reč ima Janko Veselinović, povreda Poslovnika.

JANKO VESELINOVIĆ: Reklamiram član 150. Poslovnika Narodne skupštine Republike Srbije koji kaže – pravo predlaganja zakona i drugih opštih akata imaju svaki narodni poslanik, Vlada, skupština AP ili najmanje 30 hiljada birača.

Predsednik Narodne skupštine je onemogućio ostvarivanje ovog prava, odnosno onemogućio je ostvarivanje zakonodavne aktivnosti narodnim poslanicima. Mi smo, konkretno Pokret za preokret, Sloga, SSP, Pokret slobodnih građana, predložili zakon o vraćanju penzija, zakon o radu. Da li vam je problem da penzioneri čuju da se mi zalažemo da se vrate otete penzije? Po svemu sudeći, jeste.

Vi ste ovu Narodnu skupštinu, gospodine predsedavajući, ako uopšte posle ovoga što radite možete da se nazovete gospodinom, pretvorili u kozačku skupštinu, fali vam samo onaj kožuh koji s vremena na vreme nosi vaš lider. Vi ste onemogućili narodnim poslanicima da ostvaruju svoje pravo za ono za šta su ih građani birali. Vi pokušavate uvodeći medijske starlete da pretvorite ovu Skupštinu u cirkus koji liči na Pink, pokušavajući da u danima zasedanja strpate na dnevni red ono što ne može da se poveže.

Dragi građani, oni su na dnevni red po jednom tačkom stavili izbor sudija, budžet i ratifikaciju međunarodnih ugovora. Kakve to veze ima?

Mi ćemo se boriti da pokažemo koliko ste licemerni i koliko radite protiv interesa građana Srbije, čak i protiv građana koji su i za vas glasali.

PREDSEDNIK: Što se tiče člana 150, ja ne znam da li ste vi svesni da su vaši predlozi koje ste pomenuli predati i zavedeni? Vas niko nije sprečio da ih predate. Tako da ne znam šta niste razumeli vezano za član 150?

(Janko Veselinović: Da li vi verujete u to što pričate?)

Što se tiče odnosa prema Skupštini, pošto ste me pitali direktno, nema potrebe da vičete i da dobacujete, niko to nije radio dok ste vi govorili i u vek morate vi da budete ti koji to rade a posle ćete verovatno da držite konferencije za štampu i da se žalite kako vam je neko nešto smetao, dobacivao, itd. E, da vam kažem – ne, nije. Ovde vas sad gleda više od 200 narodnih poslanika i svi ljudi koji su došli, i iz Vlade, Narodne banke, itd, svi su mogli da se uvere lično da vam niko nije ni smetao, ni dobacivao, a sada to radite vi, bez ikakvog razloga. Šta je vama problem da čujete odgovor koji sam dužan da vam dam po Poslovniku? Možete da budete bar toliko pristojni, valjda ne tražimo previše, samo neki minimum pristojnosti.

Što se tiče odnosa prema Skupštini, verovatno smatrate da bi trebalo da sledim vaš primer kada je reč o poštovanju. E, vidite, ja nekako ne smatram da je pokazatelj odnosa prema Skupštini odgovarajućeg poštovanja kad drugi narodni poslanici psuju, kad im se na taj način pominje majka, a sve smo to slušali iz vaših redova na prethodnim sednicama, kad se zaleće neko da pokušava da se tuče sa drugim narodnim poslanicima, ništa od toga nisam radio i čudno mi je da mi takve stvari zamerate. A pogotovo nisam ovu Narodnu skupštinu nikada palio, niti to nameravam. Ako je to zamerka sa vaše strane, saglasan nisam.

Ali, pitam vas, da li želite da se izjasnimo po članu 150? (Da)

Pošto više nema ukazivanja na povrede Poslovnika, pitam da li predlagači i predstavnici predlagača žele reč?

Reč ima premijerka, Ana Brnabić.

ANA BRNABIĆ: Hvala vam.

Dobar dan svima, poštovani narodni poslanici, poštovane građanke i građani Republike Srbije, pre nego što počnem da pričam o budžetu i pređem na tu najvažniju temu dnevnog reda, Predlog budžeta za 2023. godinu, želim samo, da se ne bi izgubilo nekako u mnogim ovim predlozima i svemu ovome što se u poslednjih pola sata desilo u ovoj Narodnoj skupštini Republike Srbije, da ukažem građanima na dve važne stvari koje na najbolji način pokazuju licemerje lažnih ekologa i koliko ih baš briga za životnu sredinu, zaštitu životne sredine, a koliko ni u jednom trenutku nemaju nikakvu ideju u stvari šta raditi sa zaštitom životne sredine.

Pod jedan, svi građani su bili svedoci toga da smo dobili ove neke letke od strane Pokreta zelenih ili kako se već zovu, velika je to koalicija malih pokreta i stranaka, čija je prva i osnovna tema bavljenja politikom zaštita životne sredine. Dobili smo letke na sjajnom papiru, čak se nisu potrudili ni da bude recikliran papir, na sjajnom papiru, koji je najgori za životnu sredinu, za koji ste morali da posečete ili neko da poseče ne znam koliko drveća da bi se ti leci napravili, ali ni u jednom trenutku niko od tih „zelenih“ nije rekao – ljudi, dajte makar na recikliranom papiru da napravimo te letke, pa da pokažemo da brinemo.

Našla sam jedan zanimljiv sajt, „Centar kreativnosti i mašte“, pet jednostavnih načina da date svoj doprinos zaštiti životne sredine, dragi narodni poslanici, gde piše: 1) reciklirajte što je više moguće, 2) smanjite potrošnju energije, 3) smanjite upotrebu plastične ambalaže na minimum, 4) smanjite upotrebu papira, pa citiram: „zato pre svega pokušajte da sva dokumenta koja čuvate ili šaljete budu u elektronskom obliku; takođe, ako baš morate da koristite papir, onda kupujte onaj koji je recikliran, napravljen od 80 do 100% recikliranog papira“, i pod 5) smanjite potrošnju vode. To je toliko o zaštiti životne sredine.

Takođe, želim da ukažem građanima Republike Srbije na izuzetno važan predlog zakona koji smo poslali Narodnoj skupštini Republike Srbije, a koji se tiče zaštite životne sredine, zelene energije i zelene tranzicije, to je Predlog zakona o potvrđivanju Sporazuma o zajmu, Projekat čiste energije, energetske efikasnosti za građane, između Republike Srbije i Međunarodne banke za obnovu i razvoj. Predsednik Narodne skupštine je upravo pročitao da se stavi na glasanje ovaj Predlog zakona.

Ovim zakonskim rešenjem se povećava obim mera za unapređenje energetske efikasnosti, uvođenje održivog grejanja i ugradnja krovnih solarnih panela kod domaćinstava u jedinicama lokalne samouprave u Srbiji. Radimo ga sa Međunarodnom bankom za obnovu i razvoj, vrednost ovog sporazuma. ukoliko ga odobrite. je 44,9 miliona evra. Dakle, 45 miliona evra za unapređenje energetske efikasnosti za zaštitu životne sredine, solarne panele na krovovima za naša domaćinstva, za naše građane.

Ekolozi, lažni ekolozi, ljudi koji kažu da su proponenti zaštite životne sredine su glasili ili protiv ovog predloga zakona ili nisu glasali, ali nisu glasali za. Tako da građani Republike Srbije mogu jasno da vide o kakvom je licemerju reč samo u ovih 15 minuta danas u Narodnoj skupštini Republike Srbije.

Sada ću preći na osnovnu tačku i najvažniju tačku dnevnog reda, a to je Predlog budžeta za 2023. godinu. Trudiću se da budem kratka i da dam neke osnovne smernice, imaćemo, naravno, vremena da pretresamo sve do detalje i da odgovorimo na sva ona pitanja.

Ono što hoću, pre svega, da kažem je da Predlog budžeta za 2023. godinu u potpunosti prati prioritete koje smo izneli u ekspozeu, dakle programa Vlade Republike Srbije od ove 2022. do 2024. godine. Imamo nekoliko osnovnih ciljeva. Pod jedan, u ovako teškim i izazovnim vremenima održati fiskalnu stabilnost i zbog toga je predviđen fiskalni deficit budžeta Republike Srbije u iznosu od 3,3% BDP-a. Time nastavljamo smanjenje i deficita, a posledično i javnog duga u našem BDP i održavamo fiskalnu stabilnost.

Prema rebalansu budžeta u 2022. godini fiskalni deficit je iznosio 3,9%, opšte države 3,8%, kada imamo ovde 3,3% polako ga smanjujemo i idemo prema onome gde smo bili pre pandemije korona virusa i pre svih ovih kriznih godina koji su nas pogodile. Mislim da je to izuzetno važno za naše građane da znaju zato što je budžet ponovo nikad veći, nikad je veći budžet za kapitalne investicije, nikada veća ulaganja u zaštitu životne sredine, nikada veća ulaganja u energetiku, u prosvetu, nauku, inovacije i kulturu i sve ostale segmente društvenog i ekonomskog života Republike Srbije, ali i dalje držimo deficit da pada, dakle 3,3%, i javni dug ispod 60% BDP-a, odnosno planirano po budžetu je da nivo javnog duga bude 56,1% BDP-a u 2023. godini.

Pod dva, ono što je izuzetno važno, možda najvažnije za sve naše građane, imamo prostor i dalje ćemo se boriti za kontinuirano povećanje plata i penzija, kao što je juče na odboru ministar finansija, potpredsednik Vlade i ministar finansija Siniša Mali, jasno rekao, dakle, planira se povećanje penzija od 1. januara 2023. godine za 12,1% ovim predlogom budžeta. Od 1. novembra ove godine već smo povećali penzije za 9%, što znači da će prosečna penzija u 2023. godini biti za 20,8% veća u odnosu na 2022. godinu i po tome zadržavamo status, mislim, jedine zemlje u Evropi ili među retkim zemljama, izuzetno retkim zemljama u Evropi koja, uprkos krizama i pandemiji korona virusa i sada energetskoj krizi i ratu na istoku Evrope, galopirajućoj inflaciji, ide u rast plata i penzija i taj rast i plata i penzija je veći od projektovanog rasta inflacija, što znači da imamo realan rast i plata i penzija.

Povećanje plata od 1. januara 2023. godine za 14,3%, izvinite, molim vas, to je minimalac, povećanje plata u javnom sektoru 12,5%, a plate za vojna lica, oficire, podoficire, vojnike po ugovoru 25% i povećanje minimalnih plata, ono što smo odgovorili i sa sindikatima i u okviru Socijalno-ekonomskog saveta, od 1. januara povećane za 14,3%, što znači da će minimalna zarada u Republici Srbiji od 1. januara sledeće godine iznositi 40.022 mesečno, što je oko 340 evra.

Uz to idemo u dodatno poresko rasterećenje zarada kako bi u ovim teškim vremenima olakšali privredi, tako da smo i to uključili u planirani budžet za 2023. godinu. Imamo od 1. januara planirano povećanje neoporezivog dela bruto zarade za 12,5%, sa 19.300 dinara na 21.712 dinara, istovremeno smanjenje stope doprinosa penzijsko-invalidskog osiguranja na teret poslodavca za jedan procentni poen i time će ukupno opterećenje na rad biti smanjeno na 60%, a mi kao država se odričemo prihoda u visini od 41 milijarde dinara da bi mogli kontinuirano da se povećavaju minimalne plate, ali i da to ne bi ugrozilo konkurentnost naše privrede i stvaranje novih radnih mesta.

Ekonomski rast planiran za 2023. godinu je 2,5%. Nažalost, zbog svih problema koje u ovom trenutku postoje, ekonomske krize koja postoji u Evropi i svetu, to je nešto manje nego što smo inicijalno predviđali tokom 2022. godine, ali i dalje mnogo bolje nego u najvećem broju zemalja na evropskom kontinentu.

Ono što je izuzetno važno, da podvučem, za sve građane Republike Srbije, čime mislim da svi zajedno treba da se ponosimo, a to je da, prema podacima MMF-a, kumulativni rast unutar četiri krizne godine, tu se računa kovid kriza, energetska kriza, da će u te četiri krizne godine Srbija kumulativno imati drugi najveći rast na evropskom kontinentu, odmah posle Irske. Kumulativni rast Srbije će biti, kaže MMF, za koji verujem da jeste objektivna, nepristrasna, kredibilna institucija, biti 13,1%, što je skoro četiri puta veći rast od EU, gde će biti 3,4%. Dakle, toliko smo nadoknadili svo ono propušteno vreme i tokom 90-ih, ali i u prvoj deceniji 2000-ih godina. Taj kumulativni rast je veći i do nekoliko puta od određenih naših suseda u regionu, kao što je Severna Makedonija gde je predviđen kumulativni rast od 3,3%, u Srbiji, ponavljam 13,1%, ili Crna Gora gde je predviđen kumulativni rast od 5,2%. Ponavljam, Srbija 13,1%.

Budžet koji smo pravili za 2023. godinu je pravljen tako da se ovo nastavi. Danas se predviđa da 19 zemalja država članica EU ući u recesiju. Mi ćemo se boriti da imamo rast. Kako to postići? Pod jedan, opet kao što je ministar finansija juče pričao, ogromnim ulaganjem u kapitalne investicije. Nastavak ogromnih ulaganja u projekte, pre svega, kapitalne, putne i železničke infrastrukture.

Predlog budžeta za kapitalne investicije je 423,9 milijardi dinara, što je 5,3% BDP. Na nivou opšte države to je oko 545,5 milijardi dinara, što je 6,8% BDP, što je za čak 6,4% više od iznosa predviđenih u 2022. godini. Ono što je neverovatno, skoro četiri puta više nego 2017. godine.

Sećam se koliko smo bili srećni te 2017. godine kada smo prvi put prešli budžet za kapitalne investicije od 300 milijardi. To su neverovatne stvari.

Dakle, ono što nastavljamo da radimo je svakako beogradski metro, brza saobraćajnica Novi Sad-Ruma, odnosno „Fruškogorski koridor“, obilaznica Ostružnica-Bubanj Potok koji treba da se završi, auto-put do Požege koji takođe treba da se završi do kraja 2023. godine, „Moravski koridor“, pa tokom 2023. godine treba da završimo i ovu prvu deonicu do Kruševca. Auto-put Beograd-Sarajevo, Ruma-Šabac-Loznica, auto-put Novi Beograd-Surčin koji takođe treba da završimo u 2023. godini. „Dunavska magistrala“, brza saobraćajnica Iverak-Lajkovac, dakle da povežemo Valjevo na „Koridor 11“ takođe treba da se završi u 2023. godini, izgradnja mosta, odnosno obilaznice oko Novog Sada sa pristupnim saobraćajnicama i mnogo drugih projekata.

Nastavljamo ulaganje u razvoj železničke infrastrukture. Projekat brze pruge od Novog Sada do granice sa Mađarskom, rekonstrukciju železničke pruge Niš-Dimitrovgrad.

Tu su i projekti koji se tiču vodnog transporata. Takođe, nešto što je izuzetno, izuzetno značajano za oblast zaštite životne sredine i smanjenje zagađenja vazduha. Ako gledate pragmatično, praktično šta je ono što odgovorna vlast treba da radi umesto da priča prazne priče, to su te stvari - brza železnica, generalno ulaganje u železnicu, ulaganje u vodni saobraćaj. Tu imamo projekte proširenja kapaciteta luka Sremska Mitrovica, Prahovo, Bogojevo, rekonstrukciju i dogradnju graničnog prelaza Horgoš, izgradnju nekoliko novih graničnih prelaza. Novi most preko reke Save u Beogradu, sredstva za vađenje potonule nemačke flote iz Drugog svetskog rata kod luke u Prahovu, adaptacija brodske prevodnice u sastavu hidroelektrane „Đerdap 2“, izgradnja Nacionalnog stadijuma itd.

Dakle, sve su ovo predviđene kapitalne investicije koje će, pod jedan, doprineti našem ekonomskom rastu, pod dva, takođe podići kvalitet života svih naših građana zato što će Srbija biti mnogo bolja povezana, pod tri, ojačati ravnomerni regionalni razvoj Srbije i omogućiti da gde živite u Srbiji imate jednake uslove, imate dovoljno komforan kvalitet života. Zato gradimo infrastrukturu da možemo da dovodimo investitore, da domaći investitori mogu lakše da plasiraju svoje proizvode. Pod četiri, sve je ovo, verovali ili ne, takođe i agenda životne sredine.

Da je ovo agenda životne sredine i da oni što pričaju o zagađenju vazduha zaista nemaju konstruktivnu ideju šta treba uraditi i šta smo sve uradili daću vam samo jedan primer za to koji je zaista neverovatan, ali sam zamolila da napravimo tu analizu. Od puštanja deonice brze pruge Beograd-Novi Sad na ovoj relaciji je prevezeno skoro dva miliona putnika. Da budem precizna, zaključno sa jučerašnjim danom, milion 913 hiljada 534 putnika. Najveći broj njih zato iz Beograda u Novi Sad ili iz Novog Sada u Beograd nije išlo svojim automobilom ili nije išao autobusom.

Ako izvršite preraspodelu da samo oko 10% svih ovih putnika od ovih dva miliona da je umesto autobusa izabralo voz, a da je ostatak, oko 90%, umesto svojih automobila izabralo voz, može se proceniti da je ovo pozitivno uticalo na smanjenje zagađenja vazduha dovelo do uštede od oko 160 hiljada 736 kilograma CO2 ugljen-dioksida u atmosferu. Tako da, izgradnja brze pruge Beograd –Novi Sad je jedan od najvećih projekata zaštite životne sredine i unapređenja kvaliteta vazduha u Republici Srbiji, a pre svega u Beogradu i Novom Sadu. I budžetom za kapitalne investicije nastavljamo ove projekte.

Još jednom, gledala sam Odbor, čini mi se i dalje da neki poslanici opozicije ne razumeju sasvim dobro kako izgledaju budžeti, tako da gledaju kada uzimate budžet za recimo zaštitu životne sredine ili budžet za kulturu ili budžet za prosvetu, da je budžet samo ono što je u tom resoru. Ljudi, to ne može tako da se gleda. Vi ako želite da vodite državu odgovorno bi to gledate holistički, sveobuhvatno.

Dakle, ako gledate, ne možete isključiti projekat brze železnice, sada dodatnih preko milijardu evra, od Novog Sada do granice sa Mađarskom do Kelebije, a da ne kažete da ništa od tih milijardu evra nije takođe i ulaganje u zaštitu životne sredine.

Isto kao što gledate i kritikujete budžet, izdvajanja za Ministarstvo za kulturu, onda ne možete da kažete da je to samo budžet Ministarstva kulture, već gledate takođe i deo budžeta, recimo, Ministarstva prosvete, gde imate, recimo, budžetirano za tri velika projekta iz kulture, strateška, važna za sve naše buduće generacije ovde u našoj Srbiji, a to je Fakultet muzičke umetnosti, prvi put posle 85 godina da ima svoju zgradu, Fakultet primenjenih umetnosti, Fakultet likovne umetnosti. Dakle, i to takođe morate da računate u kulturu iako je u prosveti. Tako da vas molim i dalje u raspravi da gledamo na taj način u ove budžete i da razumete da odgovorna vlast na taj način budžetira i na taj način vodi državu.

Dalje, energetika za koju smo rekli da je prvi prioritet Vlade i da moramo da krenemo u mnogo veći ciklus investicija, da krenemo u ono što smo nazvali nova energetska politika Republike Srbije. Tu imamo značajna sredstva, s tim što je veliki deo i garancija za naša javna preduzeća koja će finansirati ove projekte.

Ono što je važno za 2023. godinu je da završavamo nakon 31 godine prvi veliki energetski projekat u Srbiji, to je novi blok termoelektrane „Kostolac B3“ od 350 megavata i tu imamo sredstva da to privedemo kraju i da tokom 2023. godine pustimo ovih 350 megavata na mrežu.

Imamo, dalje, planirana sredstva za izgradnju hidroelektrane Buk Bjela u Republici Srpskoj, gde polako privodimo kraju pripremne radove, treba da idemo na tender, u finansiranje i u tender za izvođača radova na hidroelektrani Buk Bjela.

Planirana značajna ulaganja u naš prenosni sistem, dakle sve ono što radi „Elektromreža Srbije“ ili „Distribucija“, distributivni sistem, tu imamo energetsko povezivanje sa drugim državama kako bi imali jaču i stabilniju mrežu, kako bi na kraju krajeva u perspektivi mogli i lakše da balansiramo sve one kilovate iz obnovljivih izvora energije, zelene energije, ali takođe da bi značajno smanjili gubitke na mreži.

Gubici na mreži u ovom trenutku su otprilike 12%, mi moramo da ih svedemo na sedam do osam posto i čak do kraja ove godine, dakle u narednih otprilike desetak dana ili dve nedelje, mi potpisujemo jedan značajan ugovor sa našim francuskim partnerima koji će smanjiti te gubitke na devet do deset posto i onda nastavljamo dalje sa tim projektima.

Važno je da ojačamo mrežu tako da dodatno možemo da dovodimo investitore u neke delove Srbije gde nema dovoljno investitora, bilo domaćih, bilo stranih, kao što je recimo istok Srbije. Tamo je energetska, elektroenergetska mreža preopterećena. Moramo da gradimo dodatne kapacitete prenosnog sistema.

Takođe, da nastavimo energetsku diversifikaciju, gasovod od Srbije do Bugarske Niš-Dimitrovgrad koji će se onda nastaviti na Grču i na LG terminale u Grčkoj, dakle krećemo sa investiranjem u novu energetsku politiku Republike Srbije.

Nauka, inovacije, ono što mi je važno da kažem je da ćemo mi nastaviti sa dodatnim ulaganjima i u Fond za nauku i u Fond za inovacionu delatnost. Nisu najvažnije uvek samo pare, nije ključ uspeha uvek samo u novcu. Izuzetno je važno da koliko god možemo, a to će biti i deo reformi, na kraju krajeva, donekle i u Fondu za nauku, povećamo efikasnost Fonda za nauku, smanjimo preopterećenost administracije u Fondu za nauku, tu otvorimo više vremena našim naučnicima, istraživačima da rade na naučnim delatnostima bez preopterećivanja administracijom.

Isto tako da tokom 2023. godine sa ovim novcem koji smo dodatno uvećali u odnosu na 2022. godinu mnogo, mnogo, mnogo više radimo na povezivanju privrede i nauke, inovacija i privrede, istraživanja i razvoja i privrede, kako bi naša privreda postala konkurentna.

Ono što je jedan od najvažnijih projekata tokom mandata ove Vlade, to je „BIO4 kampus“ za biotehnologiju, biomedicinu, bioinformatiku i biodiverzitet, to je investicija vredna 300 miliona evra koja će na jednom mestu okupiti četiri fakulteta, osam instituta, i deo naučno tehnološkog parka zajedno sa privredom, kako bi stvarali novu vrednost u Republici Srbiji koja će dalje da utiče na mnogo, mnogo dinamičniji rast i razvoj i na ostanak pre svega mladih ljudi u Republici Srbiji, na dodatni povratak naših ljudi iz dijaspore, ali i na dolazak značajnog broja stranaca u Republiku Srbiju da odavde stvaraju intelektualnu svojinu i prodaju tu intelektualnu svojinu u inostranstvo.

U septembru 2023. godine treba da krenemo da gradimo „BIO4 kampus“ u Beogradu, tako da i ovo imamo budžetirano u okviru linije kredita, jer je ovo kredit Razvojne banke Saveta Evrope – CEB. Nastavljamo sa ulaganjem u naučno tehnološke parkove. Gradićemo već, verovali ili ne, dodatne kapacitete, dakle, dodatne zgrade za Naučno tehnološki park u Čačku i Naučno tehnološki park u Nišu. Oni su puni, rade odlično. Naši, pre svega, mladi ljudi u Čačku i Nišu imaju fantastične ideje, otvaraju svoje start-ap kompanije, otvaraju svoje inovacione kompanije, treba im više prostora. Dakle, i ovo ćemo takođe, raditi najverovatnije u saradnji sa Evropskom bankom za obnovu i razvoj. Ono što mi je važno je da ćemo graditi poseban novi naučno tehnološki park u Kruševcu.

Završavamo u prvom kvartalu 2023. godine zgradu Instituta „Biosens“ kao centar izvrsnosti naše digitalne poljoprivrede. Ministarka poljoprivrede Jelena Tanasković je već imala čitav niz sastanaka sa „Biosens institutom“.

Ljudi moji, ako su oni evropski centar izvrsnosti za razvoj digitalne poljoprivrede, pa svakako mi čiji su oni domaća pamet, treba više da ih iskoristimo, da imamo bolje iskorišćene sve ove subvencije koje dajemo za poljoprivredu, a videćete kasnije da su subvencije za poljoprivredu, budžet za poljoprivredu ponovo nikada veći na istorijskom nivou, ali treba da vidimo pametnije kako da koristimo da bi imali maksimalni autput ili proizvod od strane naše poljoprivrede.

Poljoprivreda – kao što sam rekla, izdvajanja su u iznosu od 79,7 milijardi dinara. To je povećanje od oko milijardu i 100 miliona dinara u odnosu na budžet poljoprivrede 2022. godine.

Najveći deo ovog budžeta je namenjen za subvencije u poljoprivredi i to čak 68,7 milijardi dinara. Tu imamo podsticaje za direktna plaćanja, premija za mleko, osnovni podsticaj za biljnu proizvodnju, podsticaji u stočarstvu i to u iznosu od 46,9 milijardi, što je 17,6% više nego 2022. godine, mere ruralnog razvoja, to je podsticaj za unapređenje konkurentnosti, podizanje zasada, nabavka opreme, traktora, organska proizvodnja u iznosu od osam milijardi dinara i evropski fondovi za poljoprivredu IPARD u iznosu od 6,3 milijarde dinara.

Ono što mi je važno da napomenem je da ćemo već do kraja prvog kvartala 2023. godine napraviti sistem E-agrar kako bi pod jedan – pomogli našim poljoprivrednicima da se mnogo lakše i jednostavnije brže prijave za subvencije, da sistem davanja subvencija bude mnogo efikasniji i da bude mnogo transparentniji, ali takođe da mi možemo da imamo mnogo veću kontrolu kako su potrošena ta sredstva, na šta su potrošena, da li su potrošena i sa tim da u narednim godinama, opet kao odgovorna vlast, obezbedimo da imamo jedan sistem koji će nam pomoći da mnogo bolje targetiramo te subvencije za poljoprivredu.

Što ste tiče zaštite životne sredine i pričam sada samo o onim najvećim temama i o onima koje mi se čine najrelevantnije ili najzanimljivije za naše građane, Predlogom budžeta za 2023. godinu obezbeđena su sredstva od 31,5 milijardi dinara. Tu sam gledala samo čisto budžet Ministarstva za zaštitu životne sredine plus nekih 13,3 milijarde dinara kod Ministarstva građevine, saobraćaja i infrastrukture, što je čak nekih 4,12 milijarde dinara više nego 2022. godine.

Ako pogledate pre 10 godina, 2012. godine budžet za životnu sredinu je bio nekih devet puta manji. Ovde je jedan od najvažnijih projekata naravno uz investiranje u sisteme za odsumporavanje na našim termoelektranama ponovo, to je nešto što vidite u EPS-u, to je nešto što vidite u energetici, a ne u zaštiti životne sredine, je Projekat „Čista Srbija“ za koji je planiran budžet od nekih neverovatnih 3,4 milijarde evra u narednih nekoliko godina iz kojih ćemo raditi u 70 lokalnih samouprava, na 93 lokacije izgradnju kanalizacione mreže od oko pet hiljada kilometara i izgradnju postrojenja za pročišćavanje otpadnih voda.

Takođe, tu je i budžet za zbrinjavanje opasnog otpada, nabavku opreme za sakupljanje i reciklažu. Moći ćemo nešto od ovoga možda i da doniramo ili da pomognemo lažnim ekolozima kako bi počeli da recikliraju papir i da samim tim svi zajedno unapredimo životnu sredinu, ali takođe nastavljamo subvencije za kupovinu električnih vozila kao direktnu meru za poboljšanje kvaliteta vazduha u Republici Srbiji, sedam regionalnih centara za tretman otpada, pošumljavanje itd.

Ono što mi je važno da vam pokažem, što nažalost nismo do sada uspeli da predstavimo na najbolji mogući način i trudićemo se da to uradimo, ovde imam dokument – čišćenje divljih deponija u 2022. godini na teritoriji Republike Srbije.

U prethodne dve godine mi smo očistili 750 nesanitarnih deponija, što je skoro jedna četvrtina postojećih nesanitarnih deponija u Republici Srbiji, jedna četvrtina za dve godine.

Pogledajte ovo. Napravićemo jednu prezentaciju da imaju svi. Samo Južnobanatski okrug imate Bela Crkva – uklonjeno pet divljih deponija, Žitište – dve deponija, Zrenjanin – jedna deponija, Novi Sad – jedna deponija, Žabalj – jedna deponija, Subotica – uklonjeno šest deponija. Imate sve lepo, fotografije pre i posle i mi ćemo napraviti jednu prezentaciju da svi naši građani vide šta smo uradili samo u prethodne dve godine zato što mislim da je to nešto što je zaista na ponos svima nama, čistimo konačno našu Srbiju, čistimo divlje deponije koje su tu stvarane pre 65 i 70 godina.

Zato mi je žao, još jednom da kažem, što nismo dobili podršku i nemamo podršku dela opozicije, pa makar onih koji se izjašnjavaju kao zeleni i kojima je zaštita životne sredine važna, da dalje nastavljamo ove projekte, ali zahvaljujući odgovornoj parlamentarnoj većini mi radimo u interesu Srbije, ne busamo se da smo zeleni zato što je to nama sastavni deo posla i ljubavi prema Republici Srbiji, nešto što svakako radimo kao odgovorna vlast.

Žao mi je što nismo imali veću podršku i videli da je i vama stalo da ugrađujemo i solarne panele i da imamo veću energetsku efikasnost, ali dobro. Šta je tu je. Mi guramo dalje sami kao parlamentarna većina u interesu građana Srbije.

Nastavljamo, i da ne dužim, mogla bih da pričamo verovatno satima o budžetu i kako se on uklapa u našu viziju razvoja i kako zaista po svakoj komponenti novog programa Vlade Republike Srbije od 2022. godine, koji sam predstavila u ekspozeu u Skupštini Srbije, imamo za to i budžetirana sredstva da isporučimo našim građanima ono što je smo obećali.

Dakle, veća ulaganja u zdravstvo i u kulturu i u odbranu, prosvetu, to sam već rekla, socijalna davanja, pronatalitetnu politiku i sve drugo.

Na kraju želim da kažem da sam apsolutno uverena da će ovaj budžet Republike Srbije obezbediti da implementiramo one prioritete za koji smo dobili podršku od strane vas narodnih poslanika koji su glasali za Vladu, podršku od građana Republike Srbije i da ćemo ovim budžetom, napornim radom, implementacijom ovih projekata uspeti dalje da utičemo na porast životnog standarda građana Republike Srbije, bez obzira na sve izazove i bez obzira na okolnosti koje nas okružuju. Hvala vam mnogo. Živela Srbija.

PREDSEDNIK: To je povreda Poslovnika.

Reč ima Ivana Parlić.

IVANA PARLIĆ: Gospodine Orliću, nedopustivo je što ste dozvolili Ani Brbanić da ovako izvređa građane Srbije, član 107, da povredi dostojanstvo građana Srbije, svih poslanika, ljudi koji su podneli ovu inicijativu, među kojima sam i ja, da nazove građanima lažnim ekolozima, koji se bore za opstanak ove zemlje, bukvalno, i da dovede građane u zabludu na temu – šta je najveća opasnost po životnu sredinu i po našu domovinu zajedničku i vašu i moju.

Najveća opasnost po životnu sredinu i po Srbiju je …

(Isključen mikrofon.)

PREDSEDNIK: Samo da vas pitam. Da li ste vi delili ove flajere o kojima je bilo reči?

IVANA PARLIĆ: Vi mi upadate u reč, nedopustivo. Ana Brnabić je najveća opasnost za životnu sredinu.

PREDSEDNIK: Hvala vam puno. Pošto ste rešili da držite govore, umesto da ukažete na povredu Poslovnika, tako da to nekog smisla ima.

Bilo je reči o flajerima i nazvani su lažnim ekolozima ljudi koji tvrde da im je, navodno stalo do životne sredine, a onda seku drveće da bi delili reklame. To je bilo to. Vi ako želite da se izjasnimo kažite mi. To možemo.

(Ivana Parlić: Vi ste me prekinuli.)

Ne želite da se izjasnimo. Onda bih vas zamolio samo da sednete pa da nastavimo raspravu dalje.

Povreda Poslovnika Milenko Jovanov.

MILENKO JOVANOV: Član 106. stav 2. Poslovnika – niko ne može da prekida govornika, niti da ga opominje, osim predsednika Narodne skupštine.

Mi smo započeli sednicu čitavim nizom ukazivanja na povredu Poslovnika, prilikom zakazivanja sednice, oko dnevnog reda, itd. Reč se nije čula u sali osim onoga što su govori predstavnici stranaka koje su ukazivale na povredu Poslovnika. Reč se nije čula.

Dva minuta i 37 sekundi je govorila premijerka kada je počelo dobacivanje sa druge strane. Na nešto ste reagovali, nešto možda niste čuli. I na to što niste čuli ukazujem. Dva minuta i 37 sekundi je moglo da se govori, a da ne krene dobacivanje od onih koji se svakog dana žale da im neko dobacuje, svakog dana glume žrtve, svakog dana drže predavanja kako su progonjeni, kako su žrtve nekog lošeg ponašanja, itd. Dva minuta i 37 sekundi i onda počinju ponovo zloupotrebe Poslovnika, jer i ovo što je rečeno moglo je da bude komotno oduzeto od poslaničke grupe.

Dakle, želim da ukažem na to da je očigledno i danas je svaki građanin, evo kompletna Vlada skoro, mogao da vidi kako to stvarno izgleda. Da zanemarimo sve one performanse, da zanemarimo sve one priče koje možemo čuti u holu ili ih čitati u medijima koji prate rad nekih opozicionih poslaničkih grupa. Dakle, sa jedne strane tišina, sa druge strane dobacivanje, posle dva minuta i 37 sekundi. Volim i drago mi je što su građani imali prilike da vide. To vam je odgovor na pitanje odakle nerad u Skupštini i ko ga pravi. Oni koji ne mogu da izdrže duže od dva minuta i 37 sekundi da slušaju predsednicu Vlade.

(Dragana Rakić: Vreme.)

Evo ga ponovo. Hvala. Evo to je to. O tome pričam. Hvala vam gospođo Rakić. Upravo to je ono o čemu pričam.

PREDSEDNIK: Ne morate vi da galamite sa te strane. Samo polako.

Što se tiče primedbe koju ste izneli gospodine Jovanov, razumem da je neprijatno što slušate dobacivanja, praktično sve vreme, ali videli ste i sami, koliko god puta zamolio neke da se ponašaju pristojno, bar minimalno pristojno, to prosto ne vredi.

Mi to možemo da sankcionišemo kroz nadoknadu vremena koje pripada poslaničkim grupama. Saglasan sam ako je to predlog da primenjujemo taj princip i danas kada je reč o svima, bez ikakve razlike, svim poslaničkim grupama, ako bude takvih zloupotreba.

Da li želite da se o članu 106. izjasnimo? (Ne.)

Hvala vam.

Ko je želeo povredu Poslovnika.

Niste se prijavili za reč. Nije dovoljno samo da se podigne.

Izvolite, Nebojša Cakić.

NEBOJŠA CAKIĆ: Reklamiram povredu Poslovnika, član 27. stav 2. u vezi člana 106. stav 1.

Dakle, gospodine predsedavajući, ja vas razumem, vi ste čovek koji je završio Elektrotehnički fakultet i pokušavate da u meri, koliko možete, primenjujete Poslovnik, a konkretno u ovom slučaju, govorim o tome da je premijerka na početku zasedanja govorila o nečemu što nije bila tačka dnevnog reda.

Da se podsetimo, ministri, bilo ko ko je gost Skupštine može govoriti samo o onome što je tačka dnevnog reda, u ovom slučaju finansije, a ne o tome da li se određena poslanička grupa ponaša ovako ili onako i da li je lažna ili nije.

Ono što želim vama da ukažem, pokazalo se u radu ovog parlamenta da vi više puta, i zato sam reklamirao povredu člana 27. stav 2. vi ste dužni da se držite Poslovnika. To što vam možda nisu ukazali da li vi to radite nenamerno ili namerno, Poslovnik u pravnoj teoriji i pravnoj praksi ne služi za zaštitu većine. Većina se sama štiti brojem glasova, Poslovnik postoji da bi se zaštitila manjina, kao što zakoni postoje da zaštite građane, a ne postoje da zaštite vlast.

Dakle, kada primenjujete Poslovnik, ne mežete da kažete – moje je pravo da ja o tome odlučujem. Da, to jeste vaše pravo, ali ne, to vam nije pravo koje ste nasledili od oca, dede ili babe, ne to je pravo koje možete da koristite samo u skladu sa Poslovnikom.

Vi uglavnom uvek kada vodite sednicu Skupštine kažete – to je moje pravo bez daljeg obrazlaganja. Ne, tu niste u pravu. Hvala.

PREDSEDNIK: To je bilo dva minuta.

Dobro, nisam siguran da li ste vi sami razumeli šta ste sve rekli.

Da li je nešto u skladu sa dnevnim redom ili nije, šta je moje pravo, šta nije moje pravo, da li sam ja obrazlagao ili nisam obrazlagao i sve to vezano za član 27.

Da li želite da se Skupština izjasni na tu temu, da ne bih pitao vas da li razumete, pošto mi je jasno koliko razumete?

(Nebojša Cakić: Da.)

Izjasniće se.

Reč ima Zoran Lutovac.

ZORAN LUTOVAC: Povredili ste Poslovnik, član 107. stav 1.

(Predsednik: Samo da vam kažem da je na član 107. ukazano.)

Takođe ste povredili član 106.

(Predsednik: I na član 106. je ukazano. Ne možemo gospodine Lutovac tako. Pratite molim vas ukazivanje na povrede Poslovnika.

Ako imate neku na koju nije ukazano, ukažite vi.)

Član 27.

(Predsednik: Sada je čovek govorio po članu 27.

Molim vas ako možemo ozbiljno ovo da radimo.)

Molim vas, vi ste toliko članova povredili, da ne znam više koji da nabrojim, svejedno je koji.

Znači, povredili ste sve članove.

(Predsednik: Dobro, ako ne znate, onda ne možete da govorite po povredi Poslovnika.)

Povredili ste sve članove.

PREDSEDNIK: Nećemo tako. To nema nikakvog smisla.

Ako hoćete da nešto radite po Poslovniku, onda se pridržavajte tog Poslovnika.

Ispred odbora, Aleksandra Tomić.

Izvolite.

ALEKSANDRA TOMIĆ: Uvaženi predsedavajući, poštovana premijerko, poštovana guvernerko, ministri, kolege poslanici, juče smo na Odboru usvojili Predlog budžeta za 2023. godinu sa pratećim zakonima. Naravno da ugovori koji su bili na dnevnom redu su tema koja je zajednička kada raspravljamo o budžetu, jer je to okvir kako će sledeće godine građani Srbije živeti.

To predstavlja, u stvari, rezultat dobre koordinacije svih institucija, počev od Narodne banke Srbije, Vlade Republike Srbije, svih ministarstava, na čelu sa Ministarstvom finansija i predsednika Srbije, jer je to rezultata, u stvari, onoga kako treba završiti ove teške godine koje je pogodila korona, kada treba završiti i pomoći ljudima koji su imali poplave u Tutinu i Novom Pazaru, podsetiću vas, i to sve košta i to sve ide iz budžeta, kada treba odgovoriti na sve izazove koje je izazvala ukrajinska kriza, i na one koje imamo kao inflatorne udare praktično na ceo svet, pa i na Srbiju, ali i energetiku koja, podsetiću vas, od danas prekida sve distributivne lance koji su do sada važili. Znači, protok gasa i nafte je prekinut na svetskom nivou, onakav kakav je trajao do sada.

Prema tome, i Srbija se nalazi na prostoru koji će zaista biti pod udarom određene energetske krize, ali sva sreća je što je ova Vlada Srbije još od prošle godine praktično započela pripreme za sve moguće scenarije kada je u pitanju energetska kriza. To se najbolje videlo letos kada se pripremala upravo za ono što će se desiti sada i ono što će nas slediti u 2023. godini.

Zato je važno da budemo krajnje odgovorni danas kada razgovaramo o budžetu, da se ne bavimo trivijalnostima i političkim pamfletima koje smo imali prilike danas da vidimo da se dele ovde u Skupštini, zarad nekih jeftinih političkih poena.

Mislim da je jako važno šta ovaj budžet donosi građanima Srbije sledeće godine – odgovor na inflaciju, odgovor na sve vrste ekonomskih kriza, podrška malim i srednjim preduzećima, kompletnoj privredi, podrška građanima kroz povećanje plata i penzija. Naravno, kroz nastavak svih infrastrukturnih radova, ova država ima mogućnost da kroz budžet sledeće godine prihoduje sredstva sa kojima će na adekvatan način odgovoriti na sve ove izazove.

Dobro je da se pokazao praktično ceo program i proces koji je počeo još 2016. godine zahvaljujući Vladi Republike Srbije tada koju je preuzela Ana Brnabić, da proces digitalizacije koji je tada počeo daje danas velike rezultate i dobre rezultate. To pogotovo vidimo i kad je nauka u pitanju, jer potreba da se oformi zasebno Ministarstvo nauke u stvari pokazuje da mi idemo jednim putem tehnološkog razvoja, rame uz rame sa najrazvijenijim državama. To je ono što je nama pomoglo i u teškim vremenima kad je bila i korona i kada su u pitanju bili različite vrste izazova sa kojima je Srbija morala da se susretne.

Ono što je važno, to je da građani Srbije treba da znaju da imamo stabilne javne finansije, da imamo državu koja misli na svoje građene podjednako i na to da će u svakom trenutku država donositi tako odgovorne odluke u kojima će zaista gledati da odgovori na sve one teške trenutke koje će zadesiti svet, ne samo ovde na teritoriji zapadnog Balkana, već i uopšte Evropske unije, nego i Srbiju koja, po ovim rezultatima koji pokazuju da preko 60% stranih direktnih investicija na zapadnom Balkanu pripada Srbiji, da ćemo ovu godinu završiti sa četiri milijarde evra stranih direktnih investicija, a nezaposlenost na istorijskom minimumu od 8,9%, u stvari pokazuje da ćemo zaista postići ovaj rast koji je projektovan za 2023. godinu, koji iznosi, projektovan 2,5%, gde će druge evropske države se nositi praktično sa kompletnom recesijom i stagnacijom.

To za nas predstavlja, u stvari, odgovor na sve ono što nas čeka, ali i na našu politiku koja treba da pokaže da je zaista saradnja između plana za finansijsku solidnost i makroekonomsku stabilnost zaista konzistentna kroz ovu politiku koju smo mi danas imali prilike da čujemo kroz Predlog ovog finansijskog plana.

Naravno da nam ovi zakoni koji su uz ovaj budžet predloženi daju prilike da vidimo kako će se u stvari puniti budžet, ali nam daju i prilike da vidimo kako će praktično država investirati. Četiri puta veća ima javna ulaganja kada je u pitanju izgradnja škola, vrtića, bolnica. Zatim, imamo mnogo veća ulaganja kada je u pitanju infrastruktura. Ali, ono što je za nas važno, jeste da davanje saglasnosti na finansijske planove svih ovih institucija u stvari daje tu stabilnost za povećanje plata i penzija.

Mislim da je odgovorno da danas razgovaramo o činjenicama, o brojkama, o rezultatima, da se ne bavimo nekim trivijalnostima, upravo zbog toga što građani Srbije žele da čuju kako ćemo živeti u sledećoj godini.

Što se tiče Fiskalnog saveta, on uvek daje svoju ocenu i uvek ima određene kritike. I u najbolje vreme, pre tri, četiri godine, kada smo imali najveće stope rasta, imali su određene zamerke. To je uvek na stručnjacima, da daju određene zamerke. Da li su one osnovane ili nisu, to je na stručnjacima da odrede, ali na nama je ovde da kao odgovorno društvo damo podršku ovom budžetu za sledeću godinu. Hvala.

PREDSEDNIK: Hvala, gospođo Tomić.

Nastavljamo sa izvestiocima odbora. Reč ima Elvira Kovač.

Izvolite.

ELVIRA KOVAČ: Zahvaljujem.

Uvaženi predsedniče, predsedništvo, predsednice i članovi Vlade, znam da će najveći deo današnjeg dana odneti rasprava o budžetu kao najznačajnijem, ali kao predsednica Odbora za evropske integracije, u ime Odbora za evropske integracije mislim da je najmanje toliko značajno i da razgovaramo ovde o Okvirnom sporazumu o finansijskom partnerstvu između Republike Srbije, koju zastupa Vlada Republike Srbije, i Evropske komisije o pravilima koja se odnose na sprovođenje finansijske pomoći EU u okviru instrumenata za pretpristupnu pomoć IPA 3, kao što mi to zovemo skraćeno.

Ovaj Okvirni sporazum i njegovo potvrđivanje je izuzetno značajno, jer zapravo on predstavlja pravni okvir za određivanje pravila za sprovođenje ove pomoći. Pošto je jasno svima nama da proaktivna komunikacija o prednostima priključenja EU mora da se ojača, zbog toga moramo da naznačimo da je od 2000. godine kroz različite programe finansijske pomoći Republika Srbija, kada razgovaramo od KACA, preko IPA, IPA 2, dobila bespovratna sredstva u visini od oko 3,6 milijardi evra u različitim oblastima, od vladavine prava, reforme javne uprave, društvenog razvoja, do životne sredine i poljoprivrede.

Kako bi se upravo ova podrška EU nastavila u periodu, znači, zvanično pričamo od 2021. do 2027. godine, mada realizacija može da se oduži, recimo, do 2030. godine, Evropska komisija je 2018. godine predložila, a Savet ministara i Evropski parlament su 15. septembra 2021. godine usvojili Uredbu o uspostavljanju IPA 3. Dakle, govorimo o finansijskoj pomoći sedmogodišnjem paketu i, kao što smo na sednici Odbora u petak razgovarali o tome, sada govorim o 1,4 milijarde evra. Uredba navodi da će podrška EU u sklopu IPA 3 biti obezbeđena za sprovođenje raznoraznih političkih, institucionalnih, pravnih, administrativnih i društveno ekonomskih reformi u procesu približavanja Republike Srbije EU, dakle, usklađivanje sa evropskim standardima i vrednostima.

Pošto svakako raspravljamo o budžetu, moram da naglasim da i u Predlogu budžeta stoji da planirani prihodi od donacija beleže značajan rast i to upravo zahvaljujući pomoći od strane EU. Konkretno radi se o pomoći zbog energetske krize koja iznosi, znamo pošto je i sam komesar govorio, a i ministarka o iznosima,165 miliona evra. Konkretno se ta pomoć odnosi na same građane i na srednja i mala preduzeća.

Dakle, EU realizuje više od 300 projekata, zavisi o kojima pričamo. Na odboru smo razgovarali o više od 1600 korisnika, kada pričamo o prekograničnoj saradnji i koliko je sve ovo kompleksno i komplikovano, pa da pokušamo na najrazumljiviji način. Radi se o više od 17 sektora kroz IPA fondove, dakle, da se vratimo na IP-u, od 2007. do 2020. godine obezbeđeno 2,79 milijardi evra, a moramo da spomenemo samo i neke od intereg, prekogranične saradnje, za nas najznačajnije ako govorimo o SVM, saradnja sa susednom Mađarskom, od 2014. godine do 2021. godine EU je u programe prekogranične saradnje, dakle, Srbija-Mađarska uložila u vrednosti od 65 miliona evra, ali da uzmemo i druge primere, prekogranična saradnja Srbija-Rumunija 75 miliona evra.

Nadam se da ćemo ovde uskoro detaljnije pričati o Izveštaju Evropske komisije, koji pažljivo čitamo. Dakle, Izveštaj Evropske komisije, najsvežiji koji je objavljen 12. oktobra ove godine ocenjuje da je Srbija, znači treba da budemo što efikasniji u iskorišćavanju ovih fondova, da smo umereno pripremljeni u oblasti regionalne saradnje, koordinacije strukturnih instrumenata i o tome moram vrlo otvoreno da pričamo o tome i da smo na sednici Odbora razgovarali o jačanju ovih administrativnih kapaciteta i Ministarstvo se složilo sa određenim primedbama i da zadržimo kvalitetne kadrove koji rade na ovim pitanjima.

Dakle, da nekako i sumiramo, dakle, kroz IPA program podrške zajedno sa IPARD-om, dopunjenim programom za ruralni razvoj, daje se značajan doprinos implementaciji ekonomskog investicionog plana za zapadni Balkan i Zelenoj agendi, a to što ćemo mi ratifikovati ovaj sporazum, i što je potpisan finansijski Sporazum znači početak sprovođenja ove bespovratne pomoći EU.

Zahvaljujem na pažnji.

PREDSEDNIK: Hvala, gospođo Kovač.

Reč ima Jelena Žarić Kovačević.

JELENA ŽARIĆ KOVAČEVIĆ: Hvala vam uvaženi predsedniče.

Uvažena predsednice Vlade, ministri sa saradnicima, poštovana gospođo Tabaković, dame i gospodo narodni poslanici, građani Srbije će ovih dana pratiti raspravu o predlozima koji ne samo da će obeležiti ovu sedmicu, već će obeležiti i čitavu narednu godinu.

Kada govorimo o budžetu na samom početku dobro je da istaknemo karakteristike tog budžeta, a ovaj Predlog budžeta koji je pred nama, pre svega možemo za njega da kažemo da je realističan, odnosno, da je postavljen na realnim osnovama, da je domaćinski, da je predložen u skladu sa situacijom u kojoj se nalazimo, u skladu sa krizom koja je pogodila i našu zemlju i zemlje u regionu, na kraju krajeva i zemlje Evrope. Možemo da kažemo sa druge strane i da je razvojni, zato što vidimo da ćemo nastaviti započete projekte, zato što vidimo da ćemo ulagati u neke vrlo velike kapitalne investicije. Možemo da vidimo i da se posebna pažnja poklanja i sve aktuelnijoj temi koja se odnosi na energetiku, pa tako možemo da kažemo i da vidimo da ćemo imati u budžetu rezervu koja se odnosi na nabavku energenata, a uporedo sa tim, naravno, Vlada Srbije radi i na restrukturiranju preduzeća koja posluju u ovoj oblasti.

Ono što bih istakla kao najvažnije, a što smo mogli da čujemo na javnom slušanju u organizaciji Odbora za finansije i što smo mogli da čujemo i od ministra Malog i od gospođe Tabaković, jeste da su naše javne finansije stabilne. To je vrlo važno da znaju građani Srbije i da budu sigurni u to. I, pored krize u kojoj smo se našli, najpre sa Kovidom -19, a kasnije sa globalnom krizom sa kojom smo se suočili zbog rata u Ukrajini, i uprkos tome što imamo obaveze koje smo morali da ispunimo, ali i uprkos tome što smo pomagali građanima i privredi, mi smo uspeli da zadržimo stabilnost javnih finansija. Na računu budžeta je oko 285 milijardi dinara, i to nas upravo uverava da su naše javne finansije stabilne.

Ako na to dodamo činjenicu koju smo mogli da čujemo od NBS, da su devizne rezerve ne samo stabilne, već su i u većane u odnosu na kraj prethodne godine za oko 800 miliona evra, i činjenicu da su rezerve zlata na zadovoljavajućem nivou, možemo da kažemo da to sve zajedno čini finansijsku stabilnost naše zemlje. Zapravo, možemo samo da pohvalimo jedan koordinisani rad institucija države, najpre Vlade Srbije i Ministarstva finansija, onda NBS i uopšte državnih institucija na kreiranju i sprovođenju makroekonomske politike.

Ono što bih dalje želela da pohvalim, jeste stopa rasta BDP, koja je pozitivna i koja će do kraja godine iznositi oko 60 milijardi evra. Stopa nezaposlenosti je i dalje na istorijskom minimumu oko 8,9%, što dalje znači da je naravno, investiranje u fabrike, otvaranje radnih mesta, ili izgradnju nekih objekta koji će se koristiti u privredi dalo rezultate. S tim u vezi, želim da vam dam još jedan podatak koji smo mogli da čujemo od ministra Malog, a to je da je priliv od direktnih stranih investicija iznosi preko četiri milijarde evra.

Dakle, kada govorimo o Predlogu budžeta, koji je pred nama, i o tri stuba o kojima smo slušali u prethodnim danima na kojima se on zasniva, ono što bih na kraju istakla, kao jedan od tih stubova na koji je stavljen akcenat, jeste upravo životni standard građana, što naravno, podrazumeva i povećanje penzija kumulativno za 20%, povećanje plata u javnom sektoru za 15%, povećanje plata vojsci za 25%, povećanje minimalne zarade za preko 14,3%, jednokratna davanja mladima itd. Naravno, boljem životnom standardu će u svakom doprineti i ulaganje u nove kapitalne investicije koje su planirane.

U ovom trenutku želim da se još jednom u ime građana Niša zahvalim premijerki Brnabić i celokupnoj Vladi, koja je radila na izgradnji Naučno-tehnološkog parka u Nišu. Pre nekoliko dana sam dobila informaciju od jednog IT-jevca, da tako kažem, slabo se razumem u to što oni tačno rade, ali znate kad vam mlad čovek na jugu Srbije kaže da je njegova plata koju sada zarađuje oko 2500 evra, onda možete da mislite koliko to znači za jug, odnosno, jugo-istok Srbije i za sve mlade ljude koji gravitiraju ka tom naučno-tehnološkom parku. Prema tome, u njihovo ime se zahvaljujem.

Na kraju kada sve saberemo i oduzmemo, zaključak je da je ovaj predlog dobar, zato što će na dalje doprinositi popravljanju životnog standarda. Evidentno je da su građani ponovo na prvom mestu i potrebe građana Srbije i upravo zbog novih mogućnosti koje pruža ovaj budžet za brži i bolji rast i razvoj ekonomije i privrede i za dalju izgradnju Srbije, ja koristim na kraju priliku, koleginice i kolege da vas pozovem da glasamo za ove predloge. Hvala vam.

PREDSEDNIK: Zahvaljujem.

Poštovane dame i gospodo, saglasno članu 27. i 87. stavovi 2. i 3. Poslovnika Narodne skupštine, obaveštavam vas da ćemo danas raditi i posle 18,00 časova zbog potrebe da Narodna skupština što pre donese akta na dnevnom redu.

Reč ima, Borko Stefanović. Izvolite.

BORKO STEFANOVIĆ: Kao izvestilac Odbora, ispred Odbora za spoljne poslove Narodne skupštine, moram da kažem da je na Odboru došao zakon o potvrđivanju ugovora između dve vlade, dakle, Srbije i Republike Mađarske o prijateljskim odnosima i saradnji i da je sama rasprava bila vrlo kratka i bez bilo kakvih disonantnih tonova, da je nakon toga Odbor jednoglasno usvojio i preporučio Narodnoj skupštini da se usvoji ovaj Predlog zakona o ugovoru između dve države o strateškom partnerstvu.

Hoću samo da kažem da je ovo dobra praksa kada imamo takve predloge, da su oni ugovori, sporazumi između dve države koji imaju dugu tradiciju. Mislim da je ovo zgodna prilika da se podsetimo da smo ugovor sa Mađarskom imali o večnom prijateljstvu 1940. godine. Moram da kažem i da napomenem da je tada veliki čovek i heroj, gospodin Teleki, predsednik Vlade, izvršio samoubistvo nakon napada na tada Jugoslaviju 6. aprila, baš zato što se pozvao na taj sporazum. Dakle, imamo jedno teško nasleđe, ali nasleđe koje je uvek potvrđivano sporazumima o prijateljstvu zato što je od interesa strateškog za našu zemlju, da imamo najbolje moguće odnose sa Republikom Mađarskom i sa mađarskim narodom. Ovaj sporazum to potvrđuje iako je u svojoj prirodi u većem delu tipskog karaktera. Međutim, ovaj sporazum omogućava da ti odnosi dalje napreduju, da imamo redovne komunikacije, sastanke, dve vlade, dva ministarstva, konsultacije. Siguran sam da će to biti i proizvod ovog sporazuma, kao i dalje unapređenje privredne saradnje.

Ono što takođe, na kraju bih podvukao, ovakvi sporazumi su potrebni Republici Srbiji i ovi sporazumi, kao i ovaj sada, tako i ono u buduće nikada ne mogu i neće biti vezani za bilo koga personalno, za bilo koju vlast. Ovo su sporazumi između dve države i tako ih treba gledati i na tome graditi budućnost naših naroda. Hvala vam.

PREDSEDNIK: Hvala.

Reč ima narodni poslanik Veroljub Arsić.

Izvolite.

VEROLjUB ARSIĆ: Dame i gospodo narodni poslanici, izvestilac sam Odbora po 32. tački Predloga odluke o izboru viceguvernera Narodne banke Srbije.

Prvo što moram da istaknem jeste da naši građani Narodnu banku Srbiju doživljavaju kao nekakvu banku koja treba da brine o deviznom kursu građana Srbije i da je to njihova jedina i uloga o tome da li će biti štampani dinari ili neće, itd.

Evo da ispunim malo neka očekivanja naših građana, pa da ih obavestim da su devizne rezerve Narodne banke Srbije danas na nivou od 17 milijardi 270 miliona evra, da nikad nisu bile veće. Da su veće za 800 miliona evra, nego 31. decembra 2021. godine, da u devizne rezerve imamo 38,5 tona zlatnih rezervi, a da smo 2012. godine imali samo 15 tona.

To govori o tome kako ovde navodno neki zaštitnici životne okoline govore kako Kinezi odnesoše sve zlato iz Srbije. Toliko o tome.

Inače, da podsetim građane da je današnji Guverner prvi put stupila na dužnost, čini mi se 5. avgusta 2012. godine. Da je devizni kurs tada bio 119 dinara i 80 para, da su devizne rezerve neto bile 5,5 milijardi evra.

Danas znamo kolike su, a znamo i koliki je kurs evra. To najviše pričam zbog jednog kolege poslanika ovde koji je pre nekoliko nedelja mahao nekim novčanicama iz vremena Socijalističke Federativne Republike Jugoslavije.

Ovo govorim najviše i zbog bivšeg Guvernera gospodina Šoškića koga ja zovem Mister Bin, zato što nemam nijednu lepu reč o tom čoveku da kažem, a reći ću vam i zašto kada budem došao do samog predloga kandidata za viceguvernera, koji je zamislite pravdao smanjivanje deviznih rezervi u periodu od 2008. do 2012. godine i pad kursa dinara sa 78 na 119,80 za jedan evro time što onda Evropska centralna banka nije štampala evre, a danas štampa, pa sadašnji Guverner uvećava devizne rezerve.

Ljudi, a šta je sa zlatom? Šta je sa zlatom? Kako se zlato uvećava? Zlato nije u Kini, nego se nalazi u trezorima naše Narodne banke.

(Aleksandar Jovanović: Kako da ne.)

Neko bi voleo da se dočepa tog zlata, ali neće imati priliku.

PREDSEDNIK: Ako može Aleksandar Jovanović da ne dobacuje

Da vas podsetim još jednu stvar. Jedna od primarnih uloga Narodne banke Srbije osim očuvanja stabilnosti na tržištu i inflacije jeste i kontrola poslovanja banaka.

Banke su nam za vreme vaše vlasti iznele iz Srbije 5,5 milijardi deviznih rezervi, opljačkale su građane Republike Srbije sa kamatama od 28% do 35% i nisu te banke krive za to, krivi ste vi koji ste im to dozvolili. Baš vi i tadašnji Mister Bin u Narodnoj banci gospodin Šoškić.

I sada ono što je najsmešnije, vi pokušavate nas da učite kako treba da se vlada Srbijom, pa jedino da smo duševno oboleli. Mada, vidim da tamo ima kandidata za Lazu Lazarevića. A, da je to rezultat, samo da pročitam biografiju kandidata. Diplomirao je 2010. godine, da je počeo da radi u Narodnoj banci Srbije, krajem 2010. godine u tadašnjem sektoru za monetarni sistem i politiku koji je zatim menjao naziv i proširio nadležnosti dosadašnjeg sektora za monetarne i devizne operacije čiji je rukovodilac.

Znači, nije bilo do Narodne banke samo što su se prodavale devizne rezerve nego do političke vlasti. Isti čovek na istom mestu ima sasvim različite rezultate u svom radu. Oni prvi su vaša zasluga, a ne njegova, ovih drugih su zasluga i Narodne banke Republike Srbije, i Vlade Republike Srbije i svih drugih institucija koje rade zajedno na finansijskoj, monetarnoj ekonomskoj stabilnosti Srbije, bez koje ne bi uspele reforme koje je započeo Aleksandar Vučić 2014. godine.

PREDSEDNIK: Hvala.

Reč ima narodni poslanik Dejan Bulatović. Povreda Poslovnika.

Izvolite.

DEJAN BULATOVIĆ: Poštovani predsedniče, dame i gospodo narodni poslanici, građani Srbije, pozivam se na član 109. Poslovnika gde tražim da izreknete opomene i onima sa vaše desne strane.

Vi kada vaši, da kažem, saborci kada na uvredljiv način se obraćaju prema nama i kada govore na takav način govoreći čak o nekim ljudima da su Mister Bin i da takve neke reči upućuju prema ljudima vi to ne čujete. Mislim da to nije u redu.

Vi ste ovde nama izrekli mere, opomene za mnogo manje stvari, a ne čujete ni kada dobacuju, kada mi odavde pričamo nešto, ne čujete da dobacivanja. Mislim da to nije u redu.

Molim vas da ako su ti aršini prema nama, onda neka to budu aršini za sve poslanike u Skupštini.

(Predsednik: Gospodine Bulatoviću, niko ne dobacuje.)

Voleo bih da to čujem.

(Predsednik: Niko ništa ne govori baš ništa, ni pozitivno, ni negativno. Niko ništa ne govori, samo ste vi govorili.)

Kažem vam da dobacuju. Poslušajte me. U stvari, nemojte mene da slušate, kada budete slušali naše govornike sa naše strane čućete istinu. Ja vas pozivam da čujete istinu.

PREDSEDNIK: Gospodine Bulatoviću, reč jednu niko nije rekao sem vas u prethodnih minut i po. Niko. Tako da, na šta ste hteli da ukažete ja ne znam, ali ništa nije bilo loše upućeno bilo kome u ovoj sali.

Niste razumeli.

Da li želite da se Narodna skupština izjasni?

(Dejan Bulatović: Ne.)

Ne. Hvala i vama.

Reč ima narodni poslanik Borko Stefanović. Povreda Poslovnika.

Izvolite.

BORKO STEFANOVIĆ: Gospodine predsedniče, član 107. je povređen zbog toga što je, ja moram da kažem, ne znam koji put tolerisano nešto što se po meni nalazi potpuno sa druge strane morala, etike i to naročito ovde imamo i vrsne lekare koji su prisutni u sali i tako nešto se ćuti i sluša.

Dakle, kolega Arsić je ovde ustao i rekao da u ljudi neki, ne znam koji, sa ove strane zreli, citiram, za Lazu Lazarević. Ne znam da li shvatamo svi koliko je opasno igrati se sa tim stvarima, govoriti i davati dijagnoze.

(Predsednik: Nije tako rečeno, gospodine Stefanoviću.)

Ovo nije prvi put, nažalost i vi to tolerišete.

PREDSEDNIK: Ne, ne tolerišem i nije tako rečeno. Niko nije govorio o bilo kojoj strani, dakle, ni vama, ni Bulatoviću koji se pre toga javio, se niko obraćao nije.

Da li želite da se Narodna skupština izjasni po članu 107?

(Borko Stefanović: Ne.)

Ne želite.

Onda smo iscrpeli izvestioce nadležnih odbora.

Pitam poslaničke grupe da li neko želi reč?

Reč ima narodna poslanica Biljana Đorđević.

Izvolite.

BILjANA ĐORĐEVIĆ: Zahvaljujem.

Poštovani predsedniče Narodne skupštine, poštovane koleginice i kolege narodni poslanici, poštovane građanke i građani Republike Srbije, poštovani gosti, ja ću pokušati da u svom izlaganju odgovorim na nekoliko pitanja koji su sa nama iz Zeleno - levog kluba javljale dok smo čitali ove materijale i naravno, pošto je objedinjena rasprava pokušaću da nađem nekako međusobnu vezu.

Dakle, ta pitanja su sledeća. Šta se od nas krije ovakvim načinom izveštavanja o trošenju novca i kako se to radi? Ko to i kako definiše javni interes? Da li ima neko da primeti da zapravo postoji u ovoj zemlji neka stambena energetska i ekološka kriza? Da li ima neko viziju kako da reguliše nove oblike rada?

Dakle, najpre, o najvažnijem pitanju, o budžetu i o završnom računu. Svi znamo da bi trebalo da Zakon o budžetu bude najvažniji zakon koji se usvaja u ovom parlamentu i koji se nalazi pred poslanicima. To što je više puta spomenuto da je on nama dat 15 dana ili više da ga čitamo ne treba da bude nešto čime se hvalite, to piše u Poslovniku, to je vaša obaveza, zapravo i kršite zakon, jer je trebalo da bude ovde već 1. novembra. To bi trebalo, uostalom, da bude praksa i za sve ostale zakone i da onda nemamo nikakve izgovore da sednice ne mogu da se sazovu u roku dužem od 24 sata zato što Vlada nije dostavila materijale na vreme.

Međutim, poštovanje zakona nije dovoljno u ovom slučaju i da bismo govorili o tome kako je budžet transparentan i pogotovo je problem u tome što je vrlo moguće da je dobar deo rasprave koje ćemo ovde voditi narednih nedelju dana unapred obesmišljen i to vidimo, u stvari, kada uporedimo završni račun. Dakle, Predlog zakona o završnom računu budžeta za 2021. godinu, jer mi vidimo da i kada usvojimo ovaj Zakon o budžetu za 2023. godinu, već sutradan Vlada može da, prosto, promeni aproprijacije iz tekućih budžetskih rezervi i da dobar deo tih promena proglasi državnom tajnom i da mi nikada ne saznamo kako se troši taj novac. Dakle, to je ono što vidimo iz Predloga zakona o završnom računu budžeta za 2021. godinu.

Kako se koristila tekuća budžetska rezerva koja je 2021. godine iznosila 62 milijarde dinara? Dakle, kao što smo već rekli, Vlada ima mogućnost zaista da promeni te aproprijacije bez saglasnosti parlamenta. To je nešto što bi trebalo zaista da pogode fleksibilnosti Vlade u nekakvim vanrednim nepogodama. Imali smo pandemiju, imali smo i zemljotrese i poplave ili u drugim slučajevima kada naplata budžetom planiranih programa i politika rashoda ide brže ili sporije u odnosu na planiranu dinamiku iz nekih nepredviđenih razloga.

Ono što znamo jeste da od 2011. godine taj iznos do koliko posto planiranih prihoda se može menjati aproprijacijom se uvećavalo. Dakle, od 1,5% iz 2011. godine, došli smo 2016. godine do sadašnjeg nivoa do 4% i to je, prosto, jedna tehnika kojom se omogućavam ova ne transparentnost trošenja i možemo da sumnjamo i na mahinacije sa tim novcem.

Dakle, promena aproprijacije bi trebalo da bude državna tajna samo iz nekakvih bezbednosnih razloga i u tim slučajevima ne mora da se objavi rešenje o promeni u „Službenom glasniku“. Međutim, mi vidimo u završnom računu za 2021. godinu da se kao državna tajna opredeljuju sredstva za Ministarstvo finansija, Generalni sekretarijat avio-službe Vlade i još neke. Na primer, 29. decembra 2021. godine, pre početka rata u Ukrajini, preusmereno je 17,7 milijardi dinara na račun Ministarstva finansija i ova su sredstva bila namenjena za intervenciju. Same transakcije su bile proglašene državnom tajnom. Međutim, postoji jasna indicija da se radi o subvencijama za EPS i „Srbijagas“ zbog računa na kojima su ove transakcije knjižene. Dakle, ovo je dokaz onoga što svi znamo, a vlast već dugo negira, da energetska kriza kod nas nije samo uvezena, nije samo posledica rata u Ukrajini, već katastrofalno upravljanje javnim preduzećima.

Direktan budžetski trošak za EPS i „Srbijagas“ je 1,2 milijarde evra, uz mogućnost novih zaduživanja ovih preduzeća, uz garanciju države u iznosu do milijardu evra. Dakle, to će sve plaćati građani Srbije, uz poskupljenje struje, koja je već sa prethodnim poskupljenjem i ovim najavljenim od januara preko 20% skuplje, i struja i gas, u odnosu na 2022. godinu.

Sve to, dakle sva ova ne transparentna trošenja i poskupljenja, da se ne kaže da se izbegne reći ko je, u stvari, odgovoran za taj trošak i dodatno ekološko zagađenje.

Ovo je paradigma funkcionisanja ove države, kako ona funkcioniše. Dakle, niko na vlasti nikada nizašta nije odgovoran, niko ne plaća nikakvu cenu za to, građani plaćaju za sve. Još ako su siromašni i potlačeni, oni su i dodatno poniženi, uskraćeni i kažnjeni.

Sve ovo bi bilo još gore da ne dobijamo finansijsku pomoć EU od 21,6 milijardi dinara za ublažavanje posledica energetske krize kroz subvencije javnim preduzećima. Za to vreme budžet za BIA-u svake godine raste i potpuno je netransparentan.

Dakle, ispostavlja se tako da je završni račun, najvažniji zakon, ne zato što da omogućava da kontrolišemo Vladu, jer ne možemo da kontrolišemo, u stvari, budžet sada, mi ćemo deo informacija videti tek u nekom eventualnom rebalansu i deo nikada zato što će se ti troškovi proglasiti državnom tajnom.

Dakle, nije dovoljno ispoštovati samo neku formu, čak ni napisati 835 stranica nekakvih obrazloženja sa nejasnim indikatorima koji nam ne govore ništa, u kome ima nedovršenih rečenica, besmislenih tabela bez cifara. Dakle, ništa ovaj budžet ne čini sadržinski transparentnijim. Dakle, mi ovde nismo narodni poslanici, nego moramo da se pretvaramo u neke istražitelje koji, ukrštanjem sa izveštajima drugih državnih institucija, a bogami, možda će ih biti sve manje, koji će pisati takve izveštaje, otkrivamo kako se troši naš novac.

Druga je stvar ko i kako definiše javni interes. Dakle, kakva je struktura javnih investicija i obrazloženje o tome na šta se troši novac. Dakle, kako se odabrao Nacionalni stadion ili novi most preko Save umesto, recimoa, kanalizacionih infrastruktura? Dakle, ko bira šta je javni interes? Kako se ti projekti sprovode i prate? Zašto su uvećanja, ulaganja u sektor bezbednosti višestruka veća od ulaganja u zdravstvo i prosvetu? Uostalom, zašto je duplo veće povećanje plata za vojna lica u odnosu na povećanja plata ostalih zaposlenih u javnom sektoru?

Dakle, to je niz nekih pitanja koja bismo morali da otvorimo ne samo sada za ovaj budžet, nego i za razne projekte koje vi proglašavate projektima od javnog interesa i to je razlog zašto smo mi tražili komisiju za ispitivanje Ugovora o Beogradu na vodi, na primer, koji jedan takav projekat koji ste proglasili Ugovorom od javnog interesa? Umesto politike – ako nema hleba, jedite kolače, mi tražimo politiku javnog interesa, da se utvrdi u javnoj raspravi šta je, u stvari, prioritet za ovu zemlju i njene građane, posebno onda kada nije očigledno da svi od toga imaju korist.

Dakle, mi ne sporimo da treba graditi bolnice i škole. Tu je jasno da će se svi okoristiti, ali u slučajevima kada ne postoji jasno vidljiv javni interes za sve građane, nego eventualno posredni samo za neke, a direktni profit za investitore, onda je potrebno voditi javnu raspravu, koja se, nažalost, ne dešava u ovom parlamentu.

Predlogom budžeta za 2023. godinu, porez na dobit preduzeća planira se u iznosu od 188,4 milijarde dinara i to je neki marginalni rast u odnosu na 2022. godinu. Mi smo predložili Predlog zakona o vanrednom kriznom porezu na ekstra dobit pravnih lica i to bi u budžet moglo, po našoj vrlo konzervativnoj proceni, da inkasira barem još 50 milijardi dinara. Naš predlog je da to ide lokalnim samoupravama za energetsku efikasnost i socijalnu zaštitu.

Zašto se tako nešto ne bi prihvatilo? U jednoj izjavi ministar Mali je rekao da ne želi izazivanje šokova, niti negativnih reakcija sa odlukama o porezu na ekstra profit, već da se on bori za predvidivo privredno okruženje, pa sada ja moram da pitam za koga je važno predvidivo okruženje, da li samo za ekstra profitere, ratne profitere, koji dobijaju subvencije, poreske olakšice, sada se štite od poreza na ekstra dobit koji se usvaja svuda u Evropi i tamo se naziva solidarnim doprinosom ili i za građane koji žive u jednom pravno neuređenom i nesigurnom okruženju i to opet vidimo iz ovih zakona. dakle, vidimo visoke iznose za kazne i penale u budžetu, a na osnovu dosadašnjih izveštaja DRI vidimo i da će značajan deo ovih kaznenih penala, gde je on ranije išao sudovima koji krše pravo na suđenje u razumnom roku, recimo 4,5 milijardi dinara ili MUP-u 1,2 milijardi dinara, između ostalog, za nelegalno držanje ljudi u pritvoru. Dakle, ja bih volela da se malo misli i o pravnom okruženju za građane, a ne samo za velike korporacije.

Predloženim setom poreskih zakona uopšte se ne cilja socijalna i ekonomska nejednakost koja postoji u društvu. Mi smo opet pre ove sednice izašli sa nekim predlozima koje vi zbog načina sazivanja sednice ne dopuštate da obrazložimo i u plenumu. Dakle, građani, nažalost, o tome neće čuti onako kako bi trebalo o našim predlozima koji bi zapravo omogućili umanjivanje te socijalne i ekonomski nejednakosti, poput vanrednog kriznog poreza na dobit pravnih lica, ali i vraćanje poreza na imovinu za velika javna privatna partnerstva i koncesije koje ste vi ukinuli da biste, na primer, Beograd na vodi, oslobodili tog poreza.

Izašli smo sa oslobađanjem poreza na porodični dom, kontrolisanim zakupninama i oslobađanje poreza na dohodak za izdavanje jedne nekretnine od 60 metara kvadratnih, kao i punjenju budžeta lokalnih samouprava.

Najzad, ima li neko ovde viziju kako da rešava probleme budućnosti, koji su zapravo već tu, a to su novi oblici rada? Mi smo dobili ovde jedno parcijalno rešenje za problem tzv. frilensera, čiji se status svodi isključivo na poresko pitanje.

Ovi predlozi pokazuju, s jedne strane, da troma država može biti naterana da reaguje ukoliko se građani organizuju i organizuju jedan ozbiljan protestni otpor i nateraju državu da razmotri okolnosti koje zahtevaju drugačiji tretman, kao i da se testiraju prve naznake onoga što vidimo iz ovih predloga zakona, progresivnog oporezivanja, ovde samo za frilensere.

Međutim, istovremeno, ovim predlozima pred nama se ponovo pokazuje da se nema vizija ni spremnost da se razmišlja o novim oblicima rada kakve obavljaju frilenseri i radnici na internet platformama i da se njihov radno-pravni status ili fleksibilan rad mora promišljati u okviru Zakona o radu, a ne samo poreskih zakona. Jer, radnice, frilenserke ili kako god da ih zovemo moraju imati pravo na trudničko, porodiljsko i odsustvo sa rada radi nege deteta, i ne samo one nego i njihovi partneri. Dakle, moraju imati osnovna radna prava.

Mi znamo da se svuda u svetu menja koncept radnog mesta i uslova rada, značaj i merenje radnog vremena, formiranje plata, odnosa zaposleni-poslodavac, predstavljanje radničkih interesa. To, kao što sam rekla, jesu problemi budućnosti, ali ih već imamo sada. Dakle, mnogi ljudi već sada žive sa ovim problemima.

Nama je potrebna šira javna rasprava da bismo izašli sa dobrim rešenjima za ovakve izazove, ukoliko želimo da budemo društvo jednakosti, slobode, solidarnosti i okruženja, u kome će žene odlučiti da rađaju decu. Zahvaljujem.

PREDSEDNIK: Reč ima predsednica Vlade.

ANA BRNABIĆ: Hvala vam.

Teško je nekada odgovarati na ta mnogobrojna pitanja i tvrdnje i konstatacije zato što je teško nekada odgovarati na prazne priče, priče bez konkretnih predloga, sugestija, bez dokaza da vi zaista želite nešto da uradite u tom smislu za građane o kojima pričate. Ja ću vam dati samo par primera iz vašeg izlaganja koji o tome govore.

Pod jedan, kažete da je ova rasprava unapred obesmišljena. Nije ova rasprava obesmišljena, ova rasprava je izuzetno važna za građane i građanke Republike Srbije. Oni prate ovu raspravu, slušaju kako smo planirali budžet za 2023. godinu. Slušaju i očekuju da čuju koje ćemo puteve još izgraditi, koje ćemo škole izgraditi i koliko škola, koje bolnice i koliko bolnica, gde, šta ćemo dodatno uraditi za mlade, šta ćemo uraditi za pronatalitetnu politiku za mlade bračne parove, koliko nam je to važno, koliko dajemo za zaštitu životne sredine, a šta ćemo uraditi za zaštitu životne sredine. Dakle, ne samo floskule, floskule i floskule – e, evo životna sredina, a kad dođe potvrda zakona koji se bavi životnom sredinom, onda se za taj zakon ne glasa. To su floskule, to su prazne priče.

Dakle, nije ova rasprava, i nijedna rasprava u Narodnoj skupštini Republike Srbije kao vrhovnom domu demokratije u našoj zemlji, nikada nije i ne može biti obesmišljena, zato što građani slušaju i prate šta svi mi radimo i šta pričamo i da li to što pričamo sutradan i radimo ili sve ostaje samo na praznim pričama.

Rekli ste da energetska kriza nije samo uvezena već je takođe i posledica katastrofalnog upravljanja energetskim javnim preduzećima i energetskim sistemom Republike Srbije i rekli ste da mi to sporimo. Mi to nikada nismo sporili. Mi smo rekli da energetskim sistemom Republike Srbije nije dobro upravljano. Na kraju krajeva, to je rekao i predsednik Aleksandar Vučić, upravo sada kada je bio u službenoj poseti Norveškoj, kada je rekao – da, spremni smo da učimo od najboljih na svetu, da, zato što mi to ne znamo najbolje, da, zato što 50 godina pokazujemo da ne znamo kako efikasno i na najbolji način da upravljamo našim energetskim sistemom i energetskom infrastrukturom.

Šta mi tu sporimo? Mi samo sporimo da je to katastrofalno upravljanje u poslednjih šest ili osam godina, zato što nije. Ako išta, onda je to prvi period u kome je nešto urađeno u našem energetskom sistemu. I licemerno je i nefer i negde nekorektno prema građanima, a na kraju krajeva i onima koji su glasali za vas, da vi to ne primetite. Zašto?

Ako pričamo samo o zelenoj agendi zaštite životne sredine, zato što je Vlada Aleksandra Vučića bila prva Vlada koja je zakonski regulisala oblast obnovljivih izvora energije. To je urađeno 2014. godine. Izvinite, 2014. godine Evropa je bila puna vetroparkova, puna malih hidroelektrana, puna solarnih parkova. Nije to bila inovacija 2014. godine. Rumunija je imala pet hiljada megavata iz obnovljivih izvora energije. Zašto neko pre nas, neko sa kojima ste vi u koaliciji, nije uredio zakonsku oblast obnovljivih izvora energije pa da možemo i mi da dobijamo, i naši građani, kilovate iz zelenih izvora? Ne, to je uradio Aleksandar Vučić i njegova Vlada 2014. godine. Dakle, da, tada su počele da se menjaju neke stvari u energetskom sistemu Republike Srbije.

Takođe, 2014. godine počeli su da se grade prvi filteri za odsumporavanje na našim termoelektranama. Usred krize, kada smo imali mere fiskalne konsolidacije i stabilnosti izdvojilo se, malo po malo, pa do današnjeg dana 600 miliona evra na filtere za odsumporavanje.

Danas, kada izađe 400 ili 600 ljudi sa cigarama da protestuje protiv zagađenja vazduha, zašto ne čujemo to? Zašto ne čujemo da je neko ugradio ili gradi filtere za odsumporavanje na našim termoelektranama? Zašto dajete samo dezinformacije, poluinformacije ili pogrešne informacije i laži građanima Republike Srbije? Zašto ne pričate činjenično tačno o tim stvarima? To je takođe ulaganje u elektroenergetski sistem Republike Srbije.

Godine 2015. je Vlada Aleksandra Vučića kandidovala gasovod do Bugarske kao alternativni gasovod, kao gasnu diversifikaciju EU, kao prioritetni energetski projekat, da bi dodatno ojačali i postali dodatno energetski nezavisni. Zbog procedura EU mi smo taj dodatni gasovod krenuli da gradimo 1. februara 2022. godine, nekih, nažalost, sedam godina kasnije. Ali smo mi u međuvremenu uložili preko milijardu evra da izgradimo gasovod Turski tok odnosno Balkanski tok kroz Republiku Srbiju. To je ulaganje u energetski sistem. Recite mi kada se pre ulagalo na taj način u energetiku Republike Srbije? Dakle, mi ne bežimo od toga da je, naravno, moglo da bude bolje upravljanje u svim našim energetskim kompanijama, ali da li smo nešto uradili, menjali u našem energetskom sistemu? Oh, toliko toga.

Godine 2021. smo dobili prvi Zakon o obnovljivim izvorima energije u Republici Srbiji, kako bi na još bolji način to definisali, ali ta vlada, Vlada Aleksandra Vučića, kasnije vlade koje sam vodila od 2017. godine su prve omogućile izgradnju energije, odnosno elektrana na obnovljive izvore energije. To su sve stvari…

Konačno, 2018. godine, nakon 31 godine, počeli da gradimo nove velike kapacitete u našem energetskom sektoru, novu termoelektranu od 350 megavata.

Da vam kažem još jednu stvar koju bi morali da znate ukoliko se ozbiljno bavite ovom temom, a to je da ne postoji dobro upravljanje energetskim sistemom ukoliko nemate nove proizvodne kapacitete. Mi od 80-ih godina nismo gradili nove proizvodne kapacitete. Opet i ta kritika od koje mi ne bežimo, a svakako i mi kažemo – da, moglo je mnogo bolje, sad ćemo svakako neke stvari značajno da unapredimo, je nešto što stoji iza nas kao kritika. Nikakav problem. Samo ja kažem koliko smo mi unapredili i šta smo uradili.

Dakle, ne možete da upravljate dobro energetskim sistemom ako nemate nove proizvodne kapacitete, ako vam je poslednji otvoreni proizvodni kapacitet star 31 godinu, šta drugo da kažem? Mi smo pustili još nekih do sada, otprilike, 700 megavata iz obnovljivih izvora energije što je značajno, pošto je naš ukupni kapacitet 8.000 megavata, plus 700 megavata, nije beznačajno, ali to je rađeno tek od 2014. godine.

Što se tiče Nacionalnog stadiona, ovo mi je bilo slično, vratilo me te 2017. godine kada sam pričala o digitalizaciji, pa su neke vaše kolege narodni poslanici mi to spočitavali i rekli - gde ćete digitalizaciju, kada nemamo ni kanalizaciju? Ja sam onda rekla - ali ne, ozbiljna i odgovorna Vlada radi na način da možemo i digitalizaciju i kanalizaciju i da možemo i moramo.

E, tako sad vi danas - e, a što gradite Nacionalni stadion, što ne gradite kanalizacionu mrežu? Ne samo da je kanalizaciona mreža u predlogu budžeta, već sam vam ja u 33 minuta, samo 33 minuta koliko sam pričala o Predlogu budžeta, pomenula i rekla da gradimo 5.000 kilometara kanalizacione mreže i da ćemo u to i po sredi za prečišćavanje otpadnih voda uložiti u narednih nekoliko godina 3,4 milijarde evra, ne dinara, nego evra. Ja pomenem ovde, pola sata sam pričala, eto koliko je vama važan budžet. Pola sata, 33 minuta sam pričala, kao predsednica Vlade predstavljala budžet za 2023. godinu. U tih 33 minuta sam rekla da gradimo 5.000 kilometara kanalizacione mreže, vi meni postavljate pitanje - zašto stadion, a ne kanalizaciona mreža?

Da li vi vidite, građani Republike Srbije, koliko oni ozbiljno shvataju ovu raspravu i koliko ozbiljno shvataju Predlog budžeta i ono što pričamo u pola sata, kao predstavnik predlagača? Pet hiljada kilometara kanalizacione mreže i pitate me, a što stadiona, a što ne mreža? Pa zato što možemo jedno i drugo.

Ali, da vam kažem, ja sam tako slušala od vaših kolega i da ne treba da gradimo „Moravski koridor“, da je to bacanje para. Tako sam slušala od nekih drugih vaših kolega da ne treba da gradimo autoput Niš-Pločnik, valjda, kao da smo se odrekli Kosova i Metohije, pa ne treba da se spajamo i auto-putem sa Srbima na Kosovu i Metohiji i da im olakšamo i podižemo njihov kvalitet života.Tako sada čujem i ne treba Nacionalni stadion. Nemajte brige, kanalizaciona mreža, pet hiljada kilometara moći ćemo svakako uporedo sa Nacionalnim stadionom.

Vi imate hrabrosti da nama spočitavate da je naša politika „ako nemate hleba jedete kolače“. Nama, koji smo od 2014. godine, politikom, pre svega, predsednika Aleksandra Vučića, ozbiljnim radom, ozbiljnim danonoćnim radom, svaki dan uspeli da smanjimo nezaposlenost sa 25,9% na 8,9% samo u 10 godina, da skoro dupliramo prosečnu platu u Republici Srbiji, da podignemo minimalac sa 150 evra na 340 evra i da kažemo – da, to je malo i moramo više i moramo više, brže. Vi nama spočitavate „ako nema hleba jedite kolače“? Nama, koji se svaki dan borimo za to da naši građani imaju sve bolji standard, da imaju šanse za mlade ljude, da imaju perspektivu za svoje porodice i to pokazujemo kroz rezultate, kroz brojeve i to vi koji sve vreme kažete svim rudarskim porodicama u Republici Srbiji „ako nema hleba, a vi jedite kolače“, svim rudarskim porodicama u Republici Srbiji? Dakle, ne samo rudarskim porodicama, čitavim gradovima koji su nastali i opstaju na rudarstvu vi kažete - to sve treba zatvoriti, a šta će da rade rudari? Pa, jedite kolače, otkud ja znam? Vi se snađite. Jeste nam jednom rekli šta će da rade rudari? Ni jednom zato što nije nekako popularno, nije baš lepo, a nije ni vaša ciljna publika, nisu krug dvojke, ne žive na Dorćolu, mislim, ne žive na Vračaru i ostalim elitnim naseljima u Beogradu, pa onda kakve veze ima? Neka ostanu svi bez posla, važno je da mi imamo floskule o zelenoj energiji, ali isto tako i o zaštiti životne sredine, ali isto tako u Narodnoj skupštini Republike Srbije delimo flajere, čak ne ni na recikliranom papiru, ma koga briga?

Kažete, vi bi opredelili ta dodatna sredstva u budžetu Republike Srbije za lokalne samouprave, za energetsku efikasnost, pa kakvo je to licemerje? Koliko je to strašno i skandalozno. Upravo sam vam rekla u tih 33 minuta, ljudi, vi niste glasali za 45 miliona evra, potvrdu zakona, o Sporazumu sa Međunarodnom bankom za obnovu i razvoj, 45 miliona evra, za projekat „Čiste energije“, energetske efikasnosti za građane, niste glasali. Neki su glasali od vas protiv, neki nisu uopšte glasali, a pričate ovde kako bi našli neki novac u budžetu i onda to uložili u lokalne samouprave za energetsku efikasnost. Zašto niste potvrdili ovih 45 miliona evra? Šta su vama političke podele važnije od životne sredine? Važnije od energetske efikasnosti? Važnije od kvaliteta vazduha? Što, kad mi donesemo kao vladajuća koalicija i okosnica oko SNS 45 miliona evra za energetsku efikasnost solarne panele i sisteme grejanja koji direktno utiču na kvalitet vazduha, onda to nije dobro, jel? Onda to ne treba podržati? Kakvo je to licemerje? Što tako?

Ja verujem da bi i vaši glasači pozdravili da ste glasali za ovo i rekli – da, ako se radi o životnoj sredini i kvalitetu vazduha, glasaćemo i mi za te dobre predloge, ali niste, zato što je važnije politikanstvo od zaštite vazduha i životne sredine.

Sudovi krše pravo na suđenje u razumnom roku, tačno je. Tačno je i mi iz budžeta Republike Srbije plaćamo ogromne penale zbog toga, ali je sudstvo nezavisno i mi na njih ne možemo da utičemo.

Još jednu stvar da vam kažem, koja pokazuje stepen vašeg licemerja, kada smo mi izgurali ustavne amandmane, zajedno sa najvećim brojem nevladinih organizacija, OEBS-om, EU, Venecijanskom komisijom koja potvrđuje najviše standarde, sa Društvom sudija Srbije, sa Udruženjem tužilaca, za nezavisnost sudstva i samostalnost tužilaštva, kako bi imali i obezbedili prvo da su svi jednaki pred sudovima, drugo da su sudovi mnogo efikasniji zato što su nezavisni i ne mogu da kažu da ih je neko pozvao telefonom pa oni nisu mogli da reaguju na vreme, šta ste vi uradili u tom odsudnom trenutku za građane, vladavinu prava u Republici Srbiji, efikasnost sudstva i pravdu, dostupnost pravde? Šta ste vi uradili u tom odsutnom trenutku? Rekli ste – ne, glasajte protiv nezavisnog sudstva. Danas nam spočitavate sudove? Licemerno, licemerno, licemerno, do krajnjih granica.

Konačno, bi nam pričate o viziji rešavanja problema u budućnosti, nama koji smo otvorili prve naučno-tehnološke parkove, nama koji smo juče pokrenuli projekat ruralnog, širokopojasnog interneta, tako da 2025. godine čitava Srbija, svi u Srbiji, 100% naših domaćinstava bude pokriveno internetom? Nama, koji razmišljamo o veštačkoj inteligenciji i biotehnologiji? Nama, koji smo pre 10 dana postali tek 29. zemlja na svetu, članica globalnog partnerstva za veštačku inteligenciju? Nama, koji smo obezbedili da prošle 2021. godine svaku drugo novo radno mesto bude u IT sektoru? Nama, koji smo izvoz IT sektora podigli za više od sedam puta, pre deset godina je bio 375 miliona evra, ove godine će biti preko dve milijarde 700 miliona evra? Nama, koji smo uveli obnovljive izvore energije u Republiku Srbiju? Nama, koji danas pričamo sa partnerima o tome da mi budemo deo inovacija u baterijama, a vi ste protiv toga? Nama pričate o viziji budućnosti? Pa o budućnosti možemo da sedimo i da vam pričamo sedam dana.

Da vam kažem još jednu stvar što se tiče frilensera. Da nije bilo nas ne bi znali za probleme frilensera zato što niko o njima razmišljao, zato što taj deo industrije nije ni postojao, a mi smo sada sedeli i bogami osam meseci razgovarali sa predstavnicima frilensera, našli zajedničko rešenje, prihvatljivo rešenje, koje su oni podržali, u koje ste takođe i vi mogli da uzmete učešće, ali niste, i nemojte da širite dezinformacije o porodiljskom, trudničkom, zdravstvenom zato što je sve to deo paketa koji smo dogovorili.

Hvala vam mnogo, ali evo da vam kažem neke stvari i da se nadam da ćete možda malo promeniti svoje glasanje u budućnosti, pa da će vam životna sredina i kvalitet vazduha biti preče od politikanstva i političkih razlika. Hvala vam.

PREDSEDAVAJUĆA(Sandra Božić): Zahvaljujem predsednici Vlade.

Sledeća po prijavi za reč…

(Marinika Tepić, Nebojša Zelenović, Aleksandar Jovanović: Povreda Poslovnika.)

Samo jedan trenutak. Ja sam u ovom trenutku prvi put progovorila u ovoj sali, za ovim mikrofonom, za mestom predsedavajuće. Ne znam kako sam uspela da povredim Poslovnik kada nisam progovorila. Samo to ako mi objasnite ja ću vam dati pravo.

(Nebojša Zelenović: Samo nam vi dajte reč.)

Da ali, vi ja sam sigurna da ne želite povredu Poslovnika, nego repliku pretpostavljam da je to situacija. Hajde da vidimo.

Gospođa Marinika Tepić.

MARINIKA TEPIĆ: Zahvaljujem.

Gospođo Božić, morali ste da opomenete predsednicu Vlade. Znači, ona konstantno krši član 7. dostojanstvo Narodne skupštine. Vi joj nažalost to omogućavate. Vi sigurno znate da nije istina i da ona ne može da govori o pukim neistinama ovde oko Kostolca i postrojenja za osumporavanje. Vi znate da je neistina da to postrojenje radi i da je to uvedeno, pa tri godine smo molili…

PREDSEDAVAJUĆA: Gospođo Tepić, evo ja sad svoju tvrdnju maločas, vi ste potvrdili da zaista ulazite u repliku. Sad mi kažite hoćemo da oduzimamo vreme ili ćemo da se pridržavamo Poslovnika? Šta ćemo da radimo?

MARINIKA TEPIĆ: Ne. Onda dozvolite da kažem ako me pitate.

PREDSEDAVAJUĆA: Ne mogu da vam dozvolim repliku, to je suština.

MARINIKA TEPIĆ: Nije replika, ali morate da mi dozvolite da obrazložim u čemu je kršenje…

PREDSEDAVAJUĆA: Ne smatram da sam povredila član 107. Poslovnika Narodne skupštine.

Da li želite da se Skupština o ovome izjasni?

MARNIKA TEPIĆ: Ne možete da dozvolite makar i premijerki da govori neistinu.

PREDSEDAVAJUĆA: Nađite osnov za repliku, molim vas.

MARINIKA TEPIĆ: Evo, rekla sam vam. (Isključen mikrofon.)

PREDSEDAVAJUĆA: Reč ima Nebojša Zelenović, povreda Poslovnika.

NEBOJŠA ZELENOVIĆ: Hvala.

Reklamiram povredu člana 107. stav 1. Poslovnika.

PREDSEDAVAJUĆA: Upravo bio.

Izvinite, narodni poslaniče, upravo je bilo 107. stav 1.

NEBOJŠA ZELENOVIĆ: Ne, bilo je 7. gospođa Tepić je rekla član 7.

PREDSEDAVAJUĆA: Član 7. se ne odnosi, niste dobro čuli, ja sam ispravila koleginicu Mariniku. Nađite drugi osnov za povredu Poslovnika, a isti odgovor kao i gospođi Tepić. I ako možete da ne odgovarate u paru pošto jedan je dobio reč.

NEBOJŠA ZELENOVIĆ: Molim? Nisam vas dobro čuo.

(Narodni poslanici dobacuju.)

PREDSEDAVAJUĆA: Jedan narodni poslanik je dobio reč. Molim vas da ne odgovarate u glas.

Da, da baš u tu stranu.

Izvolite.

NEBOJŠA ZELENOVIĆ: Hvala lepo.

Dakle, bili ste dužni da opomenete premijerku zato što je u dva navrata dovela u zabludu slušaoce, gledaoce, građane i poslanike ovde u sali govoreći da opozicija nije glasala za određenu tačku, odnosno nije glasala za sporazum u kome se govori o 45 miliona projekata o energetskoj efikasnosti i solarnim panelima. Nije tačno. Opozicija nije glasala za dnevni red i to ste vi morali da opomenete premijerku, a nismo glasali za dnevni red zato što taj dnevni red ima 35 tačaka, a mi se protiv toga borimo. Dakle, u tih 35 tačaka vi ste spakovali budžet koji zahteva posebnu tačku, završni račun koji zahteva posebnu tačku, dva ugovora o zajmu koji zahtevaju posebnu tačku. (Isključen mikrofon.)

PREDSEDAVAJUĆA: Vi ste naravno prešli u repliku i nema veze što ja ovde govorim da nemate pravo na repliku kroz povredu Poslovnika. Oduzimam vam ovo vreme po članu 103. stav 8. Vreme će biti oduzeto od vremena poslaničke grupe.

(Aleksandar Jovanović: Povreda Poslovnika.)

Jel ista vrsta povrede Poslovnika?

(Aleksandar Jovanovića: Ne.)

Ajde da vidimo, pošto ne znate … Barem da ne bude 107. Samo vas to molim.

ALEKSANDAR JOVANOVIĆ: Član 106. Predsednica Vlade se nije pridržavala teme koja je na dnevnom redu.

Objasnite, predsedavajuća, pošto ste vi odgovorni za poštovanje Poslovnika, kakve veze imaju nekakvi kolači…

(Narodni poslanik: Koji član?)

Član 106. Kakve veze imaju kolači sa temom dnevnog reda? Premijerka je ovde govorila o nekakvim kolačima, o rudarima. Da, da, a pošto ona može da govori o svemu, a vi nama ovde sada oduzimate od povrede Poslovnika vreme koje je predviđeno da se obratimo ovde narodu, ja vas pitam – što to radite? (Isključen mikrofon.)

PREDSEDAVAJUĆA: Da vam odgovorim. Molim vas, pridržavajte se Poslovnika o radu. Ne možete replicirati kroz povredu Poslovnika.

Nemojte vikati. Ne možete se nadvikivati sa predsedavajućim. To smo valjda savladali, nadam se.

(Aleksandar Jovanović: To dugme koje kontrolišete neće nas sprečiti da čujete istinu.)

Hvala vam.

(Aleksandar Jovanović: Šta zamišljate ko ste vi?)

Biljana Đorđević po povredi Poslovnika. Niste spomenuti.

(Biljana Đorđević: Spomenuta sam više puta.)

Izvolite.

BILjANA ĐORĐEVIĆ: Povređena sam više puta i netačno su interpretirane naše izjave.

Najpre da kažem, vi, gospođo Brnabić, koliko ja znam i pratim iz medija, živite na Dedinju. Ja živim u Mirijevu ili na Mirijevu, s obzirom da je to jedno brdo i poprilično je neuslovno sa stanovišta infrastrukture.

Manite se tih priča da ovde neko živi u centru grada. Vi ste ti koji živite u elitnim naseljima.

Takođe, niko nije ovde rekao da ne može i jedno i drugo, ali kada se prave prioriteti nema se dovoljno para, to valjda svi znamo. Toliko imamo razumevanja. Kada se prave prioriteti, kako kažete ljudima, videla sam da se izdvaja određeni novac, nekih 200 miliona evra za kanalizacione infrastrukture, ali zašto ne 400 i 500? I Fiskalni savet vam poručuje da s obzirom na razmere problema moglo bi to da bude više. Nema dovoljno para za sve.

Kako kažete ljudima gde nema nijedno domaćinstva sa kanalizacionom infrastrukturom zašto se gradi nacionalni stadion? Šta kažete takođe ljudima zašto se gradi metro bez stanice kod Kliničkog centra ako oni iz unutrašnjosti treba da dođu u Beograd i da ne mogu lako da iskoriste taj metro i da dođu do Kliničkog centra?

Taj napad da mi samo iz političkih podela nećemo nešto da podržimo ne stoji. Mi smo u prethodnim sednicama glasali za predloge za koje smo smatrali da su u redu i takođe za ovo ćemo možda glasati ukoliko bismo imali normalnih uslova da ovde raspravljamo i da vidimo da je neki predlog dobar. Tome služi prostor za raspravu. Ne mora to što je nešto, što stoji „Čista Srbija“ ili zelena agenda da bude dobar predlog. Možda je preskup, a možda je i tzv. ekomanipulacija, grin vošing. To ćemo da vidimo i to bismo mogli da vidimo u jednoj javnoj raspravi, ali ona se ovde ne dopušta upravo ovakvim ograničenjem vremena.

Nemojte imputirati da je neko rekao nešto što nije. Niko nikada nije rekao – zatvorite rudarske rudnike. Nikada mi to nismo rekli. Ono što smo rekli – rudarske kompanije moraju voditi računa o zaštiti životne sredine. To je uostalom i po našem Ustavu.

Dakle, nemojte imputirati stvari koje nismo rekli.

PREDSEDAVAJUĆA: Reč ima predsednica Vlade.

ANA BRNABIĆ: Da vam kažem, da putujete malo više po Srbiji i da pričate sa ljudima u manjim opštinama, po gradovima Srbije, vi bi znali koliko jedan stadion znači za jednu lokalnu zajednicu.

Kada sam bila u Leskovcu poslednji put nisam mogla da verujem koliko tim ljudima znači taj stadion i koliko su ponosni na svoj stadion.

(Nebojša Cakić dobacuje.)

PREDSEDAVAJUĆA: Molim vas, mir i tišinu. Molim vas, ne možete tako diskutovati.

ANA BRBANIĆ: Samo da Leskovčani znaju da mi dobacuju da nema ko da igra na tom stadionu, tako da to o njima misle. To misle o njihovoj deci koja takođe valjda ne treba da koriste taj stadion. Jel? Najmoderniju sportsku infrastrukturu? Jel tako? To ne treba gradovima po Srbiji nego je potrebno samo Beogradu ili nije potrebno ni Beogradu, a onda sutra će biti – što ne gradite sportsku infrastrukturu, deca nam se ne bave sportom? Jel?

Apsolutno garantujem, tvrdim da mnogo znači taj stadion i Leskovcu i Vranju i Nišu i Kragujevcu i takođe i nacionalni stadion koji je generator dodatnog profita za budžet Republike Srbije i jeste razvojni projekat, ali takođe važan projekat za razvoj sportske infrastrukture u Republici Srbiji.

I još jednom, Leskovčani i svi ostali, gde gradimo, recimo stadione, znaju i vide da ćemo izgraditi taj stadion i tu kanalizaciju. Ako, vi mislite da je pet hiljada kilometara kanalizacione mreže malo, u redu. Ja mislim da je to velika stvar za Republiku Srbiju. Uz tih pet hiljada kanalizacione mreže, da vam kažem, kako se budžetira, takođe, morate da gradite i postrojenja za prečišćavanje otpadnih voda, zato što realno ništa niste uradili za ekologiju, ako imate kanalizacionu mrežu, a nemate postrojenja za prečišćavanje otpadnih voda.

Tako da ne možete u jednom trenutku da izgradite 10 hiljada kilometara kanalizacione mreže, nego prvo morate paralelno da izgradite postrojenja. E, zbog toga može i jedno i drugo, zato što se ozbiljno bavimo politikom, ozbiljno razmišljamo o razvoju i ozbiljno razmišljamo o budžetu.

Konačno, ja ne znam šta su eko manipulacije. Prvi put to čujem danas. Obratićemo pažnju, ali verujem da vi jako dobro znate šta su eko manipulacije, zato što se time profesionalno bavite već duži vremenski period. Hvala.

PREDSEDAVAJUĆA: Zahvaljujem predsednici Vlade.

Reč ima Rozalija Ekres.

ROZALIJA EKRES: Hvala lepo.

Poštovana predsedavajuća, poštovana predsednice Vlade, poštovane ministarke i ministri, poštovane kolege i koleginice narodni poslanici, ispred poslaničke grupe SVM izražavam zadovoljstvo što je Predlog Zakona o budžetu Republike Srbije za 2023. godinu pred nama i da smo u prilici da ga usvojimo u roku predviđenim budžetskim kalendarom.

Naša poslanička grupa daje podršku kako Predlogu Zakona o budžetu, tako i svim ostalim predlozima zakona kojih je ne mali broj na dnevnom redu današnje sednice.

Stabilnost javnih finansija je moguće održati kroz primenu jasnog plana usklađenosti budžetskih prihoda i primanja sa budžetskim rashodima i izdacima. Predlog Zakona o budžetu Republike Srbije za 2023. godinu je jasan plan i stabilan osnov za nastavak oporavka i jačanja privrede, poboljšanju životnog standarda građana, kao i za nastavak ulaganja u značajne infrastrukturne projekte.

Pre nego što krenem da govorim o predloženom zakonu, smatram da je potrebno izneti nekoliko respektabilnih činjenica koje su prethodile njegovom definisanju. Zahvaljujući merama koje su sprovedene i koje se i dalje sprovode uspeli smo sačuvati stabilnost naše privrede i u uslovima poslednje tri krizne godine koje su obeležili pandemija, problemi sa lancima snabdevanja i konflikt u Ukrajini prećen nezabeleženom energetskom krizom.

Naša privreda potpomognuta sa više od osam milijardi evra budžetskih prihoda, sredstava je uspela da sačuva proizvodne kapacitete i radna mesta. Godine 2020. početnu godinu pandemije smo prebrodili sa minimalnim padom BDP od 0,9%. Naredne 2021. godine smo beležili rast od 7,5%, a za ovu godinu predviđanja su oko 2,5 do 3% rasta u trenutku kada je veliki broj zemalja već ušao u recesiju.

Ovakvom rezultatu značajno doprinosi nastavak započetih infrastrukturnih projekata, kao i dalji priliv stranih direktnih investicija u iznosu blizu četiri milijarde evra.

Makroekonomske pretpostavke budžeta Republike Srbije za 2023. godinu su približno na nivou datih pretpostavki u nedavno usvojenom rebalansu budžeta za ovu 2022. godinu sa blagim poboljšanjem, a to su stopa rasta BDP od 2,5% i inflacije od 11,1% i deficita tekućeg računa od 8,5% BDP.

Očekivani BDP iznosi osam hiljada 25 milijardi dinara, tj. 68 milijardi evra, a javni dug do kraja godine 56,1% BDP. Smatramo da je predloženi budžet planiran sa dosta opreza što daje nadu da fiskalna kretanja budu i bolja od predviđenih. Predviđeni ukupni prihodi i primanja iznose 1843,4 milijarde dinara, što je za 133,8 milijardi dinara više u odnosu na prihode rebalansiranog budžeta za ovu godinu.

Svi poreski prihodi, porez na dodatnu vrednost, porez na dohodak, porez na dobit beleže rast osim akciza, stoga u budžetu za narednu godinu razuman projektovani rast prihoda je od 7,8%. Što se ukupnih rashoda tiče, prema Predlogu budžeta za narednu godinu, oni iznose dve hiljade 107 milijardi dinara i uvećani su za 6% u odnosu na tekuću godinu. planirani deficit, tj. iznos za koji državni rashodi premašuju državne prihode je 264 milijarde dinara. Trend je pozitivan pošto se očekuje da fiskalni deficit bude smanjen sa 3,9% BDP u 2022. godini, na 3,3% BDP u 2023. godini.

Stvaranjem stabilnih uslova poslovanja, naša ekonomija je ušla u investicioni ciklus 2015. godine i od tada investicije po obimu predstavljaju ključni deo rasta ekonomije. Kapitalni rashodi su u 2021. godini dostigli čak 7,4% BDP. Očuvanje dostignutog nivoa se očekuje i ove, kao i naredne godine. Za narednu godinu ulaganja za javnu infrastrukturu su planirana u iznosu od 427 milijardi dinara.

Najznačajniji radovi su na putnoj, železničkoj, energetskoj, komunalnoj i vodnoj infrastrukturi. Značajna sredstva su obezbeđena i za kapitalna ulaganja u zdravstvu, zaštiti životne sredite, prosveti, kulturi, odbrani i drugim oblastima.

Subvencije od 193 milijardi dinara učestvuju sa 9,15% u ukupnim rashodima i izdacima i najvećim delom su planirane u razdelu Ministarstva poljoprivrede pri Upravi za agrarna plaćanja za podsticaje u poljoprivredi u iznosu od 65,3 milijarde dinara. Ohrabruje nas obećanje resorne ministarke Jelene Tanasković da će država poljoprivrednim proizvođačima u Srbiji isplatiti sve dugove do kraja ove godine i da narednu kalendarsku godinu nećemo započeti ne izmirenim obavezama prema našem agraru koji je zbog katastrofalne suše i enormnog rasta cena i energenata, veštačkog đubriva i ostalih neophodnih inputa za proizvodnju u izuzetno teškoj situaciji.

Izdašna sredstva su planirana kroz subvencije i za ublažavanje posledica energetske krize, za prevazilaženje negativnih efekata rastućih cena energenata, za nastavak osnaživanja privrede, malih i srednjih preduzeća, za nastavak ulaganja u oblasti zaštite životne sredine i turizma, kao i u oblasti nauke, obrazovanja i kulture.

Kao i godinama unazad, član 7. Predloga zakona o budžetu Republike Srbije propisuje da budžetu AP Vojvodine pripada deo prihoda od poreza na dohodak građana, poreza na zarade u visini od 18% od iznosa ostvarenog na teritoriji Vojvodine i deo prihoda od poreza na dobit pravnih lica u visini od 42,7% od iznosa ostvarenog na teritoriji Vojvodine.

Na osnovu fiskalne strategije Vlade Republike Srbije za 2023. godinu, projekcija je da će Vojvodina za finansiranje svojih nadležnosti od poreza na zarade ostvariti 10,7 milijardi, a od poreza na dobit 24,8 milijardi, što u zbiru iznosi 35,5 milijardi dinara. Time se dodaju i sredstva koja se iz budžeta Republike Srbije u zbirnom iznosu od 125 milijardi dinara planiraju usmeriti ka Vojvodini. Prvi deo kroz transfere za poverene poslove, namenske i nenamenske transfere opštinama i gradovima u iznosu od 56,5 milijardi dinara, a drugi deo od 68,5 milijardi dinara za kapitalne izdatke.

Za Poslaničku grupu Savez vojvođanskih Mađara je važan pristup kontinuiranog višegodišnjeg rada i saradnje na realizaciji projekata. U prilog tome govore činjenice da se iz godine u godinu povećava broj projekata iz kategorije kapitalnih investicija koji se realizuju na teritoriji Vojvodine.

Na primer, u 2017. godini imali smo 13, a 2022. godine čak 19 kapitalnih investicija. U Predlogu zakona za 2023. godinu uvršteno je 16 projekata kapitalnih investicija. Po prvi put nakon 2016. godine za pojedine projekte nisu opredeljena sredstva jer su u završnoj fazi ili su završeni, a među njima je značajan projekat adaptacija, rekonstrukcija i dogradnja zgrade Narodnog pozorišta u Subotici. Očigledno je da kapitalna ulaganja donose važnu promenu, napredak za brojne privredne delatnosti u Vojvodini i u celoj Srbiji.

Izdvojila bih samo nekoliko od planiranih stavki. U razdelu Ministarstva informisanja i telekomunikacija za javni medijski servis RTV planirano je 900 miliona dinara. Ministarstvo građevinarstva, saobraćaja i infrastrukture namenilo je za projekat izgradnje pruge između Beograda i Budimpešte 25 milijardi dinara. Za izvođenje dela radova na izgradnji autoputa E-75 za deonicu granični prelaz Kelebija – petlja Subotica, za projektnu dokumentaciju iznos od 28 miliona, kao i za rekonstrukciju i dogradnju graničnog prelaza Horgoš iznos od 1,45 milijardi dinara.

Za unapređenje uslova za prevođenje brodova u okviru brane na Tisi kod Novog Bečeja planirano je 50 miliona, a za proširenje kapaciteta luke Bogojevo 1,95 milijardi. Za izgradnju postrojenja za prečišćavanje vode u Kikindi opredeljeno je 400 miliona. Projekat izgradnje komunalne infrastrukture za odlaganje komunalnog otpada u Srbiji planiran je za teritoriju Vojvodine sa 2,6 milijardi.

Ministarstvo pravde namenilo je novac za rekonstrukciju zgrade Privrednog suda u Somboru od 50 miliona, a za izgradnju i opremanje nove zgrade zatvora u Subotici 45 miliona dinara. Ministarstvo zaštite životne sredine planiralo je za upotrebu i iskorišćavanje otpadnih voda 1,3 milijarde. Ministarstvo zdravlja usmeriće 2,8 milijardi dinara iz kredita Evropske investicione banke za rekonstrukciju i dogradnju postojeće zgrade Kliničkog centra Vojvodine.

Vezano za kapitalna ulaganja, naša poslanička grupa ukazuje i na izuzetan značaj rekonstrukcije lokalnih puteva u cilju poboljšanja životnih uslova stanovnika u naseljenim mestima. U skladu sa koalicionim sporazumom o zajedničkom programskom delovanju potpisanim između SNS i SVM, jedan od programskih prioriteta se odnosi baš na izgradnju lokalnih puteva i ulica u lokalnim samoupravama i pojačano održavanje i rekonstrukciju državnih puteva prvog i drugog reda na teritoriji Vojvodine. Kako je preko novoformiranog Ministarstva za javna ulaganja za Vojvodinu planirano 1,9 milijardi dinara za obnovu i unapređenje projekata javne namene, očekujemo napredak i na ovom polju.

Poboljšanju životnog standarda građana treba da doprinese povećanje plata u javnom sektoru od 12,5%, kao i povećanje minimalne zarade od 14,3% na nivo od 40.020 dinara. Penzije će imati rast od 1. januara za 12,1%, što će sa povećanjem od 0,9% počev od 1. novembra značiti zbirni rast od 20,8%.

Smatramo da su ovi kvantitativni okviri ispravno odmereni, sa ciljem da se rashodi za plate i penzije planiraju na način koji je održiv, ali i da sačuvaju životni standard i doprinesu privrednom razvoju. Za privredu je bitan nastavak daljeg rasterećenja poreza na zaradu, odnosno smanjenje opterećenja plata. Neoporezivi deo zarade sa 19.300 dinara se povećava na 21.712 dinara.

Premijerka Brnabić je u svom ekspozeu energetiku stavila na prvo mestu među pet osnovnih prioriteta Vlade. Naša poslanička grupa je u potpunosti saglasna da su ova i naredne godine godine izazova kako za Republiku Srbiju, tako i za čitav evropski kontinent u borbi sa energetskom krizom. Cilj je obezbeđivanje stabilnosti snabdevanja, povećanje proizvodne električne energije, povećanje energetske efikasnosti i neminovna transformacija sektora energetike.

Vezano za unapređenje položaja nacionalnih manjina, Poslanička grupa SVM se zalaže da se izjednači budžetski fond za nacionalne manjine i iznos predviđen za finansiranje rada nacionalnih saveta nacionalnih manjina. Do 2018. godine u budžetskom fondu za nacionalne manjine je bilo opredeljeno 1,8 miliona dinara, da bi kao rezultat zalaganja naše stranke u 2018. godini iznos bio povećan na 21,8 miliona. Od 2019. godine u budžetski fond za nacionalne manjine se opredeljuje iznos od 30 miliona dinara, a sredstva za rad nacionalnih saveta nacionalnih manjina se kreću u rasponu od blizu 248 miliona u budžetu za 2018. godinu do 322 miliona dinara u Predlogu budžeta za 2023. godinu.

Predlogu budžetu Republike Srbije za 2023. godinu, koji se temelji na svim navedenim elementima, dajemo punu podršku i glasaćemo za njegovo usvajanje.

Drugi zakonski predlog s kojim završavam svoje izlaganje je Zakon o potvrđivanju Ugovora između Vlade Republike Srbije i Vlade Mađarske o prijateljskim odnosima i saradnji u oblasti strateškog partnerstva.

Iskustvo potvrđuje da bliska saradnja između susednih zemalja, snažne političke veze i intenzivne kulturne i ekonomske prekogranične aktivnosti pozitivno utiču na društveni i ekonomski razvoj. Dobri bilateralni odnosi podstiču programe prekogranične saradnje kroz ulaganja u infrastrukturu i životnu sredinu. Podstiče se ravnomerni regionalni razvoj i stvaraju uslovi za kvalitetniji život i rad svih generacija.

Imajući u vidu obostrani interes, intenzitet i nivou bilateralnih odnosa, sa velikim zadovoljstvom dajemo podršku i ovom zakonskom rešenju, kao i svim ostalima koji su na dnevnom redu.

Zahvaljujem.

PREDSEDAVAJUĆA: Zahvaljujem.

Sledeći po prijavi za reč je Boško Obradović. Izvolite.

BOŠKO OBRADOVIĆ: Poštovani građani Srbije, dozvolite da u ovoj najvažnijoj skupštinskoj sednici u jednoj kalendarskoj skupštinskoj godini ovu temu otvorim na jedan drugačiji način, želeći da ukažem da pored ovog Predloga budžeta za 2023. godinu, koji je izložila aktuelna vlast, može da se na prioritete u budžetu gleda i na jedan potpuno drugačiji način i da u ovoj složenoj socijalno-ekonomskoj krizi u kojoj danas živimo možda je trebalo da Vlada Republike Srbije potpuno drugačije postavi prioritete.

Naime, ako mi živimo u vremenu jednog cunamija poskupljena svih osnovnih životnih namirnica, ogreva, zakupnina stanova, lekova, komunalija i svih drugih stvari koje utiču na kućni budžet, ako ćemo od nove godine imati novi poskupljenje struje i gasa, što znači novi talas poskupljenja svih osnovnih životnih namirnica, ako uzmemo u obzir da je to poskupljenje veće od 50% za sve osnovne životne namirnice iako je zvanična inflacija 13%, ako uzmemo u obzir da su sva dosadašnja i buduća povećanja plata i penzija praktično već pojedena od strane ove i ovakve inflacije, ako uzmemo u obzir probleme koje imaju studenti sa nedovoljnim mestima u studentskim domovima i rastom cena zakupnina stanova u univerzitetskim centrima, ako uzmemo u obzir štrajk prosvetnih radnika, ako uzmemo u obzir proteste pomoćnog i tehničkog osoblja u javnim službama koji su zakinuti za određena primanja, ako uzmemo u obzir povećanje hroničnih nezaraznih bolesti i ako uzmemo u obzir za sada nezvanične podatke iz nedavno održanog popisa da smo za 10 godina izgubili više od 850.000 stanovnika Srbije. Onda se postavlja jedno ozbiljno pitanje – da li u takvom vremenu, vremenu istovremeno i ogromnog zagađenja vazduha u svim najvećim gradovima u Srbiji, treba neke stvari da budu prioritet, koje su stavljene u ovaj budžet za 2023. godinu ili neke potpuno druge stvari. Evo da pogledamo.

Da li je u ovom trenutku prioritet put Niš – Merdare, u trenutku dok se u Tirani formira velika Albanija? Da li mi pravimo put za tu veliku Albaniju, za NATO? Zašto to radimo u ovom trenutku? Jel to prioritet? Da li je u ovom trenutku prioritet izgradnja ne samo nacionalnog stadiona, već i svih tih lokalnih fudbalskih stadiona koji se mere u stotinama i stotinama miliona evra, koliko će država izdvojiti za pravljenje ovih fudbalskih stadiona? To nisu stadioni za zdrave stilove života i za besplatan sport naše dece. Neće naša deca masovno koristiti te profesionalne stadione, njima treba pomoći na druge načine da zaista uzmu učešće u zdravim stilovima života.

Da li je moguće da po Izveštaju o završnom računu budžeta za 2021. godinu imamo 150 miliona evra koliko država plaća sudske troškove i penale koje je skrivio neko na čelu države, ko je uradio neke pogrešne stvari, pa sada država to plaća? Da li je tačno da mi svake godine plaćamo 150 ili 200 miliona evra sudskih troškova i penala? Ko je za to kriv? Najčešće se radi o odnosima između države i investitora, države i onih koji su učestvovali na tenderima i javnim nabavkama. Dakle, onaj ko je kriv za to neka plati iz svog džepa, neka se njemu oduzme privatna imovina, a ne država da plaća svake godine 200 miliona evra za sudske troškove.

Ne znamo u završnom računu budžeta kome se i koliko para daje od stranih investitora? Koji su efekti svega toga? Zašto se krije, da vidimo tačno kome ste dali pare građana Srbije od tih čuvenih stranih multi nacionalnih kompanija. Ponašate se kao onaj čuveni lik Super Hik, iz stripa Alan Ford, koji je otimao siromašnima da bi davao bogatima. Vi otimate građanima Srbije naše pare i dajete bogatim stranim multi nacionalnim kompanijama za subvencionisanje otvaranja novih radnih mesta. Što te iste pare ne date domaćem privredniku i poljoprivredniku? Zašto 93,5% svih subvencija u poslednjih 15 godina ste dali strancima? Zašto nije 93,5% domaćim privrednicima, a 6,5% stranim kompanijama? Zašto nije obrnuto? Nikada niko nije odgovorio na ovo pitanje.

Naravno, nije potrebno bilo, gospođo Branbić, da angažujete Norvešku konsultantsku kompaniju da vam kaže da je Grčić katastrofalno rešenje za direktora Eleketroprivrede Srbije i da ste zbog vaših partijskih kadrova, sa kupljenim diplomama, nestručnim, bahatim i korumpiranim, doveli u pitanje veliki broj javnih preduzeća koji su sada u dubiozi zbog kojih imamo probleme u budžetu. To znaju svi građani Srbije, nije trebalo još dodatne pare plaćate da bi vam to rekli Norvežani.

Uostalom, ono što je ovde dodatni problem, i ne može biti prioritet države da vi neprestano jačate sve što je strani ekonomski interes, strane banke, strane kompanije, uvoznički lobi, koji uvozi sve ono što mi ovde možemo da proizvodimo, ili recimo, rasprodajete naša prirodna i privredna bogatstva poput PKB ili Komercijalne banke. Ovde sedi, guverner NBS, Jorgovanka Tabaković, inače zamenik predsednika SNS, da to ne zaboravimo, koja je bila protiv prodaje Komercijalne banke, a vi ste je prodali.

Idemo dalje, mi jednostavno postavljamo pitanje, da li u ovom vremenu, ovakvog povećanja hroničnih nezaraznih bolesti, a evo tu je i novi ministar zdravlja koji to može da vam potvrdi, koliko imamo problema sa kardio-vaskularnim bolestima, koliko sa onkološkim bolestima, koliko sa dijabetesom. Pazite, vi u tom trenutku u razdelu za zdravstvo smanjujete budžet za razvoj kvaliteta i dostupnosti zdravstvene zaštite i smanjujete budžet za prevenciju i kontrolu vodećih hroničnih, nezaraznih bolesti. Koje je obrazloženje za to? Nemoguće je obrazložiti. Vi gradite izvesni centar za veštačku inteligenciju, vi ste stigli do četvrti industrijske revolucije, a nemate u pola države kanalizaciju. Ne možete da rešite zagađenje vazduha u najvećim gradovima u Srbiji, ljudi umiru od zagađenja vazduha, a vi se bavite veštačkom inteligencijom.

Pričate da ste predvideli u 70 opština da ćete se baviti rešavanjem pitanja kanalizacije, a ostalih sto opština? Pet hiljada kilometara kažete kanalizacione mreže, pa to ne da je malo, nego je smešno malo da se reši ovaj ozbiljan problem.

Konačno, mi sada moramo da vam predstavimo kako bismo mi, kao Srpski pokret Dveri, naša poslanička grupa kreirali budžet da smo u ovom trenutku na vlasti, da vidimo svi da je moguće da postoji i drugi prioriteti u tom budžetu, u odnosu na ono kako ste vi ovaj budžet postavili. Primera radi, mi bismo kao prvu stvar rešili, ispravili socijalne nepravde koje su se desile u nekom prethodnom periodu. Još uvek postoje radnici kojima nisu isplaćene zarade iz vremena pljačkaške privatizacije. Još uvek im nisu isplaćene jubilarne nagrade, nije im povezan radni staž, a dobili su mnogi od njih i pravosnažne sudske presude da imaju pravo na to. Šta ćemo sa bankarskim klijentima koje su banke opljačkale onim nepravednim troškovima obrade kredita, gospođo Tabaković? I, kako je to Vrhovni kasacioni sud stao na stranu banaka, a protiv naših građana? Za koga radi Vrhovni kasacioni sud? Zašto štiti banke, a dalje uništava bankarske klijente?

Isto se nedavno desilo i po pitanju pomoćnog i tehničkog osoblja u javnim službama koje je nedavno protestvovalo na beogradskim ulicama, zato što 2014. godine su zakinuti za regres i topli obrok koji ste im protivzakonito računali u okviru koeficijenta zarade. Sada je Vrhovni kasacioni sud, isto kao u slučaju banaka, stao na stranu poslodavca i oni su sada izgubili sudske presude i moraju da plate sudske troškove do sto hiljada dinara. Pazite, pomoćno i tehničko osoblje, bez koga mi ovde ne možemo da radimo i koje je inače na minimalcu.

Pa, hajde da se dogovorimo onda poštovane kolege narodni poslanici jednu stvar, da sami sebi kuvate kafe kada dođete u Narodnu skupštinu, da sami čistite toalete pre i posle upotrebe kada dođete u Narodnu skupštinu, da sami održavate tehnički funkcionisanje ovog parlamenta i sve drugo što radi pomoćno i tehničko osoblje, bez koga mi ovde ne možemo ništa, a te ljude držite na minimalcu i tim ljudima još zakinete regres i topli obrok od 2014. godine do danas.

Da li je to normalno? Da li je to ljudski? Da li je to kolegijalno? To su naše kolege. Više stotina njih, svi oni rade zajedno sa nama ovde u Domu Narodne skupštine i u svim javnim službama, pa, i u vašim ministarstvima.

Zašto vi kao ministri ne čistite toalete u vašem ministarstvu? Da uštedimo. Uopšte ne moramo da imamo pomoćno osoblje koje je na minimalcu. Možete vi da čistite toalete iza upotrebe.

Dakle, hajde da rešavamo te nagomilane socijalne nepravde iz nekog prethodnog perioda, ne ulazim da li ste to napravili vi ili neki vaši prethodnici. Hajde da pomognemo socijalno ugrožene u ovom vremenu teške zime koja je pred nama, nezaposlene, osobe sa hendikepom, siromašne i prezadužene porodice.

Da li možemo primera radi, da izdamo besplatne vaučere za kupovinu osnovnih životnih namirnica, ali od domaćih proizvođača? Da li možemo da izdvojimo socijalni dodatak za energente i povećane troškove života? Da li možemo da zabranimo isključenje struje privatnim licima do 1. maja 2023. godine, jer niko ove zime u Srbiji ne sme da bude bez hrane, bez struje, bez grejanja? Da li možemo da pomognemo otplatu stambenih kredita onima koji će doći u problem zbog skoka kreditnih rata?

Jednu stvar podržavam, i uvek sam vam rekao i to iznova potvrđujem, uvek ću podržati ono što je dobro. Dobro je u Predlogu budžeta za 2023. godinu što su značajno povećana primanja pripadnicima Vojske Srbije, ali je isto tako značajno povećanje primanja moralno da se oseti kod prosvetnih i zdravstvenih radnika, kod policajaca, kod radnika u kulturi i sistemu socijalne zaštite.

Posebno to na vas apelujem, u sistemu studentskog standarda. Samo 8% studenata je obuhvaćeno studentskim domovima, cene zakupa stanova su značajno skočile. U Beogradu i Novom Sadu, jedna garsonjera sada vam je 400 ili 500 evra mesečno, a jednoj porodici treba za jednog studenta od 50.000,00 do 100.000,00 dinara mesečno.

Dakle, moramo da otvorimo nove studentske domove, nove studentske kampuse čitave, i u Beogradu, Nišu, Novom Sadu, Kragujevcu. Moramo postojeću državnu imovinu da stavimo u funkciju studentskog smeštaja ili novčanim subvencijama da pomognemo studente iz socijalno ugroženih porodica da ne bi odustali od studiranja.

Ono što je na kraju važno jeste ono na čemu počiva ekonomska politika Srpskog pokreta Dveri, a vidimo posle pandemije i ukrajinske krize da smo sve vreme bili u pravu, kada smo govorili o ekonomskom patriotizmu.

Mi tek sada shvatamo koliko je važna nacionalna država, koliko je važna nacionalna privreda, koliko je važna zamena uvoza domaćom proizvodnjom, koliko su važne domaće robne rezerve, koliko je važna vojna moć.

Mi tek sada shvatamo koliko je važna energetska i prehrambena bezbednost, koju opet treba da obezbedi država koja brine o ekonomskom i socijalnom patriotizmu na prvom mestu. To znači da je naš domaći proizvođač, da je naš domaći prerađivač, da je naš domaći trgovac i da je naš domaći potrošač naš prioritet, a ne strane kompanije.

Znači, mi moramo sve snage države, poreske olakšice, subvencije, izvozne garancije, bankarske kredite, iz kojih banaka, kada više nemamo nijednu banku u državnom vlasništvu. Strane banke neće finansirati razvoj domaće privrede.

Moramo da podržimo sve što je domaće. Domaće banke, domaću privredu, domaće privrednike i preduzetnike, domaće poljoprivrednike, izvoz domaćih proizvođača, ulaganja iz dijaspore.

Vidim da je novi ministar privrede zainteresovan za te stvari i podržavam i pozdravljam njegova razmišljanja u tom pravcu da se malo više pozabavimo domaćim ekonomskim razvojem, a ne stranim multinacionalnim kompanijama koje dolaze u Srbiju.

Po ko zna koji put vas podsećam na kampanju „Kupujmo domaće“, i nemojte mi opet reći da je to diskriminacija. Svaka država u ovom trenutku gleda sopstvene ekonomske interese.

Znači, hoćemo da zadržimo sav profit u zemlji, da bude naš proizvođač, naš prerađivač, naš trgovac i naš potrošač i da ništa ne izlazi iz Srbije. Nećemo da strane kompanije odnose ekstra profit u inostranstvo, a one čine 99% našeg izvoza, verovatno. Dakle, hoćemo da konačno mi, ili zadržimo novac ovde u našoj unutrašnjoj trgovini. Zato besplatni vaučeri za osnovne životne namirnice, ali samo kupujući od domaćeg proizvođača.

Na kraju želim da kažem nešto u ime privatnih preduzetnika u Srbiji koji su zaista diskriminisani u ovom vremenu.

Pre svega, treba ukinuti, gospodine ministre privrede, obavezno plaćanje članstva u Privrednoj komori Srbije. Zašto bi to privrednici bili obavezni? To je pljačka naših domaćih privrednika.

Pod dva, treba izvršiti reformu raznih elemenata poreske politike, a jedan od glavnih predloga, sa moje strane, je reforma poreske politike u korist porodice. Kada stupite u brak, manji porez na zarade i manji porez na imovinu. Kada dobijete dete, još manji porez na zarade, još manji porez na imovinu. Što više dece, manji porezi, ostaje vam više u kućnom budžetu i to je sistemska mera borbe za rađanje, za natalitet, za mlade bračne parove, za porodice sa više dece.

Konačno, povećajmo porez na luksuz. Povećajmo porez bogatima, pomozimo siromašnima u vremenu velike ekonomske i socijalne krize, a domaće privrednike oslobodimo poreza na dobit kada ga ulažu u proizvodnju, u novo zapošljavanje. Smanjimo poreze ne zarade onim domaćim privrednicima koji drže visoka primanja svojih radnika, da konačno uradimo nešto i za domaćeg privrednika i preduzetnika.

I da ne zaboravim najosetljiviju kategoriju stanovništva, a to su naši penzioneri. Pet mera socijalne politike Srpskog pokreta Dveri za naše penzionere.

Pod jedan – vratiti penzije koje ste nepravedno oduzeli kao stečeno pravo u one četiri godine važenja Zakona o privremenom načinu isplate penzija, 850 miliona evra ste uzeli penzionerima, vratite im. Vratite i onim naslednicima, oni koji su, nažalost, u međuvremenu preminuli i nisu mogli da koriste ta sredstva. Ukinite onu nepravednu klauzulu da onaj ko napuni 40 godina radnog staža, a nema uslov za odlazak u starosnu penziju dobija trajno umanjenje penzije. Pa, ko ste vi da nekome ko je radio 40 godina trajno umanjujete penziju? Pa, čak i kada napuni 65 godina vi mu ne vraćate penziju koju zaslužuje nego ona ostaje trajno umanjena. To je pljačka. To je nepravda. To je diskriminacija prve vrste.

Povećajte minimalnu penziju na minimum 200 evra, jer ne može da se živi sa 10.000 dinara penzijom koju ima 100.000 građana Srbije. Uvedite socijalnu penziju za najstarije sugrađane koji nemaju nikakva primanja, a posebno stara i nemoćna lica i posebno na selima.

Konačno, kada povećavate penziju povećajte više onima koji imaju manje. Šta to znači? Svi mi punimo iz svojih plata, odnosno i doprinosa našu buduću penziju, ali onoga trenutka kada smo otišli u penziju i kada vi povećavate penzije mi više ne doprinosimo.

Zašto vi nekome dajete 9.000,00 dinara ako ima 100.000,00 dinara penziju sa 9% povećanja, a nekome dajete 900,00 dinara ko ima 10.000,00 dinara penziju sa 9% povećanja? Zašto i jednima i drugima ne dajete po 5.000 dinara? Zašto diskriminišete one koji imaju manje penzije?

Hajde da nešto učinimo za socijalno ugrožene kategorije stanovništva u vremenu krize koja dolazi. Manimo se nepotrebnih infrastrukturnih projekata poput puta Niš – Merdare, poput nacionalnih i lokalnih fudbalskih stadiona i smanjite troškove koje vi pravite, a pre svega sudske penale koje očito plaća neko ko je oštetio time ovu državu, kao što je Grčić oštetio EPS.

Vlado Republike Srbije, kada ćete da privedete poznaniju prava Milorada Grčića da on svojom privatnom imovinom nadoknadi troškove koje je imao EPS u međuvremenu od kada ga je on svojim lošim menadžmentom upropastio?

Ne može više u Srbiji da se uništava ova država, a da niko za to, ni krivično, ni materijalno odgovara. Vi ste ministri, vi vodite državu. Vi kada pogrešite to košta građane. Morate da platite iz vašeg džepa sve ono što ste uništili državu.

Hvala.

PREDSEDAVAJUĆA(Snežana Paunović): Hvala, kolega Obradoviću.

Reč ima predsednik Vlade Ana Brnabić.

Izvolite.

ANA BRNABIĆ: Hvala vam.

Lepo ste završili vaše izlaganje pitanjem kada će Grčić svojom privatnom imovinom da vrati EPS-u, taman da se nadovežem i da vas pitam kada ćete vi da vratite Kolubari one novce što ste uzimali 2011. godine? Kada? Da li je rudarski basen Kolubara u Lazarevcu pravljena da bi finansirala vašu stranku, vas, vaš pokret i slične ili da bi se bavila energetikom i energetskom stabilnošću i sigurnošću građana Republike Srbije?

A niste bili gadljivi na pare kad ste 2011. godine uzimali novac za funkcionisanje vaših pokreta, jel?

Imate nešto da kažete Grčiću? Pa, kakav god bio, nije finansirao sebe, nije finansirao ni stranku, a vi imate ovde odluke. Evo, lepo odluka zvanična Rudarski basen „Kolubara“ d.o.o. 23. maj 2008. godine, na osnovu člana 28. stav 1. stav 2. tačka 17. odluke - odobrava se uplata finansijskih sredstava Udruženju za nacionalnu kulturu i društvena pitanja Srpski sabor Dveri, u iznosu od 1.700.000 dinara na ime troškova realizacije akcije prva javna rasprava o EU, kao veliki evropski pokret.

Onda imamo ponovo 23. april 2008. godine, Rudarski basen „Kolubara“ d.o.o. odobrava se uplata finansijskih sredstava udruženju Srpski sabor Dveri u iznosu od još milion dinara na ime tekućih troškova udruženja.

Dakle, imate Rudarski basen „Kolubara“, deo sistema Elektroprivrede Republike Srbije koje pokriva tekuće troškove Dveri 2008. godine i onda ste iz te koalicije samo kasnije i nastavili.

Tako da ja vas pitam sada, a kada ćete vi da uplatite tih 2.700.000 dinara, plus zatezne kamate koje dugujete Elektroprivredi Republike Srbije, koji su finansirali vaše udruženje, a nisu finansirali ono što je potrebno za građane Republike Srbije i vi ste bez ikakvih problema to prihvatali.

Dakle, nemojte da spočitavate nikome u EPS-u. Samo prvo vi vratite ove novce, platite vi kamate za to po onim kamatama koje su tada davale i banke. Može lako da se izračuna. Uplatite i onda drugačije da pričamo u ovoj Narodnoj skupštini, a vi da pričate možda malo više sa jednim autoritetom iz jednog moralnog ugla zato što ste vratili novac kojim su vas finansirali građani Republike Srbije preko Elektroprivrede Republike Srbije.

E, sad, ovako, da vam kažem, još jedan sagovornik sa kojim je dosta teško pričati o budžetu zato što su takve jedna opšta mesta i jedna politika građanima Republike Srbije. Pokušavamo da prodamo politiku - znate šta ćemo mi raditi? Kada bi mi bili na vlasti, mi bi davali mnogo više, ali bi prihodovali mnogo manje. E, sad, ta politika lepo zvuči za nekog ko možda ima tri ili četiri godine starosti. Znate, imate decu, dođu sa roditeljima do bankomata, roditelj ubaci karticu, izvuče novac i dete kaže – a što vi idete na posao uopšte kada imate ovakve mašine? Pa, to je ta politika vaša. Mi nećemo ništa da prihodujemo, mi ćemo da smanjimo poreze, ali zato ćemo davati besplatno za socijalu, besplatno za obrazovanje, daćemo podsticaje za domaće privrednike. Sve što zvuči lepo mi ćemo davati, ali porez nećemo naplaćivati.

Mislim da je vaš najveći problem što vi nipodaštavate građanima Republike Srbije. Vi mislite da građani Republike Srbije mogu da poveruju u to. Vi mislite da oni ne razumeju osnovne stvari, a to je da, ukoliko nemate budžet koji se puni i imate prihodnu stranu budžeta, onda ne možete da imate ni mnogo veće rashode. Ili imate državu koju smo nekada imali, videli smo to i građani Republike Srbije se toga jako dobro sećaju do 2012. godine, sa vašim koalicionim partnerima u kojoj smo imali deficiti od preko 6%, javni dug koji se duplirao, ali ne u apsolutnom iznosu, nego u procentu u odnosu na BDP, dakle, u odnosu na ono što stvorimo mi svi zajedno i galopirajuću inflaciju od preko 11% dok nije bilo problema sa inflacijom na evropskom kontinentu.

Takvu politiku smo mi već probali. Vi ste imali, vaša koalicija, ona što vas je finansirala 2008. godine preko EPS, ona sa kojom ste bili do juče zajedno i išli protiv predsednika Aleksandra Vučića i protiv vladajuće većine u ovom parlamentu, ona većina koja podržava Vladu Republike Srbije. To je ta politika i ta politika je nas dovela na stopu nezaposlenosti od 25,9%, na stopu nezaposlenosti mladih od 51,1%. Razmišljate o odlivu mozgova, o natalitetu? Pa, šta mislite, kako izgleda natalitet jedne zemlje ili odliv mozgova kada 51,1% mladih nema posao dok ste vi uzimali novac iz EPS-a u isto to vreme? To je bilo to vreme. To je paralela.

Ja mislim da građani Republike Srbije ne žele takvu politiku, da oni potpuno vide šta vi predlažete i da je to po svim ekonomskim modelima, po zdravom razumu potpuno nemoguće. Ta ekonomija uravnilovke, gde će svi da dobiju nešto besplatno od države, ali niko neće morati ništa da da državi ne prolazi nigde. Tako ste već jednom uništili državu, tako bi je uništili ponovo.

Vidite, koliko god lepo zvuče te priče, za to uglavnom niko ne želi da glasa zato što su ljudi odgovorni prema sebi i odgovorni prema svojoj deci i odgovorni prema svojim porodicama i znaju da oni danas imaju radna mesta i da takođe rade nešto i za svoju državu, da nam je danas nezaposlenost 8,9%, znaju da je danas nezaposlenost mladih spuštena na 17% i dalje strašno, ali opet mladi tako imaju poslove i imaju sve veće plate.

Meni je i dalje neverovatno. Ne čudim se zato što mi je jasno kakav ste vi pokret i kakva je vaša životna filozofija, neofašistička, doduše, sa kojom se ja duboko ne slažem i nikada se neću slagati i nikada nije prolazila u Srbiji i nikada neće proći u Republici Srbiji.

Dakle, koliko god cokćete, to je politika čistih gena. Da, to je fašizam, to je rasizam i vi koji odmahujete glavom, ne znam zašto odmahujete pošto je predsednik vaše stranke takođe rekao fašizam i rasizam, nego niste ispratili, pa sad opet politički morate meni da cokćete, a predsednik vaše stranke se slaže sa tim što sam makar u ovom slučaju za taj Srpski pokret Dveri ja rekla, ali nema ni veze.

Dakle, vi pričate o mladima, o natalitetu, o domaćim investitorima, o domaćim kompanijama i onda mi kažete na sve to – a zašto digitalizacija, a zašto veštačka inteligencija? Gospodine narodni poslaniče, to je pamet naših mladih ljudi, domaća pamet, naše kompanije, znanje mladih ljudi iz Srbije, koje je omogućilo da ćemo mi ove godine imati izvoz iz Srbije. Taj izvoz o kome pričate od 2,7 milijardi evra najveća je neto izvozna grana. Znate, to su naši mladi ljudi, odavde. Nisam sigurna da li im je čist srpski gen. Možda su se nekad u nekom kolenu ukrštali sa nekim iz Mađarske, Rumunije, pa bogami i Španije, ne znam, ali su ovde, Srbi i prihoduju za srpsku zemlju, za našu srpsku ekonomiju.

To što vi ne prepoznajete njihov potencijal, to što vi ne verujete u njihovu pamet, to što vi ne verujete u njihov talenat, to je svakako samo vaš problem, a mi ćemo u njih nastaviti da ulažemo zato što mi mislimo da su oni jedni od najvećih potencijala ove zemlje i da oni mogu da nam nadoknade sve ono što smo kao zemlja izgubili u prvoj deceniji 2000. godina, dok ste vi izvlačili pare iz Elektroprivrede Republike Srbije zajedno sa vašim koalicionim partnerima.

Da vam kažem još nešto, da znaju građani, stanovnici Prokuplja i Kuršumlije, da slično, kao njihovi koalicioni partneri koji su rekli da je bacanje para izgradnja Moravskog koridora, tako ovaj pokret i ovaj narodni poslanik misli da je bacanje para auto-put do Prokuplja i Kuršumlije, zato što je auto-put do Prokuplja i Kuršumlije, taj put Niš – Pločnik ili Niš – Merdare.

Znate, naša Kuršumlija je jedna od najlepših lokalnih samouprava u Republici Srbiji. Ima tri prelepe banje: Kraljevsku i Kuršumlijsku Banju, Lukovsku Banju, Prolom Banju. U našoj Kuršumliji je Đavolja Varoš. Sada kada smo probili put preko Radan planine za 20 minuta će se stići od Kuršumlije do Medveđe i Sijarinske Banje i tamo treba da dođu neki ljudi, tamo treba da dođu neki turisti, ne samo iz Srbije, nego i iz inostranstva, a za to je potreban neki put. Pa sve i da nemaju tri banje i Đavolju Varoš taj put je potreban za ljude u Kuršumliji, zato što su oni to zaslužili, zato što nisu ništa manje važni, nego Niš ili Čačak ili Beograd ili Požega.

To što vi sa koalicionim vašim partnerima mislite da je bacanje para kada se gradi auto-put do Prokuplja, kada se radi auto-put do Kuršumlije, kada se gradi auto-put do Vrnjačke banje, kada se gradi auto-put do Ćićevca, do Kruševca, do Kraljeva, to je vaša politika i tako jasno i govorite, kao što ste sada rekli i da znaju i ljudi u Kuršumliji i ljudi u Prokuplju, da za vas oni auto-put ne zaslužuju i da je to bacanje para.

Sudski troškovi i penali. Isto pričate što i vaše kolege ovde, ovi eko-manipulanti. Sudski troškovi i penali nisu nešto što mi plaćamo zato što je neko u Vladi Republike Srbije nešto loše uradio, nego zato što je sudstvo koje je nezavisno bilo neefikasno u postupcima koji nikakve veze često nemaju sa državom. Imate sudski postupak, sud ga razvlači, ovaj tuži, mora da se plati zbog nerazumnog suđenja, odnosno suđenja u nerazumnom roku, država, Vlada Republike Srbije mora da plati i mora da plati.

Nekoliko puta, kao predsednica Vlade Republike Srbije sam rekla - zašto vi to ne prebacujete na sudove? Sudovi naplaćuju sudske takse. Nismo mi oni koji možemo da utičemo na rok suđenja, ali isto tako onda vi recite ljudima koji rade u sudovima, čitavom ovom sistemu, pa mi onda recite šta će vam oni reći, da li neće možda oni sutra izaći na ulicu, ali vama kažem kada je došao dan da odlučujemo o nezavisnom sudstvu na koje ne može da utiče politika i koje može da sudi meni jednako, kao i bili kom drugom na ulici, zato što ga ne postavljam ja, a ne postavljate ga ni vi, jednako, kao što ga ne postavlja bilo koji običan građanin,. Šta ste vi svi zajedno rekli? Ne, nikako da se odreknemo političke kontrole nad sudstvom, jer valjda planirate jedan dan da se vratite na vlast, pa da radite sa sudstvom ono što ste radili i ranije.

Mi smo bili odgovorni prema našim građanima i našoj državi. Mi smo rekli - hoćemo da se odreknemo bilo kakve ili kontrole ili privida kontrole nad sudstvom zato što to znači jednako pravda za sve, ali takođe to znači efikasnije sudstvo zato što je onda sudija odgovoran i jedini odgovoran za to suđenje u nerazumnom roku, pa ćemo onda videti dalje kako će se ponašati prema svim građanima Republike Srbije.

Da ja vama još jednom kažem, dakle, sudske troškove i penale plaćamo iz budžeta Republike Srbije. Ovde ni luk jeli, ni luk mirisali, nikakve veze sa nama nemaju, ali je dobro da ljudi koji su zaposleni u sudstvu znaju da bi oni, po vašem predlogu, od svojih para trebali da plaćaju te sudske troškove, pa bi samim tim valjda onda ponovo uzeli iz te, valjda ono što vi vidite kao rupu bez dna, što je budžet, ili bi smanjili plate ljudima u sudstvu.

Zdravstvo. Samo jasno da kažem svi građanima Republike Srbije koji svakako znaju zato što vide koliko je u zdravstvo uloženo u poslednjih osam godina, nikada se više nije ulagalo, i to svako u Republici Srbiji vidi i bukvalno svako zna, jer nema lokalne samouprave gde nismo ili izgradili, rekonstruisali ili adaptirali zdravstvenu stanicu u najudaljenijim selima ili ćemo tek stići tamo, domove zdravlja, opšte bolnice ili kliničke centre.

Dodatno, upravo suprotno onome što je narodni poslanik rekao, mi u 2023. godini planiramo veće izdvajanje za zdravstvo. Izdvajanja za zdravstvo iz budžeta koji smo predložili su povećana sa 466,3 milijarde dinara na 490 milijardi dinara i opredelili smo sredstva za: rekonstrukciju faze dva Kliničkog centra Srbije, završetak rekonstrukcije Kliničkog centra Vojvodine, rekonstrukciju i opremanje zdravstvenih ustanova širom Srbije, opremanje VMA medicinskom opremom, nastavljamo izgradnju nove univerzitetske dečije klinike Tiršova 2, idemo na nabavljanje nove opreme za bolnice u Loznici i Aranđelovcu, za Institut za majku i dete dr Vukan Čupić, Institut za onkologiju na kojoj će biti izvedeni radovi na rekonstrukciji. Izvode se radovi na rekonstrukciji 11 domova zdravlja širom Srbije, kao i na bolnicama u Vranju, Prokuplju, Leskovcu, Novom Pazaru, Kikindi i projektovanje u Gračanici. Izdvojena su sredstva planiranim budžetom, ukoliko odobrite, i za radove na dečijoj poliklinici Opšte bolnice Zaječar, na Institutu za javno zdravlje Pančevo, na Institutu za patologiju. To su samo neki od projekata koje smo planirali sredstvima u budžetu. Svakako mislim da to građani Srbije jako, jako dobro znaju i prate.

Takođe, budžet za socijalu veći nego što je bio u 2022. godini. Budžet samo Ministarstva za rad, zapošljavanje, boračka i socijalna pitanja povećan je sa 157,5 milijardi na 172,1 milijardu dinara. Dakle, dodali smo skoro 15 milijardi dinara za socijalna pitanja. Od toga je 87,4 milijarde namenjeno za ostvarivanje prava iz oblasti zaštite porodica i dece, izdvajanje za novorođeno dete, kao i pomoć majkama pri kupovini prve nekretnine, iako verujem da bi vi, kada bi vi došli na vlast, to uslovili srpskim genom, pa da ona majka koja je, ne daj Bože, zatrudnela sa nekim iz inostranstva ne bi mogla, ako bi bilo dozvoljeno da iznese trudnoću u Republici Srbiji, da se porodi, a ono svakako ne bi mogla da se kandiduje za roditeljski dodatak, pomoć porodici, izdvajanje za novorođenu decu itd. Na svu sreću, vi nemate pravo glasa, znajući naš narod i znajući našu zemlju, nikada nećete ni imati pravo glasa da odlučujete o ovim stvarima. Hvala.

PREDSEDAVAJUĆA: Zahvaljujem.

Reč ima Borko Puškić, po Poslovniku.

Izvolite, kolega.

BORKO PUŠKIĆ: Zahvaljujem.

Poštovani predsedavajući, ukazujem na povredu Poslovnika, član 109, gde su se upotrebljavali uvredljivi izrazi od gospođe premijera ili gospodina premijera Republike Srbije. Naima, ona je jednu jako krupnu glorifikaciju upotrebila da smo mi jedan neofašistički pokret…

PREDSEDAVAJUĆA: Dozvoliću vam, ali dozvolite prvo vi meni.

BORKO PUŠKIĆ: Prekinuli ste me.

PREDSEDAVAJUĆA: Jesam vas prekinula potpuno svesno. Prvo, ako reagujete na nešto što smatrate uvredom, onda zadnje što smete da uradite je da iskoristite uvredu. Ja neću dozvoliti da sada vaše javljanje po Poslovniku zloupotrebite. Molim vas, ako se samo malo posvetite svemu onome što ste ne tako davno izgovorili iz te klupe, a jasno sam vas čula, shvatićete da apsolutno nemate osnova, pre svega, da reagujete po Poslovniku.

Ja sam sigurna da nisam prekršila Poslovnik kada sam dozvolila da premijerka Srbije, pre svega, kaže ono što je mogla da pročita u nekom periodu koji je iza nas. Nadam se da me razumete.

BORKO PUŠKIĆ: Da li ste me čuli, gospođo predsedavajuća…

PREDSEDAVAJUĆA: Zahvaljujem se.

Reč ima Ivan Kostić, povreda Poslovnika. Izvolite.

IVAN KOSTIĆ: Član 107. Poslovnika, gde se govori o korišćenju uvredljivih izraza.

Premijerka je koristila jedan rečnik koji uopšte nije prikladan vašoj poziciji. Mene lično kao potomka ljudi koji su ginuli na Sutjesci, a i na Zidanom Mostu je jako uvredilo to što je premijerka rekla.

PREDSEDAVAJUĆA: Kolega Kostiću…

IVAN KOSTIĆ: Samo sekund, samo da završim. Povreda Poslovnika, trebali ste da je prekinete.

Inače, Ministarstvo za lokalnu samoupravu je donelo odluku…

PREDSEDAVAJUĆA: Ali vi već sada to koristite kao repliku.

IVAN KOSTIĆ: … da u programu srpskog „Dveri“ nema ništa od toga što je premijerka rekla.

PREDSEDAVAJUĆA: Ja vas molim, hajde da probate da me razumete, nemojte me terati da sada isključim mikrofon da bih mogla da ukažem na…

IVAN KOSTIĆ: Kad bi se BIA bavila genezom svih nas, ona bi možda mogla da proveri da li su vaši bili na strani, a ne da nas optužujete za fašizam… (Isključen mikrofon.)

PREDSEDAVAJUĆA: Da vam kažem nešto, upravo radite mnogo goru stvar od one za koju ste optužili premijerku. Ja vas molim.

(Ivan Kostić: U programu srpskom „Dveri“ nema ništa, to je Ministarstvo za lokalnu samoupravu i donelo. A za ovakvo ponašanje, za ovakve reči, da nas optužujete za fašizam…)

Kolega Kostiću, nemojte me terati da u skladu sa onim što je moj princip zaista koristim Poslovnik u skladu sa tim.

(Ivan Kostić: To govorite javno, javnosti i ovde danas…)

Ne znam da li imate svest da vas niko ne čuje.

(Ivan Kostić: Slobodno mi dajte opomenu. Niste dostojni da budete premijer.

Kolega Obradoviću, vi ste se javili po osnovu replike?

(Boško Obradović: Javljam se za reč.)

Kolega Obradoviću, nećete repliku?

(Boško Obradović: Naravno da hoću.)

Izvolite.

BOŠKO OBRADOVIĆ: Teško je govoriti posle predsednika Vlade koji apsolutno ničim i nikada nije zaslužio da se nađe na tom mestu.

Država Srbija, građani Srbije, tradicionalna Srbija je uvređena da mi u trećem mandatu na mestu predsednika Vlade imamo Anu Brnabić. To je sramota za Srbiju, to je poniženje za naš narod, za našu istoriju, za našu kulturu, za našu tradiciju, za naše vrednosti. To je konstantna uvreda svega što je srpsko, što je hrišćansko, što je porodično, što je tradicionalno. To je pljuvanje i ponižavanje svega onoga što je nama svetinja.

Mi se suočavamo da nam se nameće predsednik Vlade za koga niko nikada nije glasao, koji nema nikakvo uporište u biračkom delu Srbije…

PREDSEDNIK: Šta ste rekli da je uvreda? Šta ste rekli da je uvreda? Svega što je srpsko, je li?

BOŠKO OBRADOVIĆ: … i koji simboliše sve suprotno od onoga što je sistem vrednosti srpskoga naroda… (Isključen mikrofon.)

PREDSEDNIK: Znači, za te stvari koje vi sada radite Poslovnik nalaže istog momenta izricanje mera.

(Boško Obradović: Jeste li vi slušali?)

Da vi određujete da li je neko lično uvreda svega što je srpsko, sa kojim pravom?

(Boško Obradović: S pravom replike.)

Nema tu s pravom replike, ne. Replika nije pravo da pričate šta vam padne na pamet, uključujući i takve stvari.

(Boško Obradović: Šta ste to čuli? Šta je to bilo uvredljivo?)

To što ste čuli. Dakle, ili ćete to da uradite na način koji je pristojan, ili ne morate uopšte.

Ko se sledeći javio za reč i po kom osnovu?

(Boško Obradović: Dajte mi repliku, još nisam završio, prekinuli ste me u 50 sekundi, o čemu se radi? Niste bili tu u opšte.)

Što se tiče…

(Boško Obradović: Što se tiče, šta? Nazivanja „Dveri“ fašistima?)

(Borko Puškić: Dajte mu repliku.)

Da li želite da vičete? Ko od vas želi da viče? Samo mi kažite, neka digne ruku ko želi da viče?

(Borko Puškić: Želim da vičem.)

Kako se vi zovete? Puškić, narodni poslanik, želite da vičete?

(Borko Puškić: Želim.)

Dobro. Izričem vam opomenu zato što želite da vičete.

Ko još želi da viče?

(Ivan Kostić: Ja želim da vičem.)

Kostić. Hoćete i vi?

(Boško Obradović: Hoćemo svi.)

Znači, ako treba svi da dobijete po opomenu, nije problem nikakav. Da li stvarno želite to? Dobro, ako želite svi, možete da dobijete svi po opomenu, ali tako da impresionirate nekoga, ne možete.

(Boško Obradović: Ispitajte poreklo Ane Brnabić, pa da vidimo ko je fašista.)

Dakle, izričem opomenu Bošku Obradoviću, vi ste hteli, Ivanu Kostiću izričem opomenu. Ako ste to želeli, nikakav problem nije.

Gospodine Krkobabiću, vi ćete dobiti reč posle pauze, pošto smo dogovorili da ćemo u 15,00 časova da imamo pauzu, a vi ako budete želeli još po opomenu, dođite posle pauze, traje 60 minuta, pa ćemo da nastavimo. Nikakav problem nije.

Sada određujem redovnu pauzu u trajanju od 60 minuta.

(Boško Obradović: Ispitajte ustaško poreklo predsednika vlade Srbije…)

Druga opomena Bošku Obradoviću.

(Posle pauze.)

PREDSEDNIK: Nastavljamo sa radom.

Pošto su se stekli uslovi, predlažem da konstatujemo potvrđivanje mandata narodnom poslaniku u Narodnoj skupštini za upražnjeno poslaničko mesto, kako bismo omogućili njegovo učešće u radu Narodne skupštine.

Uručeno vam je rešenje RIK o dodeli mandata narodnog poslanika radi popune upražnjenog poslaničkog mesta u Narodnoj skupštini.

Takođe, uručen vam je Izveštaj Odbora za administrativno-budžetska i mandatska-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnom poslaniku, sa predlogom da Narodna skupština, shodno članu 134. Zakonu o izboru narodnih poslanika, konstatuje potvrđivanje mandata narodnom poslaniku Branislavu Josifoviću, izabranom sa Izborne liste ALEKSANDAR VUČIĆ – Zajedno možemo sve.

Na osnovu rešenja RIK i Izveštaj i predloga Odbora za administrativno-budžetska i mandatno-imunitetska pitanja Narodne skupštine, shodno članu 134. Zakona o izboru narodnih poslanika, konstatujem potvrđivanje mandata narodnom poslaniku Branislavu Josifoviću.

Čestitam narodnom poslaniku na izboru i molim da se pripremi za polaganje zakletve.

Zakletvu će položiti narodni poslanik Borislava Perić Ranković, kojoj je mandat verifikovan na konstitutivnoj sednici Narodne skupštine.

Poštovani narodni poslanici, molim vas da saglasno članu 17. Zakona o Narodnoj skupštini, pristupite polaganju zakletve.

(Predsednik čita tekst zakletve, a narodni poslanik ponavlja.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodne poslanike da potpišu tekst zakletve.

Dozvolite mi da vam, u ime Narodne skupštine i u svoje ime, čestitam na izboru za narodnog poslanika i poželim uspešan zajednički rad u tekućem mandatu.

Dame i gospodo narodni poslanici, primili ste ostavke narodnih poslanika Maje Mačužić Puzić, Sanje Marić i Ivane Popović na funkciju narodnog poslanika u Narodnoj skupštini Republike Srbije i Izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ovih ostavki, koji je utvrdio da je podnošenjem ostavki nastupio slučaj iz člana 131. stav 2. tačka 6. Zakona o izboru narodnih poslanika i predlaže da Narodna skupština, u smislu člana 133. istog zakona, konstatuje prestanak mandata ovim narodnim poslanicima.

Saglasno članovima 132. i 133. Zakonu o izboru narodnih poslanika, Narodna skupština, na predlog Odbora za administrativno-budžetska i mandatno-imunitetska pitanja Narodne skupštine, konstatuje da je prestao mandat pre isteka vremena na koje su izabrani, narodnim poslanicima Maji Mačužić Puzić, Sanji Marić i Ivani Popović danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini.

Pre nego što dam reč vama gospodine Krkobabiću, kao što smo rekli, da ponovim za zapisnik da to služba evidentira. Dakle, izrečena je mera opomene Borku Puškiću, Ivanu Kostiću. Izrečena je druga opomena Boško Obradoviću. Dakle, dve mere opomene za Boška Obradovića.

Reč ima Stefan Krkobabić.

Izvolite.

STEFAN KRKOBABIĆ: Zahvaljujem uvaženi predsedniče Orliću.

Uvaženi ministri, uvažena guvernerko, pred nama je danas izuzetno složena tematika, 35 tačaka dnevnog reda i na sve njih moramo da odgovorimo sa jednom istom ozbiljnošću.

Budžet za 2023. godinu možemo da kažemo da u sebi sadrži i razvojne i socijalne elemente, ali možemo da kažemo i da je taj budžet krizni budžet.

Ovaj budžet je odlično sastavljen i na tome čestitam i ministru Malom i njegovom timu, ali svakako i predsednici Vlade koja je ovde to izuzetno dobro branila u prvi, mogu slobodno da kažem, tri ili četiri sata diskusije sa pravim dostojanstvom i tako i treba. Ovo je najviši dom, parlament Republike Srbije.

Mislim da je budžet pred nama više nego ikad jasan. On stoji na tri stuba. Ta tri stuba su standard građana, investicije i stabilna energetska situacija.

Kada kažemo standard građana, tu pre svega mislimo na povećanje plata, povećanje penzija, izuzetno bitno, povećanje minimalnih zarada.

Što se tiče investicija, to je vrlo važno da se ponovi više puta, one predstavljaju 7% BDP i nastavljaju se dalja ulaganja u puteve, komunalnu infrastrukturu, bolnice itd.

Što se tiče energetike, spominjali smo je i spominje se izuzetno puno ovih meseci i onda kažemo da nam je deficit 3,3%, a da nam je od toga vezano za energetiku 1,4%. Mislim da je to istakao i Fiskalni savet. Samo mislim da Fiskalni savet se više bavi brojevima, manje se bavi životom, a upravo Vlada Republike Srbije se pre svega bavi životom i kada kažemo tih 1,4%, zašto je to tako? Zato što je suština da obezbedimo gas i struju za sve građane Srbije. Dolazi teška zima, svi moraju da imaju tople domove. Građani Srbije to od Vlade Republike Srbije očekuju i to će tako i biti.

Što se tiče stranih direktnih investicija, mi moramo da kažemo jednu stvar, Vlada Republike Srbije na čelu sa predsednicom Vlade, Anom Brbanić, pre svega štitila je domaće preduzetnike, domaće privrednike i to radi od svog prvog mandata.

Što se tiče stranih direktnih investicija, koje su kao što je rekao ministar Mali, na kraju ove godine četiri milijarde evra, to je jedna fantastična vest.

Uvažena premijerko mi možemo ponosno da kažemo da imamo te strane, direktne investicije. Amerika, SAD i održivost njihovog ekonomskog sistema se isto zasniva na stranim direktnim investicijama, a mi treba njih da se stidimo. Pa, ne stidimo se. To je izuzetno bitno za budući razvoj Srbije.

Ono što mi očekujemo od tih stranih investitora nikako nije u domenu populizma, ali očekujemo i zalažemo se za njihovu eksternu i internu odgovornost, a to je da na isti način štite prava radnika, kao što to rade u svojim zemljama.

Zalažemo se i za očuvanje stečenih radničkih prava, to mislim na kolektivne ugovore. Ono što je za našu političku pariju, Partiju ujedinjenih penzionera, poljoprivrednika i proletera Srbije izuzetno bitno to je tačka dnevnog reda vezana za Predlog zakona o izmenama i dopunama PIO. Pred nama je drugi put ove godine Predlog zakona kojim se menjaju odredbe zakona o PIO ako i za cilj ima unapređenje formule za usklađivanje penzija.

Prema predloženom rešenju, načinu obračuna procenta usklađivanja penzija zavisiće pre svega od odnosa visine isplaćenih penzija i visine BDP-a. Za razliku od postojeće formule, to je bitno da uporedimo, prema kojoj se penzije usklađuju prema kretanju zarada i potrošačkih cena u prethodnom periodu pri čemu pomenuti parametri učestvuju u jednakoj meri u obračunu stope po kojoj se usklađuju penzije.

Prema novoj formuli koje danas ovde pred poslanicima Narodne skupštine Republike Srbije, kao što sam spomenuo predlaže se da se penzije usklađuju u zavisnosti od učešća iznosa isplaćenih penzija i novčanog iznosa kao uvećanja uz penziju u prvom objavljenom iznosu BDP-a. Šta će se postići? Pa, postići će se osnaživanje i unapređenje položaja korisnika penzija koje su i sami podneli teret tokom fiskalne konsolidacije. Upravo se dopunama zakona koje smo imali u novembru, a koje podrazumevaju da se penzije vanredno usklađuju za 9% počevši od penzija za mesec novembar 2022. godine i da tako usklađen iznos penzija predstavlja osnov za dalje usklađivanje penzija u skladu sa zakonom, kao i ovim izmenama želi poboljšati, unaprediti položaj korisnika penzija što je zapravo jedan od prioriteta Vlade Republike Srbije koja uvek brine o svojim najstarijim sugrađanima.

Pozitivni ekonomski efekti koji su rezultat reformi sprovedenih od strane Vlade Republike Srbije omogućili su da se posebna pažnja posveti korisnicima penzija i time utiče na poboljšanje njihovog životnog standarda i kvaliteta života.

Podsetiću vas da korisnici penzija čine skoro jednu četvrtinu državljana Republike Srbije zbog čega se pomenuti Zakon o PIO u širem smislu posmatrano utiče na poboljšanje finansijskog položaja značajnog dela stanovništva Republike Srbije.

Takođe, bih ukazao da se predloženim izmenama zakona omogućava onaj naš sedamnaestogodišnji postulat, naša želja i ono što smo zajedno dogovorili sa predsednikom Republike Aleksandrom Vučićem, a to je da penzije prate plate, odnosno zarade, što predstavlja naš osnovni vrednosni stav. Drugim rečima rast penzija će pratiti rast zarada zašto se mi kao politička partija izuzetno zalažemo. Na ovaj način će korisnicima penzija omogućiti da uvećaju svoju kupovnu moć, a što će svakako imati uticaja na uvećanje njihovog ekonomskog standarda i doprineti njihovoj finansijskoj sigurnosti.

Koji se efekti postižu predloženim merama? Postiže se veći rast primanja korisnika penzija u odnosu na postojeće rešenje u periodima kada za to postoji fiskalni prostor. To znači da se korisnicima penzija obezbeđuje i veća kupovna moć, ali što je možda i najvažnije to je unapređenje odnosa između penzija i zarada, tj. bolja relativna pozicija korisnika penzija u odnosu na ekonomski aktivno stanovništvo, jer rast penzija u većoj meri prati rast zarada.

Postizanje predvidljivosti u planiranju javnih prihoda s obzirom na to da se kroz predloženo rešenje javni rashodi štite od iznenadnih i neočekivanih udara izazvanih povećanjem rashoda za penzije iznad planiranog nivoa.

Statistički posmatrano izmenom zakona postiže se da penzije korisnika počev od januara 2023. godine budu uvećane za 12,1% umesto 10% koliko bi to uvećanje bilo primenom postojećeg rešenja. Vidimo da su pozitivni efekti koji se postižu kroz odredbe Predloga zakona o izmeni Zakona o PIO značajni na više nivoa. Ne samo da izmene zakona imaju značajan uticaj na visinu primanja korisnika penzija, a time i na njihovu sveukupnu finansijsku sigurnost, već istovremeno doprinosi očuvanju osnova i stabilnosti sistema PIO i njegovom daljem unapređenju i jačanju.

Uvaženi narodni poslanici, uvaženi građani Srbije, podsetiću vas i da se vrednost opšteg boda od čije visine zavisi visina penzije trenutno radno angažovanog dela populacije koje će to pravo ostvariti kasnije u budućnosti, usklađuje na isti način kojim je propisan za usklađivanje penzija. To znači da predloženi način usklađivanja penzija proizvodi pozitivne efekte kako na visinu penzija sadašnjih korisnika, tako i na visinu penziju budućih korisnika penzija.

Uvaženi predsedniče Narodne skupštine, poštovana premijerko, poštovani ministri, sve mere koje Vlada Republike Srbije preduzima u ovoj oblasti jasno pokazuju da ova Vlada i te kako misli na svoje penzionere, najstarije sugrađane, koji su posebno osetljiva kategorija stanovništva, a naročito u ovim za sve nas teškim, kriznim vremenima koje nažalost ne zaobilaze ni nas. I dalje ćemo se zalagati za to da se usklađivanja penzija vrši tako da rast penzija u što većoj meri prati rast zarada, a imajući u vidu stabilnost i napredak u oblasti javnih finansija to je i realno kako sa stanovišta potrebe za unapređenjem standarda korisnika penzija, tako i sa stanovišta pozitivnih efekata kontinuiranog rada na ekonomskom napretku Republike Srbije.

Uvaženi narodni poslanici, uvaženi ministri, naš predlog je ona neka dopuna koja može da ide u pravcu socijalno odgovornog pristupa i možda u nekom rebalansu budžeta bude mesta za to. Ovo nije populistička mera, ali mislim da bi svi oni koji u penziju nikad neće otići, bili izuzetno srećni da tu meru donesemo naravno koliko naša kasa bude dozvolila, a to je da uvedemo institut socijalne garantovane penzije.

Institut socijalne garantovane penzije namenjen je građanima koji imaju preko 65 godina, a nisu i neće nikada otići u penziju. Među tim ljudima najveći je broj žena sa sela. Naš predlog je da taj iznos socijalne garantovane penzije ne bude manji od 100 evra.

Uvažena premijerko znamo da za ovo treba izuzetno puno novca, ali hajde da radimo u tom pravcu i mislimo da već u narednoj godini ili krajem godine ovu ideju možemo da sprovedemo u delo.

Moje kolege iz poslaničke grupe obradiće u diskusiju ostala zakonska rešenja, a mi ćemo u danu za glasanje podržati sve predložene zakone. Zahvaljujem.

PREDSEDNIK: Hvala vam.

Reč ima Branimir Jovanović.

BRANIMIR JOVANOVIĆ: Hvala predsedniče.

Poštovana premijerko, poštovana guvernerko, poštovani ministri, predstavnici ministarstva, koleginice i kolege, ministar je naglasio koje su to tri ključne tačke ovog budžeta, ali moram da istaknem da su sigurno složene međunarodne okolnosti i velika ekonomska kriza na neki način i definisale neke od prioriteta kojima ćemo se baviti i koje podrazumeva ovaj budžet.

Mi ćemo o uspehu ovakvog budžeta raspravljati sigurno sledeće godine u ovo vreme i videćemo njegove rezultate, ali sam ubeđenja da ćemo na ovaj način ostati na istom kursu na kom smo bili i prethodnih godina. Zato je važno da iz ovakve jedne situacije izađemo što manje oštećeni ili neoštećeni, iz jedne bure koja je zahvatila čitav svet. Budžet je najbolji pokazatelj naših namera, naših ideja kojim putem treba da idemo i kuda želimo da se krećemo.

Smatram da je Ministarstvo finansija prilikom sastavljanja Predloga budžeta imalo jedan odgovoran pristup i da ovakav plan će imati pozitivne efekte na privredna kretanja, jer uspeh jedne privrede upravo i zavisi na kombinovanju instrumenata i sredstava javnih finansija i fiskalne politike. Koliko budemo uspešni u tome, toliko će nam biti uspešna i privreda.

Jedan od najvažnijih ciljeva svake ekonomije, pa i ove, svake vlade zapravo, jeste stabilan i stalan ekonomski rast, a mi smo u godinama koje su iza nas pokazali da smo na dobrom putu. Rezultat takvog rada treba da bude povećanje životnog standarda građana. U ovoj situaciji rekao bih da nam je prioritet pre svega da odbranimo postojeći životni standard građana i da ga unapredimo maksimalno, koliko je to moguće.

Smatram da je ovakva odgovornost, odgovoran pristup projekciji budžeta pokazan i kada se govori o javnom dugu. Neko će reći da je javni dug veliki. Smatram da je on uvek pod kontrolom kada se nalazi na nivou ispod 60% BDP-a. Trenutno je na 54%. Projekcija budžeta planira da bude na 56,1%. Važno je da u ovakvim vremenima možemo da budemo sigurni da ćemo imati stabilne finansije.

Što se tiče deficita od 3,3%, želim da istaknem i da razdvojim dva dela na koje se odnosi na deficit. Jedan je onaj realni deo, a drugi deo se odnosi na rezerve koje su planirane, odnosno sredstva za rezerve da država može da reaguje u situaciji ako dođe do nekih poremećaja dodatnih na svetskom tržištu. Pre svega se to odnosi na polje energenata. Čak je i Fiskalni savet pohvalio ovakav jedan potez i smatram da je ovakva jedna vrsta opreznosti opravdana, a predviđanja su da deficit može biti i manji, jer je moguće ostvariti uštede u onom delu koji se ne odnosi na energetiku.

Sigurno da nije popularno u današnjem vremenu komentarisati ili govoriti o direktnom mešanju države u privredna kretanja, ali je činjenica da je to sada u ovim vremenima za pohvalu, jer ovakav predlog budžeta ostavlja prostora da država interveniše na potencijalne ekonomske šokove koji mogu da uslede. Moramo biti spremni za takav oblik intervencije, koji ima uvek za cilj da umanji efekte krize i koji ima cilj da se svi planovi, sve velike investicije iz budžeta realizuju nesmetano.

Kroz ovaj budžet država preuzima teret na sebe. Ja ću izdvojiti samo dva važna segmenta na koji način država preuzima teret. Jedan je u odnosu prema privredi. Bude nekada kritika da privrednici nisu zaštićeni. Smatram da je država pokazala u ovim vremenima odgovornost kroz poreske olakšice koje daje privredi.

Predviđeno je povećanje minimalne zarade koja će ubuduće biti iznad 40.000 dinara. Smatram da je ovakav potez moguć zahvaljujući upravo ovakvim merama, jer država nastavlja da vodi jednu odgovornu politiku i preuzima teret na sebe tako što relaksira poslodavce i nastavlja se taj kontinuitet poreske olakšice koja rasterećuje privrednike. Dokaz tome je što će neoporezivi deo od 1. januara biti povećan sa 19.300 na 21.700 dinara.

Ovakve mere uvek imaju, odnosno usmerene su da budu podstrek za poslodavce da povećaju plate zaposlenima, ali uvek moram da apelujem i na poslodavce da ubuduće i oni moraju da preuzmu teret na sebe i da oni preuzmu deo odgovornosti. U svemu tome Socioekonomski savet mora da opravda svoju ulogu kada govorimo o tom trouglu između zaposlenih, poslodavca i države.

Moraju se pronaći najoptimalnija rešenja, rešenja koja će dovesti do toga da poslodavci mogu da razvijaju svoj biznis, da ne dođe do pada privrednih aktivnosti, da budu veće plate zaposlenima, ali sa druge strane i da ne dođe do otpuštanja radnika. Mislim da mi sada u tome uspevamo.

Na ovaj način pokazujemo još jednu vrstu odgovornosti, jer pokazujemo da nam je stalo da imamo jedno atraktivno tržište za investitore i atraktivno tržište za poslovanje. U prilog ide i činjenica da su u toku ove godine direktne strane investicije na nivou od četiri milijarde evra. Ako se vratimo unazad, videćemo da u dve godine u kojima je pandemija korone izazvala krizu, a zatim je usledila ukrajinska kriza, da je u godinama iza nas Srbija, odnosno naša ekonomija pokazala veliku otpornost, čak veću od mnogo jačih i mnogo većih privreda u svetu.

Podržavamo i povećanje plata u javnom sektoru za 12,5% i važno je da takvo povećanje bude usklađeno sa privrednim rastom. Dakle, realno ovo povećanje plata ne ide preko privrednog rasta i ni na koji način neće ugroziti dalje privredne tokove. Za nas iz Socijaldemokratske partije Srbije značajno je što će penzije biti povećane. Smatramo da smo jednom odgovornom ekonomskom politikom godinama unazad mogli da priuštimo to sebi da ove godine dva puta se usklađuju penzije i stabilne javne finansije i odgovorna politika moraju da budu prioritet i dalje.

Podsetiću da je udeo penzija u budžetu negde iznad 9%, mislim da je 9,2%, što je ispod onih 11% kolika je neka predviđena gornja granica. To je postignuto zahvaljujući tome što je formiran jedan stabilan penzioni fond, zahvaljujući tome što se povećava broj zaposlenih koji uplaćuju doprinose i na taj način se puni budžet penzionog fonda.

Pozdravljamo i odluku da švajcarska formula koja se tiče obračunavanja penzija bude unapređena, iz razloga što je takva jedna odluka realna, što je objektivna, što isključuje političku odluku i na ovaj način dodatno ćemo zaštiti penzionere od povećanih inflatornih pritisaka.

Mere koje su vidljive kroz budžet i kroz zakone koji prate ovaj budžet odnose se i vidljivo je da država želi da suzbije jednu sivu zonu u kojoj se nalazi određen broj zaposlenih ljudi. Veoma je važno da u narednom periodu prevedemo taj broj zaposlenih iz sive zone u legalne tokove. Pre svega što ćemo na taj način učiniti ljudima da budu prijavljeni, da budu uplaćeni doprinosi, da ostvare svoja prava koja im garantuje zakon, jer ta prava jedino mogu ostvariti u punom kapacitetu kada su prijavljeni i kada su vidljivi u evidenciji zaposlenih.

Drugi način na koji država preuzima teret na sebe u ovakvim vremenima jeste onaj koji se odnosi na energente. Konkretno da cena energenata bude pristupačna i za građane i za privredu. To je taj drugi segment koji sam najavio malopre, pored onog tereta koji preuzima država na sebe u smislu poreskih olakšica za privrednike.

Smatramo da je osnovna uloga države u ovakvim vremenima upravo ta da kroz preuzimanje tereta sačuva životni standard i sačuva privredu. Očigledno je da su cene energenata na svetskom nivou otišle u nebo. Energente moramo da uvezemo i za to moramo da platimo određenu cenu. Samo se postavlja pitanje u ovom slučaju da li će tu uvećanu cenu platiti krajnji korisnici ili će država kroz budžetske rashode na neki način rasteretiti te korisnike?

Za nas iz Socijaldemokratske partije Srbije je ovo pitanje suvišno. Smatramo da uvek moramo da se pridržavamo principa solidarnosti, a mislimo da je ovakav predlog budžeta uzeo u obzir ovaj princip, jer na taj način uvođenjem ovog principa solidarnosti mi pokazujemo kao društvo koliko smo sazreli u smislu humanog društva.

Podsetiću, odnosno citiraću Franca Kafku koji kaže – solidarnost najbolje izražava poštovanje ljudskog dostojanstva i upravo zbog toga smatram, da smo na najbolji mogući način reagovali i da na ovaj način želimo da pokažemo da koliko god bila krizna vremena na globalnom nivou, da imamo nameru da omogućimo svakom građaninu pravo na dostojanstven život.

Naravno, najteži i najvažniji zadatak jeste da se obezbede, pre svega energenti, nijednog trenutka ne sme da bude ugrožena isporuka energenata do krajnjih korisnika. Možda iz ove perspektive je neizvesno koliko će trajati ukrajinska kriza, neizvesno je kako će se kretati cena energenata, neizvesno je i kakvi će biti dalji tokovi na geopolitičkom planu. Jedino je izvesno da mi moramo da budemo spremni da imamo mehanizme u svojim rukama koji će ublažiti da se takva kriza prelije i na nas. Smatram da nam projekcija jednog ovakvog budžeta to i omogućava.

Osvrnuću se i na onaj deo budžeta koji se odnosi na prosvetu. Taj deo je, deo novca je uvećan u odnosu na prošlu godinu. To je veoma važno zato što svaka ozbiljna država sve više novca ulaže u obrazovanje, sve više novca ulaže u nauku jer je to jedna najsigurnija i najisplativija investicija koja se vraća u budućnost. Obrazovanje nije više privilegija samo obrazovati. Ono je u svetu postalo javna potreba.

Premijerka je govorila i za pohvalu je što budžet predviđa sredstva za osnivanje naučno-tehnoloških parkova koji su veoma važni. Želim da istaknem još nešto, da budžet podrazumeva i realizaciju projekata koji se odnose na izgradnju obrazovno-naučnih centara. Najviše je to značajno što će se ti naučno-obrazovni centri nalaziti u nekoliko gradova Srbije, u Beloj Crkvi, Kniću, Valjevu, Vranju i na Goliji. To samo govori o posvećenosti Vlade da u narednom periodu smo usmereni na to da se svi krajevi Srbije ravnomerno razvijaju.

Budžetom su planirana i sredstva za podršku primeni informaciono-komunikacionih tehnologija u predškolskim ustanovama. To je još jedno sredstvo da se unapredi proces modernizacije i infrastrukture u školama. Koliko je važno da se ulaže u obrazovanje finansijski, toliko je važno da obezbedimo da obrazovanje bude dostupno svima pod jednakim uslovima. Da najbolji budu nagrađeni, da znanje koje stiču primene ovde, da se u Srbiji usavršavaju, jer su očigledno mladi, obrazovani ljudi pokretači svakog društva, pa tako i našeg.

Podsetiću da je premijerka Brnabić u ekspozeu navela da je neophodno kontinuirano i sistemsko ulaganje u mlade i stvaranje uslova za njihov kvalitetan život u Srbiji. To je jedan od prioriteta ove Vlade. To potkrepljuje i podatak da kada govorimo o sredstvima koja se iz budžeta opredeljuju za omladinsku politiku, da su ona u odnosu na prošlu godinu uvećana za trećinu i iznose 603 miliona dinara. Za pohvalu je što će oko 220 miliona dinara biti predviđeno za razvoj i izgradnju omladinskih centara. To opet ponavljam u različitim gradovima u Srbiji, u ovom slučaju u Nišu, Subotici, Somboru, Mionici i Novom Pazaru i biće novac opredeljen i za projekte za one gradove i opštine koje imaju kancelarije za mlade, što samo podstiče njihovu inovativnost.

Projekcijom budžeta očekuje se da će u 2023. godini uslužni sektor imati ulogu dominantnog nosioca privrednog rasta. Za turizam je iz budžeta opredeljeno 2,5 milijarde dinara i na taj način se daje dalja podrška oporavku i razvoju turističkog sektora u Srbiji.

Podsetiću da će ovaj budžet opredeliti sredstva za turističku infrastrukturu koja su daleko viša nego što je to bio slučaj prethodnih godina i iznose 822 miliona dinara, što je 20% više opredeljeno sredstava u odnosu na prethodnu godinu za izgradnju turističke infrastrukture. Kroz izgradnju turističke infrastrukture, kroz izgradnju putne infrastrukture ne samo što ulažemo u naše destinacije, u naše banje, planine, na taj način i država šalje jedan impuls i privrednicima da i oni nastave da ulažu u ovaj sektor.

Pohvaliću i nameru da se sledeće godine kroz budžet opredeli 500 miliona dinara za vaučere za subvencionisani odmor u Srbiji, budući da se ovakva politika prethodnih godina pokazala kao opravdana. Prošle godine podeljeno, zapravo ove godine, 2022. godine 350.000 vaučera, što je rezultiralo da zabeležimo jedan milion više noćenja u Srbiji kada uporedimo sa 2019. godinom, koja je relevantan parametar, jer je to godina pre izbijanja korone.

Nadam se da će i buduće turizam kao grana pokazati svoju elastičnost, da ćemo mi ovakvim merama doprineti da Srbija postane jedno atraktivno turističko tržište, da postane autentična destinacija koja je prepoznatljiva i dobro pozicionirana na mapi Evrope, ali i na mapi sveta.

Možda su druge teme popularnije, ali uvek želim u svojim izlaganjima da se osvrnem i da govorim o ekološkim pitanjima, tako ću i sada. Pozdravljam odluku da za ekologiju bude opredeljeno deset posto više sredstava nego za prošlu, odnosno za ovu 2022. godinu. Jedan projekat želim naročito da istaknem iako se on sprovodi preko onog dela koji se odnosi na infrastrukturu i odnosi se na izgradnju komunalne infrastrukture, infrastrukture za odlaganje komunalnog čvrstog otpada, a to je projekat Čista Srbija, čak 85% komunalnog otpada danas završava na nekoj od deponija u Srbiji. Na nama je da razvijemo jedan sistem primarne selekcije i da unapredimo proces reciklaže.

Zašto ističem projekat Čista Srbija? Zato što ovaj projekat obuhvata 70 gradova i opština širom Srbije. Možda je to nekome malo, u odnosu na sve može da bude malo, ali razlika između nula i 70 je velika. Nemamo čarobni štapić da odjednom rešimo sve probleme, ali je veoma važno za sistemski pristupimo ovom problemu i da u godinama koje slede rešavamo ovakvu vrstu ekoloških pitanja.

Socijaldemokratska partija Srbije će podržati ovaj budžet, to se podrazumeva, jer on pre svega je koncipiran tako da nam obezbeđuje dalji ekonomski rast, ali i podrazumeva jednu zaštitničku ulogu države prema onim najranjivijim kategorijama našeg stanovništva. Koliko god da je društvo bogato, pa i najbogatije države sveta uvek postoji jedna kategorija ljudi kojima je potrebna pomoć, a onoliko koliko smo mi humani, koliko smo kao država spremni da pomognemo tim ljudima, zapravo pokazujemo jednu odgovornu politiku i to je ogledalo našeg društva. Hvala vam.

PREDSEDNIK: Hvala vam.

Reč ima Dragan Marković Palma. Izvolite.

DRAGAN MARKOVIĆ: Hvala vam.

Poštovani ministri, predsednice Vlade, narodni poslanici, ja mogu za sebe da kažem šta je budžet, jer sam privrednik 42 godine, vodim lokalnu samoupravu 18 godina i raduje me povećanje budžeta, jer imajući u vidu svetsko ekonomsku krizu gde sve zemlje smanjuju svoje budžete i pozicije, jedino Srbija nastavlja tamo gde je stala, a da prilivna strana nije od prodatih fabrika, preduzeća, kao što se to nekada radilo, već od izvornih prihoda i od prihoda koje je stvorila ova Vlada i predsednik države, naravno i mi kao Jedinstvena Srbija, koji smo glasali za sve predloge zakona, jer smatramo da sve ono što je bilo u ovom parlamentu bilo je korisno za građane Srbije.

Kada su u pitanju pojedine pozicije u budžetu, dobro je što će se povećati plate, penzije, ne zaustavlja se infrastruktura, jer da nije ovoliko auto-puteva mi ne bi imali tranzit u broju vozila kako je to danas, jer neće ljudi iz Evrope, oni koji prolaze kroz Srbiju da idu kroz neku državu koliko su putevi loši već će zaobilaznim putem, a nekada je to bila Mađarska.

Sve vreme prethodnih godina, odnosno ove godine je mnogo toga napravljeno. Svake nedelje je davan izveštaj šta je to urađeno, koliko kilometara puta, koja bolnica je adaptirana, koji dom zdravlja. Mogu da vam kažem da se prvi put desila decentralizacija Srbije. Nije beogradizacija, kao što je nekada bilo, pa sve Beograd, već ravnomerno se razvijaju i opštine i gradovi iz unutrašnjosti, u Srbiji.

Pre neki dan sam bio u Novom Sadu. Rekao sam da je tamo napravljeno najviše fabrika, što je dobro, jer prethodnih 10 godina nisu dve fabrike napravljene i izgrađene u Vojvodini.

Šta je još za nas najvažnije? Jeste da su poljoprivredni proizvođači u teškoj situaciji, ali nikada veća pozicija u novcu nije bila za poljoprivredne proizvođače.

Jel slušate vi, ministre i premijerko, šta ja pričam?

Da. Posle ću da vas teram da ponovite šta sam pričao. Znam da ste se dobro spremili za ovaj budžet.

Nikad ovoliko para nije bilo za poljoprivrednu proizvodnju. Ali, samo nešto nedostaje – da vidimo kako da zaustavimo uvoz poljoprivrednih proizvoda iz nekih drugih država, posebno sveže meso, i da na taj način gasimo poljoprivredne proizvođače u Srbiji, da ne mogu da žive od svog rada, odnosno od zemlje koju obrađuju.

Živim na selu i vrlo dobro znam i koliko para treba da se uloži za hektar žita, kukuruza, deteline. Ti ljudi su došli u situaciju da više ne znaju ni šta da seju jer stočni fond je smanjen upravo iz razloga zbog jake konkurencije.

Mi to ne možemo da zaustavimo, ali ukoliko se pojavi na tržištu poljoprivredna proizvodnja našeg srpskog domaćina, gospodina poljoprivrednika, siguran sam da će svako kupiti sveže meso od poljoprivrednika sa sela.

Samo da znate da nekoliko fabrika u Srbiji prerađivači mesa uvoze meso koje je staro po nekoliko godina iz nekih država u zamrznutom stanju. To, mogu slobodno da kažem, treba da bude zadatak svakoga od nas.

Posebno molim ministra poljoprivrede da obiđe sela, da vidi kako žive poljoprivredni proizvođači, da se informiše iz prve ruke šta je to što poljoprivredni proizvođači traže.

Poljoprivrednom proizvođaču ne treba socijalna pomoć, samo mu treba ono što se zove siguran kupac, zagarantovana cena i da na vreme se isplati proizvod koji on preda svojim kupcima.

Moramo da vidimo kako ćemo i sa nakupcima. Pogotovo cena žita. I cenu žita određuje tržište, berza. Kako, ako poljoprivredni proizvođač kad je žetva početkom jula meseca, do 20. jula, proda po jednoj ceni, a da posle pet, šest meseci ti nakupci prodaju po 50% više nego što su kupili od gospodina poljoprivrednog proizvođača.

Kad ovo kažem za ministra poljoprivrede, ne mislim ništa loše, ali isto tako bih zamolio druge ministre, resorne, čiji posao nije u kancelariji i da na osnovu izveštaja, pismenog ili telefonom, im kažu šta to što treba da se uradi u Srbiji, da se Srbija obilazi. Lakše će biti i onome ko ima problem da dobije informaciju šta je to što može država da mu pomogne ili da ga spoji sa nekim međunarodnim kupcem da izveze svoju robu.

To je bio razlog što sam ja još pre šest i po godina otišao u Egipat, prvi političar iz Srbije. Od tada je počeo izvoz žita iz Srbije u Egipat. Egipat je naša prijateljska država, a mnogo toga uvozi iz nekih drugih država. Oni su najmoćnija država na Bliskom Istoku. Imaju 110 miliona stanovnika.

Svi treba da se ugledamo na predsednika Vučića koji svakog dana po negde nešto radi, putuje i slikovito to pokaže. Ne moraju da nas prate kamere, može „Tviter“, „Fejsbuk“, itd. i da se informišu građani i radnici, oni koji su zaposleni. Ja sam siguran da 70% građana Srbije ne zna koliko će biti povećana plata.

Da znate, sad, u ovom trenutku, rejting ovog parlamenta je manji od jedan. Znači, ni jedan šer nema, 0,9. To sam poslao sada ministru finansija, pošto imam aplikaciju u realnom vremenu. Znači, njih ne interesuje Skupština, ali kako mi da ih informišemo?

Najveći rejting je bio danas četiri šera. Razumete? Mi svi možemo da pričamo, ali to nije dostupno do svakog pojedinca koji ima problem. Ili da zna. I to je na neki način njegov budžet 2023. godine, da zna da planira ako ima decu na fakultetu šta će da pomogne.

Kad sam kod dece na fakultetu, mi imamo ogroman problem sa studentima koji su u Beogradu. Naravno, niste vi krivi za to, već priliv stranaca, Rusa i Ukrajinaca, gde su stanovi poskupeli i sada rodilji ne znaju šta da rade sa decom koja su na fakultetima u Beogradu, jer po 200, 300 evra garsonjere su poskupele na mesečnom nivou iz razloga što oni drugi dolaze i plaćaju 600, 700, 800 evra te stanove.

Da vidimo da li ćemo mi otvarati isturena odeljenja u Srbiji ako već ti roditelji nemaju para, a mnogo pametnih studenata imamo, da se ne desi da neko u drugoj i trećoj godini prestane da ide na fakultet iz razloga što njegov otac nema para da mu plati stan.

To je isto jedan problem. To kada govorim mislim na ministra, nije njegov problem, naravno ali bez para ne može da se reši, a to je najveći problem u budućnosti, da mi te mlade i školujemo, da ih zaposlimo ovde, ima u Srbiji mnogo fabrika i mi danas imamo ispod 10% nezaposlenih.

Među njima najveći broj mladih ljudi, ali i ti mladi ljudi će biti zaposleni, siguran sam u narednom vremenskom periodu, jer svakog dana, evo ja to prvo da vam kažem, po neko dođe od zainteresovanih investitora u Srbiju.

Zašto dođe u Srbiju? Ne zato što nas mnogo vole, nego zato što je ekonomska stabilnost, sigurnost, neću reći međunarodna popularnost, ali ako pogledamo iz kojih država sve dolaze investitori i ulažu novac, otvaraju fabrike u Srbiji znači da sigurnost kapitala danas je najsigurniji kapital u Srbiji.

Zašto? Zato što se poreske stope ne povećavaju nego se smanjuju. Ovim budžetom sada cena struje je najjeftinija u Evropi, jer to je najvažnije. Ako on zna da su poreske stope stabilne, sigurne, a još i smanjene, siguran sam da svako od tih velikih vlasnika kapitala u svetu izabraće našu državu, da ovde otvara fabrike i da proizvodi u Srbiji umesto u zemlji odakle je.

To što oni padaju Srbiju, tih nekoliko zemalja, napadaju ih zbog Kosova, zbog sankcije koje traže od Srbije da Srbija uvede Rusiji sankcije, ali znaju da ovde više ništa nije isto.

Kada ste ekonomski stabilni, ne može niko da vam određuje šta ćete vi da radite ili da morate nešto da prihvatite samo zato da bi vam neka država dala neku subvenciju, neku pomoć ili, ne znam, neki kredit sa grejs periodom od 15, 20 godina itd. sa malom kamatom. Sve manje se država zadužuje.

Kažem vam, od 2000. godine sam u parlamentu, samo dve godine nisam bio, ovde, i vrlo dobro znam kako su funkcionisali i kako su budžeti pravljeni, rebalans budžeta itd. Prvi put se desilo, Siniša Mali, da znaš, ovo te ne hvalim, da se rebalans radi zbog toga što ima više para nego što je planirano. Sve države i gradovi rade rebalans zato da bi prepakovali pozicije sa jedne na drugu i da bi završili ono što je plan u budžetu.

Kada su u pitanju lokalne samouprave, ne možete vi kao Vlada da se hvalite da čistite đubre ispred moje kuće za divlje deponije. Pa, to treba lokalne samouprave da rade. Nema opštine i grada u Srbiji gde, ne znam, ne stvori se neka divlja deponija itd. Znači, da se zadatak lokalnoj samoupravi - mora da vam grad bude čist itd.

Jagodina, bez obzira što ima reciklažni centar i što je jedan od prvih gradova u Srbiji gde smo uredili i novu deponiju, ali, šta ćete, takvi smo mi građani Srbije, ne vodimo računa o smeću, a posebno kada se dese poplave, pored reka se bacaju i, ne znam, sve ono što je otpad, plastične flaše, kante i 10% razloga povećanja vodostaja je upravo smeće koje mi sami bacamo u reku.

Šta još hoću da pohvalim iz ovog budžeta? Nisam video da je nešto potrošeno, a da nije trebalo. Ovaj budžet je domaćinski i zato mi svi treba da glasamo za ovaj budžet, da se sada ne delimo na stranke.

Evo, da vam donesem poruku sa Svete Gore. Bio sam tri dana. Došao sam prekjuče. Predsednik Vlade administrativnog centra Svete Gore dao je podršku Srbiji i iguman manastira Hilandar je dao podršku Srbiji sa sledećom porukom, da mi budemo jedinstveni oko nacionalnog pitanja.

Oko nacionalnog pitanja, ja tu ne delim ni druge nacionalne manjine koje žive i vrše pritisak nikada veći nego poslednjih sedam osam meseci, vide da je Srbija jedinstvena. Da se ne dešava da odlaze pojedinci u neke države da se bave personalno imenima kako ne valja Mika, Žika itd. nego kad odu u tu državu da kažu - evo, ja sam doveo jednog investitora, ja sam obezbedio to i to, što nije slučaj.

Ja sam odbio da budem ministar i sada i, ne znam, pre pet godina i pre osam godina, jer mi ne treba ministarska funkcija da radim za Srbiju, ali svako od nas, posebno funkcioneri partija koji su u parlamentu, treba sebi da daju zadatak šta je to što su oni uradili u međunarodnim odnosima.

Ne želim nijednog personalno da napadam, ni partiju, ni pojedinca, samo predlažem da mi sada, kada je najteže za Srbiju i kada je naš predsednik Aleksandar Vučić izgovorio one termine, znajte ljudi da mi smo stvarno u teškoj situaciji na pritisak koji oni vrše svakog dana na Srbiju i da nam zabranjuju, da oni prijatelji koji su nam bili više nam nisu prijatelji. Sada nam nude neke nove prijatelje ili saradnike, a ti novi od 2000. godine lažu Srbiju - samo još ovo uradite i ulazite u EU. Mi uradimo to, pa kažu - e sada uradite još ovo, još ovo i nema kraja.

Da se ponosimo kada se nešto napravi bilo gde u Srbiji. Evo, Beograd na vodi, ljudi, pa tamo su svakog dana svi objekti puni, restorani. Koliko je radnika radilo u izgradnji Beograda na vodi? Koliko je građevinskog materijala proizvedeno u Srbiji? Znamo šta je tu bilo pre, barake i šupe.

Da ništa ne kritikujemo što se gradi. Kaže - aha, vi ste napravili to, a mi imamo predlog još jedan objekat da se napravi sličan, da dovedemo turiste u Srbiju, jer sve veći broj turista dolazi u Srbiju, a posebno dolaze da dočekaju novu godinu.

Ljudi, ja sam čuo da samo dva, tri hotela imaju mesta u Beogradu za doček nove godine. Iz celog sveta dolaze u Srbiju. Šta mislite, zašto? Zato što je sve jeftino, zato što imaju gde da izađu. Mi smo gostoprimljivi. Niko od tih turista nije imao problem kada dođe u Srbiju. Jedino Bugari biraju restorane gde mogu da koriste cigare, duvan, itd. jer kod njih je to zabranjeno.

Kad sam kod Bugara, imam mnogo prijatelja u Bugarskoj, ali mi smo za njih Pariz i ne samo za Bugare, za mnogo evropskih država Srbija je tako napredovala da ko nije bio u Srbiji 10 godina ne može da prepozna Srbiju.

Dalje, danas kada ste pacijent ili bolujete od nečega, rešava se problem istog trenutka. Odmah vas prime. Dobro, možda ima slučajeva gde treba da se sačeka ako nije hitno. Nisam ja sada doktor i nisam političar opšte prakse kao neki koji žele sebe da predstave da su političari opšte prakse, ali bilo kog od direktora bolnica, kliničkih centara da pozove neko iz unutrašnjosti ne mora da kaže da se zove Dragan Marković Palma, nego da kaže – moj rođak je u teškom stanju i da li znate koji je odgovor? Neka krene odmah. Uput i neka krene odmah. Zašto? Zato što ima smeštajnog kapaciteta. Nije kao nekada da čekaš da neko ustane, da izađe iz sobe, iz bolnice da bi novog pacijenta primili.

Imamo najbolje specijaliste, najbolje stručnjake. Zaustavljen je odlazak medicinskih radnika stručnih kao što je to bilo pre da odlaze iz Srbije. oni koji su otišli, vraćaju se i ne samo medicinski radnici, već i svi ostali, jer misle… Hajde, neću sada oko medicinskih radnika…

PREDSEDNIK: Privodite kraju, molim vas.

DRAGAN MARKOVIĆ: Vreme?

(Predsednik: Da.)

Dobro. Na kraju da čestitam Vladi na Predlogu budžeta.

Jedinstvena Srbija će glasati za sve tačke sa današnjeg dnevnog reda.

Želim da građani veruju u nas i da budu sigurni da u ovom sazivu mi koji glasamo za zakone, za te zakone i te zakone će koristiti oni u praksi kada se bude primenjivalo preko budžeta.

Hvala.

PREDSEDNIK: Hvala vam.

Reč ima Nebojša Zelenović.

NEBOJŠA ZELENOVIĆ: Zahvaljujem, predsedavajući.

Mi nećemo glasati za budžet za 2023. godinu, Poslanička grupa „Moramo -Zajedno“ se ne slaže sa načinom na koji su ovde iskazani brojevi, ne slažemo se sa podacima i verujemo da taj budžet može da izgleda mnogo bolje i u mnogo boljem interesu svih građana Srbije.

Pre nego što objasnim kako je i zašto i šta su naši predlozi rešenja, da, mi jesmo jutros podelili ove flajere, podelili smo svim narodnim poslanicima našim uvaženim kolegama, zato što borba koju su pre godinu i po dana pokrenuli svi građani Srbije za to da se zaustavi štetan rudnik litijuma u Srbiji od strane Rio Tinta, ta borba nije gotova. Ta borba će se završiti ovde u parlamentu onda kada bude bio izglasan zakon o zabrani rudarenja litijuma i Bora u skladu sa narodnom inicijativom. Od tog trenutka možemo da budemo sigurni. Ali, ja verujem da je ta inicijativa i ta zajednička borba različitih političkih organizacija, prvenstveno građana Srbije za ono u šta zaista veruju da je ispravno, jedna velika pobeda građana u situaciji kada imate problem sa demokratijom, sa izborima, sa slobodnim medijima. Ta borba će biti gotova ovde u parlamentu, zato ste danas, uvažene kolege, dobili ovaj dokument, odnosno ovaj flajer i mi ćemo insistirati na njemu sve dok ne bude bio usvojen ovde u parlamentu.

Takođe, pre samo četiri meseca, premijerka dok je još bila kandidat za to mesto je sedela tamo u petom redu i rekla da sam ja taj koji je doveo Rio Tinto 2004. godine kao tada sekretar jedne osnovne škole u Šapcu. Pa zaboga, ako je to istina, ako sam ja taj koji je doveo Rio Tinto 2004. godine, zašto je premijerka 2018. godine potpisala ugovor sa tom kompanijom i hvalila se da je to jedan veliki i važan projekat, pa se posle skrivala iza mene i nekih drugih ljudi u opoziciji kako smo mi za to odgovorni?

Puno neistina se ovde izrekne svakog dana, a zaboravljate da sve piše i sve se beleži i zna se ko je šta rekao i koje koga doveo i ko je za šta odgovoran. Sada pokušavate da vratite ovu temu na mala vrata, ja vam kažem neće vam to uspeti, građani Srbije vam to neće dozvoliti.

Šta je druga pobeda koju je ovde izvojevala baš u parlamentu, ja zato verujem da parlament jeste mesto za debatu, jeste mesto za raspravu, da ovde treba važne stvari da se dešavaju, je to što je gorivo pojeftinilo za 20 dinara. Dakle, upornim, konstantnim insistiranjem opozicije smo izvršili pritisak i sada je gorivo sa 222 ili 223 dinara otišlo na 202 dinara.

Dakle, građani Srbije kada odete sad na pumpu, da znate da smo se ovde u parlamentu izborili za to da gorivo pojeftini za 20 dinara, a može da pojeftini za još 20 dinara. Samo ako budemo i bili uporni, svi mi ovde zajedno iz opozicije i budemo konstantno apelovali na ovu vlast koja ne može da istrpi ni trunku pritiska. Tako je. Gorivo ne sme da bude više od 180 dinara. Ne sme, zato što sve preko toga je pljačka građana Srbije.

Kada govorimo o tome ko je šta uradio ili ko šta nije uradio ili je propustio da uradi, a koji je možda lažni ekolog ili manipulator kako je ovde premijerka iznela, znate neki od nas su nešto i radili. Na primer, prečistač otpadnih voda, pa bi bilo dobro da novog ministra koji tu sedi ispred vas pitate zašto on nije uradio ni jedan prečistač otpadnih voda u Beogradu a mogao je da uradi pet, ali hajde ne mora pet, mogao je bar jednu da uradi, pa što ni taj jedan nije uradio? Pa se sad posle deset godina vlasti setili da ne bi bilo loše raditi te prečistače otpadnih voda.

U Šapcu je otvoren 2017. godine, evo sad će šesta godina i radi i održivi, svi ministri koji su tad u tom trenutku imali bilo kakve veze sa životnom sredinom su dolazili da se slikaju pored tog jedinog operativnog prečistača otpadnih voda koji je urađen sa EU. Nije bilo zajma i kredita, nego EU dala novac, a tako kao što je dala Šapcu, mogla je bilo kome da da. Mogla je bilo kome da da, ali niko nije tražio. E, taj operativni prečistač je jedna dobra stvar. Postrojenje za upravljanje otpadom, sanitarna deponija, reciklaža. Kad kažem u poslu stvarno „Zeleni“, pa proverite kolika je kanalizaciona mreža u tom gradu gde smo mi imali priliku da radimo nešto ozbiljno i pametno. Šezdeset četiri posto kanalizacione mreže, 80% vodovodne mreže sa sve selima u krugu od 40 kilometara oko grada.

Dakle, moguće je i za sve to smo radili projekte zajedno sa EU. Trideset miliona evra podrške EU, pa onda dođe i Devenport i evo sad i Žofre je dolazio da pogleda šta je, kako je moguće da se neke stvari dešavaju, na jedan potpuno drugačiji način, pa onda dođe ministar Mali pa kaže - ne možemo da radimo sa EU, moramo da uzmemo brzo kredit jer je to sporo. Sporo je, kaže, raditi projekte sa EU. Kako sporo, pa mi ga uradili 2017. godine, a vi evo 2023. godina niste ni jednu uradili? Kako je to sporo sa EU? Nije, nego je to brže zato što je to ispravno i zato što jedino tako može.

Uradili smo jedan interesantan projekat koji se zove "Bazen" i to je vrlo interesantna tema za gospodina Malog, kako možete da otvorite potpuno prostor za nekakve nove finansijske investicije, odnosno, da kažemo, finansijske aranžmane i nekakav drugačiji način pribavljanja novca. Emitovali smo municipalne obveznice. Da, to je bila prva i jedina ispravna emisija municipalnih obveznica. Ja sam kupio prvu obveznicu za 100 evra, izgrađen je bazen koji ima grejanje na gas, na solarne panele i na toplotne pumpe, 2015. godina, pre sedam godina. Evo, sad će osma godina. Znači, može i drugačije da se rade stvari. Taj bazen je inače najjeftiniji bazen u Srbiji, urađen je za tri miliona evra, sada vi pravite bazene za 20 miliona evra. Kod vas svaki projekat košta pet ili deset puta više nego što mu je inače cena.

Šta mislim da je bitno da se kaže oko toga šta koliko košta i ko je za to zaslužan ili odgovoran? Evo, na primer, ovo je izveštaj Fiskalnog saveta i u tom izveštaju stoji jedna vrlo interesantna stvar, kaže - budžetski troškovi za EPS posledica su, prvenstveno, katastrofalnog upravljanja ovim preduzećem u prethodnim godinama, a ne svetske energetske krize. To vam kaže Fiskalni savet.

Znači, EPS je upropašten i ja pokušavam da dobijem informaciju ko je za to odgovoran, kako smo do toga došli? Kako je moguće da u tri godine ne znamo koliko smo zaista uglja uvezli? Zašto uopšte uvozimo ugalj, evo sad čujemo, iz Indonezije uvozimo ugalj? Iz Indonezije. Nemamo našeg uglja. Zašto nemamo našeg uglja? Gde je otkrivka ova iz Kolubare ova nova? Koliko smo novca dali na to? Ne mogu da dobijem, evo od kako sam postao poslanik, postavljam ista pitanja, ne mogu da dobijem odgovore, da objasnite, zašto ovoliko uvozimo struju, pošto nemamo sopstveni ugalj, uvozimo struju po 200 evra po megavat satu, a ona je koštala 50? Zašto je uvozimo sada kada je najskuplja i ko će za to da bude odgovoran? Ko će za to da bude odgovoran, gospodo?

Onda sve to građani plaćaju, ne znajući, građani Srbije ne znaju da će sada platiti struju još jednom sa ovim budžetom. Platili smo jednom kada dobijemo račun, pa povećanje jedno, pa povećanje drugo, zbirno 20% povećanje cene struje. Sad to nije dovoljno, nego kažete - to je najjeftinija struja za građane, a onda hop, milijardu i 200 miliona evra za stanje, za subvecije za EPS. Koliko onda zaista košta struja? Da li je to onda istina da mi plaćamo najjeftiniju struju u Evropi i regionu ili je to zapravo neistina? Ispostaviće se da mi plaćamo možda jednu od najskupljih cena struje, samo za nešto znamo, za nešto ne znamo. O tome treba da se ovde razgovara na ovom mestu.

Takođe, drago mi je da ste promenili pristup i drago mi je što vidimo što vas je život demantovao, uvažena premijerka. Prošli put ste se ovde ismevali politici nas "Zelenih", govoreći da to solarni paneli, da je to jedna čista glupost i da će sistem da kolabira kako ste vi pokušali tada da izgovorite, a u međuvremenu je vas život demantovao i vi ste ti koji su kolabirali. Da li je tako?

Vi sada ovde uzimate kredit, sad ću vam reći, to je pogrešno, uzimate kredit da bi ste davali subvencije ljudima po lokalnim samoupravama. Da, postave solarne panele, izoluju kuće ili urade bilo šta drugo vezano za toplotnu pumpu ili energetsku efikasnost. Načelno, vi ste promenili stav koji ste imali pre samo petnaestak ili dvadeset dana i sad hoćete da preuzmete temu solarnih panela od jedine političke organizacije koja je zagovara kao veliku politiku.

Pored toga, što je potrebno staviti solarni panel na svaki od dva miliona krovova u Srbiji, mi imamo i model, finansijski model za to. Mi smo za to nagrađeni 2019. godine od strane Evropske banke za obnovu i razvoj, to je bilo u tom trenutku treća najbolja poslovna operacija na svetu. Možete da proverite. Uspostavite model javnog esko koncepta u kome će i EPS Srbije pomoći svakoj kući, domaćinstvu u Srbiji da dobije solarni panel na svaki krov. Pet ili šest hiljada evra, u zavisnosti od tog kolika je kuća, domaćinstvo, zgrada, kapaciteti, ugao, osunčanost i slično. Ako može Nemačka koja ima manje sunca od nas, zašto ne bi mogla Srbija? Pomozite svakom domaćinstvu da to uradi, nemojte uzimati kredite, građani će to da plate kroz uštedu energije.

Mi smo to učinili u Šapcu, izolovali smo preko 60 stambenih zgrada, ljudi plaćaju, stoje u redu da budu izolovane kuće i stanovi. Znači, postoje modeli.

Umesto da uzmete kredit, da se zadužite i onda vraća... Znate, lako je Jorgovanki Tabaković da kaže to će se vratiti, krediti, može sve, Jorgovanka Tabaković ide za godinu i po dana u penziju. Ko će da vraća kredite? Mi svi ovde zajedno? Da li je tako? Pa lako vam je da puštate, da se zadužujemo u dolarima, u trenutku kada ne smemo da se zadužujemo ni u evrima. Pa onda odemo kod Arapa i uzmemo milijardu evra, pa za pet godina ćemo platiti 300 miliona evra samo za kamatu.

Imate model koji je nagrađen. Taj model ako primenite preko EPS-a možemo da smanjimo proizvodnju struje na ugalj, za polovinu, pa da vidimo koliko će onda da košta. Gde će da stignu te pare? Razni su načini. Evo imamo neke predloge. Zamislite građane koji će da kupe sada obveznicu EPS-a, ponudite građanima da kupe obveznicu EPS-a, neka daju svojih 100 evra za EPS, ako zaista veruju da je to prava firma u koju vredi ulaganje, ja bih kupio. Evo, ja bih kupio prvu ako mi dozvolite, da kupim ja da spasim EPS i svi ovi građani, ljudi ovde da kupimo obveznice EPS-a i da se pomogne da se urade solarni paneli u svako domaćinstvo u Srbiji. Jel to pošteno rešenje? Ja nudim rešenja. Ovi ljudi koji sa mnom to rade, nude rešenja od početka.

Još jedna stvar, alternativa za litijum, stranka Zajedno, grupacija Moramo zajedno, veruje da je litijum prošlost i verujem u to. Zato se borimo da do tog rudnika ne dođe. Šta je alternativa? Hajde da uložimo u nauku, dobićete za godinu dana bolje rešenje od litijuma, dobićete bolje materijale koji mogu uspešno da prime električnu energiju i da je sačuvaju. Uložite u Elektrotehnički fakultet u Beogradu. Zašto da ne? Uložite u tu domaću pamet kojom se stalno hvalite. Evo mi ćemo predložiti amandmane na to da se uloži novac u domaću pamet.

Šta verujemo da je zaista alternativa za litijum? Svako ko je iole pismen, vidi šta se dešava u svetu danas, od deset godina, ministarko energetike, imali smo pet sušnih, ministarko poljoprivrede, pet sušnih godina, sledećih deset sedam će biti sušnih. Nema vode, ljudi. Treba da se ulaže u vodu. Ispod Mačve, pogledajte poslednju dozvolu koju ste dali za istraživanje litijuma kompaniji „Volt“, piše da ispod Mačve imate veliko podzemno jezero najkvalitetnije vode, pijaće vod vrhunskog kvaliteta za koju ne treba prerada, ta voda može da stigne u svako domaćinstvo u Zapadnoj Srbiji i u Vojvodini regionalnim vodovodom.

Koliko će da košta za deset godina voda? Poprilično. Ne mogu da kažem, neću da pogrešim broj, ali ja vam kažem to vam je resurs budućnosti, a ne litijum. O svemu i detaljima ću kasnije. Ostalo vreme poslaničke grupe će koristiti Aleksandar Jovanović Ćuta. Hvala.

PREDSEDNIK: Reč ima predsednica Vlade.

ANA BRNABIĆ: Hvala vam.

Dakle, ponovo i vi ste krenuli od letka, pa i ja da krenem od letka.

Mislim da u najmanju ruku ste trebali da se potrudite da bude na recikliranom papiru, u najmanju ruku, pošto vam je toliko stalo do životne sredine. Mislim da bi to svako čija je agenda životna sredina, a želi i ima ideju da napravi baš letak prvo pomislio i to je za mene zaista jedan par ekselans dokaz koliko vama u stvari nije stalo i koliko je to politika samo zato što je sada to trend u svetu i zato što je sada to moderno.

Ponovo ću reći, znamo se mi odavno. Ja sam pre ulaska u politiku bila u sektoru obnovljivih izvora energije, tada nije postojala šansa da se bilo kako zakonski reguliše ulaganje u obnovljive izvore energije. Na vlasti je bila stranka čiji ste vi bili član i tada gradonačelnik, bili ste desna ruka neformalnog predsednika te stranke, predsednika u senci te stranke, bivšeg gradonačelnika grada koji ste vi onda nasledili od njega kao gradonačelnika, nemojte da se zavaravamo da vi u toj stranci, koja je vodila Srbiju, svakako od 2008. do 2012. godine, ali i ranije, da ste bili samo neki mali šraf, neki sekretar škole ili šta ste rekli i da niste imali nikakav uticaj. To jednostavno nije tačno.

Zašto se tada niste borili za životu sredinu? Zašto se tada niste borili za zelenu agendu? Zašto tada niste pustili investiciju – obnovljivi izvori energije? Opet ću vam ponoviti, 2014. godine Vlada Aleksandra Vučića usvaja prvi Zakon o energetici koji daje zakonodavni okvir za obnovljive izvore energije.

Vi ste 2019. godine, kažete, kao gradonačelnik dobili nagradu za ESKO ugovore. Fantastična stvar. Ulaganje u energetsku efikasnost tako što ulaži privatni investitor i njemu se vraća od ušteda koje je postigao svojim ulaganjem.

Znate kako je to bilo moguće? Tako što je Vlada Aleksandra Vučića usvojila zakon da to bude moguće. Zašto nije bilo moguće ranije imati ESKO ugovore? Zato što Vlada Mirka Cvetkovića, stranke u kojoj ste vi bili značajan član, nije htela to da usvoji. Nije videla uopšte poentu da to usvaja. Jeste li se tada bunili? Jeste li sada pričali da je zelena agenda nešto najbolje? Ne, ja se sećam da sam ja kao osoba koja je vodila kompaniju, koja je želela da ulaže u obnovljive izvore energije, da sam se tada raspravljala zato što niko nije hteo da sluša o obnovljivim izvorima energije, zato što su svi rekli – to je skupa struja, mi imamo jeftinu iz uglja i šta će to nama. Ta ista stranka čiji ste vi bili uticajni član, desna ruka neformalnog predsednika.

Tako da nemam ja problem sa zelenom agendom. Ja mislim da je zelena agenda normalna i prirodna i da nemate vi samo jedinstveno pravo na tu zelenu agendu zato što i mi živimo u ovoj zemlji i naša deca žive u ovoj zemlji i mi se brinemo o vazduhu i uradili smo više nego svi od 2000. do 2012. godine.

Da li smo mogli brže? Da, verovatno i jesmo, da nismo morali 2014. i 2015. godine da se bavimo fiskalnom konsolidacijom zato što je zemlja bila na ivici bankrota. Da, trebali smo prvo da stabilizujemo neke stvari. Da, trebali smo prvo da zaposlimo neke ljude zato što je nezaposlenost bila 26%. Da, morali smo to da radimo da bi onda otvorili put nečemu drugom i da bi imali finansijski kapacitet, finansijsku sposobnost da utičemo na te stvari.

Odmah je 2014. godine krenulo ulaganje u filtere za odsumporavanje za termoelektrane i odmah je 2014. godine kada je Aleksandar Vučić postao predsednik Vlade, kažem, po prvi put u Srbiji usvojen zakonski okvir koji je omogućio zelenu energiju u Republici Srbiji, a onda i 2021. godine samostalni Zakon o obnovljivim izvorima energije, izdvojen iz Zakona o energetici zato što je toliko važna stvar.

Dakle, nikakav problem. Dobili ste nagradu, zato što je tada Vlada razumela da je to važno i da treba da idemo i na ESKO ugovore, koji su praktično javno-privatna partnerstva, ulažemo u energetsku efikasnost i da ne trošimo budžetska sredstva, nego da idemo sa privatnim investitorima.

Znate šta se posle toga desilo? Ti mediji koji vas najviše podržavaju su najviše napadali te ESKO ugovore i čitav ESKO model zato što su stalno, iako apsolutno ništa građani za to nisu davali, su stalno podmetali da je to mehanizam za korupciju. Tajkunski mediji koji vas najviše podržavaju su najviše sapletali ESKO ugovore po svim lokalnim samouprava u Republici Srbiji koje su to radile, bez obzira da li su radile sa stranim ili sa domaćim investitorima.

Što se tiče rudnika litijuma, opet ću reći, Rio Tinto je došao u Republiku Srbiju 2004. godine. Stranka čiji ste vi bili član i mnogi ovde koji se danas bore protiv Rio Tinta je 2004. godine bila na vlasti, na jedan ili na drugi način, uticajniji ili manje uticajni.

Godine 2006. izmenjen je Zakon o rudarstvu na način da se onima koji imaju pravo na istraživanje automatski da pravo na ekspoloataciju. Rio Tintov zakon.

Vi ste nakon toga bili gradonačelnik Šapca, Loznica vam je najbliža, zašto nikada ni jednu reč do pre, otprilike godinu dana ili koliko je bilo, polovinom 2021. godine, nismo čuli protiv „Rio Tinta“ i tog projekta?

Ponovo ću reći, bila sam u Loznici u novembru 2020. godine kada je završena studija opravdanosti. Odgovarala sam na pitanja i nije bilo ni jedno pitanje o zaštiti životne sredine. Svi su bili srećni. U Loznici sam bila, bila sam u zgradi lokalne samouprave, išla sam u njihovu šalter salu „Rio Tinta“ da pogledam i upoznala se sa mladim geolozima koji su radili na ispitivanju te rude. Nijedno pitanje, nikakvi protesti, nikakve demonstracije. Novembar 2020. godine.

Pogledajte izjave i tadašnjeg vašeg predsednika stranke i onog kasnije predsednika stranke, koji je govorio da je to najveća šansa Srbije. Šta se desilo? Jeste se tada pobunili? Jel ste krenuli u proteste? Jel ste rekli – nemojte, molim vas, to će da zagadi Rađevinu i Gornje Nedeljice? Ne, niste rekli. Samo kada je to postao metod političke borbe, e, onda ste ušli u to srcem i dušom.

Godine 2012. ko je bio na vlasti? Vaša stranka, u kojoj niste bili beznačajan član. Svakako ste i kao beznačajan član mogli da se pobunite, mogli ste da izađete iz te vaše stranke, da istupite, da se ne složite, da javno kažete.

Vlada Republike Srbije 2012. godine izdaje dozvolu za bušotine velikog prečnika „Rio Tintu“ da kreću u bušenje u Gornjim Nedeljicama i na čitavom tom području. A znate ko izdaje dozvolu – Ministarstvo za zaštitu životne sredine. Dakle, Ministarstvo za zaštitu životne sredine.

Danas imamo, ja verujem, kad bi proverili, najmanje 10 ljudi iz tog Ministarstva za zaštitu životne sredine u tadašnjem mandatu koji danas protestuju protiv tog „Rio Tinta“ na ulicama, ali su oni izdali te dozvole, bez ikakvog problema. Sve što smo mi radili sa „Rio Tintom“ radili smo javno i transparentno.

Čisto da vas upoznam, pošto vam je toliko stalo do te teme, da ni ne znate da nikada nismo potpisali nikakav ugovor. Ja nikakav ugovor sa „Rio Tintom“ nisam potpisala, nego sporazum o saradnji. I taj sporazum o saradnji smo objavili. Otkad smo ga objavili, niko ni „a“ nije imao da kaže na taj sporazum o saradnji, zato što smo mi stavili u taj sporazum o saradnji da moraju, pod jedan, da prate najstriktnije standarde životne sredine i pod dva, da sve što se proizvodi u Srbiji mora da ostane u Srbiji i takođe da lokalna zajednica mora da ima najveći prihod ili benefit od čitavog tog projekta. Dakle, ne ugovor, žao mi je što ni toliko ne znate, nego sporazum o saradnji. Nikad ga nisam krila, i kada sam išla u London i kada sam imala sastanke sa „Rio Tintom“, davala sam nakon toga izjave za medije i pričala o čemu se radi. Da li je tada bilo ko rekao bilo šta protiv „Rio Tinta“? Ne, nije, ni jedan jedini glas nije bio protiv „Rio Tinta“.

Sada da vam kažem još jednu stvar. Kada sam izašla na pres konferenciju i rekla da će Vlada da povuče sve ono što je davala „Rio Tintu“, potpuno javno i transparentno, nisam ja to, da vas još jednom podsetim, uradila zato što ja mislim da taj projekat nije dobar za Srbiju. Ja mislim da je taj projekat fantastičan za Srbiju. Ja mislim da je to projekat koji bi nam pomogao da podignemo našu ekonomiju, životni standard, a posebno građana u čitavom regionu zapadne Srbije, apsolutno mislim, da postanemo centar Evrope za čitav lanac proizvodnje, od prerade, do baterija, do električnih automobila i drugih stvari. Apsolutno to mislim.

Ali sam tada ponovo, otvoreno i jasno rekla svim građanima Republike Srbije na pres konferenciji, to sam rekla i ambasadorima zemalja koje su podržavale „Rio Tinto“ zato što je to njihova multinacionalna kompanija, a to je ova stvar – svi oni su hteli da iskoriste „Rio Tinto“ u tom trenutku da bi oslabili Aleksandra Vučića i Srpsku naprednu stranku, svi. U velikoj meri su i finansirali te proteste, organizaciju protesta, pozivanje na proteste, štampanje promotivnih materijala i sve ostalo. Ti isti koji su od nas tražili da proguramo „Rio Tinto“. I to je bila politička igra takva da su znali da Aleksandar Vučić neće da ugrozi interese Srbije i da kakvi god otpori bili da će na kraju odgovorno da se ponaša i da da podršku tom projektu zato što je važan za Srbiju i dobar za Srbiju, a posebno za taj deo Srbije, a da će istovremeno oni iskoristiti to da ga oslabe politički.

Ja sam tada, ako se sećate, kao predsednica Vlade izašla i rekla – ja to neću da dopustim. Takvu duplu igru od strane nekih stranih ambasada, od strane određenih tzv. ekoloških projekata, koji su se nakon 18 godina, i bukvalno 18 godina „Rio Tinta“ u Srbiji setili da „Rio Tinto“ treba da ode iz Srbije, nisam htela da dozvolim.

Ja nemam sumnje da je to odličan projekat za našu zemlju i za naš narod. Gde god odem u inostranstvo, pričala sam, u Singapuru da je pitao zamenik premijera – vi imate litijum? Bilo me je sramota da mu kažem da ga mi ne koristimo, jer ne postoji zemlja koja ima, a da ga ne koristi. Ne postoji, ali ja kao predsednica Vlade i kao član SNS nisam želela da dozvolim da se finansiraju protesti da bi se oslabio Aleksandar Vučić, a istovremeno su računali na ozbiljnost i odgovornost Aleksandra Vučića da uprkos tim protestima koje su finansirali izgura taj „Rio Tinto“.

Tako da vas ja još jednom molim da mi objasnite kako to vi od te 2003, 2004. godine niste glasno i jasno rekli vašoj stranci – nemojte ljudi, to je prljava tehnologija, to će da uništi Srbiju, gde je Loznica, tu je i Šabac, nemojte to da radite građanima u gradu u kom živim, koji vodim. Ne, nego ste se setili taman nešto pre izbora da udarite široko po tom projektu nakon 18 godina tog projekta u Republici Srbiji.

Kažete građanima, za mene opet neverovatno nipodaštavanje građana, neverovatna sumnja u njihovu inteligenciju i verovanje da takve banalne stvari mogu da se podmetnu građanima Srbije da ste vi zaslužni za jeftinije gorivo. Nije zaslužna cena nafte i naftnih derivata na svetskom tržištu, niste vi uspeli da napravite pritisak samo na Vladu Republike Srbije, ne, ne, vi ste mnogo uspešniji od toga i mnogo jači. Vi ste izvršili pritisak na Saudijsku Arabiju, na zemlje OPEK-a, organizaciju zemalja izvoznika nafte, direktno ovde iz ovih grupa ste na njih izvršili pritisak. Oni su oborili svetsku cenu nafte i onda smo mi mogli da oborimo i cenu nafte, dizela, benzina, naftnih derivata u Republici Srbiji. Ja vam na tome čestitam i molim vas da samo tako nastavite, OPEK i zemlje članice OPEK-a sa nestrpljenjem čekaju svaki vaš sledeći korak, čak i potez i sa drhtanjem prate da li će moći da budu profitabilne kada vaša koalicija kaže i naredi da moraju da se smanje cene.

Dakle, da ne dužim, imamo još pet tema koje ste pomenuli, a na koje bih mogla da vam govorim protiv argumentima.

Da vam kažem, uvozimo struju i još jednom, nekoliko puta smo ponavljali, Srbija je uvek uvozila struju zimi. Srbija je bila neto izvoznik struje, ali je zimi uvek uvozila struju. Još jednom, recite mi zašto, ako već niste želeli tada da usvojite zakon koji bi omogućio investiciju zelenu energiju, zato što ste rekli zelena energija je skupa tada, tada je bilo zelena energija je skupa, imamo ugalj, on je jeftin i održivo nam je rešenje i ne možete da pravite elektrane na obnovljive izvore energije, ali recite mi zašto onda niste pokrenuli neki novi energetski projekat u Republici Srbiji? Bilo bi onda lakše da bude jači energetski sistem.

Dakle, o upravljanju u okviru EPS-a da ne pričamo, zato što bi zaista imalo štošta da se kaže o tome kako je vođen na kraju krajeva i od 2001. godine, pa na kraju krajeva i kako su ispod stola, kao što sam pokazala, 2011. godine finansirani preko EPS-a i preduzeća u okviru EPS grupe neki koalicioni partneri.

Solarni panel. Ne, niste me razumeli ponovo. Nisam ja promenila svoje mišljenje, ja i dalje mislim da ukoliko bi mi išli na predlog koji ste vi dali, a to je da na svim krovovima u Republici Srbiji instaliramo solarne panele i sve to priključimo na naš elektroenergetski sistem u odnosu na našu prenosnu mrežu, da bi ona doživela kolaps.

Drago mi je što vam je smešno i što sam imala lapsus nakon što sam čitav dan odgovarala na sva izlaganja narodnih poslanika. Dobro, to je nekako onako jedna dečija, ako je to onako dečija podmetačina koja vas čini srećnim, to dovoljno govori o vama. Tako da, da. Da li sam kolabirala ili je mreža doživela kolaps ili šta drugo, manje je čini mi se važno zato što nam se svima to nekada desi, ili ste vi jezički bezgrešni. Opet to dovoljno govori o vama, ali radi se o tome da je činjenično stanje da bi vaš predlog za elektroenergetski sistem Republike Srbije da se na sve krovove stave solarni paneli i odjednom priključe na mrežu doveo do kolapsa naše mreže, zato što to ne može da se balansira.

E, sad, da li smo mi protiv solarnih panela? Pa, naravno da nismo. Hajde da se vratim ponovo, važno mi je zaista da razumete. Godine 2014, kada je Vlada Aleksandra Vučića usvojila Zakon o energetici i po prvi put rešila obnovljive izvore energije, otvorio se put za solarne elektrane. U tom trenutku samo za 10 megavata, dok ne vidimo kakav će imati uticaj na mrežu. Takođe i zato što je u tom trenutku ta tehnologija bila toliko skupa da su fid-in tarife bile previsoke. Ali, sada od 2021. godine smo otvorili još veći prostor za to. I da, vi danas niste glasali da se usvoji predlog zakona da sa Međunarodnom bankom za obnovu i razvoj, kad već spočitavate nešto ministru finansija Siniši Malom, dakle, isto ta EU, da idemo u taj projekat od 45 miliona evra, i to dovoljno govori o vašoj agendi.

O javnom dugu neću pričati zaista, biće vremena. Verujem da će još neko pomenuti javni dug, te osnovne parametre ekonomije, imaćemo vremena dodatno da pričamo o njima.

Za mene je takođe donekle cinično da vi pričate o ulaganju u nauku, u ETF u Beogradu, kada smo mi zaista vlast koja će ostati upamćena po tome da je pokrenula nauku i inovaciju u Republici Srbiji, stvorila, formirala Fond za nauku, otvorila naučno-tehnološke parkove, podigla kapacitete, pre svega tehničkih fakulteta, izgradili dodatnu zgradu Elektronskog fakulteta u Nišu koja je bila inicijalno planirana 1975. godine. Evo, sada smo završili i idemo na idejno rešenje za novu zgradu Elektrotehničkog fakulteta u Beogradu, uklonili i srušili nelegalne kuće, privatne kuće u okviru ETF u Beogradu. Pa, ko je sad to uradio, vi ili mi? Jel to završeno do 2012. ili je 2015. godine otvoren prvi Naučno-tehnološki park u Beogradu? Pa od 2015. godine.

Dakle, što se ulaganja u nauku tiče, hajde tu makar budite dovoljno iskreni prema sebi i prema građanima Republike Srbije, da nam te stvari ne spočitavate. Hvala.

(Nebojša Zelenović: Replika, dva minuta. Pomenut sam.)

PREDSEDNIK: Sve odgovori na vaše izlaganje, pomenuti nigde niste.

Vi, gospodine Cakiću, tek niste pomenuti. Niste sigurno.

(Nebojša Zelenović: Dva minuta, ne tražim pola sata.)

Sve ja vas razumem, samo osnova nema.

Što se tiče ovlašćenih predstavnika, da li još neko želi reč?

Prvo reč ima Zoran Zečević. Izvolite.

ZORAN ZEČEVIĆ: Poštovani predsedavajući, poštovani predstavnici Vlade, poštovane koleginice i kolege narodni poslanici, pre nego što pređem na izlaganje o budžetu, ja bih skrenuo samo jednu pažnju i uputio jednu molbu.

S obzirom da smo pre pauze doživeli nešto što nismo trebali da doživimo, ja predlažem da se te reči koje su upućene našim kolegama narodnim poslanicima upute u Tirani Aljbinu Kurtiju i ostalima, a u najmanju ruku očekujem da zaustavimo jedno takvo ponašanje i da ne treba Srbi prema Srbima da se na takav način ponašaju. Očekujem jedno civilizacijsko izvinjenje premijerke Poslaničkoj grupi Srpske stranke Dveri.

Nakon toga, da pređem na ovaj budžet koji, po mišljenju Srpske stranke Zavetnici, niti je štedljiv, niti je razvojan, nego pokazuje jedno nedomaćinsko ponašanje prema novcu građana Republike Srbije u ovoj jednoj vrlo teškoj ekonomskoj, energetskoj i svakoj drugoj situaciji.

Po nama, budžet je trebalo usmeriti samo u one najneophodnije stvari. Svakako nije dobro da se u ovoj situaciji predviđa deficit od neke 2,3 milijarde i mogućnost daljeg zaduživanja do iznosa od 10,5 milijardi. I ono što je problematično po nama, ta zaduženja će se obavljati kod MMF-a i kod inostranih vlada. Kao čovek želim da znam koje su to inostrane vlade i moja stranka očekuje da nam neko iz Ministarstva ili premijerka objasne koje su to zainteresovane inostrane vlade i pod kojim uslovima oni nama daju taj novac. Sem toga što moramo da vratimo taj novac, naravno sa kamatom, da mi ovde narodni poslanici i građani Republike Srbije znamo šta uz to vraćanje novca nama sleduje kao državi.

Kao što vidite, svi projekti koji se rade u Srbiji, iz ovog budžeta saznajemo, rade se na dugoročne kredite, tako da imamo situaciju da će i ona deca koja se danas rode morati narednih 35 godina da vraćaju pomenute kredite.

Želim vas i građane da podsetim da je 2012. godine, kada je SNS sa svojim partnerima došla na vlast, svaki građanin u Republici Srbiji dugovao 2300 evra. Danas, nažalost, posle deset godina svaki građanin duguje 5200 evra, bez ovih dugovanja koja planirate da uradite u ovoj i narednim godinama.

Srpska stranka Zavetnici zna da je prihodna strana budžeta, uvećana za nekih 7,8% i treba da objasnite građanima da je do povećanja tog prihoda u budžetu došlo isključivo zbog enormnog povećanja cena osnovnih životnih namirnica. Danas, recimo, plaćamo dva puta skuplje mleko, plaćamo skoro tri puta skuplje ulje i sve one namirnice koje su neophodne onim najsiromašnijim građanima, onim penzionerima koji imaju penziju u ovoj državi ispod 25.000 dinara. Takvih je prema evidenciji koju vi imate preko 580.000 dinara. Prema tome, to nije neki realan prihod, nego prihod koji je iznuđen povećanjem cena životnih namirnica.

Srpska stranka Zavetnici vam predlaže da prihode možete povećati i na neke druge načine. Ovo što vam ja sada predlažem, mislim da će to naići verovatno na neki otpor, a evo recimo, jedna od mogućnosti uvećanja prihoda u budžetu jeste da rešite problem sa onih 24 privatizacije koje ste vi 2012. godine nazvali pljačkaške. Pošto je gospodin ministar, Siniša Mali, jako dobro upoznat sa periodom kada su te privatizacije sprovođene, on odlično zna gde je taj novac završio. Dobro bi bilo da sa tim ljudima na bazi autoriteta, vaše stranke i predsednika Aleksandra Vučića, obavite razgovor da deo tog novca vrate građanima Republike Srbije i tako smanjimo planirani deficit u budžetu.

Druga mogućnost za povećanje prihoda u budžetu je sledeća, da preispitate sve javne nabavke koje su rađene preko vladine Kancelarije za javna ulaganja, gde ćete videti nameštene tendere, gde ćete videti uvećane vrednosti tih izvedenih radova i tako dalje i dobro bi bilo da sa tim vašim ljudima koji su preko vas dobijali sve te tendere, da nekako ih umolite da jedan deo te dobiti koju su ostvarili na leđima ovog naroda, da nekako vrate u budžet i tako da pokrijemo taj planirani deficit od 2,3 milijarde. Mislim da to za vas nije mnogo težak posao i Srpska stranka Zavetnici očekuje da ćete u skladu sa vašim patriotskim opredeljenjima uraditi to i onda ćete kada to budete uradili dobiti jedan veliki aplauz od svih nas sa desne i sa leve strane.

Što se tiče samog budžeta, u budžetu postoje neke stavke koje su potpuno nepotrebne. Isto tako postoje i neke stavke koje su trebale da budu i mnogo veće, s obzirom na sadašnju situaciju u kojoj se nalazimo.

Mi smo vama predlagali da se uvećanje penzija onih građana koji primaju penzije do 25.000 da se njihove penzije u samom startu uvećaju za 18% jer, mislim da je krajnje poražavajuće, recimo, da jedna grupa ljudi, penzionera koji primaju penzije do 10.000 dobiju povećanje 900 dinara. Znači, mogu da kupe, otprilike tri flaše jestivog ulja. Znači, to je stvarno poražavajuća stvar i mislim da ste mogli u tom delu da nešto preduzmete i da pokažete da imate odgovornost prema tim najugroženijim i najsiromašnijem sloju naših građana koji su u tu poziciju dovedeni ne svojom krivicom, nego upravo lošim vođenjem države u poslednjih 20 i nešto godina.

Još nešto bih napomenuo da recimo, vi ste osnovali jedno novo Ministarstvo koje se zove Ministarstvo za brigu o porodici i demografiji i tom Ministarstvu ste opredelili neku milijardu dinara. Mislim da jedan problem koji se zove izumiranje Srbije, ne može da se reši sa jednom milijardom. Znam da ćete vi u vašem stilu naći rešenja, da vi to rešavate i preko nekih drugih ministarstava itd. međutim, naš predlog je sledeći, da se opredele sredstva i da se pomognu majke koje u 2023. godini rode treće dete, da one dobiju jednu platu u visini prosečne plate i da tu platu dobijaju do penzionisanja.

Mislim da država treba da uloži u to i očekujem i tu podršku i od gospodina ministra, Selakovića. Ovaj predlog je i te kako finansijski opravdan i te kako je dobar. Mi smo došli u situaciju da, recimo, u prvih devet meseci 43 hiljade građana u Srbiji je više umrlo nego što se rodilo. Prema tome, ako nastavimo tim trendom, nama ne trebaju ni brze pruge, ni putevi, ni auto-putevi i tako dalje, jer će se tim prugama i putevima voziti neki drugi narodi.

Što se tiče porodica koje dobiju četvrto, peto dete, o tome ćemo isto tako razgovarati, ali mislim da bi ovo bila jedna mera koja bi dala veliki doprinos da zaustavimo trend izumiranja srpskog naroda i na duže staze pokazala bi da je potpuno opravdana i da je to najbolje ulaganje koje postoji u jednoj državi i u jednom narodu.

Još ću da se osvrnem na stanje u zdravstvenom sistemu. Kroz zdravstveni sistem prolazi što preko Republičkog fonda za zdravstveno osiguranje, što preko Ministarstva jedan dobar deo budžeta, jedan ogroman deo budžeta i da bismo dalje nastavili sa određenim poboljšanjem zdravstvenog usluga, ja bih vas prvo zamolio da preispitate sve javne nabavke i kompletnu izgradnju i nabavku opreme u zdravstvenom sistemu. Zašto to govorim? Govorim iz jednog prostog razloga što sve što je urađeno u zdravstvenom sistemu je odlično, ali je preskupo plaćeno. Znači, imate javne nabavke, gde recimo rekonstrukcija jednog kvadratnog metra bolnice u vrlo dobrom stanju, kao recimo u Aranđelovcu odakle ja dolazim, je plaćena skuplje nego što je plaćena izgradnja nove bolnice, od temelja do krova i tako dalje.

Druga jedna stvar koja je vrlo važna, a to je oprema. Mi se susrećemo u zdravstvenom sistemu da recimo oprema za zdravstvene ustanove se tri puta skuplje plaća nego što se takva ista oprema plaća u privatnim zdravstvenim ustanovama. Dajte ljudi, malo se pozabavite tom problematikom. Ja ovo što iznosim, iznosim kao činjenice, ja to ne iznosim kao kritiku, jer ja najviše želim da zdravstveni sistem u kojem sam proveo ceo radni vek, da napreduje i da jednostavno se razvija za dobrobit građana.

Dalje, šta je važno što se tiče zdravstvenog sistema? Treba preispitati ono što sam prošli put govorio, da zdravstvene ustanove ne vode materijalno knjigovodstvo. Mi nemamo podatke uopšte niti o imovini zdravstvenih ustanova, niti šta su dobili niti šta su platili i tako dalje. To nekome ko se time ne bavi, ova moja priča izgleda smešno, ali je istinita. Tu se pruža velika mogućnost, a direktno sam čuo od našeg predsednika, Aleksandra Vučića da sve ono što su dali zdravstvenim ustanovama, pola toga je završilo u privatnim apotekama. To su njegove reči. Dobro bi bilo da ispitate koje su to apoteke, preko koga se snabdevalo i na koji način. Mi ako ne zaustavimo sve ovo o čemu sam ja govorio, a to je bitno i za sve druge oblasti života, nećemo doći u situaciju da recimo, poljoprivreda puni budžet sa 10%, a korist iz budžeta svega 3%. Znači, subvencije i sve ostalo. Hajte, ljudi ako volite ovu zemlju, ako želite dobro ovoj zemlji, dajte da neke stvari preduzmemo.

Što se tiče energetike, vrlo važna stvar je energetika. Ne znam da li je ministarka zajedno sa predsednikom obišla neki rudnik u Norveškoj, rudnik uglja. Ne znam da li ste obišli, ali evo da vas ne bih doveo u zabunu, Norveška nema uopšte nijedan ugalj, znači, nijedan rudnik uglja nema, apsolutno. Prema tome, kadrovi koje vi planirate da uvezete iz Norveške su bespotrebni. Mi imamo naše kadrove koji mogu za devet meseci da podignu stanje u Kolubari kao što je nekada bilo. Menadžment ljudi koji predvode, Mihajlo Petrović, Miroslav Krnetić, gospodin Goran Marković su ljudi koji su porasli pored kopova Kolubare, koji su ceo život radili u Kolubari, koji znaju svaki kamen u Kolubari, koji znaju svaku mašinu u Kolubari.

Vi ste dali upravljanje „Kolubarom“ vašim stranačkim poslušnicima koji su doveli „Kolubaru“ za ovih poslednjih šest godina do katastrofalnog stanja i doveli nas dotle da moramo da uvozimo ugalj pored svog uglja.

Ajte da rešimo tih nekoliko problema. Znači, na kraju, da rešimo taj energetski problem preko „Kolubare“ i preko menadžmenta koji je sposoban i spreman. To su neke stvari.

Još nešto bih želeo da zamolim gospodina Vesića i njegovo ministarstvo i gospođu ministarku ekologije, koja trenutno nije tu. Aranđelovac se suočava sa jednim velikim problemom. Moram da vas informišem da za dve godine u Aranđelovcu nestaje planina koja se zove Venčac. Znači, Venčac je do pola srušen. Kamen je natovaren. Svaki dan 300, 400 kamiona pretovareni odvoze taj materijal na autoputeve, tako da vas moram informisati da će Aranđelovac vrlo brzo, najduže za dve godine, izbrisati jednu planinu koja se zove Venčac. Izvolite, dođite, pa vidite na licu mesta kako to funkcioniše i šta radi.

Još jedna stvar, na kraju, vrlo bitna. Građani Aranđelovca očekuju da se što pre priđe realizaciji projekta autoputa „Karađorđe“, pošto je izgleda i „Karađorđe“ malo bačen u zapećak, pošto je u ovoj situaciji vama više važan „Miloš“. Nema problema, to je vaše pravo, ali bih vas molio, ministre, da usput, kada budete planirali da radite taj projekat, da jedan grad koji se zove Aranđelovac povežete i sa prugom. Mi smo imali prugu pre 100 godina, danas je nemamo i bilo bi jako dobro i zbog turista i zbog svega i zbog našeg razvoja i komunikacija da jedan krak brze saobraćajnice, koji će voditi ka Mladenovcu, da usput uradi jedan krak železnice i da se to tamo završi.

Još nešto bih zamolio. Da se planira izgradnja kliničkog centra Užice i da se povećaju sredstva za rekonstrukciju Kliničkog centra u Kragujevcu i tako pokažete da ste voljni da se Srbija regionalno razvija i da svi gradovi krenu u jedan ravnomeran razvoj.

Ostatak vremena ću koristiti kasnije. Hvala vam.

PREDSEDNIK: Samo jedna stvar pre nego što dam reč dalje, a vezano za ovo sa čim ste počeli u nameri da ili vodite sednicu ili odnose usmeravate. Ako ćete da pozivate bilo koga da uputi izvinjenje, prvo treba da pozovete poslaničku grupu Dveri da uputi izvinjenje, a ne da se njima izvinjava bilo ko. To je prva stvar.

Ono što su ti ljudi izgovorili to je ne samo bilo prosto, to je bio čist govor mržnje i vi ste to čuli. Za to vam ne treba mikrofon. Sede pored vas, pa ih zamolite da to urade.

Pravo na repliku, Milenko Jovanov.

MILENKO JOVANOV: Poštovani gospodine predsedniče, poštovana gospođo predsednice Vlade, dame i gospodo ministri, poštovana guvernerko, ja sam u nekom prethodnom periodu napravio jednu grešku prilikom sličnog jednog izlaganja. Na hiljadu dinara sam objašnjavao zašto ne može nominalno da se gleda dug. Pogrešio sam i sada ću isto to uradi, ali na 100 dinara. Nadam se da će na sto dinara uspeti da razumeju.

Ako sam ja sa mesečnim prihodima od 100 dinara, a 20 dinara mi je kreditno zaduženje, ja sam zadužen sa 20%. Osamdeset dinara mogu da potrošim. Da li je tako? Ako se ja zadužim još za 10 dinara, biću dužan 30 dinara, ali podignem i prihode, pa sam prihodovao 200 dinara mesečno. Ja više nisam zadužen sa 20%, ja sam zadužen za 15%. Zato se posmatra dug u procentima, a ne nominalno koliko iznosi ukupno u dinarima ili u evrima ili u bilo čemu drugom.

Ovo je već bilo objašnjeno. Ne znam koliko uspevate da pratite Skupštinu, ali mi ovde generalno živimo neki dan mrmota, kada iznova, iznova i iznova iste stvari objašnjavamo, ali iznova i iznova iste pitanja postavljaju.

Sledeći put, obećavam, idemo na 10 dinara. Kada dođemo do dinara i na pare, e to će da bude totalni kuršlus. To nema šanse da razumeju.

Druga stvar, gospodin nema nikakve veze sa predsednikom Vučićem. On voli da se na njega poziva u nekim svojim privatnim poslovima. Često drži njegovu sliku na zidu kada dođu u inspekciju i njima priča kako su dobri prijatelji i kako često razgovaraju i tako dalje. Ja zbog javnosti i zbog građana, zbog istine želim da kažem da predsednik Vučić sa njim nema nikakvu komunikaciju, nema pojma ko je on, nisu prijatelji, ne razmenjuju misli itd. Ljudi, radite svoj posao. Ako imate šta da kažnjavate, kažnjavajte.

Na kraju, o korupciji brinu oni koji su ovde na oči svih nas krali na glasanju i to na nebitnom glasanju. Da li će amandman da dobije 32 ili 33 glasa, kako god da okrenete, ne prolazi. E na tome su krali i nama pričaju o tome kako su oni zabrinuti i bore se protiv korupcije. Pa, šta bi oni radili za ono što im je bitno, mogu samo da zamislim.

U svakom slučaju, razumeli smo barem kako se javni dug računa, a za ostalo ćemo videti.

Hvala.

PREDSEDNIK: Hvala.

(Ivana Parlić: Povreda Poslovnika!)

Po Poslovniku? Prijavite se.

IVANA PARLIĆ: Molim vas, predsedavajući, ovo je zaista uvreda za inteligenciju građana Srbije. On vređa dostojanstvo građana Srbije.

Ovo je matematika sa Akademije SNS mladih lidera…

PREDSEDNIK: Član niste rekli.

IVANA PARLIĆ: Ovo je neprihvatljivo.

Član 107. Rekla sam vam na početku.

PREDSEDNIK: Niste.

IVANA PARLIĆ: Rekla sam vam.

Ovo je neprihvatljivo.

PREDSEDNIK: Znači, kada hoćete da se javite za reč po Poslovniku, treba da počnete od toga, jer tako Poslovnik nalaže.

IVANA PARLIĆ: Ja sam završila. Rekla sam to što sam imala.

Hvala za vreme.

PREDSEDNIK: Molim?

IVANA PARLIĆ: Rekla sam – hvala.

Ovo je matematika za Akademije mladih lidera… (Isključen mikrofon.)

PREDSEDNIK: Nećete ništa? Ako nećete ništa, član 103. stav 8. znate šta to znači.

Reč ima ministar Siniša Mali.

SINIŠA MALI: Hvala puno.

Poštovani narodni poslanici, poštovani građani Srbije, na toj se akademiji nešto i nauči. Ja ću da se nadovežem na izlaganje prethodnog govornika.

Znate li, a pričala sam o tome i kada smo govorili o rebalansu budžeta, koliki je u apsolutnom iznosu javni dug jedne Nemačke? Javni dug Nemačke je 2.514 milijardi evra. Oni su, po onome što neki govore, gotovi, ne postoje. Javni dug Francuske je 2.917 milijardi evra. Šta biste vi rekli? Pa, oni ne postoje, ogroman dug. Nemoguć. Nisu živi ljudi.

Onda pogledate kao sav normalan svet, onaj ko je završio neke škole, akademije, pa dobro, da vidimo koliki je taj javni dug u odnosu na njihovo bogatstvo, u odnosu na ono što proizvode svake godine, u odnosu na njihov BDP? Taj racio, javni dug u odnosu na BDP je upravo ono što se koristi u svetu kada govorimo o javnom dugu i kada govorimo o zaduženosti jedne zemlje i tako je ta jedna Nemačka sa preko dve i po hiljade milijardi evra zadužena 67,2% javni dug u odnosu na BDP, Francuska sa 2.900 milijardi 113,1%. To je više nego jedan ceo iznos godišnjeg BDP-a sa njihove strane. A jedna Srbija, dame i gospodo, poštovani građani Srbije, 54%.

Mi imamo 32 milijarde evra javnog duga u apsolutnom iznosu, ali zato ove godine po prvi put imamo BDP, bruto društveni proizvod, skup, vrednost svih dobara i usluga koje smo proizveli u našoj zemlji prvi put preko 60 milijardi evra, a pre samo deset godina taj isti BDP bio je 33,7 milijardi. Dakle, mi smo, uprkos poplavama, uprkos najvećoj ekonomskoj krizi od Drugog svetskog rata na ovamo, već poslednje tri godine koja traje uspeli da povećamo naš BDP za skoro duplo. Pa, nije ni čudo, ni slučajno što imamo i najnižu istorijski stopu nezaposlenosti od 8,9%. Poređenja radi, 2012. godine 25,9% je bila stopa nezaposlenosti. Svaki četvrti u Srbiji nije imao posla, a javni dug, uprkos pomoći koju smo pružili našoj privredi i našim građanima od preko devet milijardi evra, ako se sećate, i minimalnih zarada koje smo isplatili, sto evra koje smo davali. Samo ove godine smo dva puta po sto evra davali i našim mladima, penzionerima najveća jednokratna pomoć ove godine, kupili respiratore, kupili vakcine, izgradili tri potpuno nove bolnice u najkraćem mogućem roku.

Dakle, uprkos tome naš javni dug je 54,1%. Nivo mastrikta, o tome sam pričao više puta, ponoviću, je 60%, a prosek EU je 94,5%.

Gospodo, apsolutno vodimo računa o svakom dinaru i svaki dinar za koji se i zadužimo, a o tome je i premijerka pričala kada govorimo o ovom kreditu Evropske investicione banke za „Zelenu agendu“ da napravimo, izgradimo solarne panele, da napravimo održivo grejanje u našim lokalnim samoupravama, dakle znamo tačno zašto ulažemo novac i na šta ulažemo novac. Svaki dinar koji ulažemo pravi novu vrednost. To su novi kilometri auto-puteva, to su novi kilometri kanalizacione mreže, to su nove fabrike za prečišćavanje otpadnih voda, to su nova radna mesta i to je jednostavno, prihvatili vi to ili ne, odgovorna ekonomska politika koju sprovodimo već 10 godina unazad.

Kada smo govorili o rebalansu budžeta, ponoviću ponovo pošto nije neko slušao, jer ponovo sam čuo govor oko prihoda u budžetu koji je, eto, veći zbog toga što je inflacija veća. Gospodo, prihod u budžetu koji je 192 milijarde dinara veći ove godine u odnosu na plan posledica je većeg prometa, količinskog prometa u trgovini na malo. Hrana i piće – 2,9% za prvih 10 meseci, 8,4% ostali industrijski proizvodi, 13,7% motorna goriva, 32% turizam, 47,9% ugostiteljstvo, a plus realne plate su nam pozitivne za prvih devet meseci u privredi. Dakle, realne plate u našoj privredi su 2,7% veće, u privatnom sektoru 5,3%. Da nauče oni koji ne znaju kada govorimo o realnim iznosima, dakle, apstrahujemo inflaciju. Ne nominalne, nego realne.

Dakle, realno povećanje plata. Dakle, pozitivna kretanja na tržištu rada. Realno povećanje prometa na malo kada su količine u pitanju dovode do realnog povećanja poreza na dodatu vrednost i naravno većeg prihoda u budžet po tom osnovu. Ali sam, takođe, i kada je rebalans budžeta bio, a opet nisu slušali, govorio da nama ne raste samo porez na dodatu vrednost, nego i porez na dobit preduzeća. Interesantno, dobit preduzeća odnosi se na 2021. godinu. Dakle, nema inflacije i tu smo ostvarili ogroman korak napred. Porez na dohodak građana, pa takođe raste u realnom iznosu, jer nam rastu plate u realnom iznosu. Kao što sam malopre rekao, raste nam zaposlenost u realnom iznosu.

Dakle, naša ekonomska politika je upravo usmerena ka tome da napravimo osnov za održiv razvoj, da nam rastu plate, da nam raste zaposlenost, da kroz ulaganja u kapitalne investicije dodatno podržimo rast našeg BDP-a, da nam tako i atraktivnost naše zemlje za ulaganje bude veća. Zato ćemo ove godine imati strane direktne investicije preko četiri milijarde evra uprkos krizi, uprkos svim problemima koji postoje na globalnom tržištu i u globalnoj svetskoj ekonomiji. Dakle, Srbija pobeđuje u onome u čemu skoro nije pobeđivala, a to je ekonomija.

Nije slučajno, takođe, da smo dve poslednje godine kumulativno broj jedan zemlja kada je stopa BDP-a u pitanju u Evropi. Da napravim samo još jedan osvrt na penzije, ono što je za građane Srbije najvažnije, penzije su ovom trenutku bezbedne, sigurne i rastu iz meseca u mesec, iz godine u godinu.

Ako se sećate primera koji sam više puta dao – jun mesec 2012. godine na računu Trezora 8,5 milijardi dinara. Samo tog meseca za penzije je trebalo isplatiti 40 milijardi. Dakle, oni nisu imali ni da isplate penzije tog meseca. Bankrot zemlja. Potpun bankrot, stečaj.

E, takvi isti pričaju sada o penzijama, kako bi, znate, bilo dobro napraviti socijalne penzije ili ne znam kakve penzije, a mi smo kao prvu meru, ako se sećate, još kada je Kovid krenuo, isplatili 5.000 dinara našim najstarijim, penzionerima, najstarijim sugrađanima kao prvu pomoć. Ove godine 20.000 dinara, kao pomoć, jednokratna pomoć upravo zbog inflacije koju smo očekivali.

Inače, prosečno povećanje penzija ove godine sa svim tim isplatama je 11,4%. Onda smo dodatno na to povećali penzije 9% od 1. novembra. Dodatno na to imate u budžetu za sledeću godinu, koji je pred vama danas, još povećanje penzija za 12,1%. Dakle, mnogo veće povećanje nego što je nominalni rast cena kada je inflacija u pitanju i to vam najbolje pokazuje koliko vodimo računa o penzionerima.

Ali, ne razumem, sa ekonomske tačke gledišta, sa profesionalne tačke gledišta tu ideju oko penzija gde će neko subjektivno da povećava malo jedne penzije, malo druge penzije, gospodo, penzija se zarađuje. Penzija zavisi od dužine radnog staža i visine doprinosa koje svako od nas uplaćuje svake godine. Ne možete da menjate taj sistem kako vama padne na pamet. Ne možete da urušite ceo penzioni sistem jedne zemlje da biste vi nekoliko političkih poena dobili na levo ili na desno. Zna se koliko je ko zaradio, zna se koliko je doprineo, odnosno doprinosa platio – toliko penziju ima. Mi se naravno trudimo i želimo da ne pravimo diskriminaciju i svaki put procentualno ide povećanje penzija za sve naše najstarije, penzionere.

Kada govorimo o zaštiti životnog standarda građana Srbije, samo nemojte, molim vas da obmanjujete narod. Ako pogledate cene osnovnih životnih namirnica, pa koja je prva naša mera bila kada je krenula inflacija? Pa, da ograničimo cene osnovnih životnih namirnica upravo da ne bi njihova cena skočila u nebo. Pa, imamo najjeftiniju cenu hleba, imamo, evo po podacima, najjeftiniju cenu ulja u regionu. Ne možete da kažete da je prosečna plata u Srbiji niža od one u Severnoj Makedoniji ili u Crnoj Gori, a mi imamo nižu cenu ulja nego oni. Ograničili smo cenu mleka, ograničili smo cenu šećera, pa smo ograničili cenu mesa, na takav način štiteći životni standard građana Srbije. Opet je teret krize preuzela država na sebe. Ograničili smo cene goriva i dizela i benzina, pa smo ograničili cene, odnosno nismo povećavali cene ni struje ni gasa.

Razlika, ljudi, između cena struje na tržištu sada u Evropi i ovde je 10 puta, tu razliku pokriva država upravo na takav način štiteći životni standard građana Srbije i čuvajući životni standard građana Srbije i uz povećanje plata i uz povećanje penzija, a o tome diskutujemo danas, jer taj predlog je pred vama u ovom budžetu. To je jedini način da se izborimo sa ovom krizom koju nismo mi izazvali, niti je naša krivica na bilo koji način, svetska kriza, najveća od Drugog svetskog rata. Najodgovornije, ako tako mogu da se izrazim, se borimo sa njom upravo održavajući makroekonomsku stabilnost, vodeći računa o svakom dinaru koji utrošimo, tražeći načina da nam raste ekonomija, boreći se i dalje za svako novo radno mesto, ulažući u digitalizaciju i sve ostalo što je neophodno da ne zaostajemo za drugima i dodatno na to razmišljajući kako da na svaki mogući način, kroz sve ove mere, kontrole i cena i gasa, cena osnovnih životnih namernica, gasa, struja, svega ostalog, doprinesemo poboljšanju i čuvanju životnog standarda građana Srbije. Hvala.

PREDSEDNIK: Reč ima Srđan Milivojević, Demokratska stranka. Izvolite.

SRĐAN MILIVOJEVIĆ: Poštovani građani Srbije, Zorana Mihajlović, članica Predsedništva SNS i do nedavno ministarka u ovoj ovde Vladi, koja je sedela tu negde u prvom redu, 24. oktobra 2022. godine izjavila je da je SNS postala džuboks za bogaćenje i bahaćenje pojedinaca iz SNS.

To je izjavila ministarka koju niko od članova Vlade nije demantovao. Njenu izjavu nije demantovao ni jedan član SNS, pa ni predsednik "džuboks" stranke. To je sve što treba da znate na šta će ova Vlada potrošiti budžet od 15 milijardi i 750 miliona evra.

Nažalost, taj džuboks se puni našim parama, dok se sa njega emituje pesma "dno dna". U taj džuboks, kao što sam kazao, spiskaćete jedan bilion 843 milijarde i 400 miliona evra.

Te milijarde završiće, pre svega, u džepovima naprednih vlastodržaca i režimlija, a nešto će otići i na saniranje štete koju je Vlada sama sebi i građanima Srbije napravila.

Ovo je 11 godina samovlašća i svevlašća Aleksandra Vučića. Ovo je jedanaesti budžet koji usvajamo. Ovom prilikom čestitam svim građanima koji su preživeli 11 godina vlasti Aleksandra Vučića.

Nažalost, nismo bili svi te sreće. Neću da podsećam na Olivera Ivanovića, na Vladimira Cvijana. Neću da podsećam na Staniku Gligorijević i Omera Mehića.

Samo ću vam, građani Srbije, kazati jednu stvar, sve što treba da znate o najvećim učincima ove Vlade od dolaska južnih Slovena na Balkan bolju vladu po njihovim rečima imali nismo, je činjenica da nas je manje za 10 godina 850 hiljada. U Srbiji su nestali gradovi veličine Novog Sada, Niša, Kragujevca, Leskovca i Kruševca. Osamsto pedeset hiljada građana je manje nego što nas je bilo.

Ove godine samo umreće nas 120 hiljada više nego što će se roditi, grad veličine Kruševca ili Leskovca. Kada to čujete malo je konfiskacija imovine za one koji su ovo napravili. Ratne reparacije treba da nam plaćate. Ovo su rezultati koje Srbija nažalost kao žrtve podnela samo u Prvom svetskom ratu.

O kakvim vi ekonomskim uspesima ovde pričate? Ovo su bajke. O kakvom vi povećanju prosečne plate pričate. Evo da pitam vas ministre - znate li koliko košta pereca, koliko košta jogurt u prodavnici. Jedan jogurt i jedna pereca, pereca 40 dinara, jogurt 45, zajedno je 85 dinara. Kada bi četvoročlana porodica u Srbiji htela da jede za doručak, ručak i večeru samo perecu i jogurt trebalo bi im 30.600 dinara. Jesu plate povećane, ali kod vas članova SNS. Samo vi imate astronomske plate, drugi ljudi se bore za život. Uostalom, i gospođa Branbić je izjavila da sa 40.000 hiljada dinara ne bi mogla da pregura duže od tri, četiri dana, a neke porodice u Srbiji guraju po mesece i mesece već deset godina.

Dakle, ovaj budžet je rasipnički. U ovom budžetu samo za Bajinu Baštu predviđena su transferna sredstva od 136 miliona 973 hiljade dinara i 66 dinara. Za onu Bajinu Bašu u kojoj su napredni funkcioneri sami sebi dodelili jednokratnu novčanu pomoć za prevazilaženje energetske krize u iznosu od 49.500 dinara.

Dakle, vi, dame i gospodo, naprednjaci, lako prevazilazite krizu kad sednete blizu džuboksa. Ali, šta će oni ljudi koji gledaju kako se džuboks puni, a pesme su tužne koje čuju sa njega?

Interesantno je kad sam pomenuo pare vi se ponašate kao u dolini nojeva. Čim sam rekao pare svi izbacili glave da vide gde su pare. Kad sam pomenuo ove nestale i mrtve, svi glavu pesak kao nojevi. Interesantna je ta nečista savest.

Sada vas pitam kakvim ste to rezultatima dičite u energetskom sektoru. Prošli put ste nam ostavili razvaljen elektroenergetski sektor, razvaljen, uništen. Nismo imali struju, restrikcije struje su bile kada ste upravljali elektroenergetskim sistemom.

Sada ste samo u jednoj noći ložeći Termoelektranu Obrenovac blatom napravili štetu od 850 miliona evra. To je više nego što ste oteli penzionerima kroz protivustavnu i protivzakonito smanjenje penzija. Zato se vi i plašite da na dnevni red stavite zakon koji predlaže DS, kojim bi se penzionerima vratile protivustavno i protivzakonito otete penzije.

Onda ste platili neke Norvežane da vas nauče ono što vam ovde svi mi iz opozicije govorimo godinama unazad - smenite nesposobne partijske kadrove iz pečenjara sa mesta direktora EPS-a. Nemojte prisluškivati predsednika SNS opremom za prisluškivanje, jer to nije posao EPS-a. Nemojte svom predsedniku da radite o glavi, to nije vaš posao. Nemojte onaj sekretar Vlade Novak Nedić sa Veljkom Belivukom da obučava se, da puca iz snajpera na strelištu u Pančevu i da nama govorite da hoćemo da ubijemo Aleksandra Vučića. To radi Novak Nedić, tamo je išao da upucava snajpere. Nezavisni sindikat vojske je predao prijavu, iscepali ste tu evidenciju iz dnevnika dolaska u kasarnu i imamo situaciju kakvu imamo.

Ovde nas pitate - šta će raditi rudari? Rudari sigurno neće umirati u metanskoj jami u Aleksincu, gde ih neki stručnjak iz SNS, vlasnik pečenjare, šalje u jamu, i ako oni kažu danima da se oseća metan. Kada opozicija predloži formiranje anketnog odbora, vi ne date jer se plašite.

Kažete – hoćete rudnik Rio Tinta i slušajte – to je za vreme DS. Evo ga Miroslav Aleksić, živ i zdrav, jesmo li, gospodine Aleksiću, oterali i rudnik nikla i rudnik litijuma iz Trstenika kada su došli da prave? Jesmo, zajedno smo odbranili Trstenik. Rekli smo – to ne možete ovde da radite. Da ne bismo imali tu dilemu, pošto vidim smejete se, vidimo oživela dolina nojeva, ajde da pitamo sada ovako, evo referendum – ko je ovde da se stavi rudnik Rio Tinta u Srbiji? Evo ja sam protiv. Ko je protiv? Da vidimo ko je protiv? Snimite. Molim kamermana da snimi ovo i ovo Srbija da vidi. Ko je za? Evo ih ljudi koji hoće da rađevinu pretvore u jalovinu. Smeju se vama građani Srbije, ali to će vas koštati nekoliko stotina milijardi evra. Nekoliko stotina milijardi evra će biti šteta. Vi ste neverovatni uništitelji Srbije.

Videli ste kako su ljudi spremno podigli ruke. Mi smo protiv tog projekta. Mi nismo da se ljudi sele iz Srbije, da se Srbija uništi. Mi smo protiv toga.

Vi se ovde pojavljujete kao ekonomski spasioci. Vi, vi nam sada nudite ekonomsko spasenje? Evo pitam vas koji se razumete u male brojeve – koliki je ovo broj? Koliki je ovo broj – pet hiljada 578 triliona ste nam ostavili hiper inflaciju prošli put. Vi koji prozivate nas da smo ostavili neke ljude bez posla. Tri i po miliona ljudi ste ostavili za vreme ove hiper inflacije bez posla, dva i po miliona ljudi bez zavičaja, a 200 hiljada ljudi bez glave.

Ovo su vaši produkti – bonovi za benzin. To je učinak. Sve je krenulo istorijskim uspesima Vlade. Ovako se završilo. Ovako. Završilo se bonovima za deterdžent, šećer, za so ste uveli bonove. Ovo su bile pare koje ste nam ostavili. Znate li da izgovorite novčanicu. Veća je od novčanice, već od cifre budžeta mnogo. To su bile pare koje ste vi nama ostavili posle tih vaših istorijskih uspeha, a govorili ste – prvi smo u svetu, najbolji smo, svi nam gledaju u leđa.

Jedino u čemu smo mi zaista prvi, poštovani građani Srbije, je globalni indeks organizovanog kriminala. Pošto volite grafikone – evo Srbije, građani Srbije, da vidite, prvi smo po organizovanom kriminalu u Evropi. Ova crvena linija nažalost pokazuje uspehe Srbije. U šampionsku krunu ugradili su se i „Jovanjica“ i istaknuti članovi SNS, Veljko Belivuk, vračarski klan, i Dijana Hrkalović i Sima iz Grocke. Sve su to vaši kadrovi. Sve su to vaši stručnjaci, pa kada kažete – hoće ovaj sa Vračara da ubije predsednika SNS, evo ga Rajko Topić, član SNS, pripadnik vračarskog klana na štandu SNS u Žitištu. Ponosno držite njegovu sliku, člana koji hoće da vam ubije predsednika. Ovo vi držite na vašim sajtovima.

Onda nam kažete – prvaci smo sveta. Da, ali po organizovanom kriminalu. Gde je šampionski balkon za šampione? Gde je? Bio je balkon. Ovde ste doveli šampione, gore. Tu smo ih gledali, neke od njih. Tu. Veljko Belivuk je bio na putu pa nije mogao da dođe službeno, odsutan trenutno. Pustićete vi njega kao Koluviju i kada smo već kod Koluvije, ko je ovde protiv državnog projekta uzgoja marihuane? Da vidimo ko je protiv? Ajde ponovo da glasamo. Evo ga ponovo referendum. Vidi kako dižu ljudi ruke. Vidi kada ti je čista savest i čiste ruke kako se lako podignu da se glasa, a kada su u pekmezu do ovde lepe se za sto, ne može gore ruka. Ne može se, što kaže naš narod, i u paše i u vladike.

Niko od nas nije protiv autoputa, kada kažete mi smo protiv autoputa, ali nemojte zaboraviti, mi smo imali odgovornost da upravljamo Srbijom.

Za vreme našeg mandata vrednost autoputa Pojate - Preljina utvrđen je na iznos od 258 miliona evra. Kod vas je dostigla 1,6 milijardu. Ja se pitam, koliko je vama dosta? Ko od vas ministre ima tetku iz Kanade, da vidim? Ima li neko tetku iz Kanade? Niko? Nemojte samo posle da se pojavi teča sa Jovanjice i teča sa Krušika, pamtimo sada dobro. Niko nije prijavio tetku iz Kanade.

Na kraju pitam - zašto vi uopšte nama predlažete ovaj budžet? Šta će budžet kad vam je Aleksandar Vučić ograničio mandat? Vi ste Vlada sa ograničenim rokom trajanja na godinu dana. Legitimno pravo Aleksandra Vučića je da o vama misli sve najgore. On je vama kazao da se vi borite samo i isključivo za rotaciona svetla, za privilegije. To je on kazao, ne ja. Da mu po tri dana treba da vas dobije na mobilni telefon, da se borite samo za rotaciona svetla. Ja sam mu kazao - kada budete odlazili sa vlasti, pratiće vas rotaciona svetla do Zabele, koliko hoćete ćete je imati. Koliko hoćete. Moći ćete da delite jedni drugima rotaciona svetla. Ali, čak i onaj koji ima toliko loše o mišljenje o vama nema pravo da vam ograniči mandat. To može samo Narodna skupština.

Zato sam gospođo Brnabić napisao tekst ostavke, evo ovde. Danas odmah mesto ovog predloga budžeta potpišite ovu ostavku, oslobodite nas, nemojte da čekate kraj mandata tih godinu dana da vam ograniči predsednik Vlade, evo ja vam nudim napisanu ostavku samo treba da potpišete. Neću da prilazim da mi predsednik Skupštine ne bi dao opomenu, nego ću vam ostaviti ovde, u kancelariji tamo kod obezbeđenja.

Dakle, pozivam vas da u taj džuboks za bogaćenje i bahaćenje ubacite jednu paru i pustite pesmu „Pada Vlada“, to je pesma i himna ove vlade. I za kraj, da znate neće biti amnestije, neće biti amnestije. Dole tiranin! Živela slobodna Srbija!

PREDSEDNIK: Dobro.

Kad sledeći put neko sa te strane bude rekao bilo šta na konto onoga da li se govori o temi dnevnog reda ili ne, podsetiću ih na ovo malopre. Preko 13 minuta samo jedna polu rečenica da ima veze sa budžetom i to je bilo pitanje – šta će nam budžet?

Pošto sam primetio da ste pod snažnim emocijama govorili, samo da vam skrenem pažnju. Kada ste pitali ko je za Rio Tinto, bila vam je podignuta ruka, da ne bude da sam ja kriv i za to.

Pravo na repliku, Milenko Jovanov.

MILENKO JOVANOV: Ono što je problem gospodine predsedniče to je što smo mi ovaj govor već slušali, isto sve. Isti uvod, iste slike, iste novčanice, sve isto. Evo i Martinović je bio, sve isto. Ama sve isto! Ali, potpuno sve isto. Prosto neverovatno.

Kaže – oživeli nojevi. Da li su nojevi oživeli ili nisu ne znam, ali znam da kad kučići utihnu tu više nema da se oživi. To u pljeskavicu ide i tu nema dalje, ali to da gospodin voli da se igra slikama to je opšte poznato. Pazite vi sad šta on radi, RTS objavi članak na temu – zašto treba jesti ribizle, a on iseče ribizle i okači na svoj „instagram“ i kaže – ribizle iz moje bašte. Nije tu kraj, ima toga još.

Nađe na nekom američkom sajtu neko divlje cveće koje se prodaje, on okači na svoj „instagram“ i napiše – kako je divno na Maljenu. To nema veze, odakle cveće.

Ni tu nije kraj. Nađe na sajtu časopisa „Stil“ recept i neki biftek, on stavi na svoj „instagram“ nalog i napiše – kuvar da budem, kafanu da otvorim, jedan od tri načina spremao. Kaže – ukusno je i probao je. Kako je probao sliku bifteka, jel jeo telefon, lizao, šta je radio, ne znam, ali kaže da je ukusno, ali ni tu nije kraj. Ima još.

Okačili na nekom hrvatskom sajtu kućiću za ptičice, on skine slike i kaže – u mojoj bašti. Obezbedio im je dom. Dakle, njemu je potrebno da skrene pažnju na sebe, da dobije podršku, da ga neko prenese, da dobije neki lajk. Njemu je gospođo predsednice Vlade potreban zagrljaj, njemu je potrebno razumevanje i to ćete uvek od nas imati. Uvek. Dođite, imaćete zagrljaj, da vam bude bolje. Hvala.

PREDSEDNIK: Reč ima predsednica Vlade.

Izvolite.

ANA BRNABIĆ: Ja se izvinjavam. Mislim da je kolega Milenko Jovanov zaista sve objasnio. Nemam šta da dodam. Hvala vam.

PREDSEDNIK: Treba vam zagrljaj?

(Srđan Milivojević: Replika.)

Reč ima Miroslav Aleksić, izvolite.

MIROSLAV ALEKSIĆ: Zahvaljujem predsedavajući.

Poštovane kolege poslanici, poštovani ministri, evo nas danas na sednici gde ćemo da raspravljamo o najvažnijem zakonu u toku jedne godine, a to je Zakon o budžetu Republike Srbije, zajedno sa još 34 tačke. Dakle, 35 tačaka dnevnog reda se nalazi na današnjoj sednici. Pored budžeta, tu su i tačke oko izbora predsednika sudova, izbora sudija i neke druge koje se tiču zaduženja.

Dakle, ne mogu, a da ne primetim da je namera da se raspravom o budžetu u drugi plan stave sve druge tačke. Kao što je izbor sudija i to zato što ste pravosuđe u Srbiji privatizovali i stavili ga pod šapu vaše politike. Za to postoje brojni dokazi.

Imate sudije poput Vladimira Miletića koji služi da se razračunava sa političkim istomišljenicima režima. Imate sudiju Milku Šućur, čiju prekršajnu presudu je predsednik države, tu sedeći gde vi premijerka sedite, čitao, a odnosi se na mene kada me je maltretirao policajac. Mene i petogodišnjeg sina, ne u 20 godina, nego petogodišnjeg, na osnovu lažnog iskaza je nastala ta presuda koju koristi predsednik države u repliciranju sa opozicijom. Protivzakonito, naravno, jer nema pravo da ima presudu tog tipa. Ili, naprednjački sudija iz Kruševca, Petar Damjanović koji gledajte molim vas, došao je dotle da se dogovara sa strankama u postupku kada razrezuje kaznu nekome za duševne bolove, pa sa ovom stranom gde su uglavnom naprednjaci podeli te troškove.

Ili, imate razno razne tužioce, džeparoše ili nasilnike kao što je Goran Svilar, videli smo ovih dana. Dakle, verovatno je to razlog zašto danas imamo objedinjenu raspravu i ne pričamo odvojeno o sudijama i izboru sudija kao vrlo važnoj temi, nego pričamo o budžetu.

No, tako je kako je. Kada pričamo o budžetu, sve ovo što govorite uglavnom pada u vodu. Deset godina pričate istu priču građanima Srbije i 10 godina obećavate bolji život, plate, red, rast, manji javni dug. Ništa se od toga nije u praksi desilo, pa se neće desiti ni 2023. godine. pretpostavke polazne za budžet 2023. godine su inflacije od 11%, a ne 15% koliko je sada. Rast od 2,5% koji ste predvideli i to sve će kao nerealni podaci dovesti do toga da ćemo rebalans imati verovatno već u prvoj polovini sledeće godine.

Kada govorimo o završnom računu i poštovanju zakona od strane vas i pravosuđu ove države, 15. jul 2022. godine je bio rok za usvajanje završnog računa. Nije usvojen. Prekršen je zakon. Neko za to mora da odgovara. Dalje, govorite o BDP, govorite o javnom dugu, o porastu plata, penzija, deficitu. Znate, shvatili su građani Srbije da manipulišete da podacima. Shvatili su da menjate metodologije i to onako kako vama odgovara. Ono što je istina i to radite naravno punih deset godina je da ovako izgleda deficit. Pogledajte premijerko, ovako izgleda vaš deficit.

Do pre dve, tri godine ste se hvalili niskim deficitom, koji jeste bio 2018. i 2019. godine nešto više od 20 milijardi. Onda imate 2022. godinu 200 milijardi, pa rebalans od 279 i sada optimistično planirate 264 milijarde deficita. Odakle se finansira deficit, da bi znali građani? Pa, iz zaduživanja. Vi ste predvideli nova zaduživanja u 2023. godini.

Danas imamo 33 milijardi javni dug i to je najveći javni dug od 2000. godine do današnjeg dana. U novoj godini planirate novo zaduženje. To deluje neverovatno, ali to je 1246 milijardi, ili preko 10 milijardi evra. Od toga, naravno, nešto ćete iskoristiti za vraćanje starih dugova, ali za finansiranje deficita i novih projekata pet milijardi evra se planira novo zaduženje.

Dakle, građani Srbije treba da znaju da će 2023. godine Srbija biti zadužena sa 37, tj. 38 milijardi evra, što znači da onih 5100 evra po glavi stanovnika će porasti na 5,5 i šest hiljada evra za svakog građanina u Srbiji.

Kada govorite o dugu i kada pokušavate da odbranite to kako se dug gleda u odnosu na BDP, kako je dug u Nemačkoj, u Francuskoj, u Italiji, pa i u Americi mnogo veći, samo zaboravljate jednu malu sitnicu, a to je da je Srbija neuporediva ni sa Amerikom, ni sa Nemačkom, ni sa bilo kojom od razvijenih zemalja. To su zemlje koje mogu da servisiraju svoj javni dug. Druga stvar, ne lažiraju podatke.

Poštovana premijerko, pre nekoliko godina ste preko noći promenili metodologiju obračuna BDP-a i skinuli javni dug za 5%, preko noći. Kada bi se ta metodologija danas vratila, ne bi on bio ovih 54%, 55%, nego bi bio preko 60 i nešto procenata.

Ono što je vakat, kada pričate o mastriktu, pa to su izmislile razvijene zemlje kao svoj limit, a mi ne spadamo tu, jer je Srbija jedna od najnerazvijenijih zemalja u Evropi i to je činjenica. Činjenica je i da je vaša vlast, vlast Aleksandra Vučića zadužila Srbiju i građane Srbije najviše od vremena Josipa Broza Tita. Više ste zadužili Srbiju nego što su to uradili zajedno i Milošević i Tadić i Koštunica i pokojni premijer Đinđić, više od svih. Čak šta, u 2023. godini ćete za jednu godinu zadužiti građane Srbije više nego što je to uradio Mirko Cvetković za vreme četiri godine svog mandata, koga ovde napadate i govorite kako je to bilo neko strašno vreme.

Vreme je da prestanete posle 10 godina vlasti da govorite kako su neki drugi krivi za stanje u državi. Suština je da Srbija srlja u dužničko ropstvo i ovaj budžet dalje vodi građane države Srbije u dužničko ropstvo.

Zašto to mogu da tvrdim? Pa, zato što ste lažirali prihodnu stranu budžeta, a sada ću vam reći, da čuju građani, kako izgleda prihodna strana budžeta.

Pored ovih zaduženja koja su enormna, istorijska i neviđena u zadnjih 20 i kusur godina, planirano je smanjenje od akciza na naftne derivate za iznos od osam milijardi dinara, iako naftni derivati skaču. Zašto? Pa, zato što pada privreda, katastrofalno je stanje privrede. Pri tome ste ukinuli za privrednike povratak akcize marta ove godine. Nemaju više ni taksisti ni drugi prevoznici pravo na povraćaj akcize koju su imali.

Dalje, planirali ste PDV od uvoza da poraste za 11% ili 75 milijardi. Dakle, i dalje imamo sve slabiju pokrivenost uvoza izvozom. Polovinu budžeta punite od uvoza, uvoznih akciza, PDV-a i drugih trgovačkih stvari. Kažete u prihodnoj strani da će donacije biti povećane za 300 miliona evra. Sa 19 milijardi od pre samo mesec i po dana u rebalansu stigli ste do 51 milijardu, ali ne kažete čije su to donacije, ko će dati tih 51 milijardu donacija, ako uopšte budu ikada i došle.

Onda imate jednu zanimljivu stvar, smanjuje se, kaže, dobit javnih preduzeća koji su uplaćivali u budžet i to za pet milijardi dinara. Dakle, nema više EPS-a, nema više Telekoma da uplaćuju pare, jer ste ih urnisali, upropastili. Sada se iz budžeta plaća njihova nekompetentnost i njihova pljačka od strane SNS. To građani treba da znaju. Mi svi danas plaćamo štetu koja je nastala u EPS-u i štetu koja je nastala u Telekomu. Naravno, planirali ste na prihodnoj strani takođe da građani Republike Srbije za 20 miliona evra više popuše cigareta nego što je to bilo ove godine, ili 16 miliona evra će više da popiju alkoholnih pića.

Eto, tako vi, gospodo, planirate taj vaš budžet, taj vaš rast BDP-a. Sve je lažno i sve je manipulacija, što se ne može drugačije ni očekivati od vrhunskog manipulatora koji upravlja javnim finansijama Srbije, koji 2020. godine kaže da nam ne treba MMF, Srbija se oslobodila MMF-a, a sada pre neki dan kaže – super, došao MMF, dali su nam novi stendbaj aranžman. Pa, šta je dobro, kad lažete, kad pričate istinu, kad kažete da nam MMF ne treba više ili kada dođe ponovo, pa vi kažete super je što je došao? Ne može da bude dobro i u jednom i u drugom slučaju. Prestanite više da obmanjujete građane Srbije, jer kada dođe MMF, to znači da ste u stanju posebnih potreba i da vam treba neko ko brine o vama jer ne znate sami.

Dalje, kada govorite o javnim preduzećima, o javnom sektoru, pa vi ste prodali sve što je vredelo u Srbiji. Ostali su samo još EPS i Telekom da se prodaju. Sada se bavite time. Prodali ste i PKB i JAT, dali ste aerodrom „Nikola Tesla“, prodali Komercijalnu banku, rudnike, a sada ste počeli da prodajete institute, „Jaroslav Černi“ i neke druge institute koji su verovatno bitni za vaše poslovne partnere „Milenijum tim“.

Kažete inflacija. U budžetu nema nijedne antiinflatorne mere i uopšte ne predviđate kako ćete se boriti sa inflacijom 2023. godine. Dakle, čeka nas katastrofa, drugim rečima. Pre dve godine smo mi iz Narodne stranke upozoravali, kada je inflacija bila 3,3%, da će naići ekonomska kriza. Niste mrdnuli prstom. Danas imamo inflaciju koja je preko 15% i danas, gospodo draga, građani Srbije jedu i uvoze pasulj iz Uzbekistana, luk iz Kazahstana, paradajz iz Albanije, mleko iz zemalja EU, a meso iz Argentine. To je vaš rezultat. Što se inflacije tiče, pa svaki poljoprivrednik i seljak na selu zna, kada je kriza i kada skaču cene, da preživi mora da štedi i da nešto poseje i da proizvede.

Kada govorimo sada o drugim stvarima koje razaraju budžet, to je korupcija i to je netransparentnost. EPS je poseban slučaj. Kažete energetska kriza. Nema, gospodo draga, energetske krize, EPS je firma koja je nekada bila jedan od stubova privrede Srbije, dok vi niste počeli da upravljate sa njim. EPS je bio izvoznik struje u letnjem periodu, do skoro i jedan od najznačajnijih motora privrednog razvoja Republike Srbije, kao i garant ekonomske stabilnosti cele Srbije. To je bio EPS, dok vi niste odlučili da vlasnika pečenjare iz Obrenovca postavite za direktora EPS-a. Onda smo dobili rasprodaju rezervi uglja, da bi oterali MMF, zaboravio sam to da vam kažem. Obavezne rezerve šestomesečne uglja ste rasprodali da bi mogli da kažete da imate dobre ekonomske pokazatelje. Mada, nije samo Grčić kriv, ima tu i vaše krivice.

No, šta je plan za EPS? To treba građani da znaju. EPS koji je bilo najveće javno preduzeće i dalje je u Srbiji, prvo ste ga usitnili na raznorazne male sisteme, a onda ste doveli u drugom koraku vlasnika pečenjare. Onda smo dobili da se umesto uglja, jer ga nema, troši glina koju nalivate mazutom. Onda smo dobili gubitaša, umesto preduzeća koje je uplaćivalo dobit, i to 13 milijardi dinara je uplaćivao do 2019. godine EPS u budžet Republike Srbije, a sada mu mi dajemo milijardu. Onda tražite strateškog partnera, našli ste Norvežane za milion i po evra, koji treba da dođu ovde i da nam pokažu kako treba da se upravlja sistemom. Već opredeljenih 10 milijardi za EPS, a onda ga pretvarate u akcionarsko društvo da bi se lakše prodao i kažete – pa, evo, to je sve super, evo sad ćemo naći partnere, pa ćemo da krčmimo deo po deo EPS-a i da sa njim završavamo priču.

Nije samo EPS nešto što je uzrok problema. Uzrok je i neviđena pljačka budžeta, a vi ste tu najizverziraniji od svih vlasti koje su ikada u Srbiji bile pre vas. Devet milijardi u budžetu za 2023. godinu ste predvideli za raznorazne IT usluge. Najveći deo ide preko Ministarstva finansija. Neke od njih su već realizovane ili su u toku realizacije, a ja ću vam pročitati.

Na primer, 503 miliona dinara potpisano 20. juna ove godine, proširenje sistema za poslovno izveštavanje, Uprava za trezor, posao dobio „Informatika MDS, informatički inženjering“, 503 miliona.

Ugovor od 12. avgusta, „Informatika“ dobila posao od 479 miliona, objedinjavanje računovodstvenih informacionih sistema.

Dalje, 15. jula ove godine licence za tehničku podršku za dodatu nadogradnju sistema e-faktura, opet „Informatika“, 117 miliona dinara.

Zatim Ministarstvo finansija, softver za praćenje ugovora, „MDS Informatički inženjering“, 356 miliona dinara. Ponovo Ministarstvo finansija, održavanje sistema za konsolidaciju podataka, opet „Informatika“, 295 miliona. Opet Ministarstvo finansija, „Informatika“ i, gle čuda, „Aseko“, 136 miliona u ovoj godini. Ne znam da li vam je poznat „Aseko“, gospođo premijerka, to je ona firma u kojoj je vaš rođeni brat bio direktor dugi niz godina.

Takođe, „Aseko“ je dobio 700 miliona dinara poslova. Dobio je i 2021. godine milijardu i 45, što sam, što u konzorcijumu. To je firma vašeg rođenog brata, odnosno, izvinjavam se, bio je direktor u toj firmi, lapsus sam napravio.

Dalje, predvideli ste budžetom 540 miliona evra za izgradnju stadiona. Ko će da gradi taj stadion? Gle čuda, „Mostogradnja ing“. Ko je vlasnik „Mostogradnje ing“? Gle čuda, „Milenijum tim“. Jel vam poznata ta firma, ministre Mali? Ili vama, premijerko? Jel znate za „Milenijum tim“? A jel znate ko će da ruši Stari savski most? Podigli ste kredit prošle sednice ovde, dali Kinezima posao, a podizvođač isto „Milenijum tim“. Sve rade oni. Smejte se, nećete se smejati kad dođe vreme da o tome razgovaramo na drugačiji način.

„Milenijum tim“ radi bez tendera gasifikacije po Srbiji, radi šta treba za EPS, dobija pare iz budžeta za kupovinu banja, za svašta nešto, privatizuje institute u državi Srbiji. Dakle, privatizuje celu zemlju, zato što je to firma, gospodine Mali, gde ste vi bili angažovani, gde je vaš rođeni brat neko ko je koristio automobil te firme, stan te firme i imate jako dobru saradnju, oni su svuda sa vama. I vi premijerko, sa Bošnjakom se slikate i hvalite tom firmom koja nema nijedan jedini posao van države, sve poslove su dobili iz budžeta i dobili su od građana Srbije.

Takođe, imate kancelariju Tome Nikolića, ostavili ste je, sa 40 miliona. Građani Srbije treba da plaćaju 40 miliona Tomu Nikolića da se baškari u vili.

I onda, normalno je da nema para ni za povećanje plata prosvetarima, ni lekarima. Povećavate vi to, ali to ne prati ni inflaciju, a kamoli pristojan život ljudi koji su stub ove države.

Kažete – povećali ste za poljoprivredu. Šta ste povećali? Jeste povećali u brojkama, bolje je nego što je bilo ranije, ali pola od toga mora da se isplate dugovi, i iz ove godine i iz prošle godine, što se duguje poljoprivrednicima. Mora da bude minimum 100 milijardi budžet za poljoprivredu, a ne da bude onoliki koliki ste predvideli samo za jedan stadion.

Naravno, ne treba da nas čudi što je ovakva situacija u državi kad imate predsednika Republike koji govoreći o poljoprivredi kaže da je razvojna šansa Srbije da izvozi svinjske glave i papke a da uvozi električne automobile, izvinjavam se, leteće automobile. Da je sreća da su električni automobili, da razgovaraju sa „Tesla motorsom“ i Maskom da ovde zaista dođe ozbiljan investitor, ali njima su bolje neke bratijske kombinacije.

I još jedna stvar, moram da pitam, zarad istine – da li gospodin Siniša Mali zna za firmu „ABL solvent“? Jel znate možda ko je Davor Macura? Jel znate nešto o ALTA banci? E, vidite, oni su vlasnik 107 objekata i parcela duž Srbije. Agencija za osiguranje depozita je prodala državnu imovinu vrednu od 1,82 milijarde evra za 51 milion evra. I ko je to kupio? Niko drugi nego gubitaš „ABL solvent“ koji se bavi otkupom potraživanja nenaplativih od banaka. Potraživanja Republike Srbije su 772 miliona evra po tom osnovu. Samo hipoteka „Beobanke“ nad IMT koga je ta firma kupila je 60 miliona evra i tu ste predvideli sada gradnju stanova, pet hiljada stanova na 150 hiljada kvadrata. Dakle, firma gubitaš je danas vlasnik IMT-a i još ko zna koliko objekata po Srbiji, a vi, Siniša Mali, imate i te kako odgovornosti za ovo.

Ja verujem da će doći dan kada će u Srbiji postojati odgovornost i da nećemo dugo čekati na ovaj dan, pa ćete tada i vi i svi koji radite ovo građanima Srbije morati da odgovarate pred sudom i pred zakonom. Hvala.

PREDSEDNIK: Reč ima predsednica Vlade.

ANA BRNABIĆ: Hvala vam.

Da vam kažem, poštovani narodni poslaniče, jedva mi čekamo da odgovaramo pred sudom, zato što nemamo šta da krijemo, nemamo čega da se stidimo i sve što smo radili radili smo i radimo u interesu Srbije, rezultati to pokazuju, tako da bih ja izuzetno volela kada bi me u budućnosti neko od vas tužio, pa da pokažemo na sudu ko je šta radio, ko je šta pričao.

Jedino što je sigurno u ovom trenutku je da ste vi sudski dokazan lažov. Znači, to je jedino što je sigurno što se tiče suda. Vama je sud presudio da ste lagali o Andreju Vučiću u slučaju „Jovanjice“. Vi danas iz pozicije narodnog poslanika, iz ovog najvišeg doma demokratije, indirektno pretite sudijama koje su presudile. Kažete im da su oni naše sudije, pa će valjda i oni odgovarati, jer neće biti abolicije kada vi dođete na vlast. To je takav besprizoran pritisak na sudstvo, to je takvo besprizorno mešanje u sudsku vlast, da bih ja zaista bila zapanjena da ne znam da se radi o čoveku koji je bio na vlasti kada je preko noći, po partijskoj liniji, po partijskom naređenju 900 sudija u Republici Srbiji izgubilo posao, od kojih su neki izvršili, nažalost, samoubistvo zbog takvih postupaka.

Tako izgleda vaša vladavina prava. Tako izgleda vaše pravosuđe. Preko noći, iako Ustav garantuje stalnost sudijske funkcije, vi, vaša stranka smenjujete skoro 900 sudija. Verica Barać nakon toga kaže, da se ni deset godina nakon toga sudstvo u Srbiji nije oporavilo. Šta vi radite onda 2009. godine? Znači, 13 godina nakon toga, šta radite? Ponovo obećavate sudijama da kada dođete na vlast isto to ćete uraditi. To je sramota i to je skandal.

Mi nismo privatizovali sudstvo. Znate, kada smo krenuli u javnu raspravu o ustavnim amandmanima 2018. godine, neke od najvećih oponenata su nam bili ljudi iz Društva sudija Srbije i Udruženja tužilaca. Dobili smo tada zeleno svetlo od Venecijanske komisije da možemo da idemo u izmene Ustava, ali smo onda u toj Vladi od 2020. godine odlučili da uđemo u još jednu javnu raspravu zato što moramo da postignemo makar minimum konsenzusa u društvu oko tako važnih stvari, kao što su izmene Ustava u oblasti sudstva. Odjednom su upravo ljudi iz Društva sudija Srbije i Udruženja tužilaca postali najveći borci sa nama za ustavne amandmane, i rekli, neki od njih, da ne mogu da veruju da su dočekali vlast koja je spremna da se odrekne političkog uticaja nad sudstvom.

Venecijanska komisija je rekla da su ustavni amandmani u skladu sa najnaprednijim i najboljim standardima, međunarodnim standardima, u oblasti vladavine prava, da obezbeđuju potpunu nezavisnost sudstva od politike i da obezbeđuju samostalnost tužilaštva i ponovo danas treći put pitam vas koji se toliko pozivate na sudstvo šta ste u tom odsudnom trenutku za vladavinu prava u Srbiji, nezavisnost pravosuđa vi uradili? Pozvali da se glasa protiv toga, da ostane politički uticaj kakav takav na sudstvo, a vi ste uveli, kada pričate o privatizaciji sudstva, bez bilo kakve javne rasprave, bilo kakvih konsultacija, bilo kakvih konsultacija sa Venecijanskom komisijom i Savetom Evrope, kada se 2009. godine menjao Ustav, tada uveli da se biraju sudije praktično na probni period do tri godine od strane parlamenta i većine u parlamentu. I vi mislite da će neki sudija koji se bira na probni period do tri godine od strane političke većine u parlamentu ići protiv te političke većine? I vi ste želeli to da zadržite?

Dakle, ja verujem vama kada vi kažete da ćemo mi odgovarati zato što verujem da kada vi dođete na vlast, vi ćete biti i tužioci i sudije, kao što je to nekada bilo i smenjivaćete čitavo sudstvo jednim potezom pera, bukvalno preko noći, iako im Ustav garantuje stalnost funkcije.

Takođe mislim da vama građani nikada više neće dozvoliti da se vratite na vlast zato što je vaša jedina politika pretnja i revanšizam. Vi pretite… Hajde što pretite Aleksandru Vučiću, hajde što pretite njegovoj porodici, hajde što pretite meni, članovima Vlade, narodnim poslanicima, vi pretite ljudima na društvenim mrežama. Neko vama nešto kaže, ne slaže se sa vama, vaš predsednik stranke kaže – e i ti ćeš odgovarati. Pa, to je demokratija, to je pluralizam. Tako ćete voditi Srbiju? Neka vam je na čast. Ja mislim da niko u Srbiji to neće ponovo dozvoliti, posebno zbog vaših duplih standarda i zato što jeste poznati kao stranka čiji je predsednik govorio da je protiv NATO-a, a onda smo odjednom videli u „Vikiliks“ depešama da je američkim ambasadorima i na međunarodnoj konferencijama u tajnosti prilazio i izvinjavao se i rekao - moram to zbog građana Srbije, ali mi smo u stvari potpuno posvećeni članstvu u NATO.

Takvo licemerje, takvu dvoličnost nikada neće zaboraviti građani Republike Srbije, ali sam posebno dodatno sigurna da vam neće pokloniti poverenje zato što svima do jednog pretite, i poznatima i nepoznatima. Čim se neko javi ko se ne slaže sa vama, vi mu obećavate da kada dođete na vlast vi ćete ga uhapsiti, vi ćete ga osuditi, one ćete da bijete, one ćete da proterate, nikoga nećete da abolirate i, dakle, čitava politika se svodi na revanšizam. Dobro, vaša politika, vaše pravo.

Vi kažete da su građani Srbije shvatili da manipulišemo podacima. A kada ste vi videli, izvinite, to shvatanje građana Srbije? Na izbornim rezultatima, kada je Aleksandar Vučić dobio rekordnu maksimalnu istorijsku podršku građana Srbije? Tada? Tako su shvatili? Tako su shvatili, jel? Nisu cenili rezultate, nego su valjda verovali vama da manipulišemo podacima, pa su onda svi mahom glasali za Aleksandra Vučića i, na kraju krajeva, za koaliciju koja je do tada vršila vlast.

Ne manipulišemo mi podacima zato što za građane statistika i više i manje, ja mislim, nije naročito važna, tako da možemo mi i ovde da se raspravljamo o statističkim podacima. Njima je važno šta oni vide i šta oni osećaju.

Mislite li da neko ko se lečio od korona virusa u novom najmodernijem Kliničkom centru Niš misli da manipulišemo podacima? Ta osoba zna šta je videla i gde se lečila i kako izgleda ta ustanova. Ta osoba, takođe, zna da do 2017. godine, jer nam je trebalo dve godine da izgradimo to, mi nismo imali nov klinički centar, novu opštu bolnicu, da mi u zdravstvu ništa nismo novo imali, tako da ne moramo da manipulišemo podacima. Ljudi to vide.

Mislite da neko ko živi u Čačku ili u Požegi, kada ide sada auto-putem od Beograda, razmišlja o tome da li mi manipulišemo podacima? On taj auto-put vidi, svaki dan ga koristi. Mislite da neko ko sedne u brzi voz u Beogradu i za 30 minuta stigne u centar Novog Sada, kaže - pa ovi samo manipulišu podacima ili kaže - ovi ljudi su radili nešto što mi nikada nismo mislili da može biti urađeno u našoj zemlji?

Mislite li da neka mlada osoba koja ima startap kompaniju i koja je uspela da dobije svoju kancelariju u subvencionisanom prostoru, u naučno-tehnološkom parku Čačak ili Niš, kaže – ovi ljudi samo manipulišu podacima ili vide rezultate ili vide taj naučno-tehnološki park ispred sebe? Da, mi dajemo, značajna sredstva izdvajamo i, kao što ste videli, vrlo transparentno i građani su to mogli da vide zato što ste sve to naveli za šta smo dali ovoliko novca, za koji softver smo dali onoliko novca, šta smo platili, šta smo kupili, šta smo uradili.

Tako je, dajemo zato što smo mi uveli elektronsku upravu, pa onda moramo, na kraju krajeva, i nešto od toga da radimo. najveći deo toga, sva sreća, radimo interno, našim snagama, sopstvenim kapacitetima, zato što smo 2017. godine osnovali Kancelariju za informacione tehnologije i e-Upravu, pa ona to radi, ali vama nije palo napamet da uvedete e-Upravu. Vama je bilo savršeno u redu da građani izigravaju kurire i da trče od jednog do drugog šaltera, da kupe papire, da šalju po izvod iz matične knjige rođenih rođake, prijatelje, autobuse, da mole da im se to donese da bi ostvarili neko svoje pravo. Nama to nije bilo u redu. Mi smo hteli da budemo na usluzi građanima 365 dana u godini 24 časa u danu. Dakle, zato smo uveli e-Upravu.

Ja se sećam Opštine Trstenik. Postala sam ministar za državnu upravu i lokalnu samoupravu u Vladi Aleksandra Vučića i bila preponosna što me je Aleksandar Vučić zvao da se pridružim njegovom timu. Sećam se da Opština Trstenik nije prevela ni 10% od ukupno matičnih knjiga te 2016. godine u elektronski oblik, iako je postojala obaveza još 2012. godine zato što to nije bilo važno vama. To je bilo važno samo građanima, vi od toga niste imali ništa i niste osećali da je vaša obaveza da radite u interesu građana i da budete njihov servis.

Pre je trebalo, kada se rodi beba, tri dana da neko šeta po različitim institucijama da prijavi tu bebu za roditeljski dodatak i zdravstveni karton. Danas se to radi za deset minuta u bolnici, bez ikakvog dokumenta, samo sa ličnom kartom. To je naša odgovornost prema našoj zemlji i našim građanima. To pokazuje kolika je bila vaša neodgovornost zato što vam ni u jednom trenutku nije palo na pamet da bi možda bilo dobro da takve stvari uradite za građane.

Dakle, ne verujem ja vama da su građani shvatili da mi manipulišemo podacima. Mislim da građani znaju da mi ne manipulišemo podacima, da vide rezultate potpuno konkretne, opipljive rezultate zaista na svakom koraku.

Kada izađete iz ove Skupštine, ako odete do Kragujevca, ili odete do Čačka, ili odete do Niša, ili odete do Vranja, svuda vidite te rezultate. U Prokuplju radimo Opštu bolnicu. Bila je spomenik našoj neozbiljnosti i neodgovornosti, u sivoj fazi od nekih 80-ih godina. Danas je završavamo i ona je u ovom budžetu o kome ste najmanje pričali.

Vi pričate o našem deficitu od 3,3%. U vreme kada pandemija korona virusa još nije prošla, kada se nisu sve zemlje otvorile, uključujući i jednu od najvećih svetskih ekonomija, a to je ekonomija Narodne Republike Kine, i kada imamo rat na istoku Evrope, mi imamo deficit od 3,3%. Vi ste 2012. godine imali deficit od 6,4%. Tada, čini mi se, niste se naročito brinuli oko deficita.

Pričate o javnom dugu i ja vidim da će Milenko morati da pređe na tih 10 dinara. Javni dug je samo od 2008. do 2012. godine skočio sa 26,8% na 52,9%, 26,8% na 52,9%, deficit, da vam kažem, 6,4%, a vi meni recite, a zašto smo se zaduživali? Zašto smo se zaduživali? Gde su otišle te pare? Gde su otišli ti novci iz budžeta da nakrcamo toliki deficit? Jeste li izgradili neki auto-put? Ne. Jeste li izgradili neki klinički centar? Ne. Neku opštu bolnicu? Ne. Jeste li izgradili neki naučno-tehnološki park? Ne. Jeste li izgradili neku ustanovu kulture? Ne. Upravo suprotno. Zatvorili ste Narodni muzej, zatvorili Muzej savremene umetnosti. Dakle, gde su otišle te pare?

I kada prethodni govornik, vaš bivši partijski kolega, priča o džuboksu i o tome koliko političari para uzimaju, pa to je zato što vi krećete od sebe i uvek krećete od sebe. Vi ste napravili tajkune sa kojima se samo svetski oligarsi mogu porediti. Vi ste napravili čoveka koji je držao video klub u Kragujevcu, čoveka koji sada ima klub u Premijer ligi. To ste vi uradili. Vaši saborci, saradnici i vi ste prijavljivali u 10 godina vladavine 619 miliona evra dodatnog bogatstva, dok ste se bavili politikom. Kako to bilo ko uspe? Kako to bilo ko uspe?

Dakle, meni je jasno i ja mislim da je građanima jasno gde su se ti novci prelili, jel nemoguće da imate 6,4% deficit, a ništa novo niste izgradili. Imate nezaposlenost 25,9%. Imate 6,4% deficit, a gde su novci? Kada je neko kupio klub u Premijer ligi, videli smo gde su naši novci. Kada je neko kupio 35 stanova, videli smo gde su naši novci. Kada je neko prijavio profit od 600 miliona evra, videli smo gde su naši novci. Vi ste te tajkune pravili i takve oligarhe, ali da vam kažem to ima i smisla političkog u vašem slučaju zato što su oni pravili vaše Vlade zajedno sa stranim ambasadorima - sednu u restoran tajkun, ambasador, naprave Vladu. U čijem interesu vi morate da radite? U interesu tog ambasadora i tog tajkuna. Potpuno jasno.

Danas, toga nema. Da vam kažem za inflaciju. Pogledajte vi ovo. Dakle, ovo je presek pre pandemije korona virusa i presek od 2008. do 2012. godine. Žao mi je što se ne vidi, ali evo da pokažem i guverneru Narodne banke Srbije. Od 2008. do 2012. godine prosek inflacije u Republici Srbiji je bio 9%. Šta je bilo tada? Bila je svetska ekonomska kriza koja po uticaju nije mogla da se meri sa pandemijom korona virusa, ali je bilo da kažete 2008. godine, da kažete 2009. godine, ali vi ste i 2011. godine imali inflaciju 11%. Godišnja inflacija 2011. godine je bila 11%. Nije bilo inflacije u Evropskoj uniji. Nije bilo inflacije u Evropi.

Kako? Kako se tad niste brinuli o inflaciji? Kako vas tada nešto nije bolela glava i kako se niste pitali da nešto možda nije u redu? Godine 2012. je bila 7,8%. Dakle, samo u tom periodu Vlade Mirka Cvetkovića, mi kažemo – bilo je strašno vreme, da, bilo je i više nego strašno vreme, bilo je užasno vreme, prosek godišnje inflacije je bio 9%. Godine 2014. do 2020. prosek inflacije 2%. Mi sada imamo inflaciju 11%. Evropa ima sličnu inflaciju.

Samo da pokušam da nađem. U evrozoni je inflacija u oktobru bila 10,7%. U državama zapadne i centralne Evrope između 7% i 13%. U baltičkim državama preko 20%. U Estoniji 22,4%. Kada ste vi vodili Srbiju imali smo inflaciju od 11%, a u ovim državama nije bilo inflacije. Drago mi je što se danas brinete o inflaciji. To je dobro i dajete mi priliku da podsetim kako je to nekada bilo i kako je to danas.

Kažete da je Srbija jedna od najrazvijenih zemalja. Ne, nije više, na svu sreću. Opet krećete od vas i od vašeg perioda. Ja ću vam ponoviti onu poraznu statistiku, poraznu za sve naše građane. Prosečna plata u Republici Srbiji 2011. godine 331 evro. Prosečna plata u Crnoj Gori 484 evra, u Bosni i Hercegovini 453 evra, u Makedoniji 351 evro, u Albaniji 310 evra. Dakle, jedino je Albanija bila ispod nas. Svi ostali su bili bogatiji od naših građana, i to je 331 evro sa nezaposlenošću od preko 25%. Danas smo mi daleko najbolji u regionu i takmičimo se sa određenim zemljama EU.

Da li smo mi zadovoljni? Ne. Mi mislimo da možemo i da vredimo mnogo više, da naši građani vrede mnogo više, da stvaraju mnogo veću vrednost. I nismo zadovoljni i zato idemo na prosečnu platu od 1.000 evra, što nam je cilj do kraja mandata ove Vlade. Ja verujem da ćemo to postići.

Vi kažete i opet govorite neistinu da je neko od nas ili ministar finansija Siniša Mali rekao da nam ne treba MMF. Upravo suprotno. Vidite, mi sa MMF-om sarađujemo i imamo jednu ili drugu aranžmana od 2014. godine. Radili smo sa njima i kada nam nije više bila potrebna bilo kakva finansijska pomoć i podrška. Radili smo sa njima da bismo imali još jedan par očiju, još jednog objektivnog posmatrača, nekog ko može da posvedoči da imamo fiskalnu disciplinu, da smo makro ekonomski i finansijski stabilni i da te stvari, takođe, prenese investitorima. Mi se toga ne stidimo. Mislili smo da je to najpametnije, a pri tome osigura transparentnost koju vi nikada niste imali. Vi ste pokušali da napravite aranžman sa MMF-om, pa kada su vam prvu stvar tražili, odmah ste odustali, jer ste videli da tu treba da dođe do neke transparentnosti, da mora da pokaže gde se troše pare i za šta se troše pare, do neke budžetske discipline, pa nije ni važno, hvala lepo, ne treba nam MMF, nego ćemo da oteramo MMF, a onda ćemo da se zadužujemo po kamatnim stopama od 6,5%, 7%, i 7,2%. Tako ste vodili politiku i tako ste vodili ekonomiju.

Prodali aerodrom. Opet ne govorite istinu, u vašem maniru. Mi smo aerodrom dali u koncesiju. Dakle, dali smo nekome da upravlja našim aerodromom na 25 godina.

Aerodrom je dan-danas vlasništvo građana Republike Srbije, vlasništvo Republike Srbije. Nikada nije bio otuđen. Oni upravljaju njime.

Sada da vam kažem jednu razliku između vas i nas. Ja se izvinjavam što je zaista potrajalo, ali imam mnogo primera i mislim da je važno za građane Srbije. Izvinjavam se, razumem da vam je teško da me slušate.

(Aleksandar Jovanović: Bez žurbe.)

PREDSEDNIK: Ako možete da ne vičete vi „zeleni“ i jedni i drugi.

ANA BRNABIĆ: I meni bi bilo da sam radila tako kao što ste vi radili.

Da vidimo ovako, aerodrom. Vi ste 2008. godine prodali čitavu Naftnu industriju Srbije za 400 miliona evra, 2008. godine.

(Miroslav Aleksić: Pitajte Sinišu.)

Siniša Mali nema nikakve veze sa 2008. godinom, ali nema veze. Bio je tu i Boris Tadić, koliko se sećam, bio je predsednik države, bio je tu i predsednik vaše stranke. Dakle, ta Vlada, Vlada u kojoj je bio Mirko Cvetković, nije je možda tada vodio, ali koliko se sećam bio je ministar finansija. Sećam se da je bio ministar finansija, znate kako? Zato što mi je kao građanki bilo neverovatno da sam gledala tu pres konferenciju Vlade Republike Srbije i neko od novinara pita – ali, zar ne mislite vi da je ovo izuzetno mala vrednost za čitavu Naftnu industriju Srbije? Na šta će ministar finansija odgovoriti – izvinite, nisam bio u prilici da pogledam sve ugovore, bio sam bolestan. To je bio odnos prema državnim resursima. Bila sam šokirana.

Svejedno, da se vratimo. Ko, mi, vi, predsednik vaše stranke i vaša stranka, sada možda bivša, ne znam, vi ste jedan od satelita, ali da se složimo, čitava Naftna industrija Srbije 400 miliona evra. Odlično. Mi smo dali jedan aerodrom, ne naftnu industriju, aerodrom smo dali u koncesiju. Nismo ga prodali, dali smo ga nekome da upravlja. I šta smo dobili za građane Republike Srbije? Kako mi to vodimo ovu državu?

Dobili smo „van of“ naknadu, jednokratnu naknadu od 501 milion evra, plus garantovane investicije od nekih 750 miliona evra, plus godišnju koncesionu naknadu od njihovog profita. Sve u svemu, za aerodrom „Nikola Tesla“ smo mi za građane Republike Srbije prihodovali, uzeli otprilike milijardu i 200 miliona evra, a vi ste za čitavu naftnu industriju uzeli 400 miliona evra. Zauvek prodali. Nikada više nije naša. Zauvek sa svim nalazištima i svim potencijalnim nalazištima, 400 miliona evra. Mi smo kao jednokratnu naknadu za aerodrom dobili 501 milion.

Da vam kažem još jednom plastično kakva je razlika i kako mi upravljamo i kako brinemo o interesima države, a kako ste vi to radili, neću pričati o „Aseku“, zato što ste ponovo uspeli da ponovite laž da je to firma mog brata, poljska firma, multinacionalna firma. To je isto kao da moj brat radi, još jednom ću vam reći, za „Koka-kolu“, a onda vi kažete da je „Koka-kola“ firma mog brata. Tako isto je „Aseko“ firma mog brata. Radio je za „Aseko“, multinacionalna firma, zapošljava preko 600 ljudi u Beogradu. Opet vama na čast, vi ste ipak sudski dokazani lažov, tako da ne mogu sa vama da se raspravljam u tom smislu.

Konačno, „Milenijum tim“. Ja znam ljude iz „Milenijum tima“. Ponosim se što ih znam. Nema nikakav problem to da kažem. Mislim da su odlična kompanija. Još više se ponosim time što mi imamo jake, solidne, fenomenalne domaće građevinske kompanije, nešto što u vaše vreme nismo imali, pošto nije postojala građevinska industrija, pošto je potpuno bila ubijena i zgažena ne samo zahvaljujući svetskoj ekonomskoj krizi, već mnogo pre Zakonua o planiranju i izgradnji, ako se ne varam iz 2009. pa 2012. godine, koji je potpuno ubio građevinsku firmu, gde vi niste mogli da dobijete građevinsku dozvolu.

Što niste mogli da dobijete građevinsku dozvolu? Zato što je to bio najkorumpiraniji proces u čitavoj administraciji ove države. I više nije postojala ni jedna građevinska firma. Recite mi jednu građevinsku firmu koja je postojala? I „Energoprojekt“ ste uništili i „Energoprojekt“ više nije postojao, a mi danas imamo i „Milenijum tim“, imamo i „Konkord Vest“, imamo i „M enterijer gradnju“, imamo „Gradinu“, imamo „Termomont“ i to su samo firme kojih sad mogu da se setim da su gradile bolnice, naučno-tehnološke parkove, da su gradile neke razne druge komplekse, FON itd.

Sve domaće firme, velike firme, rade sada i u inostranstvu, imaju reference. Imaju reference sada u izgradnji i najmodernijih „dejta centara“, sada mogu i da ih grade bilo gde u svetu zato što nema mnogo takvih firmi. Domaće firme, pa šta sad hoćete, kad dovodimo strane firme, što dovodite strane firme? Kad jačamo domaće firme, što jačate domaće firme, to su vaši tajkuni? Nisu to naši tajkuni, to su privrednici, naši, kojim Srbija danas može da se ponosi.

„Milenijum tim“ kada vas je tužio, vi ste se, ukoliko se ne varam, pozvali na imunitet.

(Miroslav Aleksić: Da.)

Ako pričate istinu, a što se pozivate na imunitet?

(Miroslav Aleksić: Zato što ste uništili pravosuđe.)

Ja bih jedva sačekala da me takva firma tuži, kakva vi kažete da je „Milenijum tim“, da sve dokažem na sudu, da sve pokažem i za koga rade i kome su plaćali i ko im je davao posao, sve da dokažem, kao što vi ovde pričate, nego je zaista malo bezveze da budete dva puta sertifikovani, sudski dokazani lažov, pa toliko verujete u to što pričate da se pozivate na poslanički imunitet.

Tako da, ja sam rekla šta sam imala, izvinite što sam oduzela malo više, ali mogla sam o tome kako se razlikujemo, da pričam sigurno još čitav dan.

(Vladimir Gajić: Poslovnik.)

(Miroslav Aleksić: Javljam se za reč.)

PREDSEDNIK: Idemo dalje. Osnova tu nema.

(Miroslav Aleksić: Pola sata mi se obraća.)

(Vladimir Gajić: Poslovnik.)

Nemojte to da radite kada dam reč nekom. Kad dam reč nekome, nemojte to da radite. Pošto se niste javili za reč na vreme po tom osnovu, sad sačekajte, vi Gajiću, vi.

Reč ima Vojislav Mihailović. Izvolite.

VOJISLAV MIHAILOVIĆ: Poštovani predsedniče Narodne skupštine, poštovani članovi Vlade, dame i gospodo poslanici, odmah na početku želim da naglasim da poslanici koalicije NADA, što je čine, što je skraćenica od Nacionalno-demokratska alternativa, koju čine poslanici Pokreta obnove Kraljevine Srbije i Novog DS neće glasati za ovakav Predlog zakona o budžetu.

U Predlogu budžeta Republike Srbije za 2023. godinu predviđen je ukupni fiskalni deficit, predviđa manjak od čak 264 milijarde, gde dok budžetski deficit iznosi 121 milijardu.

Iznos predviđenog deficita bi verovatno bio i veći, ali Vlada Očigledno očekuje da će inflacija protiv koje nemaju ni znanja ni volje da je suzbiju, pozitivno uticati na prihodnu stranu budžeta.

Pretpostavka Ministarstva finansija je da se procenjeni nivo javnog duga smanjuje i da će do kraja iznositi 56,1% BDP, kao i da će privreda ostvariti rast od 2,5% deluje suviše optimistično.

Ovo kažem imajući u vidu trenutnu makro-ekonomsku situaciju, koja ima tendenciju pogoršavanja u poslednjih nekoliko meseci i ne vidi joj se kraj, jer Vlada nema ni ideje ni jasnu viziju za promene na bolje.

Skoro 73% budžeta je orijentisano na servisiranje tekuće potrošnje, a predviđeno je svega par značajnih kapitalnih projekata, od kojih se neki mogu smatrati i ne primerenim za današnje vreme i situaciju u kojoj se nalazi naša zemlja i ekonomija.

Dok građani jedva sastavljaju kraj sa krajem i u strahu su od pada životnog standarda zbog divljanja cena i potencijalne nestašice energenata, krajnje je nepotrebna izgradnja nacionalnog stadiona koji će koštati u narednoj godini više stotina miliona evra. Da se razumemo, smatramo da je potreban našoj zemlji ovakav stadion, ali mu svakako nije sada vreme.

Troškovi otplate kamate i servisiranja dugova porasli su za 30,3 milijarde dinara, te je upitna mogućnost smanjenja javnog duga i sve ukazuje na to da se projekti i dalje ne finansiraju iz realnih izvora, kao i da se ne vrši servisiranje dospelih obaveza.

Subvencije energetskog sektora iznose čak 35 milijardi dinara i više nego duplo su povećane u odnosu na usvojen rebalans, kada su iznosile 17 milijardi dinara.

Upravo toliko će koštati i sve građane Srbije, dame i gospodo, minuli rad nesposobnog rukovodstva „Elektroprivrede Srbije“ i „Srbijagasa“.

Međutim, šteta je zapravo mnogo veće. Izveštaj o realizaciji trogodišnjeg programa poslovanja za devet meseci ove godine, koji je usvojen na sednici Nadzornog odbora EPS-a 31. oktobra ove godine, pokazuje da je EPS za devet meseci 2022. godine napravio neto gubitak nakon oporezivanja od čak 79, 5 milijardi dinara.

Kada se gleda konkretna budžetska pozicija može se istaći pozicija i izdaci za nabavku finansijske imovine koji su planirani u iznosu od 117,2 milijarde dinara. Najveći iznos sredstava planiran je za intervencijska sredstva za prevazilaženje energetske krize. Intervencijska sredstva za prevazilaženje energetske krize u prevodu znači da će svi građani Srbije plaćati danak nesposobnom rukovodstvu koje je vodilo EPS. Nedavno usvojenim rebalansom ova stavka je iznosila 1,2 milijarde. Do rebalansa 2022. godine ta pozicija je bila svega desetak milijardi, pa se maksimalistički može reći da nas je kolaps elektroenergetskog sistema koštao skoro dve milijarde evra.

Umesto da smo ova sredstva usmerili tamo gde su neophodna i hitna, mi smo prisiljeni da sredstva poreskih obveznika, odnosno građana Srbije usmeravamo u energetski sektor trošeći ogromne količine novca za uvoz struje, iako je naša zemlja obično izvozila struju.

Ovo znači da će građani Srbije platiti pogrešne odluke ove vlasti, odnosno rukovodstva energetskog sektora koje kada je birano nije imalo da ponudi ni diplomu, ni znanje, ni ideje, ni viziju, ni iskustvo, nego samo partijsku knjižicu i lojalnost vladajućoj koaliciji. Ne postoji pristrasnost u ovim rečima.

Na ove greške su vam, gospodo iz vladajuće koalicije, jasno ukazali i partneri iz Kraljevine Norveške, koji su vam nedvosmisleno naglasili da loše upravljate najvećim energetskim sistemima. O ovome je govorio i predsednik Srbije i ministarka energetike i rudarstva nakon posete Kraljevini Norveške, najavljujući u medijima kako nam prestoje bolne reforme i kadrovski rezovi u energetskom sektoru.

Tražićemo da novi kadrovski predlozi za direktore dostave javno na uvid svoje diplome, da im se biografije javno pročitaju u informativnim emisijama, da pred poslanicima iznesu svoj program pre nego što budu izabrani.

Kada je reč o poljoprivredi i poljoprivrednicima, na Razdelu 24 Ministarstva poljoprivrede i šumarstva i vodoprivrede, Glava 24. tačka 7. Uprave za poljoprivredno zemljište opredeljen iznos od 532 miliona dinara treba povećati za još 100 miliona dinara u cilju povećanja i ukrupnjavanja poljoprivrednih površina i podsticajima lokalnim zajednicama za sprovođenje komasacija i arondacija.

Ovo je neophodno da bi se povećala produktivnost i efikasnost u poljoprivredi i bolje i efikasnije primenio sistem za navodnjavanje i racionalnije primenila poljoprivredna tehnika.

Naime, od kredita dobijenog od Ujedinjenih arapskih emirata jedna četvrtina bi se odnosila na poljoprivredu. Uprava za agrarna plaćanja je na današnji dan dužna poljoprivrednicima oko 250 miliona, a naročito su ugrožene grupe proizvođača mleka gde subvencije dosta kasne, što daje za rezultat rapidan pad broja grla muznih krava.

Ovakav nemar države prema seljaku je nezapamćen. Slično je i u ostalim granama stočarstva zbog narušenih inputa odnosa, kašnjenja subvencija i ne intervenisanja Direkcije za robne rezerve.

Ugrožene su i grupe proizvođača industrijskog bilja, posebno soje i šećerne repe gde su prinosi katastrofalni, gde bi se iz budžeta za tekuću 2022. godinu trebalo izdvojiti barem 100 evra po hektaru kako bi se naredne godine povećala sigurnost u proizvodnji tih proizvoda.

Što se tiče korišćenja poljoprivrednog zemljišta u cilju povećanja produktivnosti u implementaciji novih tehnologija moraju se podsticati lokalne samouprave na obaveznu komasaciju, jer sve ostale mere podsticaja gube smisao s obzirom na to da je poljoprivredni posed i onako mali, a njegova usitnjenost velika.

Srbija proizvodi hranu na oko 3,5 miliona hektara obradivog zemljišta sa oko 570.000 gazdinstava i ostvaruje vrednost proizvodnje od oko 5,5 milijardi evra. Kraljevina Holandija raspolaže sa oko 2,2 miliona hektara. Dakle, za trećinu manje od Srbije i ostvaruje vrednost proizvodnje preko 80 miliona evra, odnosno preko 20 puta više od nas.

Ove cifre sve govore kolike su mogućnosti Srbije kada bi se opredelili prema poljoprivredi kao strateškoj grani, kao što je to uradila ova kraljevina.

Predlog budžeta jasno pokazuje da Vlada Srbije još uvek nije shvatila da je poljoprivreda naša ogromna šansa, da se mora pomoći seljaku da bolje živi i da lakše i sigurnije radi i proizvodi.

Ako se ima u vidu trenutna nepovoljna ekonomska situacija u svetu kao posledica koja je nastala usled širenja epidemije Kovida-19 i oružanih sukoba u Ukrajini i koja je dovela do nestašice hrane i porast inflacije, ne treba biti ekonomski ekspert pa doći do zaključka da su potrebna mnogo veća ulaganja u poljoprivredu i proizvodnju hrane u Srbiji, a koja će biti sve skuplja na svetskom tržištu.

Dokle ćemo, dame i gospodo, mnogo više novca ulagati u inostrane kompanije umesto u domaće? Srpska koalicija NADA, koju POKS i Novi DSS se zalaže za veće podsticaje domaćim privrednicima u odnosu na strane. Iako zakon ne poznaje razliku između stranog i domaćeg investitora u praksi se jasno vidi da kod nas prednosti imaju strane kompanije.

Naime, u ovoj godini je potpisano 36 ugovora za investicione projekte koji se sufinansiraju sredstvima podsticaja. Od toga sa domaćim privrednim društvima 19 ugovora, a sa stranim 17 ugovora. Međutim, kada se analizira struktura tih ugovora dolazimo do toga da je za 19 domaćih privrednika opredeljeno 31 milion evra, a za 17 stranih kompanija ovaj iznos je 148 miliona evra ili u procentima za domaće privrednike izdvojeno je 17%, a za strane čak 83% opredeljenih sredstava.

Ako hoćemo da obnovimo privredu i da preduzeće pomognuta od države trajno ostanu u Srbiji, a ne da odu čim vide povoljniju priliku u Severnoj Makedoniji, Albaniji ili Turskoj, moramo obezbediti da domaći privrednici učestvuju sa daleko većim iznosom opredeljenih sredstvima u odnosu na strane.

Zakonom bi trebalo propisati da učešće domaćih kompanija ne može biti manje od 50% opredeljenih sredstava. Ne treba jedni kriterijumi za investiciju od posebnog značaja da bude ulaganje u evrima, već treba da postoji neki drugi državni interes ili neki drugi kriterijum za dodelu podsticajnih sredstava koji bi se odnosio na razvoj određenih sektora domaće privrede i posebni razvoj devastiranih područja Srbije.

Ovo je za nas iz koalicije NADA, POKS i Novi DSS veoma važno pitanje jer kada mi govorimo o domaćim privrednicima, mi mislimo i na sve naše građane iz dijaspore koji bi imali pristup ovim podsticajnim sredstvima sa ciljem njihovog povratka i ulaganja u Srbiju, jačanja domaće privrede, donošenja novih tehnologija, znanja i iskustava, ali i popravljanja demografske slike Srbije i povećanja broja naših stanovnika.

Kada pominjemo sukobe u Ukrajini ne možemo a da se ne osvrnemo na bezbednosne rizike i pretnje iz našeg neposrednog okruženja.

Srbija je izložena pretnjama koje nam dolaze iz susednih zemalja, spolja, i pretnjama koje predstavljaju veoma ozbiljan bezbednosni rizik i na samoj teritoriji Srbije. Kada ovo kažem, mislim pre svega, na KiM, našu južnu pokrajinu.

Mi iz koalicije Nada-Novi DSS-POKS, podržavamo ulaganje u naš odbrambeni sistem. Podržali smo i pozdravili u više navrata nabavku nove vojne opreme, tehnike. Međutim, ovde se otvara jedno veoma važno pitanje, dame i gospodo ko će upravljati i ko će rukovoditi oružjem koje smo nabavili i koje tek planiramo da nabavimo, ako nemamo dovoljno vojnika i obučenog i motivisanog stručnog kadra.

Mi već sada imamo problem da zadržimo i popunimo profesionalni vojni kadar. Neophodno je uvećati zarade našim oficirima, podoficirima, profesionalnim vojnicima, kako bismo podigli nivo njihove motivisanosti i kako bi smo podstakli mlade ljude da se ubuduće opredeljuju za vojni poziv. U tom smislu pozdravljamo predviđeno povećanje zarada od 25% i smatramo da u istom iznosu zarade treba povećati i naredne godine.

Ministarstvo za socijalnu politiku u prethodnom periodu nije vodilo socijalno odgovornu politiku, što je verovatno i rezultiralo promenom ministra. Reforma socijalne politike treba da bude vidljiva i kroz promenu važećih propisa, kao i kroz mere socijalne zaštite. Nije zaživeo zakon o socijalnim kartama kojim bi se efikasnije primenjivao sistem socijalne pomoći, niti je Ministarstvo pripremilo dodatne mere koje bi uticale na ciljane ugrožene kategorije.

U skladu sa predlogom mera socijalne i poreske politike za smanjenje nejednakosti i rizika od siromaštva koje je dao Fiskalni savet, utvrđeno je da su deca do 18 godina predstavljaju najugroženiju starosnu grupu po stopi rizika od siromaštva. Međutim, nije došlo do izmene Zakona o finansijskoj podršci porodici, koji bi omogućio veći obuhvat korisnika prava, ni promene cenzusa, odnosno, propisanog iznosa dečijeg dodatka od strane države, kojim bi se dečiji dodatak povećao za 25% sa 3.569 na 4.500 dinara, i kojim bi se povećao obuhvat korisnika za 2/3 korisnika, odnosno, sa 245.000 na 416.000 dece. Sredstva za realizaciju navedene mere bi iznosila 14 milijardi dinara.

Nadležno ministarstvo je u programskoj strukturi dalo podatak da očekuje da broj dece koja žive u siromaštvu iz bazne 2021. godine, se povećava sa 274.041 na 290.000 dece, od čega se broj dece koja žive u siromaštvu imaju smetnje u razvoju povećava sa 2.037 na 2.500, ali nadležno ministarstvo u budžetu nije predložilo značajne mere za ublažavanje posledica istog.

Izmenama Zakona o penzijskom osiguranju nije ukinuta obaveza plaćanja PIO doprinosa za poljoprivrednike, što iste stavlja u još nepovoljniji položaj usled poskupljenja inputa za proizvodnju niskih otkupnih cena. Rashodi za socijalno osiguranje i zaštitu su povećani svega za 7,92% u odnosu na 2022. godinu, što je skoro duplo manje od stope godišnje inflacije koju je zvanično objavio Republički zavod za statistiku, a u strukturi ukupnih rashoda u odnosu na 2022. godinu povećani su za svega 0,13% što govori da se socijalna zaštita ne kotira visoko na listi prioriteta ove vlade koliko bi zapravo trebalo, kao i da u budžetu za 2023. godinu od ukupno planiranih rashoda i izdataka izdvajanja za naknade i socijalnu zaštitu iznose svega 7% ukupnih rashoda izdataka. To je potpuno nelogično, jer se programske strukture budžeta vidi da nadležno ministarstvo očekuje porast broja porodica koje ostvaruju pravno novčanu socijalnu pomoć i prava na dodatak za pomoć i negu drugog lica.

Danas kada diskutujemo o budžetu Republike Srbije ne mogu a da ne pomenem kategoriju ljudi naših ratnih veterana, koji očekuju da se reše neka za njih životno važna pitanja. Ratni veterani su ljudi koji su za ovu zemlju bili spremni da daju sve što imaju, svoje zdravlje i život. Država to mora da ceni i mora da im se konačno oduži. Dame i gospodo, ratni veterani već 30 godina pokušavaju da ostvare prava koja zaslužuju i mnogi od njih nisu dočekali da država reši njihova osnovna pitanja, kao što su lična invalidnina, porodična invalidnina, neko od izvedenih prava, invalidski dodatak, mesečna novčana primanja, porodični dodatak, dodatak za negu, ortopedski dodatak.

Izdaci za boračku invalidsku zaštitu su u apsolutnom minimumu, čak i smanjena od ukupnih izdvajanja za socijalnu zaštitu i to 12,67% u 2022. u 2023. godini na 12,01%. Sredstva planirana za socijalnu zaštitu su smanjena sa 23,24% na 22,97% od ukupno planiranih naknada za socijalnu zaštitu.

Posebnu pažnju treba usmeriti na zaštitu životne sredine, gde su potrebna ulaganja i najveća. Nažalost, u republičkom budžetu nalaze se samo dva kapitalna projekta od kojih se jedan odnosi na nabavku opreme za sakupljanje i reciklažu, verovatno kontejneri, kante u iznosu od 500 miliona dinara, a drugi na prečistač otpadnih voda u opštini Zubin Potok u iznosu od 250 miliona dinara. Isti predstavljaju samo nastavak aktivnosti iz 2022. godine, bez uvođenja novih projekata.

Sredstva iz IPA fondova se provlače još iz prve komponente, što govori o maloj spremnosti projekta za realizaciju. To je apsolutno nedovoljno, imajući potrebe za ulaganjem u ovoj oblasti. Naime, na teritoriji Vojvodine imamo prečistač otpadnih voda samo u Subotici, a ostale lokalne samouprave u Vojvodini nemaju izrađenu ni projektno-tehničku dokumentaciju. U ostatku Srbije situacija je još gora, jer je nedovoljna pokrivenost sa kanalizacionom mrežom, kolektorima, što je preduslov za izgradnju prečistača i prečišćivača otpadnih voda. Ni Grad Beograd nema centralni prečistač otpadnih voda, pa, možete zamisliti koliko je veliko zagađenje zemljišta i vodotokova u Srbiji, s obzirom na kruženje materije u prirodi, sva ta zagađenja dospevaju kroz lanac ishrane.

Kada je upravljanje otpadom u pitanju situacija je gora nego kada je donet zakon 2009. godine. Pokrivenost sakupljanja nije na dovoljnom nivou, a primarna separacija tek u povoju. Reciklažne sirovine završavaju u vodotokovima, a ne u postrojenjima za reciklažu. Jako malo se radi na održivom uspostavljanju rada regionalnih centara i izgradnji sanitarnih deponija i postrojenja za sekundarnu separaciju i izdvajanje reciklažnih sirovina. Imamo jako mali broj izgrađenih regionalnih centara za upravljanje otpadom na nivou Srbije, a najveći centri Beograd, Novi Sad i Niš nemaju uspostavljen sistem u skladu sa Zakonom o upravljanju otpadom.

Dakle, otpad se u tri najveća grada u Srbiji odlaže na ne sanitarne i divlje deponije, što je neprihvatljivo i odraz nezainteresovane i nestručno vođene politike Vlade Srbije. Iznos subvencija namenjen životnoj sredini iznosi samo 2,25% ukupno planiranih subvencija, što je nedovoljno uzimajući u obzir prioritetnost ove oblasti.

(Predsednik: Privodite polako kraju.)

Evo, na početku je bilo malo oduzeto vremena. Završavam.

Uzimajući u obzir prioritetnost ove oblasti, čak i u apsolutnom iznosu u odnosu na 2022. godinu. Zbog toga predlažemo da se obezbede dodatna sredstva u iznosu od jedne milijarde dinara kako će se za početak izgradnje projektno tehničke dokumentacije za projekte infrastrukture i za vodovodne i kanalizacione sisteme, za prečišćavanje otpadnih voda, regionalne centre za upravljanje otpadom i transferne stanice obzirom da je veliki problem lokalnih samouprava nepostojanje dokumentacije na osnovu koje bi se realizovali projekti za nedostajuću infrastrukturu koja je preduslov za kvalitetnu životnu sredinu i normalni život u 21. veku.

Obzirom da lokalne samouprave nisu u mogućnosti da izdvoje sredstva za navedene namene radi uspostavljanja uspostavljanja upravljanja održivim sistemom upravljanja vodama, otpadnim vodama, otpadom, potrebno je izraditi projektno tehničku dokumentaciju radi očuvanja zaštite životne sredine. Ovo su samo neke od vrlo važnih oblasti za koje predloženi budžet za 2023. godinu nije ponudio adekvatno rešenje. Ovakav predlog budžeta ne može dobiti prelaznu ocenu, jer nije dobro osmišljen, jer je rasipnički, nedovoljno pažnje posvećuje najvažnijim oblastima u poljoprivredi, razvoju domaće privrede, odbrani zemlje, razvoju nerazvijenih područja, socijalnoj zaštiti, naročito za ratne veterane i zbog toga će poslanici koalicije Nada glasati protiv. Hvala na pažnji.

PREDSEDNIK: Hvala vam.

Reč ima ministarka Jelena Tanasković.

JELENA TANASKOVIĆ: Zahvaljujem.

Stvarno moram da reagujem u ovom trenutku samo informacije radi.

Budžet Ministarstva poljoprivrede, šumarstva i vodoprivrede u Predlogu budžeta za 2023. godinu iznosi 79,7 milijardi. Čuli smo ovde sada da se duguje poljoprivrednicima 250 miliona evra. Ja stvarno ne znam gde su ta dugovanja, ali ću vam reći da smo sa petkom, koji je to bio datum, možda 2. decembar, isplatili zahteve iz ove godine u vrednosti od 24,5 milijardi dinara.

Kažete da su najveća dugovanja za mleko. Mi smo mleko za drugi kvartal isplatili u vrednosti od milijardu i 77 miliona 21. novembra, a zatim smo mleko za treći kvartal isplatili 28. novembra u iznosu od 1,9 milijardi.

Takođe, sve po merama po datumima svaki dan je isplaćivano. Ja sam to čitala i na odboru, ali mi nije problem i sada da pročitam. Znači, gorivo smo platili 1,6 milijardi 22. novembra, osiguranje 1,4 milijarde 23. novembra, voćarima smo platili 24. novembra, organsku, stočarsku smo platili 25. novembra, destilerije smo platili 29. novembra, vinarije smo platili 30. novembra itd. Apsolutno ne znam, svaki dan i danas se isplaćuje, tako da svaki zahtev koji bude bio obrađen po merama, kako su pristizali, tako će do kraja godine biti i plaćeno.

Što se tiče navodnjavanja, moram da vam kažem da Direkcija za vode ima budžet planiran od 5,3 milijarde dinara, ali pored toga, i to sam objašnjavala, imamo tri kreditne linije. Imamo Abu Dabi fond 97 miliona dolara za navodnjavanje, imamo kreditnu liniju od 30 miliona evra, takođe za navodnjavanje, i to u Negotinu, Svilajncu, Rumi, Sremskoj Mitrovici, ukupno šest i po hiljada hektara.

Tako da, je stvarno ne znam, kada pričate o nedostatku navodnjavanja i o neisplaćenim subvencijama, tačno na šta ste mislili. Hvala.

PREDSEDNIK: Hvala.

(Vojislav Mihajlović: Replika.)

Bio je čist odgovor, bez osnova za repliku sada.

(Vojislav Mihajlović: Samo da kažem da nisam rekao iznos od…)

Samo polako, javila se za reč i druga ministarka, možda tu bude osnova za repliku, da vidimo.

Gospođo Vujović, izvolite.

IRENA VUJOVIĆ: Hvala puno.

Poštovani građani Srbije, poštovani narodni poslanici, naravno da sam morala da se javim kada sam čula neistine. Dakle, ne mogu uopšte da zamislim šta ste vi čitali kada ste gledali u budžet za 2023. godinu i gde ste videli da od kapitalnih projekata je samo Zubin Potok i nabavka opreme.

Dakle, da, naravno da ima i toga, to je nastavak izgradnje kanalizacione mreže u Zubinom Potoku, a nabavka opreme i nije samo kante i kontejneri, nego već i kamioni i smećari, pošto u Srbiji smo imali opštine koje nisu imale adekvatnu mehanizaciju. Ono što moram da kažem je da je budžet iz godine u godinu sve veći za Ministarstvo zaštite životne sredine. Ove godine 18 milijardi iznosi, zajedno sa kreditnim linijama koje su takođe izuzetno važne.

Kada govorimo o kapitalnim projektima, ja mogu da vam kažem da se trenutno gradi kanalizaciona mreža u Pećincima, u Gornjem Milanovcu. Na Kopaoniku je potpisan ugovor pre nekoliko dana, kreće uskoro izgradnja kanalizacione mreže u Nišu. Ono što je izuzetno važno, dakle, ogroman kapitalni projekat. Kada govorimo takođe o kapitalnim projektima, kreće izgradnja sledeće godine i regionalnih centara.

Moram da pomenem da u budžetu za 2023. godinu treba izdvojiti, ono što niste videli, jeste svakako zatvaranje deponija. Na toj stavci imamo 614 miliona dinara za sledeću godinu i program realizacije projekta izgradnje sistema upravljanja otpadom 322 miliona dinara. Dakle, to su obično transfer stanice i sve ono što je neophodno kako bi regionalni centri radili posle u punom kapacitetom i kako bi uspeli da upravljamo otpadom na adekvatan jedan sistem. To je ono što radimo intenzivno na tome. Dakle, sa druge strane, paralelno čistimo divlje deponije, 750 je očišćeno u prošloj i pretprošloj godini, odnosno u ovoj i prošloj godini. Zatvorili smo pet deponija širom Srbije, veliki gradskih, ne sanitarnih.

Takođe, to planiramo upravo i iz ovog izvora, gde je ostavljeno preko 600 miliona dinara da čistimo, odnosno da zatvaramo i saniramo deponije koje više gradovi i opštine ne koriste. Dakle, ostavljeno je mnogo više sredstava, jer sada su već i spremni projekti. Sedam regionalnih centara, Kalenić, Valjevo, kreće sa izgradnjom već u prvom kvartalu sledeće godine. Nadam se do kraja prvog kvartala da će početi izgradnja tog regionalnog centra i kanalizacije i postrojenja za preradu otpadnih voda iz kreditne linije banke Saveta Evrope. Dakle, sve se to nalazi u budžetu i to su sve kapitalni projekti o kojima i govorimo, a koji su već neki u fazi realizacije. Za mnoge od njih gradimo paralelno i kanalizaciju, nedostajuću infrastrukturu, kako bi mogli da izgradimo postrojenje.

Jednostavno, ne mogu da opet poverujem, kažem, da niste to videli. Takođe smo ostavili i značajno veća sredstva kada govorimo o zaštiti, odnosno o kvalitetu vazduha. Ostavili smo više sredstava za zamenu kotlova u javnim ustanovama, takođe i u individualnim domaćinstvima za pošumljavanje. Dakle, mnogo više sredstava je odvojeno za tu namenu, a takođe i za hibridna vozila - 300 miliona dinara.

Tako da, sve su to značajni projekti, naravno, neki se tretiraju kao kapitalni, a sve ovo drugo su subvencije i pre svega pomoć jedinicama lokalnih samouprava, a i građanima samim tim.

PREDSEDNIK: Hvala i vama.

(Vojislav Mihajlović: Replika!)

I dalje nema osnova za repliku. Čuli ste, ni ime ni stranka, ništa, samo odgovor na vaše izlaganje.

(Vojislav Mihajlović: To nisu odgovori, to su greške.)

Nije još gotovo. Reč ima ministar Nikola Selaković.

NIKOLA SELAKOVIĆ: Zahvaljujem, uvaženi gospodine predsedniče.

Imao sam obavezu i potrebu da se javim, zato što su pomenuta određena planirana budžetska davanja prema Predlogu budžeta za 2023. godinu, ali uz niz netačnih informacija, nadam se ne i zlonamernih.

Krenuću u vezi sa onim što je istaknuto da je od posebnog značaja i svakako podržavam to, a to jesu pitanja vezana za boračko-invalidsku zaštitu. Dezinformacija je da je u Predlogu zakona o budžetu za 2023. godinu došlo do smanjenja budžetskih davanja kada je reč o boračko-invalidskoj zaštiti, što je apsolutno netačno, jer kada uporedite i Zakon o budžetu za tekuću 2022. godinu i sam rebalans, videćete da je samo na budžetskom kontu 472, koji predviđa socijalnu pomoć u oblasti boračko-invalidske zaštite, došlo do povećanja za 391.550.000 dinara.

Dakle, razlika između cifre koju predviđa Zakon o budžetu o kome se danas raspravlja i rebalans koji je nedavno usvojen, a u odnosu na Zakon o budžetu za ovu godinu koji je usvojen pre tačno godinu dana, to je povećanje od 705 miliona. Dakle, nikako nije došlo do smanjenja, došlo je do povećanja.

Kada je reč o pravima koja ostvaruju, naročito ratni vojni invalidi, civilni invalidi rata, porodice palih boraca, potpuno je netačno da ta pitanja nisu rešena. Ta pitanja su rešena i te kako Zakonom o boračko-invalidskoj zaštiti. Ali, oko jedne stvari mogu da se složim, jeste da su očekivanja lica sa statusom borca, ne ratnih vojnih invalida, ne civilnih invalida rata, ne porodica palih boraca, već učesnika ratova, da su bila očekivanja mnogo veća.

Zakon jedan deo njihovog statusa i prava rešava, ali u skladu sa svojim nadležnostima imao sam prilike da, koliko tačno pre nedelju dana obavim sastanak sa predstavnicima 127 boračkih organizacija u Srbiji, da prilikom svake posete na terenu, a prekjuče sam bio u Leskovcu, video se sa svim boračkim organizacijama iz Jablaničkog okruga, da razgovaramo i tražimo načine. I, sa ministarkom zdravlja sam razgovarao kako možemo da pomognemo licima sa statusom borca, kada je u pitanju njihovo ostvarivanje prava na zdravstvenu zaštitu, lečenje i rehabilitaciju. O tome sam počeo da razgovaram i sa ministrom za državnu upravu i lokalnu samoupravu, o tome sam razgovarao i razgovaraćemo i sa predsedavajućem Stalne konferencije gradova i opština, jer od jedinica lokalnih samouprava mnogo toga zavisi u tretmanu i statusu lica koja su naši borci i daćemo maksimum da taj položaj poboljšamo.

Druga intervencija je vezana za pominjanje dece, kao najugroženije socijalne kategorije. Izneti su podaci koji jednostavno nisu realni, nisu tačni da je broj takve dece u Srbiji skoro 250 hiljada, da će biti uvećan na 440 hiljada. Ne, u ovom trenutku kada su u pitanju primaoci dečijeg dodatka, a po osnovu ostvarivanja prava na novčanu socijalnu pomoć odraslog lica, u tom statusu mi imamo 75 hiljada 737 dece u Srbiji.

Mogu da se složim sa nečim što je izneo i Fiskalni savete, a to je da su to najniža socijalna davanja i u koordinaciji, kako sa predsednikom Republike, tako i sa kabinetom predsednice Vlade, razgovaramo o tome kako da nađemo način da ispunimo tu vrstu preporuke Fiskalnog saveta, ali ne i onu drugu koja je, dozvolite mi samo da kažem, prilično besmislena, koja naše građane, koji žive na selu tretira, kao socijalno ugroženu kategoriju, što svakako jeste situacija, pogotovo sa starim licima, u samačkim domaćinstvima.

Napravićemo posebnu strategiju za to, ali gde se previđa, daje se kao predlog kako da se poboljša njihov status, a to je da se imovinski cenzus sa jednog hektara po domaćinstvu, podigne na 10 hektara. Ko je to napisao, taj nema pojma da južno od Mačve i južno od Dunava, dakle u centralnoj Srbiji, prosečna veličina zemljišnog poseda, po domaćinstvu, iznosi negde oko 3 – 3,5 hektara, gde bi vam praktično svako ko živi u centralnoj Srbiji bio prepoznat za socijalni slučaj. A, gde imate situaciju da čovek, recimo, baš gde sam i nedavno bio, u Jablaničkom okrugu, gde možete na 50 ari, sa nekoliko plastenika da ostvarite neuporedivo ozbiljniji prihod. Dakle, taj koji je o tome razmišljao, on je razmišljao o poljoprivredi samo o ratarstvu, a nije ni o voćarstvu, nije ni o povrtarstvu.

Ali, što se tiče dečijeg dodatka, što se tiče dece, kao socijalno ugrožene kategorije, koja živi na ivici siromaštva, negde ispod granice siromaštva, apsolutno sam saglasan sa tim, da na tome moramo da radimo i već radimo u Vladi, na tom planu. Hvala vam.

PREDSEDNIK: Hvala vama.

Idemo dalje, reč ima Marinika Tepić. Izvolite.

MARINIKA TEPIĆ: Zahvaljujem predsedniče Narodne skupštine, uvaženi gosti, ministri u Vladi Republike Srbije, koleginice i kolege narodni poslanici, dragi građani, mi iz opozicije smo od juče, evo već drugi dan bili apsolutno rezignirani, ne samo zbog načina na koji ste, predsedniče Skupštine, sazvali ovu sednicu, onemogućavajući nam da obrazlažemo naše predloge zakona za dopunu dnevnog reda, već smo dodatno bili skandalizovani, zato što ste dozvolili da se jedna televizija beščašća, kao što je televizija Pink, reklamira direktno iz ove sale, da se voditeljka te televizije ovde snima, u ovoj plenumskoj sali, u kojoj mi jutros, na početku zasedanja nismo mogli da dobijemo reč.

Međutim, na moju veliku žalost, ceo današnji tok rasprave, ceo ton rasprave, način na koji je prava u Vladi, gospođa Brnabić odgovarala narodnim poslanicima, je pokazao da je voditeljka televizije Pink u ovoj sali apsolutno kod kuće, na moju veliku žalost. Ja ću sa ovog mesta apelovati u daljoj diskusiji, ako je to moguće, na gospođu Brnabić, da mogu da razumem da ne shvatate, gospođo Brnabić, premijerko naše Vlade, da ste vi premijerka svim građanima Republike Srbije, ne samo članovima SNS, ne samo glasačima SNS koji uzgred nisu ni glasali za vas, nego za Aleksandra Vučića i svi se kriju iza njegovog imena, ali takva je situacija.

Vi morate da se nosite sa tom javnom funkcijom i da budete dostojni funkcije predsednice Vlade, a ne da se ovde na tabloidan način vrlo često, izvinjavam se, ali to je tačno, uličarskim rečnikom i tonom obračunavate sa kritičarima vlasti. To je naš posao ovde, kao što su uloga menjaju tokom političke istorije, pa ste nekad vlast, a nekad ste opozicija, ali vi ste, koliko se ja razumem, predsednica Vlade svih građana Republike Srbije i molim vas da se u skladu sa tim ponašate.

Uz svaku kritiku ste odgovorili vređanjem, vraćanjem na neke periode pre deset, 15 godina kada veći ili najveći broj ovih ljudi uopšte nije ni bio u politici, uopšte nije bio u politici. Dajte, odgovorite konkretno na predloge, na kritike, kontra argumentima, zašto neki predlog možete da prihvatite, zašto neki predlog ne možete da prihvatite. To je zdrava politička i kritika i odgovaranje. A ovo, ala Pink, pa stvarno Jovana Jeremić da dođe ovde da se uhvati za ruku sa vama i… bujrum.

Ja ću da se vratim na budžet i volela bih da u tom tonu protekne dalja rasprava, da ne prekinete celu sednicu, gospodine Orliću kao prošli put kada mi niste dali pravo da odgovorim nakon pola sata odgovaranja premijerke.

Poslanička grupa Ujedinjeni koju čine moja stranka Slobode i pravde, naše kolege iz Pokreta slobodnih građana, iz Pokreta preokret, iz Sindikata sloga, glasaće protiv ovog budžeta za 2023. godinu i to zbog tri ključne informacije koje su bitne za građane.

Prva je, da inflacija i dalje divlja, da su poskupljenja ne samo otišla galopirajućom brzinom i akceleracijom napreduju, da ljudi ne mogu više da sastave kraj sa krajem, od meseca do meseca, već da najavljeno povećanje plata i penzija i to vi vrlo dobro znate, ne može da amortizuje ovu inflaciju.

Takođe, drugi razlog je zato što imamo potpuno raspali energetski sistem, a kaznu, penale i globu za to, plaćaju građani. Mi smo više od dve godine, naročito mi iz Stranke slobode i pravde, apelovali, tražili, direktno vam se obraćali i išli ispred EPS-a, ja sam držala bezbroj konferencija za novinare ispred EPS-a, molili smo na kraju, ne samo zahtevali, smenite Grčića, smenite Zoranu Mihajlović, smenite nestručni menadžment, dovedite profesionalce dok vrag ne odnese šalu.

Vi ste nas vređali u vašim odgovorima, iznosili najgnusnije laži o obmane o nama, da bi se posle dve godine pokazalo da smo bili apsolutno u pravu, da ste smenili i Grčića i Zoranu Mihajlović i to nije bilo dovoljno nego ste platili još milion i po dolara norveške konsultante da vam isto to kažu, da vam direktno kažu da četiri od pet direktora u energetskom sektoru treba da budu smenjeni, iako nismo do sada čuli koji su to direktori, a tražila bih i taj odgovor od vas i to je naravno sve plaćeno novcem građana Srbije. Ne samo što su plaćeni ti norveški konsultanti da objasne ono što smo mi govorili već dve godine, nego i zbog toga što iz ovog budžeta za 2023. godinu vidimo da nije samo bilo problematično prošle godine, pa je svako domaćinstvo bilo zaduženo za 750 evra zbog energetske krize i štetočinskim upravljanjem EPS-a dovedeno je do ovog stanja, već sada u 2023. godini će svako domaćinstvo biti zaduženo sa još 500 evra pored onih 750 od prošle godine samo da bi se, donekle, ne sanirala, nego amortizovala šteta koju ste napravili, kažem štetočinskim upravljanjem vaših partijski postavljenih kadrova u EPS-u.

Grčić nije smeo da bude na toj funkciji od 2017. godine, držali ste ga gotovo pet godina, mimo zakona, na toj funkciji i kažem, vređali sve nas koji smo vas upozoravali da ćete baciti na kolena, slomiti energetski sistem, ako ostavite tako nestručnom, nepismenom i neobrazovanom čoveku da vodi jednu od dve najveće srpske kompanije kojima smo se uvek ponosili.

Pomenuli ste čak i Kostolac u jednom momentu, odgovarajući kolegama, ulaganja u postrojenje za odsumporavanje. To postrojenje u Kostolcu je bilo izgrađeno 2017. godine. Pušteno je u rad da bi izvođači opravdali da su završili poslove i nikada više nije radilo.

Godine 2020. sam išla u Kostolac ispred postrojenja, molila vas - uključite dugme, aktivirajte postrojenje za odsumporavanje, nemojte više da trujete i da ubijate ljude u Kostolcu, Požarevcu i u Beogradu. Kampanja i pritisak je trajao dugo i tek tada ste uključili, tri godine već izgrađeno postrojenje za odsumporavanje u Kostolcu. A tri godine se to nije radilo zato što nisu mogle da se dogovore kombinacije oko krečnjaka koji je potreban da bi proces odsumporavanja mogao da se izvodi.

Treći razlog je zato što ste i ovog puta prikazali i dokazali da smo bili u pravu kada smo na to upozoravali, da je državna kasa do te mere prazna da nastavljate opet prekomerno zaduživanje da biste popunili budžetske rupe. Mi sada više ne znamo ni kome smo sve dužni, ni koliko smo dužni, ni koliko će naša deca i unuci biti dužni, osim što u ovom momentu vidimo cifru zaduženja od 919 milijardi dinara, odnosno gotovo osam milijardi evra.

Zaduživaćete nas i kod stranih vlada i kod komercijalnih banaka kreditima sa visokim kamatama, iako ste govorili suprotno u svojim nekim obrazloženjima, ali da bih ilustrovala građanima da oni to lakše mogu da razumeju, samo kamate na sva ova zaduživanja u koja nas uvaljujete iznose jednako koliko se i izdvaja za najosetljivije kategorije kao što su deca, porodilje, raseljena lica, invalidi, borci, nezaposleni, studenti, učenici. Naime, 147 milijardi dinara vrede kamate od vaših zaduživanja u koje uvaljujete ovu našu Srbiju i sve buduće generacije, a jednako toliko vrede i sva ova davanja za najosetljivije kategorije.

Ono što dodatno brine je što ste smanjili budžet za privredu. Potpuno sam iznenađena. Budžet za privredu u ovo vreme smanjiti, ja ne znam kako se to zove osim ne želeti dobro svojim domaćim privrednicima i svojoj zemlji. Sa 35 na 30 milijardi dinara je smanjen budžet za privredu. I ono što je još gori podatak je da se 80% ovih sredstava iz Ministarstva privrede usmerava na strane investitore. Znači, 80% ukupnog budžeta za privredu ide strancima, a štedi se na našim domaćim privrednicima. Bilo bi onda u redu da promenite naziv ministarstva u ministarstvo za subvencionisanje stranih firmi, ja ne znam čemu ono drugačije služi.

Kao što sam rekla, zadužujete se sada i kod komercijalnih banaka. Evo, uzeću primer kredita za izgradnju brze saobraćajnice Požarevac-Golubac od NLB banke u iznosu od 16 milijardi dinara i promenjivom kamatom koja je trenutno samo 8,25%, biće veća, rašće i dalje, ovo postaje redovna praksa, ali ono što vidimo iz ovoga je da više izgleda ni Kina, bratska Kina, neće da nam daje kredite, pa morate da nas zadužujete kod komercijalnih banaka sa ogromnim kamatama, gde ćete opet angažovati kineske izvođače. A da stvar bude gora, po ovome što vidimo, a to je šlag na torti, to vam tako dođe, podizvođač treba da bude firma „Inkop“ u vlasništvu Milana Radojičića i Zvonka Veselinovića.

Finansiranje lokalnih samouprava, ne vidim ministra Martinovića ovde, kada je reč o nenamenskim transferima lokalnim samoupravama već 10 godina iznosi 33 milijarde dinara, iako bi u skladu sa zakonom morao da bude 107 milijardi dinara. Da li država nema para za finansiranje lokalnih samouprava ili ta sredstva čuva u tekućoj budžetskoj rezervi da bi lakše kontrolisala gradonačelnike i predsednike opština i da stalno imaju taj nesrećni i tužni utisak da zavise od centralne vlasti ili jednostavno nećete Martinoviću da date više para, možda u tom grmu leži zec?

Naravno, prosveta. U više od 40 gradova Srbije protestvovali su nastavnici pre nekoliko dana. Problem je eskalirao zbog vršnjačkog nasilja i zbog nasilja prema nastavnici u jednoj školi u Trsteniku. Ministar Ružić se tada oglasio i rekao – treba da vratimo dostojanstvo nastavnicima. Što bi rekli nastavnici ministru – dobro jutro Kolumbo. O tome je trebalo razmišljati onda kada su se utvrđivale plate nastavnicima. Ja ne znam da li građani Srbije znaju, ali ti nastavnici sa kojima vrlo često naša deca provode više vremena nego u osnovnim porodicama, koji ne samo da uče našu decu nego ih spremaju da budu dobri ljudi, dobri radnici, imaju nižu platu od republičke prosečne plate.

Osnovna plata nastavnika je 66 hiljada. Plata nastavnika sa 20 godina staža je 71 hiljada, a republički prosek je 74 hiljade. Dakle, nastavnike sa 20 godina staža držite ispod republičke plate prosečne. Pa, to ne da je sramota, ne da je skandal, nego nama nema pomoći dok ne shvatite već jednom da obrazovanje nije trošak, nego investicija, jedina prava investicija u budućnost ove zemlje. Biti nastavnik, znate, to pričam iz iskustva i uvek ću davati podršku mojim bivšim kolegama u prosveti, nije samo posao, biti nastavnik je poziv, kao što je biti lekar ili biti sveštenik.

Ovi ljudi ne mogu da budu na onom pijedestalu i na nivou dostojanstva kakav zaslužuju sve dok ih budete tretirali kao trošak, a ne kao investiciju. Stranka slobode i pravde predlaže već šest meseci, a ujedno i mi iz poslaničke grupe Ujedinjeni jedno, sigurna sam, dobro rešenje. Još nismo čuli od Vlade, od ministra finansija, od predsednice Vlade zašto se taj predlog odbija. Možda je sada prilika da ga uzmete u obzir, s obzirom da smo podneli zvanično Predlog zakona o uvođenju poreza na ekstra zaradu.

U svoj ovoj nevoljnoj krizi koja je i planetarnog tipa, postoje kompanije koje su se neopravdano a enormno obogatile na tuđoj muci. Između ostalog, na muci naših građana. Pa, kao što su kompanija NIS ili „Ziđin“ ekstra profitirale u ove dve godine. NIS je na primer pet puta uvećao svoj prihod zahvaljujući krizi, a ne zahvaljujući sposobnosti menadžmenta. Zašto se 50%, na primer, tog njihovog profita, odnosno zarade ne bi vratio tim građanima, građanima našim Republike Srbije, koji su im omogućili taj ekstraprofit i vratio se 50% u budžet, čime bi se jedna značajna finansijska injekcija ubrizgala u ovaj zaista osiromašeni i, rekla bih, raspali budžet.

Oko milijardu evra je procena da bi se uvođenjem poreza na ekstrazaradu moglo obezbediti za budžet Republike Srbije, pa od onih koji su zaradili u nevolji i u krizi, dajte, neka se oduže našim građanima i neka daju tu jednu milijardu, polovinu svog ekstraprofita, nazad u budžet Republike Srbije. Kada se taj novac vrati u budžet Republike Srbije, onda će biti novca i za povećanje plate nastavnicima i lekarima i medicinskim sestrama.

Mi smo izračunali, ministre Mali i premijerko Brnabić, jer pretpostavljam da ćete vi donositi konačnu odluku o tome da je za povećanje osnovnih plata za nastavnike na 100 hiljada dinara, za povećanje osnovnih plata za lekare na 150 hiljada dinara i za povećanje plata za medicinske sestre, odnosno medicinske radnike i tehničke radnike na 85 hiljada dinara, potrebno 640 miliona evra.

Ako budete imali snage, a valjalo bi, jer kažete da su vam građani Srbije važniji od svih drugih i svih drugih kompanija i stranih kompanija, dajte donesite onda ovakvu meru. Uostalom, sve zemlje i Evrope i EU, gotovo sve, pa i Ruska Federacija, su uvele u svojim sistemima ovakvo oporezivanje na ekstra profit od kada je ova ekonomska i energetska kriza na delu poslednje dve godine. Čak i države EU koje su bile najčvršće u tome da to neće raditi, kao što su Francuska, Nemačka, Austrija ipak to upravo sada čine, a kažem i Ruska Federacija, ali verujući da su vam zaista građani Srbije na prvom mestu, pozivam vas još jednom da ozbiljno uzmete u razmatranje naš predlog zakona o uvođenju poreza na ekstra zaradu i da obezbedite bar nastavnicima, lekarima i medicinskim radnicima da im se maltene udvostruče osnovne plate.

Mislim da su to zaslužili. Mislim da je to mera koja može da zadrži sve njih u našoj zemlji, jer ako jedna Rumunija može da podigne platu hirurga i profesora, doktora medicine na 7.000 evra, a bili su pre 10 godina u istom rangu kao i Srbija i Srbija to može da uradi samo je pitanje političke volje, da li vi to želite, a ja sam sigurna da želite, jer želite dobro građanima Srbije, bez obzira da li su glasali za vas ili nisu. Hvala.

PREDSEDNIK: U vezi pitanja koja se tiču same sednice, samo da vam kažem, nazvali ste neke stvari uličarskim rečnikom ili obraćanjem, pa jedino što bih danas nazvao na taj način jesu uvrede koje su uputili poslanici Dveri i uputili ih upravo Ani Brnabić. Sve drugo što se čulo u ovoj sali danas dopalo se nekome više ili manje, ne bih mogao da okvalifikujem na taj način, a to niste, čini mi se, osudili, niste čuli, niste možda bili tu, standardno zauzeti ili ste čuli, pa nemate problem sa tim i ne smatrate to spornim.

Samo vam skrećem pažnju da to što ste rekli, ako zaista mislite, trebalo bi da pokažete na tom primeru na taj način. Ako ste saglasni sa onim uvredama koje su izgovorene, toliko o stilu svačijem.

Što se tiče onog da se unapred javite za odgovor za nešto što će neko možda eventualno hipotetički kasnije da kaže, iznenadićete se, ali to po Poslovniku ne postoji.

Reč ima Milenko Jovanov.

MILENKO JOVANOV: Želim na nekoliko stvari samo da reagujem koje se tiču SNS.

Apsolutno je netačno da SNS ne vodi računa o svim građanima naše zemlje i da se rukovodi u vođenju politike isključivo interesima stranke i njenih članovi i tako dalje. Ja razumem da svako polazi od svoje psihologije i svako polazi od sebe i onda vas 2012. godine izaberu za pokrajinskog sekretara za sport i omladinu, a onda vi pozovete u Banovinu na sastanak koordinatore kancelarija za mlade iz cele Vojvodine, ali samo iz onih lokalnih samouprava u kojima je na vlasti vaša stranka i njeni koalicioni partneri i onda im kažete - možete da očekujete novac od nas, kao Pokrajina, za vaše projekte, ali pazite dobro, kada vi raspisujete konkurse, da na tim konkursima nikako ne prođu oni projekti koje predlažu ljudi iz stranaka koje nisu ovde na vlasti. E, tako se vodi politika koja je isključivo stranačka i verujem da koleginica ima i te kako iskustvo u tome, jer je tako i radila.

Vi ste, gospođo Brnabić, bili 14. na listi kojoj je na čelu bio, odnosno čije ime, kojoj je ime dao Aleksandar Vučić i koje i danas sa ponosom nosi naša poslanička grupa. Ova teza se već nekoliko puta ponavlja - vi niste ništa doprineli, vi ništa niste i tako dalje. Mi nemamo problem da kažemo da smo apsolutno svesni činjenice i ponosimo se time da Aleksandar Vučić ima nepodeljenu podršku građana Srbije. Mi nemamo nikakav problem. Nije ovo bilo upućeno vama, nije ovo trebalo da znači - vi Ana Brnabić ne vredite ništa, to onako čisto da vas malo uvrede. Ovo je bila poruka Draganu Đilasu. Ja sam, a ne ti, doneo ove mandate u ovoj Skupštini, jer si ti majstore bio 64. na toj listi i to nije poruka vama nego poruka njemu, a to su već njihove stvari i u to se nećemo mešati. Hvala.

PREDSEDNIK: Reč ima Tamara Milenković Kerković, povreda Poslovnika.

TAMARA MILENKOVIĆ KERKOVIĆ: Poštovani predsedavajući, zahvaljujem se na prilici da kažem, da reklamiram povredu Poslovnika iz člana 106. Mi smo ovde čuli i sada se izvrće istina da su Srpski pokret Dveri neofašistički pokret, a vi sada pokušavate da kažete da smo mi izrekli uvrede. Ovo je samo način da se prikrije istina koju su govorili poslanici Srpskog pokreta Dveri, a ta istina je da je gospođa Ana Brnabić potpisala berlinske sporazume, ta je istina da je svaki treći građanin Srbije gladan i takođe mnogo toga još.

PREDSEDNIK: Gospođo Milenković Kerković, nemojte da govorite u glas sa mnom.

TAMARA MILENKOVIĆ KERKOVIĆ: Vi govorite u glas sa mnom, jer sam ja dobila reč.

PREDSEDNIK: Ništa od toga. Vi znate to jako dobro, jer ste bili tu.

TAMARA MILENKOVIĆ KERKOVIĆ: Ja nisam bila tu, kao ni vi, ali sam videla na ekranu, a vi niste.

PREDSEDNIK: Nisu govorili poslanici Srpskog pokreta Dveri, kako kažete. Ja sam bio, ja sam to slušao i ja sam zbog toga reagovao.

TAMARA MILENKOVIĆ KERKOVIĆ: Vi niste reagovali.

PREDSEDNIK: Ništa od toga. Dakle, najužasnije uvrede koje možete da zamislite, a nemojte da ih izgovarate i vi, nemojte, nemojte više niko to da radi…

TAMARA MILENKOVIĆ KERKOVIĆ: Gospodine Orliću…

PREDSEDNIK: … su izgovorili oni i uputili Ani Brnabić.

TAMARA MILENKOVIĆ KERKOVIĆ: … čulo se da je stranka kojoj pripadam neofašistička… (Isključen mikrofon.)

PREDSEDNIK: Dakle, ja sam vas zamolio da ne govorite u glas sa mnom i vas i sve druge.

Da li vi želite da ukažete na nešto novo?

(Tamara Milenković Kerković: Ja želim izvinjenje.)

Imate pravo i to ćete da radite kasnije, a za ono što su izgovorili Puškić, Kostić i Obradović, pa ja mislim da vi ništa užasnije čuli u prethodnih mesec dana.

(Tamara Milenković Kerković: Čula sam užasnije, da smo neofašisti.)

Ako ste i vi saglasni sa tim, čuli ste šta imam da kažem i ostalima na tu temu, toliko o svačijem stilu, a oni su opravdano kažnjeni.

(Tamara Milenković Kerković: Vi nastavljate diskriminaciju.)

Da li vi želite da se mi izjasnimo na temu ovog o čemu ste govorili sada? (Ne.)

Reč ima Ana Brnabić.

Izvolite.

ANA BRNABIĆ: Hvala vam.

Dakle, samo da vidim odakle da počnem, pošto je bilo dosta teza, dosta pitanja. Vi kažete za mene da koristim uličarski jezik ovde u Narodnoj skupštini. Mislim da je najgrublje što sam rekla narodnim poslanicima sa kojima sam se raspravljala je da su licemeri. Izvukla sam definiciju, tačnu definiciju: „Licemerje ili hipokrizije – zastupanje stavova, vrednosti, uverenja u koje ličnost ne veruje.“ Ako se neko bavi samo isključivo zelenom agendom i dođe ovde i deli papirnate letke koji nisu čak ni reciklirani, to je u potpunoj suprotnosti i mogu da kažem da je to licemerje. Zašto? Zato što je to licemerje. Ako treba da raspravljam sa ljudima koji su bili članovi stranke u čije vreme je ne samo došao „Rio Tinto“, nego počeo istraživanja, dobio dozvole, promenjen zakon u korist „Rio Tinta“, dobio dozvole za istraživanja bušotina velikog prečnika, a sada su odjednom protiv „Rio Tinta“, to je, takođe, licemerje.

Možda je to za vas uličarski rečnik. To je, takođe, vaše pravo, kao što je vaše pravo, kao što sam ja rekla nekoliko puta da otvoreno obmanjujete građane, ali sa potpuno proverljivim informacijama i da nikada na kraju balade se ne okrenete i ne kažete – izvinite što nisam govorila istinu, a kada ste me optuživali da naseljavamo migrante.

Kada se ispostavilo da nismo naseljavali migrante, ne samo da niste rekli - nisam govorila istinu, nego ste onda optužili ministra Vulina kako se loše ponaša prema migrantima. Dakle, to je u krug jedno ludilo. Ja imam pravo to da kažem. Ja imam činjenice da to potkrepim. Možda se to vama ne sviđa, ali onda zaista vodite malo računa o tome šta pričate od meseca do meseca ili od nedelje do nedelje i da ne uskačete sami sebi u usta, verujući valjda da ja onda neću hteti, neću smeti da kažem šta je istina i kako su se stvari dešavale.

Da li mi otvaramo radna mesta samo za stranačke kadrove? Naravno da ne. Od kada je SNS na čelu sa Aleksandrom Vučićem i sa našim koalicionim partnerima došla na vlast, mi smo otvorili nešto preko 440.000 radnih mesta. To nije samo za stranačke kadrove, tu su privatne investicije. Nismo mi njima mogli da kažemo – vi kada zapošljavate nekog, vi tražite člansku kartu. Nikada to nismo ni hteli da radimo.

Na kraju krajeva, pa ja sam primer toga. Mene je Aleksandar Vučić kao premijerku pozvao u Vladu, niti sam bila član stranke, niti sam bila bliska stranci u to vreme. U ovoj Vladi imamo nestranačke kadrove, imamo nestranačke kadrove koji vode neka od najjačih i najvažnijih ministarstava zato što je nama stranka skup ljudi koji dele iste vrednosti i koji imaju jednaku energiju da se bore za ovu Srbiju. A, svakako da svakog ko je pun energije i znanja i hoće da pomogne da je dobrodošao u Vladu, a kako tek ne kada otvaramo radna mesta. Tako da, zaista mislim da to činjenično smo pokazali da otvaramo radna mesta i da brinemo o svim građanima Srbije, a ne samo o članovima naše stranke.

Upravo suprotno, u vreme dok ste vi bili na vlasti i većina ovde narodnih poslanika jeste bila tada aktivna u politici, oko 450.000 radnih mesta je nestalo i poslove su dobijali samo članovi stranke ili bliski stranci. Pošto nije bilo radnih mesta u privredi, uglavnom su zapošljavani po lokalnim samoupravama, u javnim preduzećima. Tako smo došli do toga da lokalne samouprave imaju neke i po pet puta više zaposlenih nego što je optimalan broj zaposlenih za taj broj stanovnika ili tu veličinu lokalne samouprave. Pa smo onda od 2014. godine išli u optimizaciju, tako da je to takođe pokazatelj razlike.

Kada kažete da me branite, ja se najbolje sećam kako me vi branite i kako ste me branili. Vi ste osoba koja zastupa, kažete, ljudska prava, pa se opet vraćam na onu definiciju licemerja, zastupa ljudska prava, manjinska prava, ali vam nije smetalo da mene nazovete u javnosti „homo-premijerkom“. Ako je to vama zastupanje ljudskih i manjinskih prava, vama na čast.

Ja nikada neću zaboraviti da ste me nazvali „homo-premijerkom“ ne zato što je to uvreda na moj račun, ne verujem da vi nakon svega što ste rekli o meni, mojoj porodici, o predsedniku Aleksandru Vučiću, članovima moje Vlade, narodnim poslanicima, stranci kojoj pripadam, na bilo koji način možete mene više da uvredite, apsolutno ne možete, ali vi ste time uvredili sve pripadnike te manjinske zajednice.

Opet, to vam nije smetalo da onda idete na „Paradu ponosa“, da se slikate, i da se ponosite time što ih podržavate, ali zato ste mene mogli da nazovete „homo-premijerkom“. Još jednom, uličarski rečnik, reći ću vam kako jeste, vi ste jedan licemer.

Hajmo sada ovako. Televizija „Pink“, kažete televizija beščašća. Ja nisam advokat televizije „Pink“, niti ću braniti televiziju „Pink“. Verujem da oni mogu da se brane sami za sebe, ali samo da vas pitam, kada je predsednik vaše stranke bio 10% vlasnik te televizije „Pink“, da li je i tada ta televizija „Pink“ bila televizija beščašća ili je tada bila časna i moralna televizija, jedan svetionik slobode i slobodne reči demokratije?

Ili je to ponovo licemerje, kada je predsednik vaše stranke 10% vlasnik „Pinka“, onda je „Pink“ super, a kada više nije 10% vlasnik „Pinka“, onda „Pink“ ne valja i beščastan je. Ja u to ne verujem i to nije moja životna filozofija, ali, u svakom slučaju, u redu.

Kada kažete da i zbog toga i zbog mog ponašanja i vokabulara u ovom parlamentu i ova Skupština, kažete, postala "ala Pink", ja se naravno sa vama ne slažem, kao ni po najvećem broju pitanja, ali pročitaću vam jedan vaš citat sa televizijske emisije, pa onda možemo reći da to što vi jeste, uvažena narodna poslanice u ovom Sazivu i predsednica vaše poslaničke grupe, može ovu Skupštinu da čini Skupštinom "ala treće oko", to je, citiram: "Ja nisam antivakser, ali smatram da u ovim novonastalim okolnostima, to je pandemija korona virusa, nakon korone i nakon jako puno saznanja da to jeste jedan, po mom dubokom uverenju ipak planski proces i da se radi o veštačkom virusu ne možemo imati isti odnos kao i prema tradicionalnim bolestima. Ponavljam, ja nisam antivakser, smatram da je izuzetno važno da tema vakcinacije kada je reč o Kovidu itd, jer verovatno neće biti poslednji te vrste, "naročito u ovim planetarnim gibanjima", to mora da bude postavljeno kao javno pitanje i zašto da ne da se ljudi o tome, o vakcinaciji izjasne na referendumu". To je "treće oko", prisutno glavom i bradom u ovoj Narodnoj skupštini. Opet, to je nešto o čemu ćete vi morati da objašnjavate građanima i glasačima.

Dakle, kažete da je posao da opozicija bude kritičar vlasti, ja se slažem i ja mislim da je to stub i oslonac demokratije i volela bih da sam čula neku konstruktivnu kritiku, volela bih takođe da sam čula neki predlog, a koji može da radi, da ne bude - hajde da postavimo solarne panele na sve krovove u Republici Srbiji i da priključimo to na naš elektroenergetski sistem, ali sam takođe, znate kako, nažalost, čula od vaše tu koleginice, citiraću: "Najveća opasnost po životnu sredinu Srbije je Ana Brnabić". Tako da, to su konstruktivne kritike koje dolaze od strane opozicije, tako da se ja borim koliko god mogu, jer ja moram da odgovaram narodnim poslanicima, a pre svega građanima Republike Srbije da pokažem zaista argumentima koliko su neke stvari besmislene i koliko jeste, nažalost, prisutno ovde licemerje.

Kad vi kažete - inflacija divlja, odgovorila sam vašem kolegi, inflacija divlja svuda, inflacija divlja u Estoniji 24%, kod nas je 11%, u EU je 11%, ali znate, dok ste vi bili na vlasti, inflacija je bila 11% iako nije postojala u EU i niste govorili - inflacija divlja, nego ste se kandidovali ponovo na izborima i rekli - nema veze što 2008, 2012. godine prosek inflacije 9%, nema veze što je nezaposlenost došla na 25,9%, nema veze što osim Albanije imamo najmanje prosečne plate u regionu, dajte nam još jedan mandat zato što smo dobro radili da nastavimo tako. Niste tada rekli - inflacija divlja.

Poskupljenja galopirajućom brzinom napreduju. Evo vam uporedni pregled cena prehrambenih proizvoda u 14 evropskih država na dan 29. novembar 2022. godine. Ako pogledate cenu hleba, ona je apsolutno daleko najniža u Republici Srbiji. Ako pogledate cenu brašna, jeftinije brašno od Republike Srbije ima samo Severna Makedonija i teritorija KiM. Od obe ove u jednom slučaju države, u drugom slučaju teritorije pod privremenom upravom privremenih institucija u Prištini, mi imamo značajno veće prosečne plate. Tako da je neuporedivo.

Ako pogledate suncokretovo ulje, od nas jeftinije je samo u Severnoj Makedoniji. Ako pogledate so, doduše so je jeftinija u Crnoj Gori, u Grčkoj, u Bugarskoj. Šećer jeftiniji samo u Makedoniji i Albaniji. Zemlje koje imaju daleko nižu prosečnu platu, itd.

Jaja jeftinija samo u Severnoj Makedoniji i to je pokazatelj. Tabela sa svim cenama 14 evropskih država, naravno uključujući države regiona, plus jedna teritorija naša AP pod privremenim patronatom, vođenjem privremenih institucija u ovom trenutku.

Netačno je da je postrojenje za odsumporavanje 2017. godine pušteno i nikada nije radilo. To može lako da se proveri, zato što je jedna od stvari nus projekat tog postrojenja, je onaj prah, gips koji se prodaje kompanijama. Vi možete da proverite da li je to „Kostolac“ prodavao ili nije, a prodavao je. Ako je prodavao, onda mora da je i proizvodio, a ako je proizvodio znači da je postrojenje radilo. Bilo bi prilično neverovatno i dosta besmisleno da mi izgradimo postrojenje za odsumporavanje, ali da ga onda ne pustimo u rad.

U ovom trenutku gradimo još dva postrojenja za odsumporavanje, čisto informacije radi za građane Republike Srbije. Jedno je blok TENT A, blokovi A3 do A6, u koje ulažemo 202,4 miliona evra i blok B1 i B2, takođe na TENT-u, u koji ulažemo 199 miliona evra, tako da je ovo samo investicija od preko 400 miliona evra u kvalitet vazduha u Republici Srbiji.

Znamo i koliko smo dužni i kome smo dužni i to je prilično transparentno. Konačno, žao mi je što moram da se ponavljam, ali, znate, zbog toga je i važno da mi stalno imamo aranžman sa MMF zato što onda imamo još nekog ko gleda sve te budžete i svedoči o našoj izloženosti, odnosno visini našeg javnog duga.

Budžet za privredu je smanjen, zato što više nema subvencija za fiskalne kase i zato što ćemo time što smo učinili mnogo lakše da se borimo protiv sive ekonomije i da napravimo bolji poslovni ambijent, pre svega za naše mikro, male i srednje domaće privrednike i preduzeća. To smo završili. To nije više potrebno u budžetu. Odgovornim ponašanjem to smo izbacili iz budžeta.

Za sve ostale stvari, podsticaje za investitore, za investicije, za opremanje industrijskih zona, za pomoć lokalnim samoupravama itd. ima i nešto više novca nego što je imalo ranije.

Opet, čujemo kako su u neravnopravnom položaju domaći privrednici. Ali, onda kada imamo jake domaće privrednike, kao što su građevinske kompanije, onda kažemo da nisu dobri i koristimo svaki trenutak da širimo neistine o njima, da ubijamo njihov kredibilitet i da pokušamo tako da ih saplićemo da oni nastupaju na inostranim tržištima. Zato što sve to što vi kažete, a dokazano nije istina, pošto da je istina kolega bi išao na sud, ne bi se pozivao na imunitet, se nađe onda na nekim internet pretraživačima, pa kada oni izvuku reference za neki posao u inostranstvu, onda vi naše domaće privrednike ubijate sa kredibilitetom da ne mogu da se takmiče u inostranstvu, ali su vam puna usta domaćih privrednika.

Što se tiče subvencija domaćim privrednicima, pogledajte po broju projekata. I 2021. i 2022. godine 50-50% je bilo subvencije za domaće investitore i subvencije za strane investitore po broju projekata. Imali smo otprilike tridesetak projekata subvencija ili nešto više. Mislim da su 22 projekta dobili su domaći investitori. Proveriću, pa ću vam dati tačne informacije.

Tačno je, veći je apsolutni iznos subvencija za strane investitore, ali to govori o tome da oni više investiraju, da oni takođe mogu da zaposle više ljudi ili da mogu da prebace veći opseg nove tehnologije u Republiku Srbiju. Tako da mi pomažemo našim domaćim investitorima da i oni jedan dan dostignu taj nivo, ali vi ne možete da poredite jednu našu domaću kompaniju kao što je „Imold“ iz Požege sa CTF iz Nemačke, ali vi pomažete i jednima i drugima. Dajete subvencije i jednima i drugima zato što tako podižete celokupnu privredu.

Pitajte sve radnike koji rade kod stranih investitora, pitajte 80 hiljada radnika koji rade u nemačkim kompanijama – da li bi voleli da nismo podržali te strane investitore, da li im je loše u tim kompanijama, da li je država nešto loše uradila? Naravno da nije. Pa sve te strane kompanije i svi ti strani investitori na kraju krajeva zapošljavaju naše ljude, plaćaju porez ovde, plaćaju takođe i imaju podugovorače naše lokalne domaće kompanije, komponentaše, ako pričamo o proizvodnji.

Tako da je to jedan zaista sveukupno prilično prazan i banalan argument i ja to moram da vam kažem. To je moja dužnost. To je moja obaveza. Na kraju krajeva, to je moj posao. To su prazni i banalni argumenti. Molim vas da ukoliko imate imalo ekonomskog znanja prestanete da ih koristite.

Na kraju krajeva, pa pogledajte sve te ljude koje zapošljavaju i svi ti strani investitori.

Sramota su plate nastavnika. Ja se tu slažem sa vama. Ja mislim da su plate nastavnika sramotno male, ali one su nekih 80% veće nego pre 10 godina i uvek mi je neverovatan taj argument – zašto mi kao Srbija ne možemo da damo platu nastavniku hiljadu evra i platu lekaru hiljadu evra od ljudi koji su bili na vlasti i to ne godinu dana, ne dve godine, ne četiri godine, nego više manje 12 godina. Zašto niste to uradili. Izvinite, zašto niste dali te plate? Zašto niste dali te plate doktorima, medicinskim sestrama, medicinskim tehničarima? Što niste dali te plate nastavnicima? Zašto smo mi morali da radimo danonoćno kako bi napravili stabilnu situaciju u državi da podignemo te plate nastavnika 80%, plate lekara 92%, a plate medicinskih sestara 103% i da one i dan danas budu sramotno male.

Koliko su bile sramotno male kad ste vi bili na vlasti onda? Što vam tada to nije zasmetalo?

Što vam tada nije smetalo što je ukinuta i zabranjena specijalizacija?

Sve je u redu, slažemo se. Evo, u tome se slažemo. I ja mislim.

Biće, evo da kažemo, plata nastavnika, evo gledam recimo platni listić Gimnazija „Bora Stanković“ u Vranju će od 1. januara 2023. godine biti 87.000 dinara. Ja mislim da je to sramotno malo. Samo da se složimo u tome. Ali, bilo je jedino održivo tako, tako podizati plate nastavnika.

Znate li kolika je bila 2012. godine? Izvinite, šta da vam kažem, vi ste bili na vlasti, šta da vam kažem? Bila je 49.247 dinara.

Dakle, tada je bila 49.000 dinara, sada je 87.000 dinara i ti koji su bili na vlasti kada je bila 49.000 dinara nama za 87.000 kažu – plata je sramotno mala.

PREDSEDNIK: Jel možete da ne dobacujete, vi iz te poslaničke grupe?

ANA BRNABIĆ: Kad ja to kažem…

PREDSEDNIK: Svi redom.

I vi iz te druge.

ANA BRNABIĆ: Kada ja to kažem jedini argument protiv je – ma, ti koristiš kafanski rečnik.

Šta sam ja sad neadekvatno rekla, evo vi meni recite?

Završiću sa ovim ekstra profitom. To jeste nešto što jeste u skladu sa vašom politikom, da kako može nekom da se naplati ekstra profit, gde se te pare onda stave? Videli smo opet u tom periodu od 2000. do 2012. godine, nisu ih videli građani Srbije.

Mi za sada nećemo uvoditi ekstra profit, samo da budem potpuno jasna. Ja mislim da bi to bilo kobno po investicioni ambijent u Republici Srbiji za koji smo se toliko borili i borimo se svaki dan da ga unapređujemo. Mislim da je to esencija nestabilnog poslovanja, mislim da je to takođe esencija arbitrarnog odlučivanja. Ja takođe u potpunosti razumem da je arbitrarno odlučivanje u skladu sa vašom političkom filozofijom. Tako ste otpustili 900 sudija, tako ste i naplaćivali ljudima ekstra profit.

Dakle, to nije naša politička filozofija. Mi ne mislimo da je to u najboljem dugoročnom, a ni srednjoročnom interesu naše ekonomije, samim tim ni naših građana. Borimo se za sve naše građane, ne samo za članove naše stranke.

Hvala vam.

(Aleksandar Jovanović: Poslovnik.)

PREDSEDNIK: Ne dozvoljavate gospođi Manojlović?

(Aleksandar Jovanović: Ja sam se prvi javio.)

Ipak ću prvo da dam reč gospođi Manojlović.

Izvolite.

TATJANA MANOJLOVIĆ: Prijavljujem povredu Poslovnika, član 107.

Ovde čujemo ceo dan i uvrede, ali smo svedoci zloupotrebe ovog televizijskog prenosa. Manipuliše se svešću i zdravim razumom i nas ovde prisutnih i građana. Slušamo o nekim uspesima, a najveći uspeh ove vlasti je zapravo to što zadnjih 10 godina nas je 850.000 hiljada manje.

(Isključen mikrofon.)

PREDSEDNIK: Nemojte da idete u repliku, gospođo Manojlović.

TATJANA MANOJLOVIĆ: Sedamsto hiljada dijabetičara je ostavljeno bez leka ozempik. Nema ga i ne zna se kada će ga biti.

PREDSEDNIK: Dobro, pošto insistirate.

Znači, ovo je bilo od vremena poslaničke grupe.

Jeste li vi hteli isto?

(Aleksandar Jovanović: Jesam.)

Samo se prijavite.

ALEKSANDAR JOVANOVIĆ: Ja sam se prvi javio za Poslovnik i to vrlo dobro znate.

Član 106. – van teme dnevnog reda.

Gospođa Brnabić vidim da se razume u časopis „Treće oko“.

PREDSEDNIK: Ne.

ALEKSANDAR JOVANOVIĆ: Da li je uvreda ako kažemo za gospođu Brnabić…

PREDSEDNIK: I vi sada idete u repliku.

ALEKSANDAR JOVANOVIĆ: Ne, ja vas sad pitam, predsedavajući, ako možete da mi dozvolite…

PREDSEDNIK: Vi sad idete u repliku, isto.

ALEKSANDAR JOVANOVIĆ: Jel mogu da vas samo zamolim da me pustite da vas nešto pitam?

PREDSEDNIK: Mene da pitate?

ALEKSANDAR JOVANOVIĆ: Vas da pitam nešto. Da, u vezi Poslovnika.

Vi ste taj koji ima istančan osećaj za pravdu, pa zato želim da vas zamolim da me saslušate samo jednu rečenicu.

PREDSEDNIK: U vezi člana 106?

ALEKSANDAR JOVANOVIĆ: Jel može?

PREDSEDNIK: Hoćete da me pitate nešto u vezi člana 106?

ALEKSANDAR JOVANOVIĆ: Hoću da vas pitam nešto u vezi člana 106.

PREDSEDNIK: Slušam vas.

ALEKSANDAR JOVANOVIĆ: Tako je.

Da li vi imate uopšte ideju kad se neko ne pridržava dnevnog reda, a da pritom nije iz opozicije, upozorite na kršenje Poslovnika? Konkretno mislim na član 106?

Da li vi mislite da ovde treba svi da slušamo Anu Brnabić kako nam govori o „Trećem oku“?

Hajde, pridržavajte se Poslovnika, vi koji ste za to plaćeni. Ovde sedite zbog toga i nemojte nas da ovde učite Poslovniku, nego se vi naučite Poslovniku.

Dakle, ja nisam došao ovde da slušam Anu Brnabić kako priča o „Trećem oku“. Ako je ona fan časopisa „Treće oko“ može da ide negde drugde, pa nek čita kao svoju privatnu ne znam šta.

Nemojte da kršite Poslovnik vi koji ste u obavezi da ga poštujete.

Jel sledi kazna za ovo što govorim?

Hvala.

PREDSEDNIK: Znači, to je bilo to vaše strašno pitanje u vezi člana 106?

(Aleksandar Jovanović: Tako je.)

To niste razumeli u vezi člana 106, pa ste me pitali i sledi kazna za to. Evo, dobro.

Dakle, naučićete već, ima vremena, nov ste poslanik.

Dakle, kada odgovarate na nečije izlaganje, onda pravite osvrt na ono što je neko rekao, a kada se prijavite za reč da govorite o dnevnom redu, onda ste strogo u obavezi da vodite računa o tom članu 106.

Kao što ste primetili, ja danas nikoga od vas nisam kažnjavao zbog toga, a šta ste sve pričali, ne znate ni sami.

Zašto ste vi došli ili niste došli, ne znam, ali svaki put kada uđete u ovu salu primetim, jer vas odmah čujem. Na svakih dva minuta koje provedete ovde, to je bar minut i 50 sekundi vikanja u sali. I sada ste došli zbog toga.

Da li hoćete da se izjasnimo na temu ovih vaših nedoumica?

Ne želite. Hvala vam na tome.

Ko još želi po Poslovniku?

(Marinika Tepić: Replika.)

Jel još neko hteo po Poslovniku, osim gospođe Vasić?

Niko više?

Dobro, onda još gospođa Vasić, pa idemo dalje.

Izvolite.

RADMILA VASIĆ: Hvala.

Predsedniče, ukazujem na povredu Poslovnika, član 108. – o redu na sednici Narodne skupštine stara se predsednik Narodne skupštine.

Vi ste upravo možda malopre i javljam se po osnovu onoga što ste uradili malopre, a da li ste svesno ili nesvesno uvredili Dveri stavljajući ih u negativan kontekst, a pre svega hoću da kažem da na jednu argumentovanu raspravu o budžetu premijerka je odgovorila uvredama …

(Predsednik: Gospođo Vasić, idete u repliku.)

Ne želim repliku, ovo je sve u okviru povrede Poslovnika.

(Predsednik: Ovo što radite, idete u repliku.)

Jeste. Premijerka je uvredila …

PREDSEDNIK: Pa jeste. Znam da jeste.

Nemojte to da radite.

Onda moram i vaše vreme da oduzmem od vremena poslaničke grupe i šta ste uradili?

Da li hoćete da se izjasnimo?

Ne želite. Dobro.

(Radmila Vasić: Želim.)

Povreda Poslovnika.

MARINIKA TEPIĆ: Pošto ste mi malopre potpuno jasno uskratili pravo na repliku, reklamiram član 108. stav 1. da je vaša dužnost da se starate …

(Predsednik: Upravo je bio član 108. upravo sada.)

… o redu na sednici i na primenu Poslovnika, član 27.

(Predsednik: Hoćete 27. slušam vas.)

Apsolutno. Možete vi i više članova da prekršite istovremeno. Nažalost, to vrlo često činite.

(Predsednik: Samo vi to treba uvek precizno da kažete.)

Pošto nama uskraćujte šta ćemo da govorimo, ja vam predlažem sledeće predsedniče, pošto se ne primenjuje ovaj Poslovnik sa vaše strane kako treba. Primećujemo svi i da se predsednica Vlade jako umorila, pošto se ponavlja, diskusija je apsolutno nekonstruktivna, mi slušamo potpuno iste rečenice koje nemaju veze sa raspravom u odnosu na prethodnu sednicu na kojoj je branila propise, već se vrti u krug, zamor je. Ja vam preporučujem u najboljoj nameri da sačuvate i njeno zdravlje i svačije zdravlje ovde i mentalno zdravlje, da odredite pauzu sada i da možemo da razgovaramo kako treba.

PREDSEDNIK: Dobro gospođo Tepić.

Pošto je ovo bilo repliciranje ovo ćemo voditi kao vreme vaše poslaničke grupe.

Jel treba da se izjasnimo?

(Marinika Tepić: Za ovo da.)

Treba da se izjasnimo. Dobro.

Samo da znate, neko ko bi bio takav kakvim vi nas predstavljate za ovo bi uradio više od oduzimanja vremena poslaničke grupe, jer ste zaslužili mnogo više. Ali, kao i vaša podrška današnjim uvredama izrečenim na račun Ane Brnabić, sve to govori o drugim ljudima, pre svega o onima koji određeno ponašanje pokažu.

Dejan Radenković čeka na reč dugo. Izvolite.

DEJAN RADENKOVIĆ: Hvala, predsedniče.

Uvažena predsednice Vlade, uvažene koleginice i kolege narodni poslanici, narodne poslanice, ministre finansija, guvernerko Narodne banke Srbije, pozdravio bih i sve ministre koji su sada prisutni u sali, naravno i građane koji nas prate, u ime poslaničke grupe Socijalističke partije Srbije ja ću se u ovom zajedničkom jedinstvenom pretresu fokusirati na Predlog zakona o budžetu. Mogu da kažem da, eto, nakon samo skoro mesec dana, imamo još jednu raspravu o budžetu, a ovaj put onu koja se odnosi na budžet za narednu godinu.

Prošli smo godinu koja umesto da bude godina potpunog oporavka, nakon dve u svetu krizne godine, koje smo mi mnogo bolje prebrodili od većeg dela Evrope, postala je godina do sada neviđenih izazova, teških politika, teških ucena i može se reći uspešne borbe Srbije da ostane suverena država, koliko to relativno mala zemlja može sebi da priušti.

Godinu 2022. završavamo u izvesnoj meri ranjeni najrazličitijim faktorima koji nisu naša zasluga, a pomenuo bih samo nekoliko. Pod jedan, kolaps lanaca snabdevanja u svetu kao rezultat kineske politike borbe protiv Kovida, koja nažalost i dalje nije promenjena. Pod dva, kolaps lanaca snabdevanja sa Ruskom Federacijom, osim onih lanaca gde su evropske zemlje zavisne u većoj ili manjoj meri od Rusije. Pod tri, rastuće cene energenata i većine strateških sirovina koje su tokom leta beležile nivoe koji su bili nezamislivi. Danas su ove cene više ili slične onima pre rata Rusije i Ukrajine i smatram da su postale podnošljivije.

Pod četiri, galopirajuća inflacija u svetu kao rezultat masovnog štampanja novca u SAD i u EU i naše užasavajuće dileme da li da povećamo i mi našu novčanu masu i pokrenemo inflaciju, ili da rizikujemo jačanje dinara u vreme krize i finansiranja kovid mera u potpunosti kroz državno zaduženje, a ne delimično kroz primarnu misiju. Pod pet, rastuće kamatne stope na svetskom tržištu koje čine refinansiranje duga znatno skupljim. Pod šest, napadi na našu spoljno političku poziciju, koja nam je do sada omogućavala da držimo Kosovo barem na jednoj niti u Srbiji i koja je sa izopštenjem Rusije iz Evrope postala izuzetno teška za objašnjenje, a kamo li za doslednu primenu.

Toliko o ovim faktorima, a u daljem toku ću navesti da mogu da kažem da smo imali i krize i ranije, možda neke veće ili manje, ali način na koji se mi nosimo sa ove dve vezane krize koje imamo u proteklom periodu teško da može biti napadnut kao neadekvatan, uz naravno uvek izraženu spremnost sadašnje većine da sasluša i uvaži svaku ideju koja nam može olakšati ove izazove.

Naravno, predaja za Srbiju nikada nije bila i neće biti opcija. Mi smo postavili temelje zemlje pobednika i nastavićemo da pobeđujemo, bez obzira koliko bilo teško spolja, odnosno koliko budemo trpeli neosnovane kritike i napade iznutra u momentima kada je elementarna sloga potrebnija nego ikada. Za promenu, sloga u razumu, racionalnom delovanju, državotvornosti i solidarnosti.

Da se vratimo ipak na Predlog budžeta za 2023. godinu. Juče je ministar finansija na Odboru za budžet i finansije i danas predsednica Vlade je više nego iscrpno iznela osnovne podatke vezane za državu u celosti i njene osnovne ekonomske pokazatelje i ciljeve koji tek treba da se ostvare.

Ostajemo zemlja sa razvojnim nivoom deficita u trenutnoj situaciji, koja ne podiže ukupnu zaduženost u odnosu na BDP. Ako bi posmatrali deficit u ukupnom dugu Srbije kao kriterijume konvergencije za uvođenje evra, Srbija bi danas više bila zemlja evro zone nego većina zemalja koje koriste evro. Ima i onih sa manjim dugom, ima i onih koji imaju sličan deficit, ali ono što je i moje i opšte zapažanje Poslaničke grupe SPS, dopalo se to nekome ili ne, da u evro ligi javnih finansija mi ne stojimo loše, nego naprotiv. Da su javne finansije košarka, bili bismo siguran kandidat za plej-of najboljih javnih finansija.

Ako znamo odakle smo krenuli, kakve smo izazove imali, kakvo je nasleđe koje nosimo, jako je teško ne biti ponosan, posebno ako ste kao Socijalistička partija Srbije dali doprinos u procesu koji je Srbiju vratio na put uračunljivih evropskih zemalja.

Da se vratim na već pomenutu spoljnu politiku. Mala zemlja u kojoj je privreda u lošem stanju, koja ne privlači strani kapital, koja ima loše vođene javne finansije i valutu koja je za klasu gora od većine valuta u Evropi, ne može da vodi nezavisnu politiku i da bude suverena. Dobra ekonomija, kvalitetne javne finansije i kredibilitet države i javne snage koja nam omogućava da ostvarujemo sve ciljeve spoljne politike. Niko ne ceni zemlje koje puze i koje tuđe interese stavljaju ispred vlastitih, ma koliko to bilo privlačno za onoga ko bi želeo da mi izgubimo što je više moguće, a da za uzvrat dobijemo mnogo lepih tapšanja po ramenu. Takav pristup se zove, iskoristiću jedan termin - pristup korisnih idiota, a korisni idioti nisu poželjni partneri u ekonomiji i bilo čemu, nego neko koga žednog prevodite preko vode.

Brojka koja je stvarno magična za raspravu o ovom budžetu je projektovana stopa rasta BDP-a od 2,5%. Danas možete da kritikujete performanse privrede Srbije, izvlačite podatke da postoje ne tako malobrojne zemlje koje imaju više projektovane stope rasta 2023/24. godine. Međutim, jedino što ima smisla za poređenje je kumulativni rast u periodu od 2020. do 2022. godina, na koji se dodaju projekcije za 2023/24. godinu.

Ako tako posmatramo pomenute performanse Srbije u ogledalu evropskih privreda, primetićemo da smo mi među njima najuspešniji. To ne treba da bude razlog da budemo samozadovoljni i da se sa radošću prihvati ovo što napominjem oko ovih 2,5%, već da nastavimo sa daljim reformama i traganjem kako da svakog dana budemo sve bolja država, da ostanemo servis privredi i građanima, koji na kraju stvaraju vrednosti u okviru pravila igre koja se ovde donesu, naravno uz široke konsultacije pre donošenja zakona.

Nama u Socijalističkoj partiji Srbiji više je nego jasno da je samo jedan procentni poen razlike u stopama rasta na godišnjem nivou ogromna razlika kada se posmatra period od 20 godina. Da su, recimo, SAD od osnivanja rasle samo jedan procentni poen sporije svake godine, danas bi bile na nivou Meksika i ne bi bile nikakva sila u svetu. Zato je borba za svaki procenat rasta privrede Srbije suštinski bitna, jer nemamo vremena za gubljenje. Mnogo vremena je izgubljeno. Mi želimo da ostanemo na istom nivou razlike standarda u odnosu na zemlje koje su razvijenije od nas, nego da težimo da tu razliku smanjujemo i apsolutno i relativno.

Nekada se maštalo o hiljadu evra prosečne plate. Danas je to realnost koja nam je na dohvat ruke. To je samo početak, jer mi kao zemlja imamo još mnogo aduta koje možemo da ponudimo.

Napomenuo bih da se u ovom budžetu jasno vidi da se nastavlja sa rasterećenjem privrede. Povećana je neoporeziva osnovica i smanjeni su doprinosi za penziono osiguranje. Blizu smo gvozdenog pravila, da svaki rast koji ostvarimo pravično delimo između rasterećenja privrede, investicija i bolje socijalne politike. Sve ovo je moguće zato što imamo sistem, ponoviću - sistem koji zahvata poreske prihode tamo gde je nekada curilo na sve strane, koji efikasno upravlja rashodima države i koji je doveo do toga da nekada nerešive stvari danas deluju da su na pragu da postanu dugoročno održive. Mi danas možemo smanjiti zahvatanja za PIO iz plata, budući da imamo nova radna mesta, mnogo manje rada na crno, efikasniju naplatu poreske uprave koja je partner privredi.

Na primer, uspeli smo da povraćaj PDV od nekad relativne kategorije svedemo na tehničku i brzu operaciju. Kada godinama vredno radite, tada dođete do nečega što je bilo nezamislivo, u zemlji čije stanovništvo stari i gde su emitovana brojna prava bez vođenja računa o budućnosti smanjili smo doprinose za PIO. Penzije rastu po švajcarskoj formuli, redovne su i predstavljaju sigurnost u starosti.

Socijalistička partija Srbije je svesna da bi bilo lepo kada bi minimalna penzija bila barem dve trećine minimalne plate, kada bi minimalac bio 500 evra, a prosečna plata već 1000 evra. Međutim, mi znamo da za sve treba vreme, da je osnovna stvar stvaranje kredibilnog, efikasnog i pravilnog sistema koji stvara sve više nove vrednosti. Ono što su danas želje za nekoliko godina će biti realnost, kao što su današnje plate i penzije bile maštanje pre desetak godina, na primer.

Da ne bi bilo da širimo optimizam bez navedemo opasnosti koje nas vrebaju moram istaći da nas očekuju izazovi u narednom periodu. Neki su ekonomski, neki politički, a svi oni zahtevaju pametne i odmerene reakcije.

Inflacije će se smirivati sporije nego što smo mislili, većina centralnih banaka u svetu će umesto sekire i visokih kamatnih stopa i prodaje hartije od vrednosti odabrati donekle umereniji pristup želeći da sačuva svoju privredu od ulaska u recesiju po cenu pridruženog i produženog perioda, smirivanja inflacija. Dakle, inflacija će padati sporije, ali će većina naših ključnih partnera ostati u zoni minimalnog rasta. Za sada nema naznaka da će se rat u Ukrajini nažalost brzo završiti, on svima ispostavlja cenu kako političku tako i ekonomsku, a mi ćemo imati poseban izazov zbog naše spoljne politike. Moguće je da ćemo živeti u svetu u kome su energenti trajno skuplji nego što su bili pre rata, naravno ne toliko kao tokom leta ove godine.

Naš model rasta baziran je na subvencijama za strane investicije i nemamo razloga da se toga stidimo. Investicijama u infrastrukturu i aktiviranju neuspelih resursa će nam donositi rezultate narednih najmanje pet do deset godina. Međutim, uticaj na rast će slabiti što je i neminovno. Mi pokrećemo veliku bitku da nam rast bude zasnovan na ekonomiji, znanja, inovacijama, visokim tehnologijama i drugim izvorima rasta budućnosti. To je proces koji je počeo, ali koji će zahtevati mnogo investicija, ali i mudrosti. Ako ne budemo u stanju da postanemo Srbija znanja i inovacija preti nam opasnost da ostanemo zarobljeni u Srbiji gde su plate 1000/1500 evra i gde nije se ništa menja na bolje.

Iako to nije izuzetno značajno kao oni koji smo prethodno pobrojali, sadašnja većina definitivno ima problem da ne dobija kritiku i predloge koji bi nas terali da budemo bolji. Ponekad mi se čini da SPS zajedno sa svojim koalicionim partnerima se nadmeće sama sa sobom u tome kako biti bolji. Evo, i današnja rasprava pokazuje koliko smo mi i kao većina, ali građani Srbije uskraćeni što ne dobijamo argumentovanu kritiku i predloge koji nas teraju na razmišljanje i stalno podizanje lestvice.

Socijalistička partija Srbije naravno podržava dokument koji je usvojila Vlada Republike Srbije, koji je upućen Narodnoj skupštini na raspravu i usvajanje i ovaj budžet u sebi sadrži sve principe koji su učinili SPS nezaobilaznim delom jedne ozbiljne i državotvorne politike.

Ako bih u najkraćim rezimirao šta nam je ovaj budžet za 2023. godinu, šta nam ovaj budžet za 2023. godinu donosi, to bi bilo kontinuitet u reformi i unapređenje funkcionisanja države na svim nivoima. Racionalna štedljivost u potrošnji i jasna prioritizacija investicija. Solidarnost kao osnova društvene kohezije, odgovoran državni pristup, adekvatnost budžeta trenutnoj situaciji koja je bila i ostaće izazovna.

Moram da kažem, naš brod je izabrao dobar pravac i dolazak do cilja nije nešto što ćemo dovesti u pitanje. Manja prilagođavanja će se uvek dešavati, ali ono što je sigurno je da taj brod nećemo usmeriti u nepoznate i opasne avanture.

Mi smo ispred poslaničke grupe predložili neke amandmane, naravno ukoliko je moguće razgovaraćemo na tu temu da se oni i prihvate. Imamo još nekih stvari koje bi pokušali da nađemo neko zajedničko rešenje koje su možda propušteni, da se isplaniraju u budžetu, a to je da kada su u pitanju, evo mi konkretno iz poslaničke grupe SPS smatramo da država treba da pronađe načine, da pomogne održavanje muzičkih festivala, svih muzičkih festivala u Srbiji jer su oni dobri za međunarodnu promociju zemlje i za turizam. Korist od ovih manifestacija za Srbiju je od izuzetne važnosti. Većina tih manifestacija u međunarodnim kalendarima, što govori o informacionoj vrednosti. Pored nekih festivala koji su predviđeni u budžetu postoji i "Bir fest" i Guča, Arsenal, "Mjuzik vik", "Lav fest" i "Nišvil". Mislim da bi o tome predsednica Vlade i ministar finansija mogli da sagledamo mogućnosti da se na neki način izađe u susret i ostalim organizatorima festivala.

Na samom kraju, mogao bih da zaključim kada je u pitanju poslanička grupa SPS, moram još jednom da kažem da će SPS glasati za ovaj predloženi zakon o budžetu za 2023. godinu. Srbija mora imati odgovor za probleme koji dolaze zbog tektonskih poremećaja na svetskom tržištu i zbog najvećeg, do sada, zbog energetske krize. Smatramo da će ovakav budžet i gazdovanje državom i finansijama na ovaj način ublažiti efekte krize koja je zahvatila čitav svet i preti da se pogorša.

U centru ovakvog projektovanog državnog budžeta, je pomoć građanima, jer predviđa rast plata i penzija, ublažavanje efekata eventualnog rasta inflacije. Socijalistička partija Srbije u svom programu je jedan od programskih temelja socijalni status građana, zbog toga ćemo glasati za predloženi zakon o budžetu Republike Srbije za 2023. godinu. Svima vam se zahvaljujem na pažnji.

PREDSEDNIK: Zahvaljujem.

Reč ima, Veroljub Arsić.

VEROLjUB ARSIĆ: Dame i gospodo narodni poslanici, poštovana gospođo Brnabić i ministri u Vladi Republike Srbije, evo na kraju ovog prvog radnog dana, mogu da kažem da sam čuo dosta inspirativnih diskusija od svojih kolega poslanika, kako iz bivšeg režima, tako i iz vladajuće većine i svega i svačega sam imao priliku da čujem, kao na primer da ne vodite dobro državu zato što za javne radove angažujete strane kompanije. Onda ispade da to nisu strane kompanije nego da ima i naših. A zašto te naše niste angažovali? Pa, koje ćemo da angažujemo? Neke njihove? El to možda one firme što su pojele auto-put između Preševa i Vranja? Nestao ceo auto-put. Čuo sam i jako nevaspitana dobacivanja od toga da smo mi to sve pokrali. Ne znam, samo ne znam gde je nestao taj auto-put. Evo, to godinama pitam kolege iz bivšeg režima, niko od njih ne zna da mi odgovori.

Kažu, gospođo Brnabić, da smo mi rekordno zadužili Republiku Srbiju. Ako pogledamo naš javni dug 2012. godine u nominalnom iznosu, to je bilo 17 milijardi i 700 miliona. To je današnjih 55% ukupnog našeg duga. Znači, oni nas optužuju za 55% njihovog duga da smo mi zadužili Srbiju. Samo dobro ste postavili ono pitanje, a gde su vam ti putevi? Gde su vam ti mostovi? Gde su vam te škole? Gde su vam te bolnice? Gde su vam te klinke? Ništa od toga nema, zatekli smo praznu kasu, devastiranu privredu.

Neke stranke su se borile za povećanje penzija i trebale su i penzionerima 2008, 2009, 2010, 2011. i 2012. godine. Trebalo je povećavati penzije, ali zašto nisu brinuli o privredi koja bi povećavala te penzije? Tu nastaje problem. Povećanje penzija je bila politička kategorija, a ne ekonomski rezultat rada jedne vlasti i zato ne mogu da krivim stranku koja je tražila da se povećaju, nego one koje su vodili resor privrede i resor javnih finansija.

Naslušao sam se ovde mnogo gluposti danas. Recimo, stalno se spominju neke strane kompanije kojima mi iz budžeta Republike Srbije, znači građana Srbije, plaćamo da oni rade ovde. Evo, za ovaj Zakon o budžetu dostavili smo vam i spisak tih kompanija koje će ostvariti pravo na subvencije. Kada su pogledali spisak i videli da su tu pretežno domaće kompanije, znate koje je pitanje bilo? A zašto baš te? I koje kod druge da su na spisku, uvek bi bilo isto pitanje.

Jedno pitanje koje se postavlja da bi se pobeglo od odgovornosti - šta se radilo u periodu od 2001. do 2012. godine? Na današnji novo javnog duga plaćamo istu kamatu kao na onih 17,7 milijardi evra i kažu da su naše kamate visoke, a njihove su bile bar dva puta veće, bar dva puta, jer dobar deo plaćamo kamata koje su po njihovim ugovorima i zaduženjima bile do 2012. godine.

Naslušao sam se ovde i napada na ministra Sinišu Malog kako je sramota što nam je porez na dodatnu vrednost u zemlji tako nizak. Znate šta? Kao predsednik Odbora za finansije, republički budžet i kontrolu trošenja javnih sredstava očigledno je da ću morati da napravimo jedan projekat i da konkurišemo da se obezbede sredstva iz međunarodnih organizacija, naravno, da se poslanici edukuju i da znaju da čitaju budžet, jer kako ja drugačije kolegi koji je to rekao da objasnim da je to dobro, jer vi ste uvezli neku robu i na to ste obračunali porez na dodatu vrednost iz uvoza, a onda ste to prosledili nekim prerađivačima i proizvođačima, koji su i taj porez iz uvoza i svoju razliku u ceni ukalkulisali što se knjiži kao porez na obračunatu zemlju, s tim da se onaj prethodni porez ne umanjuje. Kada izveze tu robu, traži da se porez koji je obračunat vrati i to se skida sa konta poreza obračunatog u zemlji. To znači da je dobro, ali kod kolege, koji očigledno više voli sudske presude da komentariše, postoji jedan određeni nivo neznanja čitanja javnih finansija. To je isto kao ona priča kada su skakali ovde od sreće zato što je Narodna banka imala knjigovodstveni manjak, a uzrok tog knjigovodstvenog manjka je bio to što je Narodna banka uspela da stabilizuje kurs evra i da bude niži na kraju te godine, nego na kraju prethodne godine.

Evo, sada da Narodna banka smanji kurs evra za jedan dinar, automatski mora 17 i po milijardi dinara da ima gubitak. Da li je to loše za državu? Pa, nije. Da li je loše za privredu? Nije. Da li je loše za građane Srbije? Nije, ali neznalicama jeste. Ili, da li su baš neznalice?

Slušao sam ovde mnogo priča oko EPS-a. Elektroprivreda Srbije je podnela jedan od najvećih tereta tokom fiskalne konsolidacije koja je sprovedena 2014. godine, da ne pričamo o poplavama koje su bile u Kolubari, ali niko od njih neće da kaže šta se, recimo, dešavalo sa Anketnim odborom koji je vodio tada Aleksandar Vučić, sadašnji predsednik Republike Srbije.

Nisu hteli da glasaju za Izveštaj tog anketnog odbora zato što bi za vreme njihove vlasti videli da smo kupovali mazut, EPS je kupovao mazut, po zimskim cenama leti. O tome ćute. Evo, kriju i poglede. Neće ni u oči da pogledaju. To su radili.

Onda su kupovali letnju struju i uvozili preko zime, gde je cena po pet puta veća, iako to našem elektrosistemu nije bilo potrebno, pa su morali da gase termoelektranu u Svilajncu „Morava“. Što to ne pričate? Da bi uvozili struju, da bi Vuk Hamović zaradio pare. Pa, što ne kažu da naše hidrocentrale nisu smele da proizvode struju, nego su morale vodu da prelivaju preko nalivnih polja? Što? Da bi opet neko zaradio pare i onda nama kažu da smo mi lopovi. Čega god da su se uhvatili nema mesta da nije bilo kriminala.

Evo, da se vratim još malo na priču oko „Elektroprivrede Srbije“. Godine 2010/2011 zadužili su se 275 miliona evra. Da li neko zna zašto? Da li je to video neko? Na šta su pare potrošene? Nije niko. Nestale su pare, kao i onaj auto-put od Vranja do Preševa.

Pazite ovo, 17.01.2011. godine zaduženje šest milijardi dinara, to je ekvivalent današnjih 90 miliona evra, radi pokrivanja tekućih troškova. Takav veš smo nasledili 2012. godine i sada oni nas hoće da uče kako treba da vodimo državu, oni koji su upropastili i privredu i javne finansije. Nas hoće da uče koji zarađujemo pare za Srbiju kako taj novac treba da trošimo. Njihov sistem je bio leva ruka, desni džep. Ništa drugo nisu znali. Poneki put zadnji, a neki put unutrašnji u sakou, ali ništa drugo nisu znali i ta projekcija njih tera da ovde iznose neistine kako sada neko krade ili, ono što često prebacuju nama, pomoć koju smo uplatili i zaposlenima i penzionerima i mladima.

Da li znate zašto se to kritikuje? Pa, boje se da ne potrošimo sve pare i da ništa neće ostati za njih. To su razlozi zašto oni svaki potez koji imamo osporavaju i napadaju, ali neka se ne sekiraju. Za 20 godina naučiće da čitaju budžeta. Taman toliko će im najmanje trebati da dođu na vlast, ali mislim da neće ni oni, nego će neki drugi, tako da je ta prilika da ćete ponovo da se dočepate kase Srbije i džepova građana Srbije, unapred vam kažem, izgubljena, propala, džabe se trudite. Što kaže kolega ispred mene, prohujalo sa vihorom. To se nikada neće desiti.

Ono što takođe uliva nadu i nama poslanicima i građanima Srbije jesu, pre svega, povećanje penzija od 21% skoro, koje je realno, koje je naša privreda zaradila, koje su naši radnici uplatili u svoje fondove zato što naša statistika nije kako tvrdi bivši režim da su fingirane, jer to pogledate u samom Zakonu u budžetu i vidite da su prihodi Fonda PIO veći nego ranijih godina, da je ukupna masa veća nego ranijih godina, a da su dotacije iz budžeta Republike Srbije manje nego ranijih godina za više od 50%. kada budu naučili da čitaju budžet valjda neće imati potrebe da toliko govore neistine, jer znaju valjda da ima još nas koji znamo da čitamo budžet, čisto radi kvaliteta rasprave.

Takođe, povećanje plata za naše vojnike i oficire, povećanje plata u javnom sektoru, ali opet ponavljam, sve je to iz realnih izvora. Tekuća potrošnja Republike Srbije finansira iz realnih izvora. Programski krediti, javne investicije, ako u ovakvim situacijama u kakvima je Srbija, okruženje u kome se nalazi Srbija prihvatamo da budu iz kredita, jer sa nivoom javnih investicija vi stavljate do znanja i da ste ekonomski stabilna zemlja, sa jedne strane, a sa druge strane ne dozvoljavate da se toliko strani faktor ekonomski, ne mislim politički, upliće u naš privredni sistem i kroz javne radove čuvate realni sektor i zaposlene u realnom sektoru, a ne kao za vreme bivšeg režima – leva ruka, desni unutrašnji ili zadnji džep. To je razlika između nas i njih i za 20 godina možda će nešto da nauče, a od poštenih nikad. Ko je krao jednom, krašće uvek.

PREDSEDNIK: Hvala, gospodine Arsiću.

Reč ima predsednica Vlade. Izvolite.

ANA BRNABIĆ: Hvala vam.

Na kraju današnjeg dana, na kraju današnje rasprave, želim da se zahvalim svim narodnim poslanicima i želim još jednom da zamolim za podršku budžetu za 2023. godinu.

Kao što ste videli i kao što sam pokušala da objasnim i na početku današnje rasprave ali i tokom same rasprave, budžet je u potpunosti u skladu sa prioritetima Vlade Republike Srbije koji smo predstavili ovde vama, poštovani narodni poslanicima, i građanima Republike Srbije i usvajanje ovog i ovakvog budžeta će nama omogućiti kao Vladi, kao izvršnoj vlasti, da nastavimo da radimo u interesu apsolutno svih građana Republike Srbije, da nastavimo sa projektima kapitalne infrastrukture, da završimo mnoge auto-puteve i brze saobraćajnice tokom sledeće 2023. godine, započnemo neke nove projekte, da izgradimo neke nove mostove, da izgradimo i renoviramo neke nove opšte bolnice, da završimo Klinički centar u Vojvodini, ali i da započnemo drugu fazu Kliničkog centra Srbije.

Takođe, da idemo dalje u renoviranje i opremanje naših škola, da izgradimo dodatne naučno-tehnološke parkove, dodatni u Nišu, dodatni u Čačku, potpuno novi u Kruševcu, naučne institute i sve u svemu da nastavimo, uprkos svim izazovima sa razvojem Republike Srbije, na ponos i na sreću svih građana naše zemlje.

Ja želim da kažem, takođe i da uverim sve građane Republike Srbije da ćemo nastaviti da radimo posvećeno na daljem podizanju životnog standarda građana Republike Srbije, na dodatnom kontinuiranom rastu plata i penzija, uprkos svim izazovima, naravno, nastavku i na mnogo većim ulaganjima u zaštitu životne sredine i na najkonkretnijim projektima u tom pogledu, a ne samo praznim pričama i floskulama političkim koje možda lepo i prijemčivo zvuče, ali iza toga nemaju naročitu ideju šta stvarno uraditi za našu zemlju i za naše građane u toj oblasti.

Još jednom, hvala vam na strpljenju, hvala svim građanima koji su nas pratili i želim da vam garantujem da će čitav tim Vlade Republike Srbije nastaviti da radi naporno i svakodnevno, samo i isključivo u interesu našeg građanina i naše zemlje. Hvala vam.

PREDSEDNIK: Zahvaljujem predsednici Vlade, ministrima, guverneru Narodne banke i svima koji su učestvovali u današnjem radu.

Nastavljamo sutra u 10 časova.

(Sednica je prekinuta u 21.35 časova.)